
CUVÂNT ÎNAINTE 


Nu am scris această carte pentru a spune lucruri noi 
despre principalele aspecte ale cosmologiei creştine, ci 
mai curând pentru a îi stimula pe cei ce le vor citi să le 
cerceteze ei înşişi. „Cereți şi vi se va da; căutați şi veți 
găsi; bateți şi vi se va deschide.” Am încercat să atingem 
câteva puncte sensibile ale fiecărei probleme, fără pre- 
tenţia de a fi exhaustivi, fără orgoliul de a face erudiție, 
ci numai în intenţia de a lămuri situaţia unui creştin 
ortodox în mijlocul acestui cosmos pe care ar trebui să-l 
înțeleagă, ca să trăiască împăcat cu el, şi de care ar trebui 
să se detaşeze, în cele din urmă, ca să fie împăcat cu 
Dumnezeu. 

Dacă într-un volum anterior am propus un model al 
omului creştin, aşezat în centrul universului ca în centrul 
unei cruci pe care caută să o integreze pe orizontală şi 
pe verticală, în acest volum înfățişăm întregul univers în 
aceeaşi desfăşurare orizontală şi verticală, formând astfel 
o imensă cruce cosmică, simbol al creaţiei avându-L în 
centru pe Creatorul său. 

Şi dacă această ultimă carte cuprinde şapte mari capitole, 
în fond şapte niveluri esenţiale, lucrul nu este întâmplător, 
căci şase este un număr al macro-cosmosului, având în 
centru Principiul ca „primum movens”. Sunt şapte trepte 
care coboară până în adâncul cosmosului şi urcă în acelaşi 
timp până în înaltul Fiinţei, desfăşurându-se pe orizontală 
până la marginile lumii, pentru a se încheia la sfârşitul 
ciclului cu cele şapte perioade ale eshatonului. Din centrul 
acestui univers radiază, desigur, Hristos, pe care trebuie 
să-L „întâlnim”, ca să putem să-L urmăm. 

Ca şi în alte scrieri, am căutat să prezentăm doctrina 
prin simbolurile pe care le conţine, pentru a descoperi 
aspecte mai puţin cunoscute, dacă nu chiar tainice. În 
acelaşi timp, fără să neglijăm analiza, ne-am străduit să 
ne menţinem la nivelul principiilor, fără să intrăm în 
detalii, să privim din interior lucrurile fără să solicităm 
prea mult evenimentele. Ne-am călăuzit însă întotdeauna 
după Sfânta Scriptură, chiar cu riscul de a neglija textele 
unor teologi mai mult sau mai puţin docţi. Am căutat 
să dăm în note unele opinii poate prea personale, ca şi 
unele corespondențe şi simboluri din alte tradiţii, care 
pot lumina fără să deformeze dificultăţile textelor sacre. 

Acest volum constituie, în fond, urmarea şi 
împlinirea firească a cărții noastre Omul în Tradiţia 
Creştină, formând împreună o privire de ansamblu 
asupra Creaţiei, a Creatorului şi a Omului. Tot ce am 
gândit, încercând să folosim puterea de discriminare, 
de deosebire a duhurilor, am făcut-o „ad majorem dei 
gloriam”. Nădăjduim să nu ne fi îndepărtat prea mult de 
la „singurul lucru necesar”. 

L REPERE ONTOLOGICE 


Nu intenționăm să vorbim pe larg în acest prim 
capitol despre realitatea capitală supremă a oricărei 
gândiri spirituale, şi a celei creştine în special, despre 
realitatea Fiinţei (ho on; esse). Dar nici nu putem începe 
un studiu de cosmologie, de teologie a creaţiei, care 
îşi are izvorul în Fiinţa supremă, fără să nu reamintim 
câteva din principiile esenţiale ale teologiei, ale gândirii 
despre Dumnezeu, fără de care nimic nu este, chiar 
dacă există. Şi ceea ce este e Dumnezeu („Eu sunt Cel 
ce sunt”) absolut, veşnic şi infinit. lar Dumnezeu este, 
în simultaneitate şi veşnicie, Unu şi Trei. „Nici nu am 
început să cuget la Unitate şi Treimea mă şi învăluie 
în slava Sa. Nici nu am început să cuget la Treime şi 
Unitatea mă şi cuprinde din nou” (Grigorie de Nazianz). 

Pentru a te apropia de această cea mai mare taină a 
creştinismului, după aproape două milenii de exegeză 
teologică, după şapte sinoade şi atâția Sfinţi Părinţi, 
îți trebuie multă smerenie şi poate şi mai multă 
îndrăzneală. Smerenie, pentru că e nevoie de o golire a 
cugetului de toate gândurile şi de toată ştiinţa, pentru 
a lăsa să se oglindească în el această supremă realitate, 
atâta câtă poate, totuşi să încapă într-o minte mărginită. 
Îndrăzneală, pentru că eşti atât de neînsemnat pe lângă 
nesfârşita slavă a Fiinţei divine, încât te simţi copleşit. 
Desigur, e antinomic să vorbeşti în acelaşi timp de 
smerenie şi îndrăzneală, dar cum altfel ne-am putea 
apropia de marea antinomie, aceea dintre Unitate şi 
Treime? Numai lisus a putut spune: „Eu sunt blând şi 
smerit cu inima...” (Mt. 11,29) şi totodată: „îndrăzniţi, 
Eu am biruit lumea...” (In. 16,33). Cum în ce ne priveşte 
nu avem nici atâta smerenie, nici atâta îndrăzneală, 

vom recurge la câţiva teologi contemporani (Bulgakov, 
Lossky, Evdokimov, Meyendorff, Stăniloae etc.), care 
s-au simțit în stare să scrie despre Sânta Treime, pentru 
a încerca să desprindem principalele trăsături ale acestui 
Chip fără chip al Fiinţei dumnezeieşti. 


1. UNI-TREIMEA, MISTER ŞI LIMBAJ 


Gândirea umană s-a putut ridica spre inaccesibilitatea 
Sfintei Treimi numai pentru că Ea i s-a revelat şi pentru 
că omul, fiind făcut după chipul şi asemănarea lui 
Dumnezeu, are în alcătuirea lui ceva din Logosul, 
Cugetul şi înțelepciunea lui Dumnezeu, dar desigur 
incomparabil mai mărginit!. Căci dacă, aşa cum spune 
Evanghelia lui loan: „întru început era Cuvântul şi 
Cuvântul era la Dumnezeu şi Dumnezeu era Cuvântul” 
- rezultă că lisus, ca Logos-Cuvânt se naşte din Tatăl, ca 
Logos-Cuget (Cuvânt şi Cuget fiind de-o-fiinţă), şi nu din 
Logos ca rațiune, sau, şi mai fără sens, ca raționament. 
Logosul a căpătat mai târziu sensul de rațiune (lat. ratio), 
şi numai în plan cosmologic, ducând la multe confuzii. 
lar pentru a-şi depăşi limitările, pentru a se apropia de 
misterul divin, gândirii umane i-a venit în ajutor, în clipe 
de „inspiraţie”, harul ceresc. Dar chiar şi aşa, Divinitatea 
nu poate fi cuprinsă de om, rămânând o parte de taină 
pe care numai cei ce se învrednicesc de îndumnezeire o 
pot întrevedea, şi încă din afară (ad extra). 

Pentru omul Legii Vechi, Treimea a rămas ascunsă, 
descoperindu-se cel mult indirect şi prin simbol, în 
momente privilegiate, ca atunci când Avraam a primit, 
sub stejarul de la Mamvre, devenit pentru o clipă centru 
al lumii, pe acei misterioşi îngeri care erau, în fond, 


1 "Identificarea Sophiei din Vechiul Testament cu Logosul iohanic 
era admisă, în mod curent, după Origen, şi nimeni n-ar fi gândit să o 
conteste" (J. Meyendorff). 

misionaţi ai Sfintei Treimi, profeți nenumiţi ai Legii 
Noi, coborâţi ca să asigure continuitatea patriarhului. 
Adevărata întâlnire a omenirii cu Treimea divină a fost 
făcută posibilă odată cu kenoza întrupării Logosului- 
Cuvânt în persoana teandrică a lui lisus Hristos. În fapt, 
această pogorâre treimică s-a revelat direct şi inteligibil 
odată cu a doua naştere a lui lisus, cu naşterea mistică 
şi inițiatică, cu naşterea în Duh de la Botez. Atunci s-a 
manifestat distinct Gândul şi înțelepciunea Tatălui prin 
Cuvântul care-L întrupa şi prin Duhul Sfânt care-l da 
viaţă, ca o realitate triplă a unei singure Unităţi. 

Pogorâtă în lume, taina divină s-a reflectat în cugetarea 
umană formată nu numai din minte (rațiune), aşa cum 
se interpretează de multe ori sensul Logosului, ci şi din 
intelect. Căci această cugetare cuprinde, într-adevăr, o 
facultate raţională care este ratio, deci instrumentul de 
punere în relație, mijloc discursiv (dia-noia), şi nu de 
cunoaştere în sine; dar lucrează şi prin intelect (nous), 
care singur poate urca până în proximitatea Treimii 
divine, prin acea rară calitate de a putea contempla 
(theoria). Cum spune Maxim Mărturisitorul: „Răsăritul 
deosebeşte pe de o parte inteligenţa (intelectul) orientată 
spre coincidenţa celor opuse şi ducând la identitate şi 
unitate prin har, iar pe de altă parte raţiunea, gândirea 
discursivă, întemeiată pe legea contradicţiei şi identități 
formale şi îndreptată spre multiplu, deci deifugă 
(Ambigua). În genere, ceea ce intelectul sau intuiţia 
intelectuală cunoaşte nemijlocit, rațiunea structurează şi 
exprimă prin limbaj. 

Limbajul însă nu este numai un instrument de 
exprimare a gândurilor şi de comunicare a informaţiilor, 
ci şi un mijloc de gândire, de elaborare a cunoştinţelor, 
fără de care n-am putea reflecta şi medita. Iar în al 
treilea rând. limbajul este şi un mod de trăire, un mod 
de existenţă şi de legătură cu Dumnezeu, ca suport şi 

vehicul al rugăciunii. Pentru aceste motive, apropierea 
noastră de misterul divin se face şi prin limbaj, care 
devine astfel şi o cale a Duhului, de unde şi importanța 
lui şi necesitatea de a-l folosi cu rigoare. Vom vedea 
însă că între realitatea cunoscută şi limbaj se produce de 
multe ori un decalaj care tulbură cunoaşterea, putând 
duce la confuzie şi la eroare. 

Trecând acum la încercarea, nu de a defini, căci 
definiția limitează, ci de a surprinde, de a discerne 
(diacrisis) configurația Uni-Treimii. Una dintre cele 
mai cuprinzătoare şi mai concise formulări ni se pare 
a fi aceea a lui S. Bulgakov, preluată apoi şi de alți 
teologi: „Dogma trinitară conţine două postulate de 
bază. Primul afirmă caracterul trinitar al Dumnezeirii 
ca Treime în Unitate şi Unitate în Treime (...). Al doilea 
postulat priveşte „consubstanţialitatea” (homoousios) 
Sfintei Treimi, ca având o singură substanţă sau natură 
(ousia, physis) (...) Să notăm că dacă numele celor trei 
Persoane se găsesc în Scriptură, termenii substanţă sau 
consubstanţialitate nu sunt acolo. Ei au fost folosiţi la 
Conciliul de la Niceea, fiind preluaţi din gândirea greco- 
latină” (Lumina neînserată). 

Treimea este, aşadar, o nedespărțită, neîmpărțită, 
neamestecată şi neschimbată convieţuire a Tatălui, Fiului 
şi Sfântului Duh. O spune categoric lisus: „Credeţi Mie 
că Eu sunt întru Tatăl şi Tatăl întru Mine...” (In. 14, 11). 
„Dar Mângâietorul, Duhul Sfânt, pe care-L va trimite 
Tatăl, în numele Meu. Acela vă va învăţa toate...” (In. 
14, 26). Rezultă implicit, din aceste spuse, atât Treimea, 
cât şi Unitatea Dumnezeirii. Mai târziu, în timpul şi în 
preajma primului sinod ecumenic, s-a formulat dogma 
că „Dumnezeu este o esenţă (ousia) în trei ipostaze 
(hypostasis)” (J. Meyendorff). Aici limbajul poate da 
naştere la nedumeriri. Termenul ousia este tradus când 
ca esenţă, când ca substanţă, când ca ființă sau chiar ca 

fire; iar unitatea divină este când de esență (homoousios), 
când de ființă sau de natură’. Termenii „esență” 
sau „substanță” nu spun acelaşi lucru, fiind noţiuni 
complementare, aşa cum „ființa” sau „natura” şi cu 
atât mai mult „firea” sunt de asemenea complementare. 
Această oscilație a termenilor se datorează provenienţei 
lor din limbi diferite (greacă şi latină), dar şi de la 
gânditori diferiți (Platon şi Aristot), ca şi, desigur, 
imposibilității unor concepte de a cuprinde o realitate 
supraconceptuală. Nu noi suntem în măsură să decidem 
ce termeni sunt mai adecvaţi, dar socotim că Unitatea 
divină este de esență sau de ființă, de unde formularea 
fericită din Crezul ortodox: „Cel de o fiinţă cu Tatăl”, 
sau cea din rugăciunea domnească: „pâinea noastră cea 
spre ființă” (epiousia). „De-o-fiinţimea”, ca homoousios 
(de aceeaşi esenţă), pare cea mai aproape de adevăr. 
„Consubstanţialitatea” (folosită mai mult de latini) are 
şi dezavantajul că introduce noţiunea de „substanță”, 
străină gândirii ortodoxe, termenul adecvat fiind cel de 
„coesenţialitate” (homoousios). Nu este mai puţin adevărat 
însă că şi termenul homoousios poate fi confundat cu cel 
de homoioousios. având sensul nu de „coesenţial”, ci 
de „asemănător”. Mai departe, ]. Meyendorff notează: 
„Occidentul recunoaşte primatul ontologic al Unităţii 
esenţiale asupra diversității personale în Dumnezeu (...). 
În gândirea bizantină, însă, există o oarecare preeminenţă 
pentru diversitatea Persoanelor în raport cu unitatea 
esenţială.” În fond, ortodoxia nu vorbeşte nici numai de 
Unitate, nici numai de Treime, ci de Uni-Ireimea, care 
e Sfânta Treime. lar Dionisie Areopagitul se referă chiar 
la o Unitate supraesenţială sau supraființială, lăsând 
să planeze misterul asupra sensului profund al acestui 
termen, care l-a făcut pe un teolog român (Andre Scrima) 


2 În Apus, marele teolog german Meister Eckhart vorbeşte despre 
esență ca Dumnezeire (Gottheit - tr. fr. Deite). 

să scrie: „S-ar putea spune că încă nu s-a operat cu 
adevărat în acest orizont metafizic (după accepţia reală, 
nu noţională a acestui termen) gândirea trecerii dincolo 
de problematica Fiinţei...” (Timpul Rugului Aprins). 
Oaltăproblemă mult dezbătută în sinoadele ecumenice 
a fost aceea a Persoanelor Sfintei Treimi, întrucât există şi 
termenul „ipostas” (hypostasis). cu sensul de subzistent 
prin sine, şi termenul „persoană” (prosopon) având 
corespondentul latin persona. Se ştie că acesta din urmă 
are şi sensul de mască, ceea ce nu este adecvat Treimii, 
dar şi pe acela de „faţă în față”, deci de subiectivitate 
pură. În această privinţă, se spune: „Geniul Părinților s-a 
folosit de doi termeni spre a distinge în Dumnezeu ceea 
ce este comun -— ousia, esenţă sau fiinţă - şi ceea ce este 
specific, particular - Ipostas sau persoană” (V. Lossky). 


2. DE LA ANTINOMIE LA APOFATISM 


Misterul Sfintei Treimi nu se poate exprima decât prin 
simbol, prin antinomie sau apofatism. Antinomia prin 
care se vorbeşte despre Treime ca Uni-Ireime (ca unu 
= trei) arată că nu este vorba de aspecte cantitative, ci 
de o realitate suprarațională care se înscrie în orizontul 
tainei. Doi fiind numărul ce desparte, nu încape în Sfânta 
Treime, reprezentată de numărul trei, care înseamnă 
întoarcerea la unitate, dar la o unitate prin trinitate. Altfel 
s-ar cădea în erezia sabeliană: Treimea ca trei modalități 
ale esenței Una, sau în triteism, Unitatea ca sumă a trei 
Ipostasuri diferite. 

Legătura dintre persoanele Treimii este intimă 
şi indisolubilă, fiind marcată prin termenul grecesc 


3 Există şi o altă perspectivă din care poate fi privită problema 
Divinităţii, aceea a posibilităţii totale, atotposibilitatea infinită 
ca Principiu comun al posibilităţii de manifestare (Fiinţa) şi al 
posibilităţii de nemanifestare (Non-Fiinţa). (Rene Gu6non) 

perihoresis, ca şi prin termenul latin circumincessio, ce 
exprimă tocmai această „împreună petrecere”, dominată 
de iubirea reciprocă a celor trei Persoane până la 
întrepătrunderea Lor, cu păstrarea însă a distinctivității. 
Aceasta l-a făcut pe Augustin să spună că relația dintre 
Persoanele Treimii este aceea dintre Cel iubitor, Cel iubit 
şi Iubire (amans, amatus, amor). În acelaşi sens, pentru că 
iubirea presupune cunoaştere, iar cunoaşterea iubire, se 
poate vorbi de Tatăl-Fiul-Sfântul Duh ca de Cunoscător, 
Cunoscut şi Cunoaştere, aspecte care nu pot fi despărțite 
unul de altul, deşi pot fi deosebite prin discernământ 
(diacrisis). Un alt mod de surprindere a relaţiei dintre cele 
trei Ipostasuri este acela pronominal: Eu-Tu-El (sau Noi) 
putând reprezenta simbolic intersubiectivitatea divină 
(D. Stăniloae). În sfârşit, ceea ce pare cel mai aproape 
de realitatea treimică, unificând, dar şi deosebind, este 
relaţia stabilită de Sfinţii Părinţi între Tatăl-Cel nenăscut, 
Fiul-Cel născut şi Sfântul Duh-Cel purces de la Tatăl, altfel 
spus relaţia dintre nenaştere-naştere-purcedere. De aici 
şi o oarecare preeminenţă a Tatălui, care se exprimă prin 
Monarhia Lui, dar nu prin subordinaţionismul celorlalte 
două Persoane, cum credea erezia cu acelaşi nume. Cel 
mai des folosite formulări ale relaţiei dintre Persoanele 
Treimii sunt: de la Tatăl, prin Fiul, în Sfântul Duh; iar 
ca act în afară se vorbeşte de creaţia Tatălui, mântuirea 
Fiului şi sfințirea Duhului Sfânt“. 

Dacă încercarea de surprindere a relaţiilor dintre 
Persoanele Sfintei Treimi ar putea constitui perspectiva 
„orizontală”, se poate vorbi şi de o perspectivă 
„verticală” din care să fie privită Dumnezeirea, acordând 
termenilor „orizontal” şi „vertical” un sens logic, şi nu 


4 În biserica apuseană, dogma Treimii vorbeşte de purcederea 
Duhului şi de la Fiul (filioque), care a dus şi la schisma din 1054, ceea 
ce ar introduce o dualitate (Tatăl + Fiul = Duhul Sfânt) în Uni-Treime, 
lucru socotit inadmisibil de Părinţii răsăriteni. 

spaţial. Într-adevăr, esenței Una şi Treimii Persoanelor 
li se subsumează energiile increate prin care Divinitatea 
este într-o legătură continuă cu propria creaţie. „Tripla 
distincție între Esenţă, Ipostasuri şi Energii nu este o 
împărţire a Divinităţii, ea reflectând numai viața tainică 
a „celui ce este” transcendent, tripersonal şi prezent 
în creaţia sa” (J. Meyendorff). Cel puţin de la Grigorie 
Palama, importanţa energiilor increate, ca dispensatoare 
de har, a întregit triada verticală a Dumnezeirii”. S-ar 
putea vorbi, aşadar, de o Cruce in divinis al cărei braţ 
orizontal este format din cele trei Ipostasuri sau Persoane, 
iar brațul vertical din Esenţă-lpostasuri-Energii increate, 
cruce care se reflectă pe toate nivelurile creaţiei, până la 
crucea de pe Golgota în care lisus a întrupat Mântuirea, 
ca şi în crucea Bisericii în care Sfântul Duh îşi manifestă 
actul Său sfințitor. De altfel, vom regăsi simbolismul 
crucii mai peste tot în existența lumilor create, tot aşa 
cum realitatea energiilor increate a determinat viața 
universului prin manifestarea energiilor create pe fiecare 
nivel de existență, transformând întreaga lume într- 
un cosmos vibrator (vortex universal), diferențiat prin 
natura, forma şi ritmurile energetice, putându-se vorbi 
de o adevărată teologie a energiilor. 

În faţa atâtor mari taine ale transcendenţei divine, 
rațiunea noastră (dianoia) rămâne surprinsă şi 
neputincioasă, iar intelectul (nous) rămâne uimit în 
contemplație (theoria). Însumând aceste două aripi ale 
cunoaşterii, inima le integrează într-o trăire care urcă până 
în proximitatea înțelepciunii divine. Rațiunea poate cel 
mult încerca să distingă diferitele aspecte ale Divinităţii 
(deosebirea duhurilor) prin intermediul atributelor 


5 Energiile increate formează puntea de legătură dintre Persoanele 
Sfintei Treimi. Ele reprezintă în acelaşi timp intenţiile divine, 
"raţiunile” lucrurilor (logoi), în dubla lor relaţie cu Dumnezeu (Logos) 
şi cu lumea concretă în manifestările ei multiple. (Lars Thunberg) 

sau numelor care-L manifestă pe Dumnezeu, ridicate 
la cea mai înaltă expresie prin adăugarea la diferitele 
calități a unor prefixe ca prea- sau atot- (hyper şi supra), 
ca de pildă: preabun, preaînalt, preasfânt, atotputernic, 
atotştiutor etc.; este calea teologiei catafatice. Mai sus 
poate pătrunde intelectul pe o cale apofatică, aceea a 
negaţiilor ca supremă afirmaţie: infinit, inefabil, nespus, 
necuprins, necunoscut etc. Există însă şi o altă treaptă 
a apofatismului care îl „vede” pe Dumnezeu, în mod 
paradoxal, ca întuneric luminos (tenebre divine), cum 
i-a apărut lui Moise pe Sinai, sau ca lumină orbitoare, 
cum a apărut lisus pe Tabor. Dumnezeu fiind în acest 
caz un „abis”, cunoaşterea Lui nu poate fi decât o docta 
ignorantia (N. Cusanus). În sfârşit, există, după un 
teolog, (A. Scrima), şi o a treia treaptă a apofatismului, 
pentru care Divinitatea este deasupra celorlalte două: 
este treapta lui nici... nici... (0uk...0uk). care nu mai poate 
exprima taina Dumnezeirii decât prin Tăcere, prin acel 
Vid mai plin decât preaplinul. 

Unind şi depăşind calea catafatică şi apofatică, 
împreună folosind iubirea şi cunoaşterea într-o trăire 
profundă şi tăcută, Teologia Mistică (de la Dionisie 
Areopagitul la Vladimir Lossky) reprezintă singura 
posibilitate, oricât de rară, de îndumnezeire prin 
Teognosie sau Cardiognosie. Dacă această îndumnezeire 
urcă până la energiile increate sau „vede” fața lui 
Dumnezeu (cum spune lisus: „Fericiţi cei cu inima 
curată, căci aceia vor vedea pe Dumnezeu”), omul nu 
va şti poate decât la Parusia, atunci când, cum spune 
apostolul Pavel: „...va veni ceea ce e desăvârşit (teleion- 
perfectum) şi vom vedea față către față... Atunci vom 
cunoaşte pe deplin, precum am fost cunoscut şi eu” 
(Cor. 1,13). 

II. ANGELOLOGIE 
(CREAȚIA INFORMALĂ) 


Ca în orice spiritualitate tradițională, şi în creştinism 
lumea are o structură care, fără să fie detaliată explicit 
în Scriptură, este mai curând simbolizată de o serie de 
elemente alcătuind reperele unei cosmologii sacre, în 
mijlocul căreia apare şi se dezvoltă omul, împlinind 
astfel creația printr-o antropologie sacră. Cosmosul este 
mai prezent în Vechiul Testament, mai ales în Cartea 
Facerii, dar nici în Noul Testament nu lipsesc simbolurile 
care formează un fel de rețea cosmică, de schelet puţin 
vizibil pe care se grefează viaţa lumii şi a omului, şi în 
care Se coboară întrupându-Se lisus Hristos, ca Fiu al lui 
Dumnezeu şi Fiu al Omului. Această rețea este alcătuită 
pe verticală din cele trei lumi: angelică, naturală şi 
umană, purtând diferite nume ca: spirituală, subtilă şi 
corporală (spiritus, anima, corpus, pneuma, psyche, soma) 
sau informală, formală nevăzută şi văzută. Pe orizontală, 
lumea angelică reflectă structura triadică a Sfintei 
Treimi, iar cosmosul propriu-zis este axat pe patru 
principii, simbolizate de cele patru fluvii care pleacă din 
Rai şi de cele patru principii elementare ale cosmologiei 
tradiționale, denumite simbolic: Foc, Aer, Apă, Pământ, 
cu multiplele lor semnificaţii şi dezvoltări. Această 
structură a macrocosmosului se regăseşte şi în alcătuirea 
omului care este, prin analogie, un microcosmos. 

Pentru a pune în lumină această structură, ne 
vom referi în aceste pagini nu numai la Noul, ci şi la 
Vechiul Testament, unde formele creaţiei sunt expuse 
mai explicit, deşi în bună măsură simbolic. Lucrul este 
necesar, căci învățătura lui lisus se sprijină, şi de multe 
ori subînțelege lumea veche, aşa cum a fost înfăţişată în 

Cartea Facerii, fără să insiste însă asupra detaliilor. Căci 
învăţătura lui lisus nu este atât cosmologică, ci mai ales 
metafizică. 


1. COSMOGENEZA (FACEREA LUMII) 


Primele cuvinte ale Cărţii Facerii sunt binecunoscute: 
„întru început a făcut Dumnezeu cerurile şi pământul” 
(Bereshit bara Elohim - En arche e poiesen Theon - În principio 
creat Deus). Fiind vorba de geneză, de creaţie, suntem 
deci la începuturile universului, ale cosmosului, nu 
cronologic, căci nu există încă timp, ci logic şi ontologic. 
Cel care „acţionează” este Dumnezeu, în ipostaza Lui 
de Creator. Şi dacă în Vechiul Testament Dumnezeu 
este desemnat printr-un plural, (Elohim), acesta se referă 
poate la un Plerom divin creator sau la Treimea creştină, 
pe care o prefigurează fără să o facă distinct. 

Prima creaţie este aceea a unei dualităţi: cerurile şi 
pământul. E vorba de principiile lor, căci cerul şi pământul 
(uscatul) văzute apar abia în ziua a doua şi a treia; e vorba, 
deci, de principiile lor, de cerul cerului şi de pământ ca 
substanță primordială, fără determinări („Pământul era 
netocmit şi gol”), din care se vor alege cerul şi pământul 
ca lumi, ca primă dualitate a cosmosului văzut. Acest 
aspect substanţial apare în Geneză şi în versetul următor 
ca „întuneric era deasupra adâncului” (Iohu-va-bohu; 
Abyssum), o denumire a haosului primordial, adică a 
unei realități încă nediferenţiate, în stare potenţială, pe 
care o va structura apariția luminii. A treia specificare 
a dualității primordiale apare sub forma: „Şi Duhul 
lui Dumnezeu se purta deasupra apelor”. E vorba, 
desigur, de apele primordiale, ca denumire a aceleiaşi 
potenţialităţi încă nestructurate. lar Duhul lui Dumnezeu 
este energia divină increată care va „in-forma”, în apele 
„ne-formate”, lumea. 

În acest moment atemporal, Dumnezeu pronunţă 
Cuvântul: „Să fie lumină” (lehi aor; Geneteto phos; Fiat 
lux), însoţit de apariţia luminii. Dualitatea principială 
duh-ape se concretizează în dualitatea principială 
lumină-întuneric, care nu sunt lumina şi întunericul 
văzute, luminătorii apărând în ziua a patra a creației, 
aşa cum cerul (tăria, firmamentul) şi pământul (uscatul) 
văzute sunt create în ziua a treia, cerul despărțind apele 
superioare, principiale, de apele inferioare care, intrând 
în timp, formează râurile şi mările ce udă uscatul. 
Evident, zilele creaţiei sunt zile cosmice, sunt etape 
ale creaţiei, sunt niveluri, stări de formare a lumii. În 
următoarele trei zile, pe cerul văzut apar luminătorii, 
soarele şi luna, iar pământul şi apele lui se populează 
cu plante şi animale, formând natura. Faptul că aceste 
niveluri diferite ale lumii nu decurg unul din altul, ci 
sunt create de Dumnezeu, infirmă ideea evoluționistă 
prin care inferiorul generează superiorul, ceea ce este 
absurd. Totuşi, dinamismul creaţiei face ca lucrurile 
să evolueze de la simplu la complex, creând lumea şi 
legile ei, care vor întreţine devenirea. În ziua a şasea 
este creat omul, care, având conştiinţa şi ştiinţa creaţiei, 
o va putea stăpâni. Faptul este evident, căci Adam, în 
starea sa primordială, va fi rânduit de Dumnezeu să dea 
nume tuturor celor văzute, el având deci cunoaşterea 
firii fiecărei fiinţe, pentru că numele reprezintă esenţa, 
iar forma, substanța structurată a fiecărei făpturi. De 
la ființă, prin fire la făptură sunt trei etape ale creaţiei 
universului. 

lată, aşadar, că dualitatea primordială se repercutează, 
prin acţiunea Principiului, pe trepte din ce în ce mai 
concrete, până în lumea noastră. Există însă un eveniment 
de care Geneza nu pomeneşte, dar care apare în tradiţie şi 
la profeţi: e vorba de facerea îngerilor care sunt cuprinși, 
simbolic, în pluralul „ceruri”, şi de care vom vorbi mai 

jos. În ceruri se petrece şi un alt eveniment capital, de 
asemeni nepomenit de Geneză, dar prezent în Isaia (14, 
12): revolta unor îngeri, în cap cu Lucifer, care din înger 
al luminii devine înger al întunericului. Cu el se produce 
o altă separație, aceea dintre bine şi rău, care va afecta 
decisiv omenirea viitoare. Ca urmare a acestei revolte, 
Lucifer, care reprezintă duhul negaţiunii ce se opune lui 
Dumnezeu, este precipitat din cer pe pământ, formând 
lumea duhurilor intermediare (subterane), deci o a treia 
lume, împlinind astfel structura ternară a cosmosului. 
Această a treia lume nu va fi însă completă decât odată 
cu creația omului, în ziua a şasea, format din pământ, 
duh (spirit) şi suflet. „Atunci, luând Domnul Dumnezeu 
ţărână din pământ a făcut pe om, şi a suflat în faţa lui 
duh de viaţă şi s-a făcut omul suflet viu” (Fac. 2, 7). 
Aşadar, prin acțiunea Duhului Sfânt (pneuma) asupra 
pământului apare sufletul (psyche) omului, formând şi el 
o a treia lume intermediară între cer şi pământ (natură). 
Astfel, lumea sufletului, sub aspectul lui bun, şi lumea 
duhurilor subterane, sub aspectul lor rău, formează cel 
de-al treilea nivel al creaţiei, dar în ordine ierarhică al 
doilea, în care binele şi răul se vor lupta pentru ființa 
omului. 

Întreaga creaţie capătă, aşadar, o structură ierarhică 
ternară, în care omul este intermediar şi în acelaşi timp 
central între cer şi pământ, între îngeri şi demoni, între 
duh şi natură: spiritus — anima — corpus, pneuma — 
psyche - soma sau deus — homo - natura etc. 

Ne vom ocupa în continuare de fiecare din aceste trei 
niveluri ale universului, de aceste trei lumi care formează 
structura verticală a cosmosului. 

2. ÎNGERI ŞI ENERGII 


Transcendenţa lui Dumnezeu față de creaţie, lipsa 
lor de comună măsură n-ar putea explica facerea lumii, 
dacă între Treimea ipostatică şi creație n-ar lucra, ca 
punte de legătură, energiile increate. lar trecerea de la 
energiile increate la lumea manifestată, inclusiv la om, 
se face prin energiile create, reprezentate în primul rând 
de lumea îngerilor (în ebraică mal'ak; în greacă ággelos = 
trimis, mesager), o lume principială de fiinţe ipostatice 
informale, incorporale, sau cu un corp duhovnicesc şi 
având ca suport tocmai aceste energii create. 

Deşi Vechiul Testament nu vorbeşte de creaţia 
îngerilor, ea nu este mai puţin prezentă în textele 
esoterice ale Kabbalei, unde Metatron, un înger al Feţei, 
este paredru al energiei divine cunoscute ca Şekina€. 
Îngerii apar ca existenţe eonice (Dionisie Areopagitul), 
mai presus de timp, dar nu veşnice, (din moment ce au un 
început), mai curând perpetue. Ei sunt veriga de legătură 
între veşnicia divină şi devenirea lumilor formale, şi 
mai ales între Dumnezeu şi oameni, pe care îi ajută să 
se întoarcă la Dumnezeu, de Care îngerii sunt aproape 
prin aspirație şi laudă neîncetată, îngerii sunt, în fond, 
intelecţii divine care comunică între ei printr-o iubire 
reciprocă, şi cu Dumnezeu printr-o iubire fără margini, 
care reflectă lumina divină. Este o amor intellectualis 
(Dante), care uneşte în sine cunoaşterea şi iubirea. Fi 
sunt oglinzile pure ale creaţiei în care se întruchipează 
ideile divine, nume şi atribute ale lui Dumnezeu, înainte 
de a cobori printre oameni. Ei dau, în acelaşi timp, sens 
simbolurilor creaţiei, făcând astfel legătura între natură 


6 Tronul divin - Merkaba, simbol al prezenţei lui YHVH în lume, este 
susținut de patru îngeri: Mihael, Gabriel, Rafael şi Uriel, particula El 
fiind un semn al legăturii cu divinitatea. În tradiţia creştină, Metatron 
este reprezentat de Arhanghelul Mihail. 

şi cer”. Mulțimea indefinită şi diversitatea lor face ca 
nimic din ceea ce există în creaţie să nu fie fără îngerul 
său sau fără un corespondent angelic. 

Şi totuşi, în raport cu omul, îngerul, ca slujitor al lui 
Dumnezeu, este mesager al gândurilor şi poruncilor 
divine, având o libertate dirijată de voinţa supremă. 
De aceea se spune că omul este mai presus de înger, 
acesta neavând voință proprie şi neputându-se uni 
cu Dumnezeu, în timp ce omul poate s-o facă, şi chiar 
cu ajutorul îngerului. S-ar putea spune că funcțiunea 
îngerilor este unilaterală, ei neavând unicitate, din 
moment ce fac parte din oşti sau cete îngereşti cu misiune 
specifică şi permanentă. Dumnezeu n-a dat îngerilor, ci 
numai omului stăpânire asupra celor create; în schimb, 
a făcut ca îngerii să poată depăşi prin oglindire orice 
făptură creată. Cât despre cunoaşterea lui Dumnezeu 
de către îngeri, ea este posibilă atât prin reflectare, cât 
şi printr-un fel de rezonanţă între energia lor creată şi 
energiile divine increate. lar îngerul comunică cu omul 
prin energia sufletului şi prin intelectul său, care e 
capabil să reflecte ideile divine, atributele pe care îngerii 
le închipuie şi le transmit oamenilor, capabili de această 
comunicare ca unii care au fost făcuți după chipul lui 
Dumnezeu. 

Dacă îngerii sunt entități energetice ipostatice 
informale, ei se manifestă simbolic prin angelofanii ca 
înfăţişări create (despre care vom vorbi mai jos), dar mai 
ales prin cele două forme principale de energie: lumina 
şi sunetul. Astfel, îngerii pot fi simbolizaţi prin raze 
de lumină, ca tot atâtea reflexe ale soarelui divin, ale 
energiilor increate. În acestsens, ei sunt „lumini secunde”, 


7 Îngerii cunosc spiritualitatea divină printr-o intuiție simplă, mai 
mult sau mai puţin intensă a lui Dumnezeu, pe care, comunicând-o 
oamenilor, aceştia o prind în simboluri'.(D. Stăniloae, Teologia 
dogmatică ortodoxă). 

care se propagă în toate colțurile creaţiei. Fiecare rază 
pornită din unitatea Fiinţei, fără să o afecteze, luminează 
o ființă angelică, şi mai departe o făptură creată. Îngerul 
este, astfel, o rază de lumină nevăzută ieşită din soarele 
unic. Fiecare rază coexistă cu celelalte raze, de care e 
inseparabilă şi cu care constituie împreună cetele sau 
oştile îngereşti, ca „ansambluri ale cerului inteligibil” 
(S.Bulgakov). „Îngerii sunt inteligențe suprasensibile, 
radiaţii ale Logosului,” spune acelaşi teologë. Aceste 
radiaţii se manifestă mai degrabă fulgurant, ca tot 
atâtea „scântei divine” înşirate pe o rază (M. Eckhart). 
Numeroasele apariţii ale îngerilor în lumea oamenilor 
(angelofanii) au un aspect luminos, manifestându-se ca 
viziuni. Tot un simbol luminos sunt şi numeroşii ochi 
care acoperă aripile heruvimilor (polyomata). În unele 
figuraţii, îngerii sunt simbolizați prin roţi de foc, deci 
prin vortexuri vibratorii, sau prin săgeți de foc. 

Dar nu numai prin vibrații luminoase se manifestă 
îngerii, ci şi prin vibrații sonore, inaudibile, dar făcându- 
se auzite în cursul numeroaselor angelofanii. Cuvântul 
divin ia în lumea angelică aspectul unor incantaţii 
continue de laude aduse Creatorului, laude care, pe 
fiecare nivel angelic, formează „corurile” îngereşti, 
muzica lor fiind o însumare de vibrații sonore alcătuind 
ceea ce s-a numit „armonia sferelor” (Platon). Doxologia 
creştină nu este altceva decât o reflectare, o imitație 
audibilă a acestei muzici inaudibile urechilor omeneşti”. 
Multe angelofanii nu sunt altceva decât mesaje divine 
exprimate inteligibil prin „vocea” îngerilor. Alteori, ele 
îşi fac simțită prezenţa prin „sufluri”, printr-o boare care 
nu e decât o vibraţie sonoră, un murmur, o înfiorare ca o 
bătaie de aripă a îngerului, simbolul propagării ritmice 


8 Bulgakov, L 'Echelle de Jacob. 
9 [In mai toate tradiţiile există aceşti "muzicieni celeşti” (ca, de 
exemplu, Gandharvas în tradiţia hindusă). 

a suflului universal (pneuma)”. Are loc, astfel, între 
înger şi om un fel de rezonanţă care amplifică prezenţa 
angelică şi o face sensibilă sufletului omenesc, trecând 
pragul dintre lumea inteligibilă şi lumea simţurilor. 
Ne întrebăm dacă „asimţirea” de către om a îngerului 
păzitor nu are loc printr-un astfel de fenomen de 
rezonanţă, atunci când omul se „acordează” în rugăciune 
pe aceeaşi „frecvență”, ca expresii simbolice, cu îngerul 
său. Inspirația însăşi (profetică sau chiar poetică) în 
manifestările sale superioare, nu este decât o asemenea 
rezonanţă între „ideile” angelice (ca atribute divine) şi 
cugetul uman. 

Fiinţa însăşi a îngerului este o vibraţie în care se 
suprapun sunetul inaudibil peste lumina nevăzută, 
într-o cruce a prezenţei divine, dând naştere Vieţii, care 
formează centrul din care va iradia viul în rai şi aici pe 
pământ. Căci ce semnificație poate avea Pomul Vieţii 
din mijlocul Raiului, în care cântă păsările-îngeri şi 
scânteiază luminile-stele, amândouă simboluri angelice, 
decât izvorul însuşi al vieţii din care pleacă cele patru 
fluvii celeste ce fac să încolțească şi întrețin viața pe 
pământ? 

lată cum regăsim, aşadar, reverberația energiilor 
increate ale Sfintei Treimi în această triadă de energii 
create: lumină, cuvânt, viaţă, care marchează încă o 
dată printr-o cruce cosmică toată existența văzută şi 
nevăzută a universului, tot aşa cum o regăsim şi în 
începutul Evangheliei lui loan: „întru El (Cuvântul) 
era Viaţa şi Viaţa era Lumina oamenilor” (In. 1, 4). lar 
lisus însuşi exaltă aceste cuvinte când spune „Eu sunt 
Calea, Adevărul şi Viaţa” (In. 14, 6), folosind simboluri 
cărora le corespund Persoanele Sfintei Treimi: Tatăl este 


10 În angelologia islamică, într-unui din textele despre îngeri ale lui 
Sohravardi, se vorbeşte despre "vuietul aripilor Arhanghelului" (în 
fr., "bruissement des ailes de l'Archange"). 

Calea (raza pe care urci până la soarele divin), lisus este 
Adevărul (pe care cuvântul, ca sunet articulat, îl exprimă 
cu putere), iar Sfântul Duh este Dătătorul de Viaţă. 
Aşadar, dintru începuturi, când Dumnezeul cel Viu îi 
suflă omului suflare de viaţă (pnoen zoes), dându-i suflet 
viu (psychen zosan) (Fac. 2, 7) şi până la sfârşitul lumii 
(Apoc. 20, 12), unde în Cartea Vieţii se regăsesc sufletele 
nemuritoare, totul se revarsă într-o comuniune de energii 
luminoase şi sonore în energia vieții veşnice, întorcându- 
se astfel la Creator". 


3. ANGELOFANII BIBLICE 


În lumea noastră, arătările îngerilor (angelofanii) 
sunt tot mai rare, dacă nu inexistente. În epocile 
tradiționale însă, îngerii se arătau frecvent oamenilor, 
aducând mesaje din cer. Astfel, în Vechiul Testament, 
prezenţa îngerilor în lumea oamenilor este aproape 
firească”. Mai fiecare episod important şi mai fiecare 
patriarh sau rege, ca şi profeţii, aveau parte de întâlniri 
cu îngeri care-i călăuzeau în actele lor, atunci când 
nu-i ajutau în înaintarea lor spre Dumnezeu, sau când 
nu-i pedepseau pentru fărădelegile lor. Trebuie totuşi 
remarcat că legătura lui Dumnezeu cu omul, în primele 
etape ale umanităţii biblice, este dominată mai ales de 
teofanii, mai degrabă decât de angelofanii. Mai târziu, se 
pare că universul şi omul au devenit mai opace şi atunci 
Dumnezeu îşi trimite mesajele Sale mai ales prin îngeri. 
Ei menţin deschise canalele de comunicare ale cerului cu 
omul prin razele de lumină care mai ajung pe pământ. 


11 Viaţa ca energie omniprezentă constituie tema unei cărți de 
excepţie: Michel Henry, Eu sunt Adevărul. 

12 La fel de firească este prezenţa îngerilor în miturile şi basmele 
popoarelor arhaice, între care şi basmele noastre în vremea în care 
însuşi țumnezeu şi Sfântul Petru mai "umblau" pe pământ. 

În Vechiul Testament, Dumnezeu însuşi intervine 
şi face legăminte cu omul, făgăduindu-i dreptate în 
schimbul credinţei. Acesta este cazul, în special, al lui 
Noe şi al lui Avraam căruia i se arată, la Mamvre, trei 
îngeri cu aspect uman care îi făgăduiesc, lui şi Sarei, 
copilul aşteptat şi nemaisperat. Doi dintre aceşti îngeri 
merg, apoi la Sodoma, având o misiune de pedepsire. 
Cea mai strălucită angelofanie din Vechiul Testament 
pare să fie însă aceea din visul lui Iacob, care vede îngerii 
urcând şi coborând pe o scară ce făcea legătura între cer 
şi pământ. În acel loc devenit sacru (Bethel - Casa lui 
Dumnezeu), îngerii iau deci calea visului pentru a se 
face sensibili omului, o cale subtilă adecvată sufletului 
uman. În ce priveşte episodul luptei lui Iacob cu îngerul, 
el pare să fie mai curând o întâlnire cu Dumnezeu, 
sau cu îngerul Feţei (Metatron), din moment ce Iacob 
îi pune locului numele Peniel (Faţa lui Dumnezeu). 
Cât despre Moise, importanţa lui ca profet întemeietor 
de lege (religie) face ca legătura lui să se facă direct cu 
IHVH, şi nu prin îngeri. La fel şi în cazul regilor David şi 
Solomon, constructorul templului din lerusalim. Odată 
cu decăderea Israelului, legătura dintre om şi Dumnezeu 
pare să slăbească, menţinându-se prin îngeri. Excepţie 
face proorocul Ilie care, ca şi Moise, vorbeşte direct cu 
Domnul, rolul îngerilor fiind doar acela de a-l hrăni în 
pustiu. În exil, deşi Domnul nu-l părăseşte pe Israel, 
totuşi comunicarea directă cu El e tot mai slabă, mesajele 
Sale transmițându-se prin îngeri. 

Importante sunt viziunile unor profețţi în care prezenţa 
îngerilor se manifestă prin animale simbolice, ca în 
vedenia lui Ezechiel, sau ca roți de foc. Uneori, îngerii 
sunt doar martori, ca în Cartea lui lov, unde agentul 
principal este demonul. În Cartea lui Tobit, unul dintre 
îngerii Domnului este Rafael, care vine să-l vindece pe 
fiul său, Tobie, aşa cum în Cartea lui Daniel e numit 

Gabriel, ca interpret al viziunilor proorocului. Îngerul 
mai des întâlnit este Mihail (Daniel), prințul îngerilor, 
înger al Feței corespunzător lui Metatron. Aceşti trei 
îngeri vor apărea şi în lumea creştină, unde al patrulea 
înger, Uriel, nu mai e pomenit. 

Şi în Noul Testament îngerii îndeplinesc roluri 
asemănătoare, dar prezența lor este mai puțin 
importantă, căci lisus însuşi este trimisul Domnului şi 
mesajul către oameni este transmis prin El. Totuşi, şi cu 
lisus Tatăl comunică prin îngeri, cu câteva excepţii, când 
îşi manifestă indirect prezența prin vocea Sa, ca la Botez 
şi la Schimbarea la Faţă. Alteori, se arată şi Duhul Sfânt, 
precum la Botez (ca porumbel) şi la Cincizecime (ca 
limbi de foc). Cu toate acestea, rolul îngerilor ca legătură 
între Tatăl şi Fiul Omului nu este mai puțin important în 
momente cruciale ale existenţei Sale. 

Astfel, prezența Duhului Sfânt este anunţată Mariei de 
îngerul Gabriel la Buna Vestire, când are loc zămislirea 
lui Iisus. În schimb, zămislirea lui loan Botezătorul este 
anunţată tatălui său, Zaharia, fiind vorba de o zămislire 
pur umană. La Naşterea lui lisus sunt prezenţi de 
asemenea îngerii, care-i anunţă pe păstori, cântând apoi: 
„Slavă întru cei de sus lui Dumnezeu şi pe pământ pace, 
între oamenii de bună învoire” (Lc. 2,14). Dar dacă e 
prezent la Naştere, îngerul este prezent şi la patimile şi 
moartea lui lisus, pentru a-L ajuta: „Şi un înger din cer s-a 
arătat Lui şi-L întărea” (Lc. 22,43). Iar învierea lui lisus este 
de asemenea vestită femeilor mironosiţe, în Evanghelia 
lui loan fiind vorba chiar de doi îngeri (In. 20,12), unul 
psihopomp (la picioare) şi altul psihogog (la cap). 

Între cele două acte principale ale existenței Fiului 
Omului, îngerul mai intervine de câteva ori, semn că 
există un înger păzitor care-l însoţeşte nevăzut pe om, 
ajutându-l, apărându-l şi călăuzindu-l. Faptul este 
confirmat de lisus atunci când spune: „..să nu dispreţuiți 

pe vreunul din aceştia mici, că vă spun Eu vouă că îngerii 
lor din ceruri pururea văd fața Tatălui Meu, care este în 
ceruri” (Mt. 18, 10). Astfel, îngerul îl va apăra pe pruncul 
lisus de furia lui Irod şi-L va călăuzi la refugiul în Egipt 
şi la întoarcerea din exil. De remarcat că în timp ce Mariei 
îngerul i se arată în chip de om, ca şi mironosițelor, lui 
Iosif i se arată în vis, deci în acea stare intermediară între 
om şi cer în care i s-a arătat şi lui lacob. E un semn că în 
această stare subtilă se pot produce uneori interferenţe 
între lumea spirituală şi sufletul omului, desprins în 
somn de gravitația corporală şi putând intra în rezonanţă 
cu lumile angelice. 

Şi în alte câteva momente importante din existenţa Sa 
terestră îngerii I se arată lui lisus, ca în timpul ispitirii 
din pustiu, când „îngerii îl slujeau” (Mrc. 1,13). E de 
aşteptat, aşadar, ca în perioadele de restrişte ale omului, 
când agresivitatea demonului e mai mare, îngerii să-l 
ajute să biruiască. Sunt şi alte momente ale propovăduirii 
Sale când lisus Se referă la îngeri, ca în Luca 12,9 şi Luca 
15, 10: „Bucurie se face înaintea îngerilor lui Dumnezeu 
pentru un păcătos care se pocăieşte”, semn că îngerii 
nu privesc la oameni cu indiferență. E de remarcat, de 
asemeni, că loan Botezătorul este, indirect, numit înger 
de lisus când spune, citând din proorocul Maleahi: „lată, 
Eu îl trimit înaintea feței Tale pe îngerul Meu, care-[i va 
pregăti calea înaintea Ta” (Mt. 11,10). E subliniat încă o 
dată rolul de bun vestitor şi de călăuză al îngerilor. 

După înălţarea la cer a lui lisus şi Coborârea Sfântului 
Duh, Dumnezeu îşi va trimite multe din mesajele Sale 
apostolilor şi apoi martirilor, tot prin îngeri, ca imediat 
după înălţare (Fpt. 1,10) sau atunci când îi liberează pe 
apostoli din închisoare (Fpt. 5,19), ca şi în multe alte 
împrejurări. 

Cea mai importantă prezenţă a îngerilor pare a fi însă 
în Apocalipsă, unde ei nu mai sunt numai mesageri, ci 

intervin direct în lupta contra demonilor, făcând parte din 
oştirile îngereşti. Atunci vor ieşi din starea lor oarecum 
pasivă şi vor coborî în văzduh şi pe pământ pentru a 
pedepsi şi a salva. Atunci va apărea însuşi arhanghelul 
Mihail, îngerul Feţei, care va conduce oștile îngerilor 
împotriva celor demonice, pe care le va birui. Dar despre 
toate acestea mai pe larg în capitolul Eshatologie. 


4. ANGELOLOGIE CREŞTINĂ 


După întemeierea Bisericii, îngerii vor continua să 
rămână în legătură cu omul. Şi totuşi puţini Sfinţi Părinţi 
le acordă atenţia cuvenită, până la Dionisie Areopagitul 
(sec. V) şi chiar după aceea, neputându-se vorbi de o 
adevărată angelologie creştină. 

În scurta, dar concentrata sa operă, Dionisie scrie 
un tratat despre lerarhiile îngereşti. E greu de spus cum 
a izbutit el să „vadă” aceste ierarhii, inspirat fiind de 
„Sfinte oracole”. Sigur este că la baza acestei viziuni 
a stat ideea de ordine ierarhică desăvârşită, care nu 
poate fi reprezentată decât printr-o geometrie triadică 
simbolică, reflex în creaţia informală a Treimii divine, 
îngerii reprezintă o multitudine, dar una care derivă 
din multiplicarea energiilor increate pe trei niveluri 
(asemănătoare cu cele trei niveluri divine nedespărțite), 
fiecare nivel fiind reprezentat de către trei ordine, 
formând nouă ordine angelice sau stări spirituale. 
Se disting astfel trei grupe de câte trei ordine, fiecare 
simbolizând calităţile, atributele sau numele divine în 
creație”. Geometric, ele alcătuiesc o cruce cu trei braţe, 
reflex al structurii interioare a crucii divine. 


13 În Kabbala ebraică, această structură este simbolizată de un arbore 
cu trei încrengături orizontale, denumit arborele sefirotic (sefira = 
număr), având în vârf, ca a zecea sefiră (în realitate prima) Coroana 
sau Principiul. 

Cele trei triade se deosebesc prin apropierea lor mai 
mare sau mai mică de Dumnezeu, de unde şi funcțiunea lor 
de purificare, iluminare şi unire, luată în sens ascendent. 
Aceste trei funcțiuni operează şi în sânul fiecărei ierarhii. 
Prima_ierarhie, cea mai apropiată de Dumnezeu, este 
formată din: Serafimi, Heruvimi, Tronuri, pe care Dionisie 
îi defineşte ca: cei ce ard; cei ce dau plinătatea cunoaşterii; 
cei stabili. Ordinea lor, de astă dată descendentă, este o 
ilustrare, cum am mai spus, a celor trei funcțiuni: unire, 
iluminare, purificare. A doua ierarhie este cea a Domniilor, 
Puterilor şi Stăpânirilor, energii prin care se transmit 
lucrările care se vor actualiza în lume. A treia ierarhie 
cuprinde ordinele: începătorii, Arhangheli, îngeri, ca fiind 
cea care intră în legătură cu oamenii pentru a le transmite 
poruncile divine, pentru a-i apăra şi călăuzi. Pentru 
Dionisie, ierarhia cerească este o icoană a frumuseţii 
divine, a ordinii şi armoniei, şi ea va constitui un model 
pentru ierarhia bisericească. Pe culmea ierarhiei cereşti stă 
Fecioara Maria, Regina Cerului sau Madona Inteligență, 
cea prin care Cuvântul S-a întrupat în lume. 

lerarhizarea îngerilor, având un simbolism geometric 
şi numeric (3 x 3), se întâlneşte şi la alți Părinţi, anteriori 
lui Dionisie, cum ar fi la Apostolul Pavel (Col. 1,16 - Ef. 1, 
21) sau la Sf. loan Hrisostom, Sfântul Grigorie de Nyssa, 
Augustin etc., dar ea nu are nici plenitudinea, nici 
ordinea desăvârşită pe care i le-a dat Sfântul Dionisie. 

Dupăviziunea dionisiană, teologiaîngerilor, angelologia, 
pare să se fi rarefiat, nemaiavând aceeaşi coerență şi 
plenitudine. Există, desigur, numeroase angelofanii, dar ele 
au un caracter izolat şi pus la îndoială, fie pentru că îngerii 
şi mesajele lor au fost înlocuite ca intermediari de sufletele 
sfinţilor, fie pentru că prezenţa lui lisus era atât de puternică 
încât nu mai avea nevoie de intermediari, în afară de harul 
Sfântului Duh, fie pentru că s-a evitat confuzia dintre 
îngeri şi zeii păgâni, înlăturându-se idolatria. Oricare ar fi 

motivele, îngerilor li s-a acordat mai puţină importanţă în 
dogmatica creştină, aşa cum fuseseră puțin remarcați şi în 
Geneza biblică. Fără să fie uitaţi, prezenţa lor s-a transferat 
din domeniul teologiei în cel al literaturii şi artei religioase, 
cu câteva excepţii notabile. 

Înevul mediu această excepţie este Meister Eckhart, iar 
în teologia ortodoxă contemporană este părintele Serghei 
Bulgakov. Chiar dacă Toma din Aquino este numit 
„doctor angelicus”, angelologia lui rămâne oarecum 
schematică, lipsită de viaţă. O viziune mai exaltantă, 
dar totuşi restrânsă întâlnim la Sfântul Grigorie Palama, 
unde energiile angelice apar ca o manifestare directă a 
energiilor increate. Deşi nu are texte speciale dedicate 
îngerilor, ci doar referiri în predicile sale, Meister 
Eckhart spune lucruri esenţiale despre îngeri, centrate 
pe ideea de intelect. Pentru că, dacă îngerii formează 
lumea spirituală, lumea inteligibilă, atunci comunicarea 
lor cu Dumnezeu se face prin intelect. „Fiinţa îngerului 
depinde de faptul că intelectul divin e prezent în el 
şi prin el ÎI cunoaşte pe Dumnezeu...” Şi „dacă toate 
creaturile cu chipul şi formele lor sunt înțelese prin 
intelect de îngeri”, rezultă implicit că îngerii pot media, 
prin intelectul lor, legătura dintre om şi Dumnezeu. 
„Intelectul se găseşte în partea superioară a sufletului, 
unde atinge natura îngerului şi este deci un chip al lui 
Dumnezeu...” în această lumină, sufletul are ceva comun 
cu îngerul şi cu Dumnezeu. „Mica scânteie a intelectului 
se aseamănă cu aceşti îngeri creați de Dumnezeu, fără 
intermediari, lumină transcendentă, imagine a naturii 
divine. Sufletul poartă în sine această lumină.” 

Natura luminoasă a îngerilor, ca şi aspectele lor 
sonore inaudibile, capătă un relief deosebit în viziunea 
unui mare poet ca Dante, aproape contemporan cu 


14 M. Eckhart, Sermons 

Meister Eckhart şi Grigorie Palama, al cărui Paradis din 
Divina Comedie este structurat după modelul dionisian. 
lerarhiile angelice apar ca cercuri de lumină care 
vibrează, transpuse de geniul poetic ca roţi de foc. 

Când roata-al cărei joc înveşniceşti râvnit 

de ea, mă prinse cu-armonia ce-o dărui 

pură sferelor cereşti... lar noul cânt şi-n cer 

lumina toată stârniră-n mine-atare dor de-a 

şti ce pricini au, cât n-am simţit vreodată. 

(Paradis I, 76-84) 

Această lumină se roteşte cu viteze (deci cu vibrații) 
din ce în ce mai mari în spirale ascendente în jurul 
polului divin, simbolizat de „motorul imobil” (Aristot), 
aruncând scântei de lumină ca tot atâtea clipe. 


Iar când sfârşi, în profunzimi de-azur 
văzui, ca fieru-n clocot azvârlind şi sferele 
mii de scântei în jur. Fiece scânteie se 
mişca rotind în focul ei, şi-erau atâtea-n 
zbor, că-n numere nu-i chip să le cuprind. 
(Paradis XXVIII, 88-93) 


In afara aspectului luminos, energiile angelice din 
sferele cereşti îşi manifestă existenţa şi sonor prin cântări 
de laude, prinse de Dante în versuri unice. 


Osana-şi răspundeau din cor în cor spre 

punctul ce-i sorginte de lumini şi-n veci îi 

va păstra pe locul lor... Se-nvârt atât de iuți 

legaţi de schime spre-a fi cât pot cu punctul 

prim la fel şi pot pe cât se-nalță-n stări sublime. 

(Paradis XXVIII, 94-102. Trad. Eta Boeriu) 

„Divina Comedie apare astfel ca testamentul cunoaşterii 
vizionare a îngerilor” (Ph. Faure). 

Această armonie de vibrații luminoase şi sonore 
formează armonia sferelor, o sinteză a energiilor 

spirituale manifestată simbolic prin muzică şi fulgurații 
de lumină. 

Ele se răsfrâng în lumea noastră, dar nevăzute şi 
inaudibile, din cauză că oamenii au pierdut simţul 
eternității. Ecourile acestei armonii mai străbat în 
versurile unor mari poeţi ca Shakespeare. 


„Stai, Jessica. Priveşte cum podelele din cer/ Sunt 
încrustate cu-aşchii de aur luminat;/ Şi nu-i glob cât 
de mic din câte vezi/ Care-n mişcarea-i ca un înger să 
nu cânte,/ în cor neîntrerupt heruvilor cu mii de ochi;/ 
Astfel de armonie e în sufletele ce nu au moarte;/ Dar 
cât acest întunecat veşmânt de tină/ Ne ţine ferecaţi, n-o 
putem auzi” (Neguțătorul din Veneția. V, 1). 


O importanță deosebită acordă îngerilor cunoscutul 
mistic german din sec. XVII, Jacob Bohme, care, în limbajul 
lui poetic, spune: „Dumnezeu a creat pe sfinţii îngeri, care 
se aseamănă acelor zei ce exprimă calitățile divine, pentru 
ca ei să le laude, să le cânte şi să le cânte din nou, preamărind 
bucuria care radiază din chiar inima lui Dumnezeu... 
Îngerii nu sunt făcuţi numai din lumină, ci sunt ieşiţi din 
toate energiile divine...” (Aurora oder Morgenrăthe). 

În acelaşi secol, Angelus Silesius (Johannes Scheffler) 
cântă natura şi rolul îngerilor în versuri de o mare 
splendoare, comparabile cu cele danteşti. 


Dumnezeu face totul în toate fiinţele: iubeşte 

cu Serafimii 

Domină sau contemplă cu Tronurile sau Heruvimii... 
(Călătorul heruvimic) 


Este un mod de a spune că primele ierarhii angelice 
simbolizează iubirea, puterea şi cunoaşterea pe care 
Dumnezeu le transmite oamenilor prin îngeri. 

Trecând peste angelologia protestantă, nebuloasă şi 
onirică a lui Swedenborg, sau peste cea sentimentală a 

romanticilor, ne oprim o clipă la un mare poet ca R. M. 
Rilke, care a simţit cu înfiorare prezența misterioasă a 
îngerilor. 


Când eu aş striga, de prin cete de îngeri care-i acel 
care-ar fi Să m-audă? De-ar fi ca dintr-o dată vreunul 
pe inimă chiar să mă ţină, pesemne-aş muri, m-ar ucide 
tăria fiinţei ce are. Frumosul nimica nu este decât început 
unei spaime (...). Oricare din îngeri e spăimântător. 

(Elegia I. Trad. Lucreția Andriu) 

Această spaimă de înger, chiar dacă se transformă în 
poezie, nu e mai puţin o îndepărtare de lumea lui. 

Rămâne, desigur, angelologia ortodoxă, reînviată 
aproape miraculos de părintele S. Bulgakov (Scara 
lui Iacob), care readuce printre noi prezența benefică a 
îngerilor, desigur, printre acei care mai presimt existența 
lor din ce în ce mai îndepărtată, pentru că într-o lume 
în care e tot mai „prezentă” absența lui Dumnezeu, 
şi aproapele nostru, îngerul, îşi stinge luminile şi îşi 
voalează vocea. lar strădania a tot mai puţini oameni 
de a parcurge vibrația aripilor angelice şi de a intra în 
rezonanţă cu ea este tot mai dificilă, deşi nu imposibilă 
pentru cei care se mai înfioară, în timpul unei liturghii 
sau al unui colind, de adierea lor. 

Şi dacă inspiraţia unor mari poeți a mai adus printre 
noi amintirea unor zboruri de îngeri, nu mai puţin ne-au 
înfăţişat chipuri de îngeri mari cioplitori şi zugravi. Dar 
pentru că îngerii nu au trupuri, imaginile lor nu pot fi 
decât simbolice în cel mai înalt grad. Şi simbolul cel mai 
izbitor este zborul, iar al zborului sunt aripile. De aceea, 
aproape în toate tradiţiile, şi mai ales în creştinism, 
îngerii sunt simbolizați de păsări şi, evident şi mai ales, 
de aripi. Aripi de toate felurile, de fluturi sau de vulturi, 
imense sau abia vizibile. În plastica apuseană, mai 
ales statuară, îngerii îşi pierd însă transparenţa, fiind 

îngreunaţi de corpurile prea pline, prea omeneşti şi de 
aripile prea mari, care-i împiedică să zboare. Le rămâne 
totuşi, uneori, un surâs inefabil, care dă aripi marilor 
catedrale şi speranţei oamenilor. 

În răsăritul ortodox, icoanele îi avantajează pe 
îngeri, subțiind aripile lor în jurul unui chip „angelic”, 
presărându-le cu ochi sau cu stele care fac să iradieze 
lumina slavei lui Dumnezeu, iar fâlfâitul aripilor, suflul 
lui imperceptibil. Aceste chipuri transparente stau 
mărturie în icoanele Maicii Domnului sau ale sfinţilor, 
parcă sfiindu-se să apară singure, cu excepţia celor doi 
păzitori ai porţilor altarului paradisiac. E un semn că 
în această lume oarbă şi surdă ei ne veghează totuşi şi 
ne călăuzesc, fără chiar ca noi să bănuim, decât în rare 
clipe de inspiraţie, când „însuşi glasul gândurilor tace” 
şi „lumina neînserată” ne învăluie. 

Să spunem, aşadar, încă odată că mare geometru 
al lumilor angelice, după Creator, a fost Dionisie 
Areopagitul, care a sintetizat şi simbolizat o lume din 
care răul a fost îndepărtat, în care intelectul şi iubirea 
se echilibrează reciproc, anihilând atracţia gravitațională 
prin zbor, în care suportul de lumină şi muzică elimină 
voința de putere care dezbină şi destramă; în care 
energiile ipostatice sunt neîncetat atrase de energiile 
increate cu care sunt într-o permanentă rezonanţă, într-o 
neîncetată comuniune. Pentru că, nefiind creați dual 
(masculin şi feminin), îngerii rămân androgini, înlocuind 
multiplicitatea conflictuală cu multitudinea ordonată în 
unități ipostatice şi triade ierarhice, imagine a Unităţii şi 
Treimii divine. 

Aşa a fost creată armonia sferelor angelice, imagine a 
frumuseţii ideilor care păstrează asemănarea cu numele 
divine, pe care le oglindesc, chiar dacă nu le pot întrupa. 
Căci întruparea a fost marea „ispită” a creaţiei, chiar 
dacă tot ea i-a lăsat omului marea nostalgie a chipului de 

care s-a simţit atras şi a cărui asemănare o va căuta. Dar 
fără întruparea omului universul n-ar fi fost complet. 
Or Dumnezeu nu putea să nu creeze un univers limitat, 
chiar dacă acest univers s-a ridicat împotriva Lui. Aşa a 
început drama libertăţii în Raiul pământesc. 


5. DESPRE RAI" 


Dacă se ştiu puţine lucruri, direct, despre îngeri, 
poate şi. mai puține se ştiu despre Rai. Îngerii sunt o 
lume informală, necorporală, duhovnicească, care poate 
fi asimţită într-o inspiraţie sau o viziune. Raiul pare 
însă mai greu accesibil, fiind în acelaşi timp concret, dar 
şi abstract, ideal. El este, în fond, o limită între lumea 
pământească şi cea cerească, este un loc, sau mai degrabă 
o stare intermediară în care, desprins de pământ după 
moarte, sufletul poate accede într-o zonă mai liniştită, 
nici pe deplin om, nici pe deplin înger, cel puţin până 
la Judecata de Apoi. Pentru a afla mai multe despre rai, 
vom scruta cele spuse, cu multă parcimonie, în Scriptură 
şi tradiţie. 

Într-una din pildele Sale, vorbind despre Bogatul 
nemilostiv şi săracul Lazăr (Lc. 16-19), lisus ne deschide, 
dacă nu o poartă, cel puţin o fereastră spre realităţile 
de dincolo de moarte. Căci se spune în această pildă că 
murind, săracul „a fost dus de îngeri în sânul lui Avraam; 
şi murind, bogatul a ajuns în locuința morţilor.” Este 
vorba, desigur, de sufletele celor doi, căci trupul a rămas 
să se descompună în pământ. „A fost dus de îngeri” 
înseamnă un zbor spre înălțimi, în timp ce sufletul 
bogatului a coborât în iad. Fără să aibă un sens spaţial, 
acest fapt indică evident două tendinţe contrarii, între 
care se interpune un gol. Se deschid deci două lumi 
sufletului după moarte, cea a Raiului şi cea a iadului, 


15 Reluarea, în parte, a unui capitol din volumul Simbol şi Ortodoxie. 


COSMOSUL ÎN TRADIȚIA CREŞTINĂ 41 


între care, cum spune pilda, e o „prăpastie mare”, cu atât 
mai mare cu cât iadul, fiind de ordin subtil, sufletesc, este 
mai aproape de lumea omului, chiar dacă de adâncurile 
ei nevăzute, în timp ce Raiul trece în domeniul spiritual. 
Parabola nu ne spune însă altceva despre Rai, decât că 
săracul este „mângâiat” acolo. Cum Avraam e strămoșul 
nostru binecuvântat de Dumnezeu, Raiul e implicit 
sălaşul sufletelor mântuite, al strămoşilor preafericiți, 
locul păcii şi al armoniei perpetue. 

Mai multe despre Rai, sau despre stările paradisiace, 
aflăm din Vechiul Testament, nu direct, descriptiv, 
ci prin intermediul simbolurilor, care nu sunt un 
limbaj metaforic, ci o altă față a realităţii, inaccesibilă 
simțurilor şi minţii noastre. Chiar dacă discursiv le 
putem schematiza şi aproxima, miezul acestor stări nu 
ni-l dezvăluie decât simbolul sau un limbaj sapienţial, 
fulgurant. lar la lucrul în sine nu putem ajunge decât 
identificându-ne cu el prin credinţă şi prin har. În Cartea 
Facerii (1, 20) ni se spune că după crearea sa din pământ 
şi din duh, omul a fost rânduit într-un loc central, ca să 
poată stăpâni întreaga creaţie. El însumează, deci, cele 
patru elemente cosmice: Pământ şi Apă, Aer şi Foc, având 
în el şi Duhul lui Dumnezeu (quinta essentia). Acestei 
creaturi unice Creatorul i-a dat un sălaş, o grădină 
având ca acoperiş cerul, cu care comunica în deplină 
armonie. „Apoi Domnul Dumnezeu a sădit o grădină în 
Eden, spre răsărit, şi a pus acolo omul pe care-l tocmise” 
(Fac. 2, 8). E dificil de lămurit semnificaţia Edenului 
care e pomenit de mai multe ori în Geneză: „la răsărit de 
Eden... un râu ieşea din Eden... grădina Edenului...” Pare 
să fie un loc central, principial, un prototip mai degrabă 
decât o localizare. După alte tradiţii, Edenul este incinta 
(cercul) la răsăritul căreia Dumnezeu a sădit grădina 
Raiului în centrul căreia se găseşte Pomul Vieţii, totul 
aşezat pe înălțimea unui munte (Dante, Fabre d'Olivet). 

În fond, o triplă incintă făcută să apere Pomul Vieții 
(Roxana Cristian). Incinta Edenului este un simbol al 
cerului care, împreună cu pământul pe care se sprijină, 
şi al cărui simbol e pătrat, formează cvadratura cercului. 
O uniune a contrariilor, a cerului şi a pământului; 
o rezolvare paradoxală a diversităţii în echilibru şi 
armonie; o variaţie în unicitate, acesta este Edenul, din 
care face parte Raiul. Oricum, fiind în Eden la răsărit, 
Raiul primeşte lumina direct de la soare, de la soarele 
spiritual ca simbol al Divinităţii, o lumină nestinsă, 
neapusă, o reflectare în creaţie a energiilor increate. 

Aşadar, Raiul nu e o grădină oarecare, e o grădină 
prototipală, consacrată, având în centrul ei Pomul 
Vieţii şi în jur, între altele, Pomul Cunoştinţei Binelui 
şi Răului. Prin Pomul Vieţii (axis mundi), omul putea 
comunica cu toate lumile şi cu Dumnezeu, în timp ce 
prin Pomul Cunoştinţei era în legătură doar cu mediul 
ambiant. În jurul axului, toate se ordonau într-un cosmos 
armonic. Sevele Pomului Vieţii treceau mai departe în 
viaţa pământului. Pomul vertical şi pământul orizontal 
formau o cruce, a cărei intersecţie e centrul lumii. La 
rândul lor cele patru râuri („Un râu ieşea din Rai, care se 
împărțea în patru, udând pământul”), simbol dinamic al 
energiilor create şi al Vieţii, formau o cruce orizontală, 
având acelaşi centru. În totalitate, o cruce cosmică cu 
şase brațe, simbol al întregului univers, un univers 
vibratoriu plin de Viaţă spirituală, tainică dar reală, o 
insulă a Fericirii. 

„Şi Dumnezeu l-a luat pe om, spune Geneza, şi l-a 
aşezat în grădina Raiului ca s-o lucreze şi s-o păzească” 
(Fac. 2, 15). S-o lucreze, adică s-o îngrijească, căci grădina 
rodea de la sine. De cine s-o păzească? Sigur că de 
adversar. Dar iată, a căzut el însuşi în plasa acestuia, şi 
din paznic s-a prefăcut în hoţ. El şi-a furat astfel propria 
fericire, pierzând-o. Dacă ar fi rămas să ţină ordine în 


COSMOSUL ÎN TRADIȚIA CREŞTINĂ 43 


grădină în jurul Pomului Vieţii, ar fi trăit şi astăzi în 
armonia începuturilor. Interzicându-i să mănânce din 
Pomul Binelui şi Răului, Dumnezeu a vrut să-i apere 
nemurirea: „Căci în ziua în care vei mânca din el vei 
muri negreşit.” Prin această interdicţie, Dumnezeu n-a 
vrut să restrângă libertatea omului, ci i-a impus doar o 
asceză, un sacrificiu, pentru ca să nu repete sacrilegiul 
lui Lucifer. E prima jertfă cerută omului, dar ea avea 
un preţ: nemurirea. A ținut omul mai mult la libertate 
decât la nemurire? Aşa se pare. E ca şi cum Domnul l-ar 
fi încercat pe om cu această interdicţie, punându-l în 
gardă, ca să poată alege nu în ignoranță, ci în cunoştinţă 
de cauză. Se pare însă că plăcerea fructului oprit a fost 
mai puternică decât dorința de nemurire. Omul a ales 
imediatul, accidentalul, uitând de amenințarea morții. 
Când şi-a dat seama, era prea târziu. L-au cuprins 
teama şi ruşinea. N-a fost suficient să obţină iertarea 
Domnului, căci, aşa cum va spune lisus, singurul păcat 
care nu poate fi iertat este acela împotriva Duhului Sfânt. 
Va urma exilul pământesc. Raiul este, într-un fel, o stare 
de imponderabilitate din care se poate urca spre ceruri 
sau se poate cădea. De aceea Pomul Cunoştinţei este 
dual: poţi să zbori în el sau să te înfunzi la rădăcini. Căci, 
spre deosebire de Pomul Vieţii care e cu rădăcinile în 
cer, din care nu se poate cădea deci, Pomul Cunoştinţei 
are rădăcini subterane. Din curiozitate, din cunoaştere 
superficială a accidentalului, omul a ales să mănânce 
din Pomul Cunoştinţei. Şi nici măcar n-a gustat din 
fructul bun, ci din cel rău. E adevărat că el n-a ales 
singur, ci împins de demon, dar aceasta nu schimbă 
responsabilitatea lui. Consecințele le-a suportat însă 
singur. 

Raiul a fost creat ca o grădină a liniştii şi fericirii, 
în care se putea auzi armonia sferelor, se putea vedea 
lumina neapusă a unui răsărit perpetuu, se putea 

contempla cerul la umbra Pomului Vieţii. El este locul 
geometric în care conflictele se armonizează. Chiar dacă 
există diversitate, nu există contradicţie, ci complemen- 
taritate. Suma dezechilibrelor este echilibrul. Chiar 
binele şi răul, fiind fructele aceluiaşi pom, conviețuiesc. 
Cel care strică acest echilibru este omul, împins de 
demon. Accentuând individualitatea, transformă dualul 
în conflict, învrăjbind. De aceea el a fost gonit din Rai, 
pentru a nu-i primejdui armonia. Aşa a pierdut fericirea 
convieţuirii cu cosmosul, a intrat în timp, a devenit 
rătăcitor (homo viator), a căzut în istorie. Dumnezeu i-a 
lăsat însă, ca un fir al Ariadnei, nostalgia Paradisului. 
Raiul este, aşadar, limita care separă simbolic cerurile 
de văzduh, domeniul spiritual de cel animic, fiind în 
acelaşi timp centrul stării noastre de ființă. Cei doi pomi 
reprezintă viaţa contemplativă şi viaţa activă. Trebuie 
să atingi centrul, ca să poţi vedea cerurile cu zborul lor 
de îngeri şi să auzi laudele lor către Dumnezeu. Altfel 
ajungi prizonierul luptei dintre bine şi rău. Dacă ar fi 
rămas contemplativ, omul ar fi rămas singur, însă singur 
cu Dumnezeu, o singurătate unificatoare. Tentat însă de 
neliniştea diversităţii şi de oglindirile ei înşelătoare, el 
a ales fapta duală, care l-a rătăcit. El va trebui să refacă 
pe pământ actul compensator, care e sacrificiu, pentru 
a recupera liniştea originară. Dar întoarcerea în Rai e 
dificilă, pentru că poarta e păzită de heruvimi cu sabia 
de foc. Poarta a devenit, astfel, o poartă a morții pentru 
cei din afară, dar şi a învierii. Ca să poţi trece prin 
această „poartă strâmtă” fără să fii ars, trebuie să fii tu 
însuţi de foc; să arzi de flacăra incombustibilă a Duhului 
Sfânt. În fond, viaţa în Rai dată de Dumnezeu primilor 
oameni era un ospăț spiritual din roadele grădinii care 
le-ar fi asigurat fericirea perpetuă. Era un ospăț de 
nemurire, iar fructul oprit era asceza necesară oricărei 
vieţi duhovniceşti. Dar prin ispita demonului şi greşita 

alegere a omului, acest ospăț s-a prefăcut într-o masă 
otrăvită care a dus la izgonirea din Rai. Şi omul a fost 
blestemat să-şi câştige viaţa în suferinţă. Închizându-se 
poarta Raiului, s-a deschis pentru el poarta morţii. Până 
la celălalt ospăț de nemurire, care este euharistia. 


%* 


Poate că n-am şti nimic despre Rai decât ce ni se 
spune în Cartea Facerii, dacă Raiul însuşi nu s-ar 
fi coborât uneori undeva pe pământ, sau dacă unii 
muritori hărăziți nu s-ar fi ridicat până la el, revenind 
apoi pe pământ cu amprenta lui. Multe hierofanii din 
Vechiul şi Noul Testament ne vorbesc simbolic despre 
Rai şi despre cerurile care-l învăluie, dar îl şi revelează. 

Aşa a fost Avraam, în Vechiul Testament, la care au 
poposit în faptul zilei trei bărbaţi, lângă stejarul din 
Mamvre, un substitut al Pomului Vieţii, trei îngeri, 
simbol al Treimii divine (Fac. 18, 1). Şi-au cinat într-o 
linişte paradisiacă readusă o clipă pe pământ; iar Avraam 
şi Sara au fost binecuvântaţi cu urmaşi, cu germenii care 
au asigurat continuitatea spirituală a omenirii. Cina de 
la Mamvre este replica ospăţului de nemurire al primilor 
oameni în Rai, înainte de cădere, şi nu se va mai repeta 
decât la Cina de Taină a lui Hristos. Indirect, această cină 
a fost precedată de un alt ospăț, pur spiritual, la întâlnirea 
lui Avraam cu Melchisedec, care i-a adus pâine şi vin, 
simboluri euharistice (Fac. 14,18). 

De un moment paradisiac s-a bucurat mai apoi lacob, 
care a văzut în vis o scară rezemată pe pământ şi cu 
vârful în cer, pe care urcau şi coborau îngeri. lacob a dat 
locului aceluia numele Bethel (Casa lui Dumnezeu), care 
mai înainte se chema Luz (un alt nume al germenului 
de nemurire) (Fac. 28, 19). Visul lui lacob cuprinde toate 
ierarhiile cereşti, iar locul acestui vis s-a transformat 
într-un centru paradisiac pe pământ. Raiul este în acest 

caz doar punctul de sprijin al acestei scări spirituale, 
adevărată scară inițiatică. O întâlnire mai uluitoare are 
Iacob cu îngerul Domnului, cu care se luptă în noapte şi 
pe care-l biruie, silindu-l astfel să-i schimbe numele, deci 
destinul, din Iacob în Israel, nume întemeietor al unei 
noi seminții (Fac. 33, 28). lată o luptă care se transformă 
în act de cunoaştere supremă, căci Iacob îi pune locului 
numele Peniel (Faţa lui Dumnezeu) pentru că, spune el. 
„am văzut pe Dumnezeu față în faţă şi totuşi am scăpat 
cu viață.” Peniel devine un nume ascuns al lui Bethel, un 
nume celest al Raiului pământesc. 

Profetul întemeietor al iudaismului, Moise, îl aude 
doar pe Dumnezeu spunându-i din Rugul Aprins: 
„Eu sunt Cel ce sunt” şi poruncindu-i: „Scoate-ţi 
încălțămintea din picioare, căci locul pe care calci este 
un pământ sfânt” (leş. 35). Horebul devenise un munte 
paradisiac. 

Odată cu venirea lui lisus de-abia, omenirea va 
înţelege cu adevărat ce este Raiul pământesc şi împărăţia 
cerurilor. Chiar la Naşterea lui lisus lumea va cunoaşte 
un moment paradisiac; de la păstorii de la Bethleem până 
la Regii Magi şi de la animalele din staul până la îngeri şi 
la stele, tot cosmosul va fi cântând slava lui Dumnezeu şi 
pacea între oameni, semne ale armoniei din Rai. Din acel 
timp, lerusalimul devine centrul unei lumi noi. 

Nenumărate vor fi în continuare metamorfozele sub 
care omul va cunoaşte Raiul pământesc, căci prezența 
lui lisus îl manifestă cu putere. Astfel, prima Lui mare 
propovăduire va transforma muntele de pe care învaţă 
într-un Munte al Fericirilor, iar apostolii care îl înconjoară 
devin „lumina lumii” şi „sarea pământului”. Toate cele 
nouă Fericiri nu sunt altceva decât o transfigurare a 
condiției umane, proiectată în cele nouă ceruri. 

Apoi, marea majoritate a minunilor lui lisus nu sunt 
decât decondiţionări ale existenţei terestre pentru a o 

ridica, fie şi pentru o clipă, la condiţia paradisiacă. Aşa, în 
timpul Furtunii pe mare (Mt. 14, 22) toate elementele erau 
agitate, iar corabia apostolilor înspăimântați amenința 
să se scufunde. Un singur gest al lui lisus, care stăpânea 
apele inferioare, şi un cuvânt al Lui: „îndrăzniţi, nu vă 
temeţi”, au readus liniştea peste tumultul lumii şi în 
sufletele apostolilor, redând armonia paradisiacă acestei 
bărci, care va deveni mai târziu Biserica creştină. Sau, 
la înmulţirea pâinilor. În pustiu fiind, simbol al vieții 
noastre profane, lisus spune mulțimilor să se aşeze pe 
„iarba verde” şi le dă nu numai pâinea cea de toate zilele, 
ci şi pâinea cea spre ființă, pentru a nu le mai fi foame 
în veac (Mc. 6, 39). În acel moment, pustiul înverzeşte, 
prefăcându-se într-o grădină în care hrana este cuvântul 
lui Dumnezeu. Şi ce altceva este Păşunea şi acel staul 
în care lisus e Păstorul cel bun. Care spune: „Eu sunt 
poarta, dacă intră cineva prin mine va fi mântuit; va 
intra şi va ieşi şi va găsi păşune” (In. 10,9) dacă nu tot 
o grădină a Raiului. Sau la Nunta din Cana (In. 2,1-12), 
când lisus preface apa în vin, prefigurare a euharistiei, 
această nuntă devine o hierogamie, o recâştigare a 
unității adamice pierdute şi o unire în cele din urmă cu 
Mirele etern. lar copiii, rod al nunţii consacrate, sunt 
pentru lisus simbol angelic, „căci îngerii lor în ceruri văd 
pururea Faţa Tatălui Meu, care este în ceruri” (Mt. 18, 
10). Să redevii copil, ca stare interioară, este, aşadar, o 
condiţie a recâştigării Paradisului. 

lată, în toate aceste miracole, ca şi în altele, desigur, ne 
este înfăţişat simbolic Raiul, căruia Iisus îi întredeschide 
poarta pentru ca omul să-l poată cunoaşte, încă din 
această viaţă, fie şi numai o clipă. Toate actele lui lisus ne 
par miraculoase, pentru că în condiţia noastră terestră 
ele aduc climatul şi armonia Raiului, în care viața însăşi 
este o minune. Din nefericire, „confortul” nostru nu e 
decât o caricatură a vieţii paradisiace. 

Culmea acestor hierofanii este însă Schimbarea la 
Faţă, când lisus arată celor aleşi, şi prin ei nouă, mai 
mult decât Raiul, mai mult decât împărăţia cerurilor 
chiar, arată Slava Dumnezeirii în lumina increată a 
Sofiei divine (S. Bulgakov). Muntele devine centrul 
lumii, devine suportul nu numai al Paradisului, ci chiar 
al lerusalimului ceresc (cu structura sa „minerală”). Aici 
„Ilie li s-a arătat împreună cu Moise şi stăteau de vorbă 
cu lisus.” Este expresia înaltă a cunoaşterii iluminative. 
Vrând să facă trei colibe la poalele muntelui, Petru 
greşeşte poate, dar din prea mare râvnă, dorind să 
coboare şi să fixeze lumina suprafirească într-un Rai 
pământesc. El trebuia să urce pe munte, nu să rămână 
jos. Dar el încă nu înţelesese că acolo se arătase mai mult 
decât Raiul pământesc, se arătase splendoarea luminii 
increate. 

Dar poate cea mai importantă prezenţă a Raiului 
o arată lisus atunci când spune, pentru noi oamenii 
obişnuiţi: „împărăţia cerurilor nu vine aşa, ca să izbească 
privirile. Nu se va zice: uite-o aici, sau uite-o dincolo. 
Căci, iată, împărăţia lui Dumnezeu este înlăuntrul 
vostru” (Lc. 17, 20). lisus Care, ca om fără păcat, purta 
raiul în El, ne dă şi nouă posibilitatea să descoperim 
Raiul din noi, Raiul din inima noastră, căci: „Unde este 
comoara voastră este şi inima voastră” (Lc. 12, 34). Orice 
om de credință poate deveni deci un locuitor al Raiului, 
un om paradisiac, nu mâine, nu în altă viaţă, ci hic et 
nunc, coborând numele lui lisus în inima sa. Căci chiar 
numele lui lisus, dat de îngeri înainte de naştere, este 
Emmanuel, Dumnezeu în noi. lar Raiul este o stare 
interioară, este un nivel spiritual, este Luz-ul din inima 
noastră. 

Şi ce altceva decât Raiul coboară peste apostoli în 
seara Cinei de Taină prin instituirea euharistiei, care e 
un ospăț de nemurire, o agapă a iubirii christice? Până 

şi prezența demonului, prin luda, face din această 
seară o seară paradisiacă. Dar la Cina de Taină, noul 
Adam nu cedează ispitei demonului, nu face pactul cu 
el, ci acceptă sacrificiul pentru a răscumpăra greşeala 
vechiului Adam, pentru a salva omenirea. Numai astfel, 
din grădina Ghetsimani, care e grădina melancoliei, se 
poate trece prin jertfă în grădina aurorală a Raiului, în 
grădina învierii, în care grădinarul e lisus. Un ciclu al 
omenirii se consumă între două ospeţe: cel otrăvit al lui 
Adam şi cel de nemurire al lui lisus, şi între două grădini, 
poate aceeaşi la două ceasuri diferite ale universului. 

În cele din urmă, moartea poate fi pentru noi nu un 
sfârşit ci o poartă spre Rai, cum a fost pe Golgota pentru 
tâlharul smerit, căruia lisus i-a zis: „Adevărat îți spun că 
astăzi vei fi cu Mine în Rai” (Lc. 23, 43). Şi dacă crucea lui 
lisus, cum spune tradiţia, a fost făcută din Pomul Vieţii, 
crucile celor doi tâlhari au fost făcute, simbolic, din 
Pomul dual al Cunoştinţei Binelui şi Răului. Pe Golgota, 
Raiul apare ca un trunchi uscat aşteptând să înverzească, 
odată cu învierea. 

După înălțarea Sa la cer, nemaifiind printre noi ca 
model de om paradisiac, lisus va da posibilitate unor 
oameni aleşi să se ridice şi ei în Rai, pentru a-L cunoaşte 
şi a-L arăta apoi oamenilor. Aşa a fost Apostolul Pavel, 
care a fost răpit în Rai până la al treilea cer (2 Cor. 12, 2) 
şi care a revenit pe pământ ca să rânduiască Biserica lui 
Hristos. Aşa a fost şi evanghelistul loan. care a „văzut” 
nu numai Raiul, ci toate cerurile până la Tronul lui lisus 
şi care a coborât apoi printre oameni pentru a prefigura 
Apocalipsa, venirea Raiului pe pământ, pentru o nouă 
umanitate regenerată prin judecata lui Hristos. 

Toate aceste mărturii simbolice despre Rai şi despre 
cerurile care formează împărăţia lui Dumnezeu vor 
fi încununate la sfârşitul timpurilor de coborârea 
Ierusalimului ceresc (Apoc. 21, 2). El va apărea într-o 

nouă lume ca o cetate cu 12 porţi, bătută în nestemate, 
plină de lumina şi slava lui Dumnezeu. Simbolismul 
mineral al pietrei preţioase, sugerând imuabilitatea şi 
lumina divină, este mai presus de simbolismul vegetal 
al grădinii Raiului, care-şi trage viața din această 
lumină. Ca o coincidentia oppositorum, ultimele cercuri 
ale infernului au tot forma unei cetăți (numite Dite în 
Infernul lui Dante), o cetate sumbră şi împietrită în care 
stă îngheţat Lucifer. lată cum un acelaşi ax uneşte tot 
ce există în Univers, toate stările de ființă, trecând prin 
inima omului. 

Şi chiar dacă nu oricine se poate învrednici de grădina 
Raiului, şi aceasta după moarte, iar Ierusalimul ceresc 
este nădejdea unui alt veac, nouă ne este dată totuşi, ca 
locţiitoare, Biserica lui Hristos, în acelaşi timp templu şi 
grădină a lui Dumnezeu, altar al jertfei regeneratoare şi 
bucurie a cuvântului şi a luminii celeste. Ea e o mărturie 
efectivă că Raiul există şi, dacă ne-am născut din apă şi 
din Duh, nu trebuie decât să batem la poarta ei, ca să 
ni se deschidă. Dar trebuie să batem cu putere. Regnum 

III. COSMOLOGIE 
(CREAȚIA FORMALĂ) 


Părăsind Raiul, primii oameni s-au trezit pe pământ. 
N-a fost o trezire lentă, ci o cădere. Nu numai pentru 
că şi pământul fusese blestemat, dar şi pentru că între 
Rai şi pământ era (este) o prăpastie, aşa cum se spune şi 
în Noul Testament în parabola Bogatului nemilostiv. Şi 
nu e vorba de o prăpastie geologică, de un abis în relief 
care ar fi putut fi eventual depăşit printr-un efort fizic, 
ci de o ruptură de nivel subtilă, de o barieră de potenţial 
energetic, dar nu unul obişnuit, ci unul spiritual. Căci 
dacă lumile angelice, inclusiv Raiul, sunt lumi spirituale 
însufleţite de duh, lumea noastră este animată de sufletul 
acestei lumi. Nu e o lume moartă, ci una vie, dar animată 
de o energie subtilă şi nu de una spirituală. Şi animată 
în moduri diferite, formând trei niveluri centrate pe 
sufletul naturii, pe sufletul omului şi pe sufletele moarte 
ale demonilor. Vorbind despre fiecare dintre aceste trei 
niveluri ale cosmosului formal, le vom privi mai întâi în 
structurile lor, apoi în aspectele lor simbolice şi istorice. 


A. NATURA ŞI SUFLETUL LUMII 
(LUMEA VAZUTA) 


Începem cu Natura şi sufletul ei, pentru că aceasta 
a fost creată mai întâi de Dumnezeu pentru a servi de 
sălaş omului. Şi a fost creată printr-o serie de separări 
succesive din substanța primară denumită în Geneză 
„apele de sub cer” (inferioare). „A făcut Dumnezeu 


16 În limbajul alchimiei spirituale simbolice, aceste separări au fost 

tăria şi a despărțit apele cele de sub tărie de apele cele de 
deasupra tăriei. Tăria a numit-o Dumnezeu cer (văzduh) 
(...) Şi a zis Dumnezeu: «Să se adune apele cele de sub 
cer la un loc şi să se arate uscatul (...)». Uscatul l-a numit 
Dumnezeu pământ, iar adunarea apelor a numit-o 
mări (...). Şi a zis Dumnezeu: «Să fie luminători pe tăria 
cerului»” (Fac. 1). 

lată, aşadar, cele patru componente de bază ale 
cosmosului văzut, care sunt centrate pe cele patru 
principii elementare, numite simbolic: pământ (uscat), 
apă (mări), aer (cer, văzduh), foc (luminători). În toate 
aceste lucrări, ca şi în cele de care va mai fi vorba, rolul 
chintesenţei (quinta essentia) l-a jucat planul şi porunca 
divină, fiat-ul cosmogonic. 

Pe aceste patru componente, am spune orizontale 
(într-o proiecţie plană), Dumnezeu a aşezat natura 
propriu-zisă, creând un relief acoperit de viață, grupată 
în cele trei regnuri: mineral (odată cu uscatul), vegetal şi 
animal, încoronat apoi de om. În acest fel, creaţia poate 
fi geometrizată de o cruce cosmică, având pe orizontală 
cele patru elemente şi pe verticală cele trei regnuri, plus 
omul în centru, prin care întreaga natură capătă un elan 
ascendent spre Creator. 

Crearea acestor forme implică însă o serie de 
structuri intermediare care formează cadrul în care se 
va desfăşura existența universului. E vorba de: spațiu şi 
timp, de sămânță şi specie, deci de alte patru categorii, 
tipare sau matrice care ordonează şi încadrează cele 
patru elemente şi trei regnuri, dându-le posibilitatea 
să existe şi să se dezvolte, formând o diversitate practic 
indefinită de făpturi, care alcătuiesc universul văzut, şi 
în parte nevăzut (formalul subtil). 


alternanţe de disoluţii şi solidificări, de precipitări şi sublimări etc., 
toate operații repetate, care au dat formele cunoscute astăzi. 

1. SPAŢIU ȘI TIMP 


Cadrele universului văzut nu sunt definite ca atare 
în Biblie, dar ele apar implicit odată cu creaţia care nu 
poate lua formă fără aceste tipare sau matrice care sunt 
spaţiul şi timpul. Aşa, când Dumnezeu desparte apele de 
sub tărie de cele de deasupra tăriei şi numeşte tăria cer, 
ca şi atunci când adună apele la un loc şi se arată uscatul, 
implicit apare spaţiul, atât în dimensiunea suprafeţei, cât 
şi a înălțimii sale. E începutul geografiei pământului, a 
geografiei sacre, din moment ce se formează la porunca 
divină. lar când Dumnezeu spune: „Să fie luminători 
pe tăria cerului ca să lumineze pământul”, este vorba 
nu numai de relieful pământului, ci şi de „relieful” 
cerului cu soarele şi luna, cu constelaţiile sale. Căci El e 
„Cel ce numără mulţimea stelelor şi dă tuturor numele 
lor” (Psalm 146, 4). Lumea tradiţională, inclusiv lumea 
creştină, nu era deci indiferentă la mersul astrelor şi al 
vremii, deşi lisus le reproşează într-un fel acest lucru: 
„Făţarnicilor! Faţa pământului şi a cerului ştiţi să o 
cercetaţi, dar vremea aceasta cum de nu o cercetaţi?” 
(Lc. 12, 56). Desigur, nu se pune problema acceptării 
astrologiei ca divinaţie, atribuită păgânilor, dar soarele, 
luna şi stelele erau înţelese în simbolul lor, şi vor avea 
un rol important în definirea timpului, cum se va vedea, 
ca şi în călăuzirea oamenilor, cum s-a petrecut cu Steaua 
Regilor Magi, la Naşterea lui lisus. Mai ales soarele era 
un simbol al lui Dumnezeu însuşi, El făcând să răsară 
soarele (văzut) peste cei răi şi peste cei buni (Mt. 5, 45). 

În afară de relieful vizibil al pământului, există şi 
un relief nevăzut, creat de repartiția energiilor subtile 
şi spirituale, de concentrarea lor în centre spirituale 
ca urmare a unor hierofanii importante. Aşa la ruga 
lui Avraam şi a Sarei, trei oameni-îngeri îi vizitează 
la Mamvre, făgăduindu-le că vor avea un fiu. În jurul 

stejarului (axis mundi) se creează astfel un centru sacru, 
ca şi pe muntele Moria, unde Avraam ridică un altar şi 
sacrifică un berbec în locul lui Isaac. Şi mai important e 
centrul, care ia naştere acolo unde Iacob visează o „scară 
la cer” pe care urcă şi coboară îngeri, simbol al legăturii 
între cer şi pământ, loc pe care-l numeşte Bethel (Casa 
lui Dumnezeu), construind un altar; sau locul pe care îl 
sfințeşte „lupta lui Iacob cu îngerul”, numit apoi Peniel 
(Faţa lui Dumnezeu), loc care va rămâne ascuns. Dar 
centru cu adevărat major este muntele Horeb (Sinai). 
pe care Moise îl întâlneşte de trei ori pe Dumnezeu, 
şi pe care va primi Tablele Legii. lată că toate marile 
evenimente ale istoriei poporului ales şi locurile în care 
se produc sunt binecuvântate de Dumnezeu şi harul 
Lui le transformă în centre sacre, situate de obicei pe 
înălțimi, cum este şi capitala Israelului, muntele Sion, 
centru al Ierusalimului. Pământul se umple astfel cu 
altare, simbol al înălțimilor pe care coboară harul divin, 
sacralizând lumea. Se formează o geografie sacră care va 
susține istoria poporului respectiv, aşa cum vom vedea 
mai departe. lar când lumea-L va uita pe Dumnezeu, 
aceste altare se vor oculta, apărând în locul lor guri 
de infern, care vor contribui la secularizarea lumii. 
Exemple: Sodoma şi Gomora, sau chiar lerusalimul, care 
va fi dărâmat în anul 70, templul nefiind reconstruit nici 
până astăzi (dacă va mai fi reconstruit vreodată până la 
coborârea lerusalimului ceresc). 

Simbolurile cerului sunt nenumărate, dar au aproape 
totdeauna un caracter spiritual. Aşa, cerul văzut este un 
simbol al tronului lui Dumnezeu (Mt. 5, 34), dar şi un sălaş 
al păsărilor care-i reprezintă pe îngeri. Din cer l-a văzut 
lisus pe Satana căzând ca un fulger (Lc. 17, 24), dar tot din 
cer vine binecuvântarea ploii. Cerul marchează sensul 
ascendent al rugilor şi gândurilor noastre, aşa că de multe 
ori e suficient să ridicăm ochii în sus, pentru a separa cerul 

de pământ (V. Lovinescu). În acest sens, Iisus se referă de 
multe ori la cer ca loc al interiorității şi al împărăției lui 
Dumnezeu, cerându-ne să strângem comori în cer (Mt. 
6, 20). lar rugăciunea domnească ne spune: „Tatăl nostru 
Carele eşti în ceruri...” E vorba de cerul cerurilor, de cerul 
spiritual, pe care pământul trebuie să-l ia ca model de 
urmat (,...precum în cer, aşa şi pre pământ”). 

Spaţiul propriu-zis este definit în Scripturi prin cele 
patru direcţii principale, care sunt tot atâtea puncte 
nodale ale mersului soarelui (Lc. 13, 29). Adăugând şi 
dimensiunea înălțimii, avem întreg macrocosmosul, 
cu cele şase direcţii ale spaţiului. Prin aceste direcții, 
fiecare cu simbolul ei, spaţiul devine din simplu cadru 
al formelor şi al cantităţii, un spaţiu calificat, care se 
concentrează în spaţiul templului, şi mai apoi al bisericii 
creştine, unde fiecare din cele şase direcţii are un simbol, 
de o importanţă deosebită fiind răsăritul spre care se 
orientează altarul, locul transfigurării euharistice, sau 
icoanele într-o casă creştină, pe care o consacră. 

Nu putem să intrăm aici în mai multe detalii asupra 
spaţiului sacru. Vom mai aminti însă că unele din 
evenimentele importante din viaţa lui lisus se petrec 
într-un spaţiu extins până la dimensiunile cosmosului, 
fapt marcat mai ales de icoanele marilor praznice. Între 
acestea, Naşterea ocupă un loc important, întrucât la ea 
participă nu numai întreg spaţiul văzut (cer, stea, munte, 
peşteră), ci şi întreaga lume (magi, păstori, animale) şi 
chiar îngerii înşişi, totul esenţializat, geometrizat desigur, 
căci arta sacră nu e o artă naturalistă, ci una simbolică. 
Acelaşi lucru la Botez şi mai ales la Schimbarea la Faţă, 
unde muntele devine ax al spaţiului şi al lumii, pe vârful 
lui coborând lumina increată, iar la poalele lui căzând 
uimiți apostolii. Vom mai pomeni, ca scenă cosmică, 
Răstignirea de pe Golgota unde, între lisus şi Adam, stă 
răstignită întreaga lume. Stat crux dum volvitur orbis. 

Dacă spaţiul apare necesar creaţiei şi creaturilor 
pentru a lua formă şi a se manifesta sensibil, nu mai puțin 
necesar este timpul pentru ca manifestarea să devină 
dinamică. Căci lumea nu poate fi o figură statică, ci una în 
mişcare, prin care se exteriorizează energiile increate ca 
energii create în continuă metamorfoză. Lumile angelice 
nu cunosc nici spaţiul, nici timpul, fiind necorporale şi 
perpetue (eonice), chiar dacă nu nemuritoare. Universul 
văzut este însă în continuă mişcare, în continuă prefacere 
a formelor, în permanentă vibraţie, având deci început şi 
sfârşit, fiind deci muritor”. Fiind un univers vibratoriu, 
el e caracterizat prin ritmuri, deci prin numere, de unde 
şi sintagma pitagoriciană: Mundum regunt numeri. Dar 
semnificația numerelor, în timp şi spaţiu, nu e numai 
cantitativă, ci şi simbolică, aşa cum se va vedea în cursul 
acestui studiu. 

Realitatea timpului apare chiar de la începutul 
Genezei, odată cu crearea luminătorilor care prin 
mişcarea lor (aparentă) în jurul pământului dau naştere 
marilor ritmuri ale universului, de la zile şi nopţi, la 
anotimpuri şi ani. „Să fie luminători pe tăria cerului, ca 
să lumineze pe pământ, să despartă ziua de noapte şi 
să fie semne ca să se deosebească anotimpurile, zilele şi 
anii” (Fac. 1,14). 

Spaţiul, dar mai ales timpul, au dat naştere istoriei, 
omul, spre deosebire de îngeri, care sunt anistorici, 
având o istorie. Chiar căderea din Rai a dus la intrarea 
omului în istorie, la supunerea fluctuaţiei evenimentelor, 
atracției ispitelor şi în cele din urmă morții. Astfel, primii 
copii ai lui Adam s-au trezit sub tirania timpului prin 
ocupațiile lor: Abel, păstor, devorat de spaţiu, şi Cain, 
agricultor, devorat de timp (Rene Guénon). 


17 În limbajul alchimiei spirituale simbolice, aceste separări au fost 
alternanţe de disoluţii şi solidificări, de precipitări şi sublimări etc., 
toate operații repetate, care au dat formele cunoscute astăzi. 

Pe de altă parte, istoria omenirii, ca şi a omului, nu se 
desfăşoară liniar, ci ciclic, într-o înlănţuire de perioade 
şi civilizaţii care se succed după ritmuri cunoscute în 
lumea arhaică greacă sub numele de epocile de aur, 
de argint, de bronz şi de fier (Hesiod). Apare limpede, 
după simbolica metalelor respective, că se produce de-a 
lungul timpului o degradare a spiritualităţii omenirii, 
sub atracția gravitaţiei materiale. Epocile nu se succed în 
cicluri închise, ci în spirale deschise, sfârşitul unui ciclu 
fiind începutul altui ciclu, dar cu o spiră mai jost. Şi în 
istoria biblică se pot deosebi astfel de cicluri descendente, 
primul fiind marcat de potopul care a distrus omenirea 
postadamică, dându-i posibilitatea totuşi să renască prin 
arca lui Noe. Au urmat alte degradări, cum a fost cea a 
Turnului Babel, care a risipit omenirea primordială prin 
încurcarea limbilor. De aici încolo, Biblia urmăreşte doar 
istoria poporului evreu, în cicluri separate prin epoci de 
criză şi decădere, când oamenii L-au uitat pe Dumnezeu 
şi drept consecință au fost supuşi exilului şi robiei 
(egipteană, babiloniană), terminate cu desacralizarea 
poporului, cu dărâmarea templului, pierderea limbii 
sacre şi diaspora. 

Cu întruparea lui lisus începe un ciclu nou care va 
aduce în lume un suflu înnoitor, dar care la rândul lui 
va slăbi până la o nouă coborâre a lui lisus, după marile 
incendii apocaliptice, când vor apărea un cer nou şi un 
pământ nou (Parusia). 

Înlăuntrul acestor mari cicluri istorice, au loc cicluri 
mai mici, uneori în cursul unei singure vieţi, care dau 
omului posibilitatea să recupereze timpul pierdut 
prin rememorarea marilor evenimente sacre în timpul 


18 "Eterna reîntoarcere" de care vorbeşte Nietzsche este reală, dar nu 
exactă, căci niciodată începutul şi sfârşitul nu pot coincide, din cauza 
succesiunii temporale. Numai in divinis ele coincid, pentru că sunt 
simultane, Iisus fiind concomitent alfa şi omega. 

sărbătorilor. În istoria creştină, aceste momente care 
ritmează existenţa, anulând fie şi pentru câteva clipe 
timpul, sunt dăruite omului de marile praznice ale vieţii 
lui lisus, ca şi ale sfinţilor Săi. Se reface astfel timpul 
originar al manifestării Duhului, un illud tempus care ne 
purifică şi ne reînnoieşte sufletul, dându-ne posibilitatea 
resacralizării vieții. 

Să rememorăm câteva asemenea momente de vârf 
din existența Fiului Omului, care pot servi ca model 
pentru oricare viață creştină intrată pe calea sacră. 
Primul îl constituie Naşterea Domnului (precedată de 
Buna Vestire), cu întâmplările legate de revirimentul 
întregului cosmos (îngerii, steaua, magii, păstorii, 
animalele), dar şi cu opoziția vrăjmaşului (Irod), care 
încearcă să-L nimicească în faşă, cu exilul în Egipt şi 
moartea tiranului. Să remarcăm că aproape toate marile 
momente ale existenţei lui lisus se petrec pe locuri înalte, 
în genere munți, cu participarea cosmosului, dar şi cu 
cea a îngerilor şi demonului. - Aşa e Botezul, cu apă şi cu 
Duh, singurul care se petrece într-o vale (a Iordanului), 
cu prezenţa Tatălui şi a Sfântului Duh (porumbel), dar 
care e urmat de retragerea în pustiu, unde lisus e ispitit 
de demon (pe muntele Karantaniei), dar şi însoţit de 
înger. - Un al treilea moment important este Predica de 
pe Munte, cu cele trei învățături sfinţitoare: rugăciunea 
(cunoaştere), postul (asceză) şi milostenia (iubire şi 
jertfă), având în apex Rugăciunea domnească şi cele 
nouă Fericiri, ca o cale deschisă spre îndumnezeire. 
Nu lipseşte, desigur, curând după aceea, prezenţa 
demonilor pe care lisus îi alungă în porci, în ţinutul 
Gadarenilor. - Momentul al patrulea este cel mai înalt 
din viaţa lui lisus, petrecându-se pe muntele Taborului, 
unde are loc Schimbarea la Faţă, când lisus Se arată ca 
Fiu al lui Dumnezeu într-o strălucire suprafirească a 
energiilor increate, împreună cu Moise (Legea Veche) 


COSMOSUL ÎN TRADIȚIA CREŞTINĂ 59 


şi Ilie (profetul sfârşitului), asistat de Tatăl şi de Sfântul 
Duh, în timp ce la piciorul muntelui stau smeriţi, cu faţa 
la pământ, cei trei mari apostoli: Petru, Iacob şi loan. - 
Intrarea în lerusalim (muntele Sion), călare pe măgar, 
este culmea gloriei Fiului Omului, care precede cu puţin 
Cina de Taină şi pătimirea de pe Golgota, când lisus va fi 
vândut de Satana-luda, va fi schingiuit şi ucis de aceiaşi 
oameni care-l cântaseră mai înainte osanale. În sfârşit, 
existenţa Fiului Omului va atinge supremul cu învierea 
şi înălțarea Sa, care încheie cele şapte (sau nouă) trepte 
ale întoarcerii Sale în sânul Sfintei Treimi, pe care, ca Fiu 
al lui Dumnezeu, n-o părăsise niciodată. 

lată şapte mici cicluri de viaţă care se înscriu în ciclul 
unei existențe exemplare, ea însăşi făcând parte din ciclul 
mai mare al unei umanităţi, pe care lisus a început-o, 
pentru ca s-o încheie tot El la Parusia. Nu e, aşadar, nici 
o contradicție între ciclul ascendent al existenței unui 
om înaintând spre îndumnezeire şi ciclul umanităţii care 
coboară sub greutatea patimilor spre un sfârşit care-i va 
aduce renaşterea, după legitima pedeapsă purificatoare 
a Apocalipsei, aşa cum nu e nici o contradicţie între 
coborârea spre moartea trupească (Heidegger: Sein zum 
Tode) şi urcarea spre învierea sufletului, pentru cel care-L 
urmează pe lisus de la alfa la omega, anulând timpul. 


2. ELEMENTELE (PRINCIPIILE ELEMENTARE) 


Creând lumea văzută, Creatorul a creat în acelaşi timp 
şi cadrul spaţio-temporal al dezvoltării ei, şi elementele 
din care a luat ființă. Mai întâi, printr-o serie de separări 
succesive, s-au despărțit apele (Apa) de uscat (Pământ) şi 
acestea de văzduh (Aer), totul fiind luminat de soare (Foc) 
şi indirect de lună şi de stele. Sunt, aşadar, de la început 
prezente cele patru elemente ale oricărei cosmologii 
tradiționale: Pământ, Apă, Aer, Foc, care vor lua parte la 

formarea fiecărei făpturi prin intermediul semințelor şi 
al speciilor. Cele patru elemente sunt, înainte de toate, 
principii elementare”, prin agregarea cărora, după anume 
modalități despre care Biblia nu ne vorbeşte, căci ele iau 
naştere printr-o poruncă divină, s-a format mulțimea 
făpturilor care alcătuiesc lumea văzută, o lume formală, 
perceptibilă simţurilor. 

Pe lângă acest fapt, lumea formală are însă şi o valoare 
simbolică, putând deci semnifica lumea principiilor 
subtile şi chiar lumea inteligibilă, aceea a arhetipurilor 
spirituale pe care le reflectă. Cum în această lucrare nu 
ne preocupă atât lumea simţurilor, ci mai ales aceea a 
semnificaţiilor, vom urmări mai ales simbolurile celor 
patru elemente şi modurile în care ele apar în Biblie, şi 
mai ales în Noul Testament. 

Primulelement, Pământul, este un simbol al substanței 
nediferenţiate („pământul era netocmit şi gol” Fac. 1, 2). 
Cel mai aproape de această semnificaţie este pustiul, pe 
care trebuie să-l traverseze de nenumărate ori poporul 
evreu. Este un loc al încercărilor pe care le va suferi şi 
lisus, dar şi un loc al meditaţiei singuratice, al ascezei, al 
purificării. Pământul devine însă o grădină, atunci când 
rodeşte prin îngrijirea omului, putând ajunge chiar un 
substitut al paradisului. 

Din acest unghi, este  pilduitoare parabola 
Semănătorului, cu cele patru feluri de pământ, dintre 
care doar unul este roditor. Numărul patru şi forma 
pătrată sunt, de altfel, simboluri ale pământului ca 
suport al vieţii şi în cele din urmă al harului. Dar dacă 
sămânţa nu e lucrată de om, pământul devine blestem, 
ca în parabola Talantului îngropat. 


19 Când înţelepţii presocratici (sophoi) vorbesc de elementele din 
care a fost făcută lumea (Heraclit - Foc; Thales - Apa; Anaximenes 
- Aerul etc.), înţeleg principii elementare subtile, sau chiar spiritele 
care stau la baza lumii văzute, şi nu doar elemente grosiere, materiale. 

Tot pământ este şi piatra, dar cu un simbolism care 
poate merge mult mai departe, datorită faptului că poate 
fi şi piatră cristalină, prețioasă, când simbolizează chiar 
Ierusalimul ceresc. Pe de altă parte, puterea harului 
poate transforma piatra în pâine, un simbol al lui Iisus. 

În simbolismul construcţiilor, piatra poate fi piatră de 
fundament, cum e socotit Petru (Mt. 16,18), dar şi piatra 
din capul unghiului, când îl simbolizează pe lisus (Mt. 
21, 42), aşa cum poate fi şi piatră de poticnire (Mt. 16, 
23). Ea devine altar, atunci când e ridicată vertical, cum a 
făcut Iacob la Bethel (Fac. 28, 19). Deşi simbol al materiei 
prime în genere, piatra lucrată poate deveni stâlp, simbol 
axial în construcția templelor, aşa cum este şi piramida, 
şi asemănător cu ea muntele, loc al concentrării harului, 
loc al hierofaniilor. 

Ca mineral, piatra este o posibilitate de transformări 
superioare, este o materie primă precum sarea (în 
alchimia spirituală), care păstrează, dar şi transfigurează, 
cum spune lisus: „Voi sunteţi sarea pământului.” 

În sfârşit, pământul, ca suprafață a globului, este 
teren pentru ridicat temple şi locuinţe, când devine 
loc consacrat. Şi, în cel mai înalt grad, pământul este 
aşternutul picioarelor Domnului (Mt. 5, 35), aşa cum 
a fost şi materia din care Dumnezeu a modelat trupul 
primului om, însuflețindu-l. 

Următorul element greu este Apa, simbol general 
al plasticităţii care, împreună cu Pământul, a servit la 
facerea (modelarea) trupului uman. Dacă Pământul este 
masculin şi activ, apa este feminină şi pasivă. E vorba, 
desigur, de apele inferioare, căci apele superioare sunt un 
simbol al substanţei primordiale din care a ieşit lumea. 
Aspectele pozitive ale apei sunt legate de calităţile ei 
purificatoare, ca şi de cele hrănitoare, comune cu pâinea. 
De aceea lisus spune: „Eu sunt pâinea vieții,” dar şi „Eu 

sunt apa vieţii.” În acest caz, simbolismul merge şi mai 

sus, fiind vorba de apa care sfințește: „Cine va bea din 
apa aceasta nu va înseta în veci...” (In. 4, 14), spune lisus 
samarinencei la puţul lui Iacob. Acest sens sfințitor îl are 
şi apa botezului, când trebuie însă mai întâi sfințită prin 
pogorârea Duhului Sfânt, deci de Foc. În acest caz avem, 
în mod paradoxal, o aqua ignea. 

Un simbolism deosebit îl au apele curgătoare, în 
diferite sensuri. Astfel, trecerea unui râu poate semnifica 
şi trecerea de pe un țărm pământesc pe unul spiritual, 
ca trecerea Mării Roşii (traversarea patimilor) sau 
traversarea Iordanului sau, şi mai semnificativ, urcarea 
Iordanului spre izvoare, spre origini. De altfel, cele patru 
râuri care curg din Paradis de la rădăcina Arborelui 
Vieţii nu sunt decât simboluri ale celor patru elemente 
care dau viață lumii văzute. Simbolismul mării ca loc 
de plutire sau de viețuire a peştilor, ca germeni, este 
benefic, dar poate deveni şi simbol al furtunilor patimii, 
pe care lisus le potoleşte cu un simplu gest (Mt. 14, 32), 
tot aşa cum pe mare are loc pescuirea minunată (Lc. 5, 6), 
în timp ce în adâncul ei este chitul care-l înghite pe Iona, 
semn al voiajului infernal. 

Sunt şi alte lichide având un simbolism important: 
lacrimile purificatoare şi transformatoare; mirul sfințit 
ca simbol al Duhului Sfânt; vinul ca simbol al sângelui 
lui lisus, ca prezenţă reală şi simbol al vieţii. 

Al treilea element în cosmologia tradițională este 
Aerul, caracterizat prin subtilitate şi transparenţă. El este 
vehiculul limbajului ca substitut al Logosului divin, fiind 
în acelaşi timp purtător al „suflului de viață dătător”. E 
un simbol al aerului ca văzduh, sălaş al păsărilor, ele 
însele simboluri angelice. Aerul e important pentru 
toate vieţuitoarele, inclusiv omul, căci întreține viața 
prin respiraţie care, prin ritmul său, se înscrie în vibrația 
cosmosului. De aici însemnătatea respirației în timpul 
rugăciunii. Puritatea aerului este, aşadar, o condiţie 

necesară pentru o viață sănătoasă, de unde şi nocivitatea 
aerului poluat din vremea noastră. 

Tot aerul este purtătorul miresmelor, cele mai subtile 
componente simbolizând Duhul. Mişcarea aerului 
provoacă vânturile de tot felul, care pot merge până la 
furtuni, când devin distrugătoare. lisus potoleşte furtuna 
pe mare, dar e vorba nu doar de furtuna atmosferică, ci 
şi de furtuna din suflete. Alteori, vântul poate simboliza 
iarăşi prezența Duhului care suflă unde şi când vrea 
(In.3,8), fie ca furtună, fie ca boare, ca în prezenţa lui Ilie 
pe Horeb. Ca şi mireasma, boarea este unul din semnele 
cele mai subtile ale Duhului, pe care omul le poate 
percepe. 

Ultimul din cele patru elemente, dar primul în ordinea 
producerii, este Focul, simbol al Luminii, al acelui Fiat lux 
cu care începe creaţia şi care a risipit întunericul haosului 
primordial. Alături de Aer, ca purtător al Cuvântului, 
Focul e elementul cel mai fin, fiind în acelaşi timp şi un 
simbol al energiei create din care decurg, toate celelalte 
energii biofizice. Ca şi cuvântul, lumina e un simbol al lui 
Iisus („Eu sunt lumina lumii” In. 8, 12), lumea însăşi fiind 
derivată, cosmologic şi etimologic, din lumină (lumen 
-inis). Fiind cel mai înalt simbol spiritual, lisus le spune 
şi apostolilor: „Voi sunteţi lumina lumii” (Mt. 5, 14). Cele 
mai multe hierofanii se manifestă în lume ca lumină, 
precum IHVH în Rugul Aprins, care totuşi nu arde, şi 
precum lisus la Schimbarea la Faţă, în lumina orbitoare a 
energiilor increate. Căci Duhul lui Dumnezeu este suflu 
de foc, de aceea lisus botează cu apă şi cu foc. Tot El, 
atunci când spune: „Foc am venit să aduc pe pământ”, 
vorbeşte de focul Duhului, care se coboară peste apostoli 
ca limbi de foc în duminica Cincizecimii. 

Focul poate avea însă şi semnificaţii malefice, când 
devine foc al patimilor şi când nu luminează, ci arde; 
iar la capătul extrem el este „focul gheenei” (Mt. 25, 41), 

care pedepseşte şi distruge, chiar dacă poate şi purifica. 
În acest sens, sfârşitul lumii în Apocalipsă se produce 
prin foc (ekpyrosis). 

Despre toate aceste elemente aminteşte şi Sfântul loan 
Damaschin în Dogmatica sa, deşi teologia creştină nu le 
acordă, în genere, destulă atenţie. Şi chiar dacă în ştiinţa 
modernă aceste componente de bază ale lumii văzute 
sunt neglijate ca atare, ele sunt prezente, totuşi, în orice 
descriere a realităţii, iar în scrierile sacre semnificaţiile 
lor simbolice rămân primordiale. 

În cosmologia tradițională, există şi un al cincilea 
element, Etherul, pe care lumea modernă nu l-a 
reținut ca atare. El nu e mai puțin important, totuşi, 
ca o chintesenţă, ca sursă a tot ce există, când poate fi 
identificat cu duhul, sub aspectul lui creator, iar alteori 
poate simboliza cerul, ca simbol al Raiului. 

Să observăm, în final, că elementele se grupează în 
elemente grele (Pământ şi Apă) şi elemente uşoare (Aer 
şi Foc), unele orizontale, celelalte verticale. Intersectarea 
lor formează iarăşi o cruce având în centru fiat-ul divin 
(ca quinta essentia), centru din care derivă Viaţa, cu 
dinamismul ei vibrant. 

Dacă, aşa cum spuneam, cele patru elemente au 
servit ca materia prima (în fond materia secunda) 
pentru imprimarea în ea a formelor care au dat naştere 
mulţimii creaturilor, este de înțeles de ce aceste forme au 
fost în primul rând spaţiul şi timpul în care s-a produs 
manifestarea energetică, dinamică a lumii. Un al treilea 
stadiu, o a treia treaptă a cosmosului văzut, fără de 
care n-ar fi fost complet, a fost, aşa cum am spus, Viaţa, 
despre care va fi vorba în continuare. 

3. VIAȚA ȘI SUFLETUL LUMII 


Spaţiul şi timpul au apărut odată cu creaţia văzută 
formând cadrul ei de manifestare, aşa cum cele patru 
elemente au format suportul ei material. În acest cadru, 
Creatorul a proiectat (în dublul înţeles de „conceput” şi 
„format”) toate creaturile printr-un simplu fiat, printr-o 
poruncă divină care a aruncat seminţele (sperma), fiecare 
dând naştere unei specii (genus) şi indivizilor care le 
compun. „Apoi a zis Dumnezeu: «Să dea pământul din 
sine verdeață, iarbă, cu sămânță (sperma) într-însa, după 
felul (genus) şi asemănarea ei, şi pomi roditori, care 
să dea rod cu sămânță în sine după fel de pământ...»” 
(Fac. 1, 11). Aceeaşi poruncă şi pentru animalele din 
aer, din apă şi de pe pământ. Aşadar, Dumnezeu a creat 
fiecare specie de viețuitoare, din care au ieşit şi s-au 
înmulţit toate făpturile, păstrându-se şi asemănarea 
speciei, prin seminţe. Specia (genus) reprezintă, deci, 
un prototip care-şi continuă neschimbată existenţa până 
la stingerea ei. Fiecare specie porneşte din sămânţa 
aruncată de Creator, şi nu evoluează una din alta, cum 
crede ştiinţa. Sămânţa este germenul care posedă în el 
toate virtualităţile (potenţialităţile) necesare pentru a da 
naştere unui prototip din care se vor înmulți indivizii 
în număr indefinit. lată cum, în puţine cuvinte, Geneza 
conţine toate datele pentru a putea înțelege cosmosul 
văzut, natura cu nenumăratele ei specii şi făpturi. 

Odată cu lumea animală, în Cartea Facerii mai 
apare încă un element: „Apoi a zis Domnul: «Să scoată 
pământul ființe vii după felul lor (psychen zosan kata 
genos)...»” (Fac. 1, 24). lată că fiecare specie şi fiecare 
individ sunt însuflețite, devenind viețuitoare, animale 
vii. Apariţia vieţii implică ideea de devenire, pe lângă 
aceea inițială de mişcare, care va caracteriza întreaga 
natură. Mai târziu, după apariţia omului, căruia i se 


66 FLORIN MIHĂESCU 


va adăuga un duh viu (pneuma zoes), Adam va da 
nume (onomata) fiecărei făpturi. În fond fiecărei specii, 
definindu-i astfel natura interioară, firea, esenţa ei. 

Sămânţă, specie, individ, viaţă, într-o succesiune de 
patru stări, în sine simultane, a căror chintesenţă este 
numele, configurând natura în aspectele ei principale”. 
Toate par să fie generate de un principiu de individuaţie 
care, plecând de la general la particular, stă la baza 
trecerii de la elemente la specii şi de la specii la indivizi 
care, primind un suflet viu, devin viețuitoare, făpturi în 
continuă devenire. Lumea văzută este mişcată, aşadar, 
de un dublu dinamism: al energiilor fizice elementare 
şi al energiilor vitale, care dau împreună viețuitoarele 
dăruite cu suflet, energiile fizice constituind suportul 
material pe care îl animă energiile subtile în toate 
făpturile care populează pământul, apa, aerul, sub 
lumina focului solar. 

Dacă întreaga creaţie este marcată de multitudine, 
există totuşi mare diferenţă între multitudinea îngerilor 
din lumea nevăzută a energiilor informale, care este 
alcătuită din ființe ipostatice atemporale, şi mulțimea 
făpturilor din lumea văzută, a energiilor formale, 
materiale şi subtile, formată din specii şi indivizi, 
animați de viaţă cu suflet, formând viețuitoarele, supuse 
condiționărilor de timp şi spaţiu. Omul singur se ridică 
deasupra tuturor, însumând atât lumea văzută, formată 
din trup şi suflet, dar şi pe cea nevăzută, mişcată de 
„duhul de viaţă dătător”, care-i dă o conştiinţă, oglindă 
a chipului divin. 

Pe de altă parte, lumea văzută, a elementelor şi 
a formelor, este frământată de fenomene naturale 
specifice, numite uneori stihii, alteori forțe ale naturii. 
Le întâlnim pomenite şi în Scripturi, mai ales în Vechiul 


20 E vorba, desigur, în limbajul scolasticii medievale, de natura 
naturata, generată de porunca divină, natura naturans. 

Testament, care e o istorie sacră a lumii. Căci ce este 
potopul lui Noe, decât o revoltă a elementelor, mai ales 
a Apei, împotriva omenirii păcătoase, revoltă inițiată de 
Creator, dar acţionând prin elemente? Şi ce este seceta 
din Egipt din vremea lui losif, sau aceea din timpul 
proorocului Ilie etc., decât o revoltă a elementului Foc 
şi mai teribilă în cazul Sodomei şi Gomorei. Desigur, 
nu toate stihiile sunt distrugătoare, cele mai multe fiind 
benefice omului, de la căldura solară şi ploaie, la vântul 
care risipeşte norii etc. Dar în manifestările lor violente, 
stihiile sunt o răbufnire a mâniei lui Dumnezeu, pe care 
omul trebuie să le ia ca semne că a încălcat legile firii sau 
a păcătuit împotriva legilor divine. 

lisus nu stârneşte stihiile, ci mai curând le potoleşte, 
ca în cazul furtunii pe mare. Totuşi, El nu împiedică 
cutremurul care rupe la moartea Sa catapeteasma 
templului din Ierusalim, căci e un semn al nelegiurii 
făptuite de om împotriva Fiului Omului. 

Stihiile sunt însă folosite şi de demoni de multe 
ori, aşa cum se va vedea mai departe, şi cum spune 
Apostolul Pavel: „Căci lupta noastră nu este împotriva 
cărnii şi a sângelui... ci împotriva Stăpânitorului acestei 
lumi de întuneric, împotriva duhurilor răutăţii care sunt 
în stihiile cereşti” (Ef. 6, 12). Stihiile sunt aici forțele 
duhurilor rele din văzduhul subtil, care stârnesc la 
rândul lor elementele. 

Dar stihiile pot fi stârnite şi de oameni, prin nesăbuinţa 
lor, care dezechilibrează forțele firii acţionând fără 
măsură asupra naturii, exploatând-o şi făcând din ea 
o sclavă. Şi cine ştie dacă încălzirea atmosferei, dacă 
uraganele, dacă distrugerea stratului de ozon şi altele, 
nu sunt decât un preludiu al înfricoşătoarelor dezlănţuiri 
ale stihiilor care vor avea loc la sfârşitul lumii, când toate 
elementele pare că se vor răscula împotriva omului, ca 
instrumente ale mâniei divine dezlănţuite de îngeri. 

4. REGNURILE NATURII 


Nimic, deci, în lumea văzută a formelor nu este lipsit 
de dinamism, de la cristal la plante şi de la plante la 
animale, formând cele trei regnuri pomenite chiar de la 
început în Cartea Facerii, chiar dacă nu în aceşti termeni. 
Şi chiar dacă lumea minerală pare încremenită, ea nu e 
mai puţin dinamică prin energia fizică interioară care-i 
conferă în acelaşi timp durată şi coerență”. Invizibilă 
cu ochiul liber, de multe ori, alcătuirea cristalină a 
pământului şi pietrelor le dă o fixitate şi o stabilitate care 
le face simboluri ale imutabilităţii lumilor superioare. 
lisus dă ca pildă de soliditate şi durabilitate stânca atunci 
când vorbeşte de casa zidită pe stâncă sau de piatra de 
fundament, chiar dacă în Spusele Sale se referă la lumea 
spirituală, dovadă a simbolismului de care vorbeam. 
Cristalele sunt, pe de altă parte, forme ale ordinii, ale 
geometriei care stă la baza alcătuirii universului, putând 
simboliza stelele, ele însele simboluri ale lumilor cereşti. 

Înlăuntrul pământului stau de cele mai multe ori 
ascunse minereuri şi metale prețioase, printre care cele 
mai des pomenite în Scriptură sunt aurul şi argintul 
şi oarecum neaşteptat sarea, luată ca simbol de lisus 
pentru puterea ei de conservare şi de gust: „Voi sunteți 
sarea pământului; dacă sarea-şi va pierde gustul, cu ce 
se va săra?” (Mt. 5, 13)”. lar în Evanghelia lui Marcu, 
rolul atribuit sării este şi mai important: „Căci fiecare om 
va fi sărat cu foc, după cum orice jertfă va fi sărată cu 
sare” (Mc. 9, 49), focul fiind un simbol al duhului”. 


21 Energia fizică internă, ceea ce se numeşte astăzi energia atomică 
şi subatomică (nucleară), energie constitutivă a atomilor şi nucleelor, 
care la rândul lor formează elementele şi corpurile. 

22 Nu trebuie să pară curios că elementele cel mai des folosite în 
Scriptură: aurul, argintul şi sarea constituie în alchimia simbolică 
medievală cele trei stări ale omului: corp, suflet şi spirit. 

23 Tot în alchimia spirituală se vorbeşte de spiritualizarea corpului 
şi corporificarea spiritului. 

În plan macroscopic, lumea minerală alcătuieşte 
relieful şi geografia globului pământesc, formele cele 
mai importante fiind câmpiile, dealurile şi munţii, cu 
văile şi peşterile lor. Importanța munţilor ca simboluri 
ale axei lumii (axis mundi), cu verticala legând pământul 
de cer, este de prim ordin atât în Vechiul, cât şi în Noul 
Testament. E de ajuns să pomenim de muntele Sinai 
(Horeb), pe care Moise se întâlneşte cu Yahveh, pentru 
a sublinia sacralitatea unor înălțimi, pe care se ridică de 
cele mai multe ori altare. Semnificația munţilor e majoră 
şi în existenţa lui lisus, evenimentele cele mai importante 
având loc pe munți: Ispitirea (muntele Karantaniei); 
Predica de pe munte; Schimbarea la Faţă (Tabor); 
Intrarea în Ierusalim (Sion); Răstignirea (Golgota). 
Văile şi depresiunile adăpostesc apele curgătoare, toată 
reţeaua de râuri şi fluvii, până la mări şi oceane, al căror 
curs vivifică pământul făcându-l să rodească şi dând 
adăpost animalelor marine. De altfel, cel puţin simbolic, 
toate râurile se despletesc din cele patru fluvii care- 
şi au izvoarele în Rai, plecând de la rădăcina Pomului 
Vieţii. Despre simbolismul apelor în genere şi al apelor 
curgătoare în special s-a vorbit mai înainte, dar nu e de 
prisos să adăugăm că şi în viaţa lui lisus, lacul Tiberiadei 
şi mai ales Iordanul joacă un rol special: la Botezul 
Domnului, tradiţia spune că apele Iordanului s-au 
întors înapoi, simbolizând sfinţirea şi revenirea lor spre 
izvoarele spirituale, odată cu coborârea Sfântului Duh. 
Peştera este iarăşi un loc simbolic, denotând aspectul 
interior al muntelui, este păstrătoare a germenilor, atât 
ca loc al naşterii lui lisus, dar şi al morţii şi învierii Lui. 

Pământul şi apa, ca regnuri minerale, sunt suporturi 
ale regnului vegetal (şi animal), ale plantelor de tot soiul, 
de la cele mai simple, până la cele multicelulare, căci 
celula este unitatea de bază a vieţii, aşa cum molecula 
este cea a mineralelor. Celula, care înglobează, desigur, 

moleculele, are în plus un dinamism propriu, acela al 
vieţii. datorită căreia plantele răsar din sămânță, cresc, 
rodesc şi mor, lăsând în urmă altă şi totuşi aceeaşi 
sămânță, care germinează şi dă o altă plantă, ciclul vieţii 
putând continua astfel indefinit, în timp şi spațiu. Seva 
este vehiculul şi suportul vieţii în lumea vegetală. 

Plantele, prin fixitatea lor, fiind legate de pământ 
prin rădăcină, sunt şi un simbol al verticalităţii, iar prin 
ciclul lor legat de anotimpuri, sunt un simbol al morții şi 
renaşterii, păstrând, prin culoarea lor verde, o legătură 
cu raiul şi cu perpetuitatea. Forma lor tripartită, cu 
rădăcină, tulpină şi coroană, este şi ea un simbol al celor 
trei stări şi chiar al celor trei lumi. Vorbind de împărăţia 
cerurilor, lisus o aseamănă cu grăuntele de muştar, mai 
mic decât toate seminţele, dar mai mare decât toate 
plantele, care se face pom în ramurile căruia sălăşluiesc 
păsările cerului (Mt. 13, 31). Această analogie inversă 
a ceea ce e mic ca germene şi mare ca pom e un semn 
al transformării cantităţii în calitate, când se trece de 
la lumea pământească la cea cerească, păsările cerului 
fiind un simbol paradisiac. De altfel, plantele şi pomii 
sunt simboluri ale grădinii, ea însăşi simbol al raiului 
pământesc”. 

Înălţarea spre lumină a celor mai multe plante (a se 
vedea mai ales floarea soarelui) este iarăşi un simbol al 
năzuinţei spre lumea spirituală a fiecărei viețuitoare. 
Exemplari sunt pomii şi arborii, ultimii formând 
pădurile, aceste mări verzi ale pământului. Arborele 
Vieţii şi Arborele Binelui şi Răului formează un cuplu 
originar care marchează viaţa şi moartea a tot ce există 
pe pământ. Se spune apoi, în diferite tradiţii, că Arborele 
Vieţii are rădăcinile în cer şi cuprinde toată lumea. Tot 


24 Să amintim şi ceea ce spune lisus (ca analogie inversă) despre 
loan Botezătorul: cel mai mare născut din femeie, dar cel mai mic în 
împărăţia cerurilor. 

un arbore cosmic este cel visat de Iesei şi care e reprodus 
pe catapeteasma bisericii ortodoxe, învăluind toată 
creaţia lumească şi cerească până la picioarele crucii lui 
Iisus”. În unele icoane (mai ales pe sticlă), acest arbore e 
o viță de vie care-şi are rădăcina în inima lui lisus, căci 
n-a spus oare EI: „Eu sunt viţa, voi sunteți mlădițele” (In. 
15, 5)? Unind pământul cu văzduhul şi cerul, arborele 
este şi o scară la cer pe care omul se poate urca, simbolic, 
pentru realizarea vieții spirituale”. 

Un arbore important în Vechiul Testament este 
stejarul de la Mamvre, centru al lumii lângă care au 
poposit cei trei îngeri, binecuvântând pe Avraam şi Sara. 
In Noul Testament, un rol îi revine smochinului, care 
e folosit în parabolele Sale de Iisus, fie ca pom roditor, 
fie blestemat ca pom uscat, simboluri ale celor doi pomi 
din paradis. Deşi mai puţin prezente în Scriptură, un 
simbolism deosebit au florile, cu forma lor de cupă în 
care razele soarelui se prefac în seminţe prin hierogamie 
vegetală. lisus însuşi vorbeşte de frumuseţea lor căci „nici 
Solomon, în toată slava lui, nu s-a îmbrăcat ca unul din 
ei” (Mt. 6, 29). Deşi nu e pomenit în Scriptură, important 
e trandafirul, care devine un simbol al Fecioarei Maria 
(rosa mistica, în Paradisul lui Dante)”. În genere, roza 


25 Despre arbori şi păduri scrie Sfântul Bernard: "Ascultă pe un 
om cu experienţă: vei învăţa mai mult în păduri, decât din cărţi (...) 
Copacii te vor învăța mai mult decât poți să câştigi din gura unui 
magistru (...). Ceea ce cunosc din ştiinţa divină şi din Sfânta Scriptură, 
am învăţat în păduri şi pe câmpii. Nu am avut alţi învăţători, decât 
mestecenii şi stejarii" (apud. Vasile Lovinescu - Jurnal alchimic). 

26 A se vedea simbolismul arborelui lumii în creaţia populară, în 
unele basme şi pe unele scoarțe. 

27 Simbolismul rozei abundă mai ales în scrierile medievale, 
formând în asociaţie cu crucea rozacrucea, simbol al perfecțiunii 
spirituale. Acelaşi simbol se întâlneşte şi în unele basme, ca în cel 
având un titlu admirabil: Ileana Cosânzeana, din cosițe ruja-i cântă, nouă 
împărății ascultă. 

este un simbol spiritual, în timp ce crinul este un simbol 
regal. 

În sfârşit, încheind cu ceea ce am început, cu sămânţa 
ca germen al lumii vegetale, semnificative sunt spusele 
lui lisus: „Dacă bobul de grâu, când cade în pământ, 
nu moare, rămâne singur; dar dacă moare aduce roadă 
multă” (In. 12, 24). Viaţa se termină în moarte, dar 
moartea e înviere pentru cel ce crede. Simbolismul 
inițiatic al acestui verset este deplin. Sămânţa, nu numai 
ca germen al lumii vegetale (şi animale), nu-şi capătă însă 
adevărata semnificație decât prin identificarea simbolică 
cu Cuvântul, ca în parabola Semănătorului, când devine 
însuşi principiul creaţiei. Mirabilă sămânță! 

Al treilea regn este cel al animalelor, a căror 
caracteristică generală este, pe lângă vieţuirea în timp, şi 
deplasarea în spaţiu, realizând astfel toate posibilitățile 
structurii universului, cu excepţia celei spirituale. Ceea 
ce este însă într-adevăr specific animalelor, pe lângă viață 
(bios) comună cu cea a plantelor, este sufletul (psyche, 
anima), care le apropie de om. Deşi Geneza nu vorbeşte 
de sufletul plantelor, ci doar de cel al animalelor, nu e mai 
puţin adevărat că şi lumea vegetală are cel puţin o simţire 
elementară, care însoţeşte viaţa lor organică. Dinamismul 
animalelor este, deci, caracterizat nu numai de o energie 
vitală, ci şi de o energie psihică, motiv pentru care ele au 
unele facultăţi de cunoaştere, simţire şi voință pe care le 
vom găsi pe deplin dezvoltate abia la oameni. 

Dacă viaţa animalului este asigurată, între altele, de 
sângele său, aşa cum la plante este întreținută de seva 
lor, sufletul pare să fie legat de sistemul nervos, dirijat de 
un organ central cum e creierul. „Viaţa oricărui trup este 
sângele său, este sufletul său” (Lev. 17, 14). Dar aceste 
localizări nu sunt toată realitatea, pentru că sufletul este 
o expresie a întregii făpturi, care formează un organism 
viu însuflețit, imagine a întregului cosmos. 

Sub raportul mobilităţii şi al relaţiei lor cu ambianța 
naturală, animalele sunt, aşadar, superioare plantelor; 
în schimb, sub raportul „contemplativităţii”, plantele 
par mai înzestrate, fiind strâns ataşate de lumina solară, 
pe care o simbolizează în cel mai înalt grad. Animalele 
au şi ele însuşiri care, ca reflexe ale atributelor divine, 
pot simboliza cele mai înalte stări ale ființei, dar şi 
caracteristici inferioare, care le apropie mai mult de 
unele aspecte infernale. Cele mai apropiate simbolic 
de atributele divine sunt păsările, care prin zborul lor 
se pot ridica până la a simboliza lumile angelice, sau 
chiar Principiul. Astfel, porumbelul este un simbol al 
Sfântului Duh, atât la Botezul lui lisus, cât şi la sfârşitul 
potopului lui Noe. Corbul şi vulturul au, de asemenea, 
roluri simbolice în Vechiul Testament, aşa cum păsările 
sunt pomenite ca simboluri ale cerului chiar de lisus în 
Noul Testament. 

Printre animalele terestre, cel mai important este 
mielul care-L reprezintă chiar pe lisus, atât ca păstor al 
oilor (Păstorul cel bun), cât şi ca jertfă, care este şi cea 
a mielului, jertfă anunţată astfel din Vechiul Testament, 
când Avraam sacrifică un berbec în locul lui Isaac. Alte 
animale sunt boul şi măgarul, prezente la naşterea lui 
lisus, iar măgarul şi la intrarea în lerusalim, ultimul 
reprezentând un aspect demonic, supus însă lui lisus. 

Dintre animalele acvatice, cel mai semnificativ este 
pestele, şi el un simbol al lui lisus, nu numai pentru că 
numele lui grecesc are aceeaşi structură consonantică 
(Ichtios), ci şi pentru că este un animal puternic 
germinator. lisus îl foloseşte des în predicile Sale, mai 
ales în legătură cu apostolii, pe care-i va face „pescari de 
oameni”. 

Dintre toate animalele cel mai important pare să fie, 
atât în Vechiul, cât şi în Noul Testament, şarpele, prin 
rolul pe care-l joacă în Rai la căderea omului, dar şi prin 

sensul benefic pe care-l are la salvarea soldaţilor lui 
Moise în pustiu, prin acel şarpe de aramă (Nm. 21, 8) 
citat, de altfel, şi de Iisus (In. 3,14), care-i acordă în plus 
şarpelui calități superioare, când îl recomandă apostolilor 
ca model de prudenţă (fronimoi) şi de înţelepciune. 
Simbolismul şarpelui, ca şi al altor animale apropiate, în 
genere târâtoare, este însă mai degrabă malefic („Pui de 
vipere”, le spune lisus fariseilor) în tradiţia creştină fiind 
asociat infernului, simbol predominant în Apocalipsă 
(Balaurul cel mare), unde mai apar şi alte animale 
simbolice. 

Nu e lipsit de importanţă să pomenim şi cele patru 
animale din viziunea lui lezechiel, care au devenit apoi 
simbol al celor patru evanghelişti (taur - Luca; leu - 
Marcu; vultur - loan; bărbat înaripat - Matei). Toate 
cele spuse sunt argumente că Natura nu este o materie 
inertă, ci un organism viu, format din făpturi pline de 
dinamism, pline de viaţă şi însufleţite de energii subtile, 
acționând în concordanţă cu legile firii, instituite odată cu 
creaţia. Creaturile nu au libertatea alegerii, ele acţionând 
conform unui instinct care le-a fost dat de Creator încă de 
la facere, odată cu primele seminţe. Făpturile naturii nu 
au de ales între bine şi rău, pentru ele Pomul Cunoştinţei 
neavând sens, ci doar Pomul Vieţii. Dar mai are natura 
aceeaşi viață ca în Rai? Poate că nu, din moment ce a fost 
şi ea blestemată odată cu omul (Fac. 3, 18). În Rai, grădina 
producea de la sine, omul doar o îngrijea. După cădere, 
omul a trebuit să o lucreze, cu efort şi suferinţă, şi de multe 
ori a lucrat-o prost, sau a fost răvăşită de stihii, stârnite 
adesea şi de om. Dualităţile inerente multiplicității 
erau în Rai complementare, dar au devenit în genere 
contradictorii după cădere, exacerbate şi de om. Căci 
şi în natură sunt creaturi care distrug alte creaturi, sunt 
fenomene stihiale care nimicesc. Este un război continuu 
între indivizi şi specii pentru supravieţuire. Dar nici o 


COSMOSUL ÎN TRADIȚIA CREŞTINĂ 75 


făptură nu este conştientă de acest lucru, nefiind deci 
responsabilă. Iar natura pare armonioasă, pare bună şi 
frumoasă cum a făcut-o Dumnezeu (to kalon). pentru 
că ea e dotată cu capacitatea de regenerare, pentru 
restabilirea echilibrului. Şi totuşi, de ce şi în natură totul 
pare, mai ales astăzi, să se degradeze, minat de creşterea 
entropiei? Pentru că omul strică echilibrul ecologic, 
dezlănţuie stihiile eliberând energii imense închise în 
elemente, pe care nu le mai poate apoi stăpâni. În loc să 
creeze în cadrul creaţiei divine, omul, mânat de orgoliu, 
şi-a luat libertatea de a face lucruri care se opun naturii, 
aducând-o în robie. Vrând să facă pe Demiurgul, omul 
modern a creat o civilizaţie a contranaturii şi, în cele din 
urmă, chiar împotriva lui Dumnezeu. El reface, pentru 
prima dată de la crearea lumii, revolta lui Lucifer. Şi ce-l 
poate aştepta în acest caz, decât căderea în tenebrele 
exterioare! 

Natura este teatrul celei mai vaste desfăşurări de 
energii fizice, biologice şi psihice (subtile), în care suma 
tuturor dezechilibrelor se cumpăneşte într-o armonie 
poate imperfectă, pentru că instabilă, dar totuşi reală. 
Stricând această armonie prin creaţia sa nesăbuită, omul 
o condamnă şi se condamnă la pieire. Ce este omul şi 
cum a ajuns la această creaţie negativă, vom încerca să 
desluşim mai departe, în lumina adevărurilor creştine. În 
final, vom înregistra câteva gânduri despre Natură ale lui 
S. Bulgakov, unul din rarii teologi creştini contemporani 
care au fost preocupaţi de cosmologie. 

„Lumea e un ansamblu multiplu şi sufletul lumii 
este puterea ei creată (...). Puterea de germinaţie care 
acoperă pământul cu nenumăratele lui specii vegetale şi 
energia care dă naştere cantităţii şi diversităţii indefinite 
a animalelor sunt efectele ei (...). Lumea reprezintă o 
scară vie cu trepte multiple. Nu există loc în ea pentru 
o substanţă inertă, nu există decât stări diferite ale vieţii 

(...). Într-o fiinţă vie, sufletul vivifică corpul, constituind 
un aspect particular al vieţii create. Amiba, planta, lumea 
animală sunt specifice, nu numai ca specie, ci şi ca indivizi 
(...). Ceea ce noi considerăm ca neînsuflețit, sau mai 
exact, ca anorganic, conţine de asemenea un principiu de 
viață, chiar dacă la nivelul inferior al acesteia, în starea 
sa obscură (...). Rezultă că sufletul lumii animă şi leagă 
universul în cele mai mici părți ale sale, că este legea lui 
internă sau entelehia sa... Diferenţa între spiritul lumii 
şi sufletul ei este că primul e ipostaziat, în timp cel de al 
doilea nu este. Sufletul lumii nu e numai conţinutul, ci şi 
coeziunea sa."% 

Iar un teolog român (D. Stăniloae) spune, nu fără un 
sens apropiat de sufletul lumii, dar în termeni de energie: 

„Spiritul dumnezeiesc poate nu numai să producă 
modificări cu mult mai mari asupra energiei din care 
se alcătuiesc formele lumii (deci ale naturii - n.n.), ci 
şi să producă această energie, ca un efect al energiei 
lui spirituale, imprimând în ea potenţial formele ce se 
vor actualiza la vremea lor, sau aşa-zisele „rațiuni” ale 
lucrurilor (logismoi), de care vorbesc Sfinţii Părinţi.” 


28 S. Bulgakov - L'Epouse del Agneau. 
29 D. Stăniloae - Teologia dogmatică ortodoxă (vol. 1). 

B. DESPRE IAD _ 
(LUMEA NEVĂZUTĂ, SUBTILĂ)» 


Dacă natura formează cosmosul vizibil şi neutru, în 
care dualităţile se armonizează prin complementaritate, 
suma tuturor dezechilibrelor formând o diversitate 
armonioasă, există şi o lume invizibilă, care urmăreşte 
dezechilibrul universului şi mai ales al celui uman: este 
o lume nevăzută, subtilă, o lume inferioară, de unde şi 
numele de infern (inferi-) sau de iad (hades). 

După Sfânta Scriptură, prezenţa Răului se manifestă 
puternic în patru „momente” importante: în Cer, la 
începuturile creaţiei, cu căderea îngerilor; în Rai, la 
alungarea primilor oameni; în viaţa lui lisus şi în lume, 
până la sfârşitul lumilor. Vom urmări, în linii mari, fiecare 
din aceste momente, încercând să desluşim aspectele şi 
semnificaţia Răului pentru viața omenirii. 


1. DUHUL NEGAŢIEI (CĂDEREA DIN CER) 


Cartea Facerii din Vechiul Testament nu spune 
nimic despre apariţia Răului în lume, cum nu spune, 
de altfel, nimic nici despre apariția primelor creaturi, 
îngerii. De aici probabil şi dilema în care se vor găsi 
mai târziu teologii, condensată în întrebarea: „Si Deus 
est, unde malum; şi Deus non est, unde bonum?” Cum 
însă Dumnezeu a spus despre El însuşi „Eu sunt Cel 
ce sunt,” rămâne deschisă numai problema Răului. 
Căci el nu poate fi în Fiinţa supremă, dar este în lume. 
Originea lui rămâne, aşadar, misterioasă. Chiar un mare 
prooroc ca Isaia se întreabă: „Cum ai căzut din cer, 
Lucifer strălucitorule, fiu al aurorei?” (Is. 13-14). Ceva 
ni se dezvăluie în această întrebare, dar reluarea ei ca 


30 O mare parte din acest capitol este preluată din volumul Simbol şi 
Ortodoxie. 

afirmaţie de către lisus este mult mai grăitoare: „Am 
văzut pe Satana căzând ca un fulger din cer” (Lc. 10,18). 
Din această spusă, pe cât de eliptică, pe atât de fulgurantă, 
se poate înțelege esenţialul despre originea Răului în 
lume. Oricât de paradoxal ar părea, acesta a venit din 
cer; este, deci, un arhetip. lar acel „am văzut” ne spune 
că lisus a fost martorul naşterii Răului, căci înainte de 
a fi lumea, lisus era. Şi oricât ar părea de ciudat, Răul 
n-a derivat la origini din întuneric, ci din lumină. El a 
fost fiu al aurorei, înger al luminii, purtător de lumină 
(Luci-fer). lată o reală piatră de poticnire, un adevărat 
scandal. Cum de a ajuns atunci înger al întunericului? 
Se spune că din orgoliu, revoltându-se împotriva lui 
Dumnezeu. Ni se pare o motivaţie prea antropomorfă 
şi prea psihologică. Orgoliu la nivelul angelic sună 
inadecvat, fie şi simbolic. Dar în cuvântul lui lisus se 
spune: „am văzut... căzând...” în ceruri exista, deci, 
o tendință descendentă, opusă tendinței ascendente, 
spre Dumnezeu. Fulgerul e o săgeată cu vârful în jos. 
Dar de ce-a căzut Lucifer? Explicaţia trebuie căutată în 
planul metafizic, şi nu în planul etic, care nici nu exista 
în momentul acela, neexistând încă omul. Lumina nu 
apare din întuneric, ci în întunericul care o precede şi 
care este haosul primordial (tohu-va-bohu) sau acel ex 
nihilo teologic. Căci se spune în Cartea Facerii: „Peste faţa 
adâncului de ape era întuneric; şi Duhul lui Dumnezeu 
se mişca pe deasupra apelor. Dumnezeu a zis: «Să fie 
lumină (Fiat lux).» Şi a fost lumină” (Fac. 1, 2-3). Acel „Fiat 
lux” primordial separă lumina de întuneric: „Dumnezeu 
a văzut că lumina era bună; şi Dumnezeu a despărțit 
lumina de întuneric.” Această primă separație n-avea 
nimic rău în ea, era complementară, armonioasă. l-a dat 
însă prin gând lui Lucifer că el e diferit de Dumnezeu, i-a 
dat impulsul de a-L nega şi a putea fi ca Dumnezeu. Căci 
orice creaţie (ieşind din indistincţia energiilor increate) 

suferă, pe lângă atracţia ascendentă a iubirii divine, şi 
o tendinţă descendentă. Această separativitate l-a tentat 
pe unul din îngeri, pe Lucifer, profitând de libertatea pe 
care Dumnezeu a dat-o de la început creaturilor Sale. 
Din această dualitate verticală, ascendent-descendent, 
Lucifer a ales separarea, negarea şi în cele din urmă 
voinţa de a uzurpa puterea divină. Răul e, aşadar, duhul 
negației, al urii şi al setei de putere. 

De ce totuşi lui Lucifer i-a venit acest gând al 
negaţiei, al separării de Dumnezeu? Poate pentru că 
din inteligența contemplativă, specifică îngerilor, la el 
a precumpănit inteligenţa disociativă, separatoare. În 
acelaşi sens pledează şi unul din numele Satanei, acela 
de diavol (diabolos în greacă, în care termenul -balo are 
şi sensul de „a gândi”, iar prefixul dia- pe acela de „a 
despărţi”). Lucifer se opune, aşadar, adevărului Fiinţei 
supreme încă de la începutul lumii, aşa cum spune 
lisus celor care nu înțelegeau cuvântul Lui: „Voi aveţi 
de tată pe diavolul... El de la început a fost ucigaş; şi nu 
stă în adevăr, pentru că în el nu este adevăr; ...căci este 
mincinos şi tatăl minciunii” (In. 8, 44). Lucifer fiind deci 
de la început cel care se opune cunoaşterii şi iubirii de 
Dumnezeu, este, în consecinţă, cel care vrea să-i uzurpe 
puterea. Aceasta a făcut ca Dumnezeu să-Şi arate Faţa de 
mânie şi să-l precipite din cer. Cum spune tot proorocul 
Isaia: „Ai fost aruncat în locuinţa morţilor, în adâncurile 
mormântului.” Aşa a intrat Răul în lume, întunericul şi 
moartea. Aşa a apărut iadul. 

Oricât ar părea de curios, Lucifer a căzut deci din 
cer ca lumină, dar nu acea lumină radioasă, învăluind 
increatul, ci lumina fulgerului care ucide. Fiind dintru 
început purtător de lumină, dacă nu chiar îngerul Feţei 
(cum spun unele texte), Lucifer a crezut că poate lua locul 
Creatorului însuşi. Fiind aruncat în gol, el s-a prefăcut 
în lumină distrugătoare, în foc, care în loc să dea viaţă, 

o anihilează, în loc să vivifice, arde. Aşadar, Răul s-a 
născut din lumină, dar din aspectul ei destructiv. A vrut 
Dumnezeu Răul? Sigur nu. Dar l-a prevăzut. Nu putea 
să nu-l prevadă prin Atotştiinţa Sa, dar prin Voința Sa 
El a făcut lumea bună. Căci Atotştiinţa cuprinde tot ce 
a fost, este şi va fi în simultaneitate, în timp ce Voința 
fiind liberă, alege. Chiar din prima zi a creaţiei, aceea a 
principiilor originare, „Dumnezeu a văzut că lumea era 
bună şi frumoasă.” Prin Voința lui Dumnezeu, lumea era 
armonioasă, dar inevitabil duală. Altfel n-ar fi ieşit din 
Unitatea divină, altfel n-ar fi existat libertatea alegerii. 
Între posibilitatea de a suprima răul viitor sau a suprima 
libertatea, Dumnezeu a ales libertatea pentru creaţia Sa. 
Altfel lumea ar fi rămas incompletă, lumina, cuvântul şi 
viaţa întorcându-se veşnic spre Dumnezeu, redevenind 
aceea de alegere între a-L iubi pe Dumnezeu sau a se 
despărţi de EI. 


2. DUHUL MINCIUNII ŞI AL CONFUZIEI 


Aşadar, lumea n-a putut să apară şi să existe fără 
dualitate, care e condiţia dinamismului ei, a libertăţii 
de mişcare între termenii diferitelor dualități. La 
început, aceste dualități erau neutre: cer- pământ, 
lumină-întuneric, în fond esență-substanță, dualități 
complementare, care formau echilibrul şi armonia lumii, 
dualităţi marcate însă de tendinţa ascendentă a cerului 
şi de cea descendentă a pământului. Lucifer, violentând 
pe prima, a alunecat în cea de a doua. Căderea lui a 
dezechilibrat un moment armonia celestă, căci a fost 
urmat în cădere de o ceată de îngeri, care au devenit 
diavolii lumii subpământene. Dar după alungarea lor, 
cerurile au reintrat în pacea originară. 

Iadul a apărut, aşadar, după crearea cerurilor şi 
pământului şi înainte de crearea omului. El face parte 
din lumea sublunară, din natura nevăzută a universului, 
rămânând un loc al duhurilor rele. După precipitarea 
demonilor din cer, un nou motiv de dizarmonie a apărut 
însă la limita dintre cer şi pământ, în grădina Raiului, 
odată cu crearea omului ca bărbat şi femeie şi cu sădirea 
Pomului Cunoştinţei Binelui şi Răului. Au apărut două 
noi dualităţi, care au schimbat condiţiile existenţei. Nu 
imediat, căci Adam şi Eva trăiau la început în înțelegere 
la umbra Pomului Vieţii, iar Binele şi Răul erau fructele 
aceluiaşi pom „plăcut la privire”, opoziţia lor fiind 
neutralizată prin unitatea pomului. Primii oameni au 
respectat legea divină care le interzicea fructele Pomului 
Cunoştinţei, până la apariţia şarpelui. Căci Lucifer din 
adâncul pământului şi-a trimis un emisar, şarpele, ca să 
tulbure ordinea divină: nu în ceruri, unde nu mai avea 
acces, ci în Rai, care e un tărâm-limită. Dacă direct nu 
se mai putea opune lui Dumnezeu, demonul l-a ales pe 
om ca instrument al luptei indirecte contra Creatorului. 
Omul fiind central în creaţie, făcut din suflet şi pământ, 
având în el chipul lui Dumnezeu, avea acces la Creator. 
Demonul s-a introdus în Rai prin efracţie, pătrunzând 
pe la rădăcina Pomului Cunoştinţei sau prin albia 
unuia din râurile paradisiace. El s-a strecurat sub forma 
şarpelui, unduios ca şi rădăcina, ca şi râul, elemente 
bazice. A intrat în vorbă cu Eva, care fiind şi ea „ex parte 
substantiae”, era mai accesibilă, fiind prin curiozitate 
şi mai atrasă de „arta conversaţiei” demonului. Nu s-a 
adresat lui Adam, care îl cunoştea, din moment ce-i 
dăduse numele. 

De ce ispita demonului a fost mai convingătoare decât 
Cuvântul divin? Aici intervine puterea de iluzionare a 
demonului şi insuficientul discernământ al femeii. Mai 
întâi, şarpele sapă siguranţa omului aruncând sămânța 

îndoielii: „El a zis femeii: «oare a spus Dumnezeu cu 
adevărat să nu mâncaţi din toți pomii din grădină?» (Fac. 
3, 1). Îndoielii i-a urmat negația: „Atunci şarpele a zis 
femeii: «hotărât că nu veți muri.» El se dovedeşte încă o 
dată duhul negaţiei, dar şi duhul minciunii. Căci în locul 
certitudinii, al Adevărului pe care îl neagă, demonul 
pune o iluzie fascinantă, care însă e o minciună: „în ziua 
în care veți mânca din el, vi se vor deschide ochii şi veţi 
fi ca Dumnezeu, cunoscând Binele şi Răul” (Fac. 3, 5). 
Între naivitate şi curiozitate, nevăzând decât suprafaţa 
lucrurilor, Eva a cedat aparenţei. A ales dualitatea precară 
în locul unităţii contemplative. „Dansul” şarpelui a fost 
mai atrăgător decât zborul îngerilor. 

La argumentele ispititoare ale demonului, la 
dialectica lui mincinoasă, reacţiile Evei sunt primare: 
„Femeia a văzut (a socotit) că pomul era bun de mâncat 
şi plăcut de privit, că era de dorit şi deschidea mintea 
(dădea ştiinţă)” (Fac. 3, 6)”. Socotinţa femeii, lipsită de 
discernământ, a dus la o alegere greşită, împreună cu 
aparenţa plăcută, cu dorinţa senzuală şi curiozitatea unei 
ştiinţe superficiale. Iadul e mai incitant decât Paradisul, 
dar se dovedeşte repede iluzoriu şi periculos. Duhul 
negaţiei şi al minciunii şi-a făcut însă efectul, distrugând 
o certitudine pentru o himeră. Lipsa de discernământ 
şi de credință a omului îl va izgoni din Rai. Călcând 
interdicţia divină, omul a fost exilat pe pământ. A fost 
primul pact nerespectat de om şi primul proces pierdut. 
Omul având în Rai un trup duhovnicesc a căpătat acum 
„O haină de piele” (Fac. 3, 21), devenind muritor. Sufletul 
i-a rămas nemuritor, dar împărţit între cer şi pământ 
(animus-anima), păstrând, prin scânteia divină din el, 
nostalgia Paradisului. Acest rest de iubire avea până la 
urmă să-l salveze din greşeala cunoștinței duale, prin 


31 Katanoesis - ştiinţa inferioară. 

mila lui Dumnezeu. Căci căderea din Rai nu este atât 
o problemă de etică, ci una metafizică, de cunoaştere şi 
discernământ. 

Ce sens are interdicţia Pomului Cunoştinţei Binelui şi 
Răului, a fructului oprit? Urmăreşte, desigur, păstrarea 
unei taine care, neînțeleasă, poate distruge ordinea 
lucrurilor”. Dacă omul n-a respectat taina Pomului 
Cunoştinţei, n-ar fi respectat nici celelalte taine ale 
Raiului. „Să-l împiedicăm dar acum ca nu cumva să-şi 
întindă mâna, să ia şi din Pomul Vieţii, să mănânce din el, 
şi să trăiască în veci” (Fac. 3, 22). Cerurile erau în pericol 
dacă omul ar mai fi rămas în Rai, să violeze misterele. 
Deschizând cutia Pandorei, relele s-au răspândit doar pe 
pământ. A rămas, din fericire, pe fundul cutiei, speranţa. 

Acestea sunt câteva din semnificaţiile celor întâmplate 
în Rai, care au dus la victoria parţială a Răului şi 
la căderea protostrăbunilor noştri. Nu-i mai puțin 
adevărat că tot ceea ce Cartea Facerii ne spune sub forma 
mitului poate avea şi alte aspecte, dintre care poate cel 
mai interesant este acela microcosmic, care priveşte 
lucrurile din perspectiva schimbărilor care s-au petrecut 
şi se petrec continuu înlăuntrul omului. Dacă Răul, pe 
lângă realitatea lui cosmică, este şi o stare interioară, 
un nivel spiritual, atunci căderea omului în iad este 
trecerea sufletului dintr-o stare de fericire spirituală 
într-o stare de păcat, de suferință şi de moarte. Ispitele 
trupului degradează şi trag în jos sufletul, obnubilând 
duhul din om, ceea ce duce implacabil la prăbuşirea 
lui în chinurile iadului, în focul devorator al patimilor, 
al urii şi minciunii. Fapta bună, iubirea şi cunoaşterea 
adevărului care-l apropiau de Dumnezeu sunt uitate, 
armonia şi fericirea se destramă, se instalează suferinţa 
şi moartea pe drumul sigur al damnării care se opreşte 


32 Există în toate tradiţiile mituri în care se interzice un pom, o cameră, 
o raclă etc., fapt care simbolizează inaccesibilitatea misterului. 

în iadul cu chip inuman. Odată căderea în focul satanic, 
omul care nu-şi pierde nădejdea trebuie să reia un urcuş 
dificil, pentru ca ieşind din infern să poată „revedea 
din nou stelele”. Este un parcurs de recuperare a stării 
paradisiace, un parcurs inițiatic care a fost făcut posibil 
de învierea lui Hristos. 

Toate cele spuse până aici nu fac decât să ne 
încredințeze că Răul şi iadul sunt o realitate, având 
o incontestabilă prezenţă, fără de care creaţia nu ar fi 
completă. Ni se pare ciudat, de aceea, că unii gânditori 
susțin că Răul nu are statut cosmologic, că e o umbră, 
că e doar absenţa binelui, o existență fără realitate, că 
e nimic, (în paranteză fie spus, cea mai mare viclenie a 
lui Satan este aceea de a lăsa să se creadă că nu există.) 
Dimpotrivă, Răul e o putere care apare odată cu lumea, 
chiar dacă e o putere secundă. În termeni simbolici, s-ar 
putea spune că Răul este urmarea degradării energiei 
angelice într-o energie negativă, care lucrează asupra 
lumii văzute şi a omului, pentru distrugerea lor. Răul 
nu apare din Voința divină, ci din libera alegere a lui 
Lucifer de a se despărți de Creator, de a-L nega şi de a I 
se opune, ca putere. Răul este prețul pe care trebuie să-l 
plătească lumea pentru a avea libertatea alegerii. 

Existenţa demonului nu poate fi despărțită de 
existenţa lumii şi a omului, de la început până la sfârşit, 
căci, aşa cum spune lisus,” focul cel veşnic a fost pregătit 
diavolului şi îngerilor lui de la începuturi” (Mt. 25, 41). E 
focul care arde fără să se consume şi fără să consume, e 
focul chinurilor fără sfârşit. Şi pentru ca spusele noastre 
să nu pară hazardate, cităm din unul dintre ultimii mari 
teologi contemporani: „Oricine ar fi diavolul, este una 
din cele dintâi şi cele mai alese creaturi ale lui Dumnezeu. 
El este, ca să spunem aşa, destul de inteligent, destul de 
puternic şi chiar destul de celest pentru a cunoaşte pe 
Dumnezeu şi a nu I se supune, pentru a cunoaşte pe 

Dumnezeu şi totuşi să aleagă a-l fi împotrivă, de a dori 
să fie liber de Dumnezeu. Şi cum această libertate este 
imposibilă în iubirea şi în lumina care duc totdeauna 
la Dumnezeu şi îndeamnă a se dărui în mod liber Lui, 
libertatea demonică nu se împlineşte decât în negaţie, în 
ură şi în revoltă.” 


3. DEMONII ŞI IADUL 


Dacă în creştinism existența Răului este, în mod 
paradoxal, mai bine „cunoscută”, ca şi existența 
ierarhiilor angelice, cel puţin de la Dionisie Areopagitul 
încoace, existența iadului, sau mai exact, structura, 
alcătuirea lui rămâne mai vagă. Plecând însă de la 
afirmaţia lui Isaia că Lucifer „a fost aruncat în locuinţa 
morților, în adâncurile mormântului...”, iadul apare 
ca o realitate subterană, inaccesibilă omului în timpul 
vieţii. În Vechiul Testament, se vorbeşte de un loc, în 
realitate mai curând un topos, numit scheol. În care 
sufletele oamenilor după moarte stau într-o stare pasivă, 
aşteptând sfârşitul lumii. 

În Noul Testament, se vorbeşte în mod mai concret de 
iad şi de Rai în cunoscuta parabolă a Bogatului nemilostiv 
şi a Săracului Lazăr. Se spune că între cele două „locuri” 
este o prăpastie adâncă ce nu poate fi trecută de suflete, 
dar se poate comunica prin intermediul sfinților, aici 
prin Avraam. O prăpastie există, desigur, şi nu atât una 
spaţială, ci una subtilă, întrucât îngerii sunt duhuri, 
spirite ipostatice informale, în timp ce demonii sunt 
duhuri având o formă subtilă, mai apropiată de sufletul 
omenesc şi de duhurile naturii. 

Existenţa iadului este afirmată mai ales de tradiția 
şi de iconografia răsăriteană în care se spune că, după 


33 Alex. Schmemann - Din apă şi din Duh. 

moartea Sa, lisus a coborât în iad, de unde i-a scos pe 
protopărinţii noştri, Adam şi Eva, ca şi pe alţi strămoşi, 
care nu aveau decât păcatul originar şi pe acela de a nu-L 
fi cunoscut pe Hristos. Chiar icoana învierii în ortodoxie 
îl arată pe Iisus ridicându-Se din iad, de mână cu Adam 
şi Eva. 

Alcătuirea propriu-zisă a iadului a fost însă puţin 
detaliată de o autoritate patristică, dar ea are o structură 
ierarhică negativă, judecând după scara celor şapte 
păcate majore. Şi aici iconografia este mai sugestivă, căci 
iadul zugrăvit în exteriorul peretelui de apus al unor 
biserici arată o scară pe care sufletele urcă încercând să 
scape de focul devorator care iese din gura unui balaur, 
dar sunt trase în jos de mulțimea demonilor. Simbolismul 
acestor imagini sacre este puternic şi de necontestat. 

Tot o operă de artă sacră, apărută în evul mediu 
apusean, zugrăveşte Infernul cu o forță şi o imaginaţie 
simbolică de neegalat. E vorba, desigur, de infernul 
din Divina Comedie a lui Dante Alighieri. Şi aşa cum am 
prezentat structura Raiului după Dionisie Areopagitul şi 
după Dante, vom folosi opera inspiratăa ultimului pentru 
o înfăţişare sumară a iadului. Se spune că prin căderea 
sa din Rai, Lucifer a format în pământ un imens abis, ca 
o pâlnie care ajunge până în centrul pământului, unde 
se află Lucifer însuşi. În această structură subterană se 
întâlnesc toate sufletele păcătoşilor neispăşiți, dispuse în 
cercuri, în bolgii spirale, într-o succesiune descendentă, 
după gravitatea păcatelor de care s-au făcut vinovate 
în viaţa terestră. Aici ei se chinuie în focul gheenei de 
care vorbeşte Noul Testament, foc care nu e, desigur, un 
foc material, ci unul subtil, cel al patimilor care mistuie 
sufletele până la Judecata de Apoi. 

Dar poate cel mai mare chin este acela al singurătăţii, 
sufletele neputând comunica între ele, ca urmare a lipsei 
lor de iubire pentru aproapele, în timpul vieţii. Desigur, 

Dante imaginează o serie uluitoare de chinuri la care sunt 
supuse sufletele de către demoni, chinuri proporționale 
într-un fel cu viciile pământene. Evident că această 
structură a iadului nu trebuie înțeleasă spaţial, ci în 
mod simbolic, ca tot atâtea stări ale sufletelor chinuite 
de propriile păcate“. În viziunea lui Dante, iadul este o 
răsturnare, prin analogie inversă, a Paradisului, având 
tot nouă cercuri, dar pline de păcătoşi, de demoni şi de 
chinuri, în loc de sfinţi, de îngeri şi de laude. Şi dacă în 
Rai energiile se manifestă, simbolic, ca lumină, cuvânt 
şi viață, în iad rădăcina lor este întunericul şi vaietele 
apăsătoare ale chinurilor şi singurătăţii, deşi, cum se 
spune în unele tradiţii şi vieţi ale sfinților, chiar în iad 
un înger se roagă încontinuu, căci altfel iadul n-ar putea 
dăinui. Fără amintirea numelui lui lisus, nu numai 
iadul, ci întreg cosmosul s-ar nărui. lar rugăciunile celor 
vii pentru cei morţi nu au alt rost decât să contribuie la 
o anumită uşurare a chinurilor, în perspectiva Judecăţii 
de Apoi”. 

Starea sufletelor în iad este totuşi paradoxală. Nici 
n-ar putea fi altfel din moment ce iadul însuşi a fost 
consecința unei comportări negative a lui Lucifer. Astfel, 
focul din iad este un foc care arde, dar nu luminează, 
este o aqua ignea. În Noul Testament, iadul e numit când 
gheena, în care arde focul veşnic“, când întunericul cel 
mai din afară. Pe de altă parte, iadul este „locul” maximei 


34 Pentru a înțelege sensul simbolic, ascuns al Divinei Comedii, Dante 
spune: "Voi ce aveţi intelectul sănătos / Oglindiţi doctrina care se 
ascunde / Sub vălul versurilor stranii (Voi che avete l'intelletti sani / 
Mirate la dottrina che s'asconde / Soto-l velame degli verşi strani)." 
35 Şi totuşi, dacă sufletul, după moarte, îşi mai păstrează un "dram" 
de conştiinţă (având o structură personală), atunci el ar putea să-şi 
recunoască păcatele şi să le regrete, ceea ce l-ar ajuta la Judecata de 
Apoi. 

36 "Veşnic” are desigur sensul de "perpetuu", căci veşnic cu adevărat 
nu e decât Dumnezeu. 

singurătăţi, deşi sufletele stau înghesuite, dar alăturate 
spate în spate, deci în imposibilitate de a se cunoaşte. 
O altă caracteristică a iadului e simbolizată de furtuni 
distrugătoare ce contrastează cu imobilitatea sufletelor. 
Se mai spune că ele stau într-o mlaştină (borboros) care-i 
înghite aproape total, deşi focul arde fără să usuce. S-ar 
părea că în iad cele patru elemente s-au reîntors în haos, 
pierzându-şi caracterele specifice pentru a reveni la 
indiferenţierea apelor inferioare. Toate aceste antinomii 
nu sunt, desigur, decât corespondentele simbolice ale 
sufletelor care şi-au pierdut identitatea prin degradarea 
şi disoluția păcatului. În consecinţă, demonii sunt entităţi 
subtile malefice care pătrund în adâncul pământului, 
fiind simbolizaţi de focul subteran (pirosfera), deşi 
Lucifer stă îngheţat în centrul pământului, având 
„inima” împietrită de neiubire şi de ură. În acelaşi timp, 
însă, demonii, cu energiile lor negative, împânzesc tot 
văzduhul, toată lumea intermediară, pătrunzând chiar, 
sau mai ales, în sufletele oamenilor, pe care urmăresc să-i 
damneze, pentru ca prin ei să se războiască cu îngerii, 
şi în cele din urmă chiar cu cerurile, evident fără nici o 
perspectivă de izbândă, aşa cum se vede în Apocalipsă. 


4. DUHUL PUSTIIRII (IADUL ACUM) 


Vorbind despre originea şi semnificaţia Răului, 
despre căderea lui Lucifer şi alungarea lui Adam din 
Rai, nu trebuie să uităm însă că „stăpânitorul acestei 
lumi” este lângă noi, este cu noi, poate chiar în noi. Dacă 
Lucifer a fost zvârlit de Dumnezeu în iad, să nu uităm 
că demonul l-a alungat indirect pe om din Paradis pe 
pământ, cu intenţia de a-l putea domina mai uşor şi de 
a-l atrage în infernul lui. Şi dacă în vremea când lisus 
umbla pe pământ demonul era atât de puternic, încât a 
pătruns până la Cina cea de Taină, astăzi prezenţa lui 

e atât de masivă, de continuă şi de subtilă totuşi, încât 
lumea profană stă la masă şi convieţuieşte cu el fără să-l 
mai bage de seamă. Aţipit în confortul lui iluzoriu sau 
îmbătat de un activism steril, omul de astăzi are nevoie 
de catastrofe (miracole negative) ca să se trezească, 
pentru ca după aceea să uite şi să ațipească din nou, fără 
să se gândească la faptul că o altă catastrofă pândeşte, 
care s-ar putea să fie ultima, căci poartă numele Moarte 
sau Apocalipsă. 

Dar Apocalipsa nu e numai catastrofa care va 
veni cândva, nu e numai un orizont care ni se pare 
că se îndepărtează pe măsură ce înaintăm spre el; 
Apocalipsa este în curs, chiar dacă nu ne-a ajuns încă 
ochiul uraganului; este în fiecare clipă lângă noi şi ne 
poate înghiţi înainte de a ne da seama. Dacă în viziunea 
Evanghelistului loan ea se petrece în etape din ce în ce 
mai terifiante, câteva din aceste etape omenirea pare să 
le fi şi parcurs în acest secol numai. Dacă în viziunea de 
la Patmos, Apocalipsa ia înfățişările monstruoase ale 
Fiarei, Prostituatei şi Profetului mincinos, astăzi vedem 
tot mai des şi tot mai mult aceste chipuri în jurul nostru, 
multiplicate în neînchipuit de numeroase măşti, pe cale să 
transforme întreaga lume într-o imensă cetatea smintelii. 
Fiara, Prostituata şi Profetul mincinos, prototipuri 
negative ale voinţei, sensibilităţii şi minţii, alterează până 
la desfigurare fapta, iubirea şi cunoaşterea, ființa însăşi a 
persoanei umane. Ele sunt, în fond, întruparea celor trei 
mari păcate ale lui Lucifer: setea de putere, ura şi negația, 
în proporție de masă. Fiara în lupta ei pentru putere a 
devenit neînchipuit de violentă şi ucide cu mijloace din 
ce în ce mai rafinate şi mai teribile. Actele noastre zilnice 
sunt marcate chiar de ghearele şi colții acestei Fiare, 
care, aşa cum spune Evanghelistul are „număr de om” 
(faimosul 666) (Apoc. 13, 18). Prostituata nu numai că 
anulează iubirea spirituală, dar schimbă până şi sensul 

dragostei omeneşti, transformând-o într-o orgie de 
patimi la lumina zilei, într-un sinistru carnaval, dacă nu 
chiar într-o demonogamie care alterează celula chiar a 
fiinţei umane. În sfârşit, profeţii mincinoşi sunt întâlniți 
la fiecare pas şi în fiecare glas, inundând văzduhul cu 
şoapte şi răcnete, falsificând adevărul şi creând confuzie 
cu o „artă” care e în stare să înşele până şi pe cei aleşi. 
Ni se flutură în fiecare zi prin faţa ochilor somnolenţi un 
Paradis a rebours în care totul e contrafăcut, mascând 
marile drame cu butaforia unui panopticum la care 
asistăm indiferenți, dacă nu chiar amuzaţi. Cum spune 
un cunoscut scriitor al disoluţiei contemporane, lumea 
e plină de ţipete, dar obişnuința e o mare surdină (S. 
Beckett). Aproape că regretăm materialismul grosier şi 
împietrit al trecutului, atât de respingător, încât ne ținea 
la distanţă prin obtuzitatea lui. Acum, când toate zidurile 
văzute par că s-au dărâmat, când libertatea ia aspectul 
unei false dezmărginiri, când disoluția ne întâmpină la 
fiecare colț de viață, cum să mai putem deosebi binele 
de rău? „Foul is fair and fair is foul,” spune un personaj 
satanic dintr-o tragedie shakespeariană (Vrăjitoarea din 
Macbeth I, 1). Se aud în depărtare trompetele lerihonului. 
Sau, cum spune un teolog contemporan: 

„Conflictul care polarizează lumea nu este un conflict 
între spirit şi materie, ci între minţi de diferite naturi. 
Apocalipsa (12, 19) vorbeşte de două atribute demonice 
care au o mare forță distrugătoare, puterea nelimitată 
care seamănă cu cea a unui stat totalitar asupra oamenilor 
şi profeţiile false. „Semnele” antibisericeşti, impostura, 
caracterul parazitar şi parodic se realizează; Răul fură 
fiinţa, trăieşte ca un parazit şi-i recompune elementele în 
forma demonică: imitarea lui Dumnezeu, dar cu semnul 
negativ, inversat, ceea ce e semnul oricărei parodii...” 


37 Paul Evdokimav — Ortodoxia. 

Acesta este, de altfel, şi titlul unui capitol din cartea 
unui mare gânditor tradițional: „La grande parodie ou 
la spiritualite a rebours.”% 

Ce ne rămâne de făcut, decât să-L urmăm pe lisus, 
să-l urmăm calea infailibilă: „Căutaţi mai întâi împărăţia 
cerurilor şi toate celelalte vi se vor da pe deasupra” (Lc. 
12, 31). Ori de câte ori simțim demonul lângă noi, nu 
trebuie să fugim, căci vom fi întrecuţi; trebuie să luptăm, 
dar sunt toate şansele să fim înfrânți. Singura metodă 
eficace este să trecem lupta pe alt plan, s-o trecem pe 
planul spiritual, unde demonul nu mai are acces”. 
Trebuie să luminăm cerul din noi, veghind să nu fim 
surprinşi adormiţi. Şi nu putem face mai bine acest lucru, 
decât folosind Numele lui lisus: „Adevărat, adevărat 
vă spun, că tot ce veţi cere de la Tatăl în Numele Meu, 
vă va da” (In. 16, 23). Incantaţia numelui divin trezeşte 
în noi energii armonice, pe care dizarmonia diavolului 
nu le poate suporta. Nu angajând lupta cu demonul pe 
terenul pe care el e tare vom putea câştiga acest război 
nevăzut, ci trecând lupta în planul suveran al păcii 
făgăduite de lisus. Ca să putem spune demonului: „Vade 
retro, Satana”, trebuie să ne situăm deasupra lui. „Când 
veţi vedea «urâciunea pustiirii»... aşezată în locul sfânt, 
cine citeşte să înțeleagă, atunci cei ce vor fi în ludeea, 
să fugă la munte...” (Mt. 24,15). E vorba de muntele din 
inima noastră“. 


38 Rene Guenon - Domnia cantității şi semnele vremurilor. 

39 V. Lovinescu - Exerciţii de meditație. 

40 Deşi în cosmologia creştină, lumea duhurilor (văzduhul) este 
socotită a fi aproape exclusiv populată cu duhuri rele, demonice, se 
aminteşte totuşi uneori (S. Bulgakov) şi de duhuri neutre sau chiar 
de duhuri bune, care formează aspectele subtile ale stihiilor, ca şi ale 
făpturilor din cele trei regnuri. Sunt acele puteri subtile de care se 
vorbeşte în magia (albă) medievală, ca şi în parapsihologia modernă. 
Acestea ar corespunde elfilor, nimfelor etc. din mitologia greacă sau 
djinnilor din cosmologia islamică. 

IV. ANTROPOLOGIE 
(OMUL, CENTRU AL CREAȚIEI) 


1. ANTROPOGENEZA 


Încheind cele cinci zile ale creaţiei, Dumnezeu a 
socotit că totul e frumos şi bun. Şi, într-adevăr, lumea 
cu cele nevăzute şi cu cele văzute era armonioasă şi 
părea completă, fiind mişcată de duh, de suflet şi de 
viață, într-o diversitate indefinită. De ce totuşi în ziua a 
şasea Creatorul a gândit că îi lipseşte ceva creaţiei Sale, 
ceva sau mai degrabă cineva? Lipsea o ființă cu caracter 
personal, ipostatic, care să-L reprezinte pe El în creaţie, 
care să fie după chipul Lui. Şi atunci l-a făcut pe om. „Şi a 
zis Dumnezeu: «Să facem om după chipul şi asemănarea 
Noastră...»” (Fac. 1,26). De data aceasta, însă, n-a mai 
poruncit Creatorul să se facă ceva, ci a gândit să-l facă 
chiar El pe om. lar pluralul Elohim arată că Dumnezeu 
nu era singur, ci un plerom sau chiar Ireimea însăşi 
(anticipând un mister pe care-l va revela lisus). Fără om, 
creaţia ar fi fost incompletă, iar Dumnezeu Şi-ar fi limitat 
libertatea. Gândindu-l pe om, l-a vrut nu numai prima 
dintre viețuitoare, ci şi o oglindă a Sa, o ființă având 
chipul şi asemănarea Sa. Şi l-a vrut o persoană capabilă 
să-L cunoască şi să-L iubească pe El, având puterea să 
stăpânească tot pământul. 

Şi intenţia lui Dumnezeu s-a transformat în faptă: „Şi 
a făcut Dumnezeu pe om după chipul Său (...) masculin 
şi feminin l-a făcut” (Fac. 1, 27). lată dar că în trecerea de 
la gând, de la intenţie la act, omul a pierdut ceva, ceva 
esenţial: a pierdut asemănarea. De ce? Pentru că intrând 
în creaţie, omul nu putea să nu aibă caracterul ei dual, şi 
în consecință multiplu. Şi-a păstrat unitatea principială 
prin chip (eikon), dar şi-a pierdut asemănarea, devenind 

dual: parte bărbătească şi parte femeiască. E vorba de 
o dualitate principială şi nu de o dublă individualitate: 
bărbat şi femeie (cum adesea se traduce). În această stare, 
primul om era un androgin (Adam Cadmon), fiinţa sa era 
de natură pur spirituală, iar dualitatea era în el încă doar 
o potenţialitate. 

Într-o a treia etapă. Domnul a trecut la desăvârşirea 
omului în act. „Atunci luând Domnul Dumnezeu țărână, 
din pământ l-a făcut pe om. Şi a suflat în faţa lui duh 
de viaţă (pnoen zoes) şi s-a făcut omul suflet viu (psychen 
zosan)” (Fac. 2, 7). Abia acum a fost primul om o ființă cu 
trup (soma), cu suflet (psyche) şi cu duh (pneuma), având 
deci o constituţie tripartită, reflex, de altfel, al Treimii 
divine. Şi i-a dat numele Adam şi l-a aşezat în Eden, în 
partea lui răsăriteană (deci spre soare), numită Rai“. 

În sfârşit, într-o a patra etapă (într-un târziu am 
putea spune, dacă în Rai ar fi existat timp, iar creaţia 
n-ar fi fost, în realitate, în principiu, simultană), 
Dumnezeu a gândit că lui Adam îi lipseşte ceva: „Şi a 
zis Domnul Dumnezeu: Nu e bine să fie omul singur; 
să-i facem un ajutor potrivit pentru el” (Fac. 2 18). Şi a 
actualizat Dumnezeu dualitatea principială a omului, 
transformând-o în realitate, şi a făcut-o pe Eva. A creat-o 
în timp ce Adam dormea. (N-a ştiut Adam ce se întâmplă 
cu el? S-a „temut” Dumnezeu că treaz Adam ar fi refuzat 
„operaţia”, având libertatea de alegere?) Făcând-o pe 
Eva, Domnul n-a folosit nici unul din organele vitale 
ale bărbatului, ci a folosit doar o coastă din mai multe, 


41 Pe orizontală, omul a fost plămădit din cele patru elemente: 
Pământ, Apă, Aer (suflu) şi Foc (duh), iar pe verticală din cele trei 
stări: trup, suflet, duh (spirit), alcătuind aşadar o cruce cosmică. "Tu 
din patru stihii ai întocmit făptura şi cu patru vremi ai însemnat 
crugul omului" (Rugăciunea Sfântului Sofronie - Minei, 6 ianuarie 
- Botezul Domnului). Cele patru vremi sunt lucrarea timpului, care 
implică dinamismul vieţii. 

o parte exterioară de susținere şi de acoperire a omului. 
Şi Adam a primit această împlinire a sa, dându-i nume 
femeii şi acceptând ideea că vor fi un singur trup şi că 
vor avea, deci, urmaşi care vor stăpâni pământul, cum 
îl anunţase Dumnezeu. De ce gândul a mers numai spre 
unirea trupurilor, şi nu şi spre cea a sufletelor? Poate 
pentru a păstra specificul fiecăruia? Oricum, fiind vorba 
doar de o unificare trupească, unitatea bărbat-femeie nu 
va fi niciodată perfectă şi nici nu va putea să dureze. 

Aşa au apărut bărbatul şi femeia din iubirea şi din 
voinţa divină. „Şi erau amândoi goi şi nu se ruşinau,” 
pentru că erau puri, nu aveau de ce şi nici de cine să se 
ruşineze. lar Adam, chiar înainte de a o avea pe Eva, a fost 
pus de Dumnezeu să dea nume tuturor vieţuitoarelor. 
Cum numele reprezintă chintesența oricărei făpturi, 
înseamnă că Adam şi-a exercitat puterea de cunoaştere 
şi de discriminare, înainte de aceea de procreare şi de 
făptuire. 


2. RĂUL 


Şi omul ar fi putut trăi fericit în Rai cu femeia lui, 
dacă... Dacă n-ar fi existat Răul. Deşi s-a tratat problema 
într-un capitol anterior, câteva consideraţii se impun 
aici, fie şi cu riscul unor repetiții. Răul este inexistent în 
Principiu, el nu are rădăcini ontologice, dar îi constatăm 
prezenţa în cosmos. Lumea a fost creată de Dumnezeu 
bună şi frumoasă (Kalos). Dar în Geneză nu se spune 
nimic despre apariţia Răului şi nici despre apariţia 
îngerilor”. Or, Răul a apărut din sânul primei creații, 


42 Cartea Facerii este scrisă dintr-o perspectivă mai ales cosmologică 
şi antropologică, de aceea nu abordează problema îngerilor. Este o 
istorie sacră, înscrisă în timp, iar îngerii nu au o istorie propriu-zisă, 
fiind atemporali. Din aceleaşi motive, nici despre crearea demonilor 
nu se vorbeşte în Biblie. Suntem puşi în faţa unui fapt împlinit, după 

aceea a îngerilor. De ce? În mod paradoxal, pentru 
că îngerii au fost creaţi liberi. Din cel mai mare bine, 
libertatea, a decurs însă Răul. Dumnezeu n-a făcut Răul, 
dar creând lumea, a creat implicit dualitatea şi apoi 
multiplicitatea, iar dualitatea implică un duh al negaţiei, 
deci Răul. Fără dualitate lumea nu poate exista, pentru 
că ar fi una cu Principiul, care e unitate fără dualitate. 
Pe de altă parte, facerea lumii actualizează o tendinţă 
descendentă, exterioară, pe lângă tendinţa ascendentă 
a îngerilor. Cedând acestei tendințe descendente, unul 
din îngeri, chiar îngerul Feţei, Lucifer, L-a negat pe 
Dumnezeu, vrând să-l ia locul. Avea libertatea s-o facă 
şi a făcut-o, schimbând echilibrul creaţiei. Pentru acest 
motiv, el a fost alungat din cer, ca să nu-i strice armonia. 
Dar fiind alungat, a apărut un pol negativ al creaţiei, a 
apărut iadul, căci odată cu Lucifer au căzut şi oştile lui.* 
Dumnezeu a ştiut, desigur, ce se va întâmpla, dar a lăsat 
lucrurile să se desfăşoare pentru a nu anula libertatea 
în cosmos. A „ales” un rău mai mic, în locul altuia mai 
mare, lipsa de libertate. Şi a vrut ca lumea să-şi epuizeze 
posibilitățile până la capăt, căci fără existența demonului 
omul ar fi rămas în Rai şi omenirea propriu-zisă n-ar fi 
apărut. Căci omenirea, ca multiplicitate, apare odată cu 
izgonirea omului din rai. 

Aici se produce a doua consecinţă a libertăţii: 
alegerea greşită a omului. Ca şi Lucifer, împins de duhul 
negațiunii, omul a ales prost. Tendința descendentă 
exercitată de polul negativ fiind mai puternică, omul a 
ales conform acestei tendinţe, împotriva lui Dumnezeu. 
Deşi avertizat de consecinţe, omul l-a crezut pe Satana, 
şi nu pe Dumnezeu. A crezut minciuna, şi nu adevărul. 


creaţia omului, odată cu apariţia şarpelui. 

43 Căderea lui Lucifer îşi are corespondentul în alte mitologii, ca 
aceea greacă, unde titanii îi premerg pe zei, dar sunt prăbuşiţi apoi pe 
pământ. La fel în tradiţia hindusă, unde asuras apar înainte de devas. 

O deficiență de cunoaştere, am spune metafizică, de 
proastă socotință, de nediscriminare a dus la a doua 
mare catastrofă în creaţie: căderea omului, după căderea 
lui Lucifer. Pentru a ocroti libertatea omului, Creatorul a 
pus în Rai, pe lângă Pomul Vieţii, şi Pomul Cunoaşterii 
duale, a Binelui şi Răului. Căci fără dualitate nu poate 
exista alegere, şi fără alegere nu există libertate. Cea 
care a ales, socotind după mintea sa şi nu după porunca 
divină, a fost Eva. De ce diavolul-şarpe i s-a adresat ei? 
Poate pentru că ea nu-l cunoştea pe şarpe, pe când Adam 
îl cunoştea, căci îi dăduse numele. Poate pentru că Eva, 
fiind făcută din coasta lui Adam, era mai exterioară, era 
ex parte substantiae. Poate pentru că Eva era mai supusă 
dorinţei şi curiozităţii, aspecte feminine ale omului. 
Întâmplările sunt cunoscute. Le reluăm cu o mai 
atentă şi mai strânsă discriminare a textului, care e 
profund simbolic. Se spune în Geneză: „De aceea, 
femeia socotind (eiden) că rodul pomului e bun (kalon) 
de mâncat, plăcut (areston) ochilor la vedere şi de dorit 
(horaion) pentru că dă ştiinţă (pricepere) (Katanoesai), 
a luat din el şi a mâncat şi a dat şi bărbatului său şi a 
mâncat şi el” (Fac. 3, 6). Mai întâi, Eva a acţionat la ispita 
diavolului, după socotinţa ei şi nu după voia (porunca) 
lui Dumnezeu. Ea fusese avertizată, dar a cedat vicleniei 
(phronimotatos) demonului, pentru că a prevalat dorința 
de a mânca, de a-şi satisface simţurile. Pentru că pomul 
era plăcut la vedere, incitându-i sensibilitatea (şi poate 
aici este sâmburele unei estetici a frumosului superficial, 
dacă nu chiar a frumuseţii diavolului). În sfârşit, pentru 
că îi da o pricepere, o ştiinţă a celor inferioare, a celor de 
jos (kata) Şi la toate acestea trebuie adăugat „farmecul” 
şuieratului şarpelui, care a învăluit totul cu o muzică 
ameţitoare de fluier“. lată cum aproape toate facultăţile 


44 Cf. Paul Valery - Ebauche d'un Serpent. 

Evei au fost stârnite, provocându-i pofta de a mânca, 
atracţia frumosului, curiozitatea minţii şi imaginația 
ei. Simţurile, sensibilitatea şi mintea au fost prinse de 
demon în jocul iluziilor”. A lipsit doar discriminarea, 
care ţine de intelect, şi pe care Adam ar fi trebuit s-o 
aibă. Dar şi el, sub tripla magie a femeii, a şarpelui şi a 
pomului, a cedat. A învins demonul şi aparenţa. 

Ce a urmat se ştie. Adam şi Eva au băgat de seamă 
că erau goi, nu numai exterior, ci mai ales interior. 
Este prima trezire a conştiinţei umane, care îşi dă 
seama atât de ce este în jur, cât şi de propria situare. 
Oamenii trăiau până atunci într-o stare de naivitate, de 
puritate, fără să se vadă pe ei înşişi şi actele lor. Acum 
ei se cunosc cunoscând, se cunosc făptuind, se cunosc 
greşind. Din păcate, această autocunoaştere, în loc să-i 
ducă la pocăință şi poate la iertarea Domnului, i-a dus 
la minciună şi la revoltă. Ei s-au ascuns şi s-au temut, 
aruncând răspunderea unul pe altul. Deşi în Rai, ei s-au 
comportat ca nişte profani, fiind sub influenţa Satanei. 
S-au folosit de libertatea lor, dar nu şi-au asumat şi 
consecinţele. Au ascultat minciuna diavolului, în locul 
adevărului, nu atât din ignoranță, cât din patimă. Teribil 
comportament al unui om totuşi paradisiac! Şi teribilă 
perspectivă pentru oamenii viitorului! 

Dumnezeu nu putea lăsa nepedepsite aceste grave 
încălcări, ştiind că ele se pot extinde şi asupra Pomului 
Vieţii (Fac. 3, 22). În consecinţă, i-a blestemat pe şarpe, 
pe oameni şi pământul. Pentru şarpe, blestemul este 
dur şi misterios: „Pe pântece tău să te târăşti şi țărână 
să mănânci în toate zilele vieţii tale. Duşmănie voi 
pune între tine şi femeie, între sămânţa ta şi sămânţa ei; 
aceasta îţi va zdrobi capul, iar tu îi vei muşca călcâiul” 
(Fac. 3, 14). Partea superioară a şarpelui va fi zdrobită de 


45 S-ar putea spune "mitic", dacă nu ne-ar fi teamă că vom fi prost 
înţeleşi, mitul nefiind o fantezie, ci o povestire simbolică originară. 

partea inferioară a Evei, pentru că femeia e pasivă față 
de Principiu, dar activă faţă de manifestare. Verticala 
femeii şi orizontala şarpelui refac un cvadrant al crucii. 
La intersecţia lor, capul şarpelui şi călcâiul femeii sunt 
punct de comunicare între inferior şi superior“. În fapt, 
nu femeia va zdrobi direct capul şarpelui, ci fiul ei, lisus 
Hristos. Cartea Sfântă e profetică încă de la început. 
Blestemul omului e dublu. Pentru femeie: „În dureri 
vei naşte copii; atrasă vei fi către bărbatul tău şi el te va 
stăpâni.” Armonia cuplului se preface într-o contradicţie 
care va atinge în vremea noastră un adevărat război al 
sexelor; iar procrearea va fi un sacrificiu, dacă nu o simplă 
necesitate sau chiar o silnicie. Pentru bărbat: „Blestemat 
va fi pământul pentru tine! Cu osteneală să te hrăneşti din 
el în toate zilele vieții tale. În sudoarea feții, îți vei mânca 
pâinea până te vei întoarce în pământul din care eşti 
luat: căci pământ eşti şi în pământ te vei întoarce” (Fac. 
3, 17-19). Munca, lucrul, creaţia va fi pentru om plină de 
suferință, ca şi procreaţia. Libertatea îi va fi ameninţată. 
Dar blestemul cel mai greu este pierderea nemuririi şi 
întoarcerea în țărână. Ciudat poate părea că Geneza nu 
spune nimic despre sufletul omului, care rămâne totuşi 
nemuritor. Este faptul capital pe care-l va consfinți Iisus 
prin învierea Sa. În sfârşit, blestemul pământului este o 
consecinţă a greşelii omului şi a faptului că l-a adăpostit 
pe şarpe. „Spini şi pălămidă îţi va rodi el.” Pământul, care 
în Rai rodea de la sine, acum va trebui lucrat de om. Astăzi, 
când pământul a fost secătuit de om, blestemul pare să fie 
şi mai evident. Peste toate se instalează aşadar suferinţa, 
care impune sacrificiul, pentru a putea fi purificată. 
Alungat din Rai, pe care nu-l mai poate reintegra, căci 
va fi păzit de heruvimi cu sabia de foc, omul va fi ocrotit 
totuşi de Creator, care-i va da haine de piele (Fac. 3, 21). 


46 Vasile Lovinescu - Scrisori crepusculare. 

Misterioasă lucrare! Ce pot fi aceste haine de piele? Poate 
corpul pe care-l are acum omul, căci în Rai era gol, avea 
deci un corp subtil, un suport pentru suflet apropiat de 
fiinţa angelică incorporală. Aceste haine îl fac pe om mai 
greu, deci mai atras de gravitație, de pământul în care se 
va întoarce, dar şi de patimi şi de demon. În acelaşi timp, 
ele îi dau omului protecție şi consistenţă, ca să se poată 
măsura cu animalele şi să nu fie la cheremul stihiilor. 
Hainele de piele îl depărtează pe om de îngeri şi îl apropie 
de animale printr-un trup asemănător. Dar, aşa cum l-a 
„îmbrăcat” în haine de piele, Dumnezeu îl şi „dezbracă” 
pe om, lăsând prin moarte sufletul să se întoarcă de 
unde a venit. Căci Domnul a îngăduit moartea „pentru 
ca Răul să nu devină nemuritor” (Grigorie Teologul). lar 
hainele de piele sunt „veşmântul cu care omul înfruntă 
moartea” (P. Nellas)”. Şi poate că, prin extensie, hainele 
de piele sunt şi celelalte veşminte pe care omul a trebuit 
să şi le făurească pentru a se adăposti (casă, cetate) şi 
chiar hrana de care în Rai nu avea nevoie hrănindu-se cu 
„roua” din Pomul Vieţii. S-ar putea spune că toate acele 
coji care învăluie sufletul omului (Kabbala) şi întunecă 
chipul lui Dumnezeu se pot înscrie tot sub numele 
simbolic al hainelor de piele. Nu-i rămâne omului decât 
să dezbrace aceste haine pentru a rămâne „gol” în faţa 
lui Dumnezeu. 

Cu această ultimă treaptă, creaţia omului este, în 
genere, terminată. Desigur acest om nu este nici pe 
departe asemănător cu acel om transcendent, cu Adam 
Cadmon, şi nici cu acel om paradisiac, armonios şi bun. 
El este totuşi om, în dubla lui făptură de bărbat şi femeie, 
având cunoaştere, ca cel care a dat nume vieţuitoarelor, 
iubire, putând fi un singur trup cu femeia lui (dar nu şi 
un singur suflet), şi putere, ca stăpânind toate creaturile 


47 P. Nellas - Omul, animal (viețuitor) îndumnezeit. 

pământului. Aceste trei calități se vor întâlni, în diferite 
stadii, de-a lungul întregii istorii a omului şi omenirii. 
Ele formează încă din Rai, cu cele trei aspecte orizontale 
ale Binelui, Adevărului şi Vieţii, o cruce cosmică pe care 
o vom regăsi, sub multiple aspecte, în fiecare etapă a 
universului uman, a microcosmosului totuşi împlinit. 


3. CONŞTIINŢA 


Încă de la prima intenţie a Creatorului, omul a fost 
gândit după chipul şi asemănarea Sa, fiind dotat cu 
ştiinţa divină care este conştiinţă. deci o cunoaştere 
prin comunicare, dacă nu prin comuniune. Şi chiar 
dacă prin creare el a pierdut asemănarea, i-a rămas 
chipul, care a fost întărit în a treia treaptă a creaţiei, 
când Domnul i- a suflat în față duhul vieţii. Astfel, omul 
a dobândit conştiinţa (synoida), care îl deosebeşte şi îl 
aşează deasupra tuturor făpturilor din natură, dându-i o 
poziţie centrală în univers. Adam şi-a dat seama treptat 
de această preeminenţă a sa când a luat cunoştinţă de 
prezenţa lui Dumnezeu şi de existenţa lumii, ca şi de a 
sa proprie şi de cea a răului, când a băgat de seamă că 
este altfel în raport cu celelalte realități exterioare lui, şi 
chiar în raport cu el însuşi. Conştiinţa i-a spus, în fond, 
că există într-o lume duală. 

De prezenţa Creatorului, Adam a fost conştient atunci 
când Dumnezeu i-a dat prima poruncă: să nu mănânce 
din Pomul Cunoştinţei Binelui şi Răului. O interdicţie 
l-a făcut conştient că nu e singur în univers şi că e deci 
limitat, cel puţin în plan exterior, chiar dacă în plan 
intern are libertatea de alegere. Aşadar, prima întâlnire 
a lui Adam cu Dumnezeu a fost în planul cunoaşterii, 
unde libertatea nu i-a fost îngrădită. Limitarea apare în 
planul voinţei, deci al faptei. El putea să ştie orice, dar nu 
să facă orice fără să suporte consecinţele. Şi nelimitarea 

cunoaşterii Adam şi-a exercitat-o atunci când a dat nume 
tuturor vieţuitoarelor. 

Următoarea etapă a conştientizării a fost aceea a 
întâlnirii cu femeia lui, cu Eva. N-a fost conştient când 
a fost creată din coasta lui, căci dormea „somn greu”, 
dar a recunoscut-o când s-a trezit şi a văzut-o: „lată, 
aceasta-i os din oasele mele şi carne din carnea mea”, şi 
i-a dat numele: „Ea se va numi femeie” (Fac. 2, 23). „Şi 
Adam i-a pus femeii sale numele Eva“, pentru că ea este 
mama tuturor celor vii” (Fac. 3, 20). Sufletul avea să i-l 
cunoască mai târziu. 

Al treilea moment de trezire a conştiinţei, pentru el, 
dar mai ales pentru Eva, a fost întâlnirea cu o făptură din 
natura creată, întâlnirea cu şarpele şi implicit cu Răul, nu 
numai „teoretic” prin pomul dual, ci şi în fapt. Acum şi-a 
dat seama omul că are libertatea să facă orice, să calce 
chiar porunca divină, dar că vor urma consecinţe, că va 
urma pedeapsa. Faptul că primul contact cu demonul 
l-a luat femeia poate n-are prea mare importanţă, căci 
bărbatul a urmat-o. E totuşi tragică această unire la rău 
şi nu împotriva răului. 

Într-un al patrulea moment, cei doi au simţit că sunt 
goi în faţa lui Dumnezeu. Conştiinţa propriei făpturi 
şi a nimicniciei ei a fost poate faptul cel mai zguduitor 
al trezirii lor din „dolce far niente”-le paradisiac. Şi, 
desigur, acel sentiment de ruşine care i-a cuprins şi care e 
un sentiment de vinovăţie, din păcate neurmat de căință, 
ci mai curând de înfruntare, dând vina unul pe altul. 

În sfârşit, deplina cunoaştere a statutului său în fața 
naturii, omul a avut-o atunci când, îmbrăcând hainele 
de piele, a fost exilat pe pământ. Acum a realizat integral 
în conştiinţă condiția umană sub dubla ei înfăţişare: de 
stăpânitor al lumii, dar şi de suferitor al triplului blestem 


48 În ebraică, Eva (Hawwah) înseamnă "Viață". 

al existenţei: muncă grea, procreare în dureri, dar mai 
ales moartea. A realizat că este un microcosmos în 
mijlocul macrocosmosului, că este o persoană. 

Acestea par să fie treptele catabazei omului din 
„inconştiența” fericirii Raiului, în „conştiența” suferinței 
terestre. Starea aceasta de luciditate îi va sluji să se 
delimiteze de lume şi să se reapropie de Dumnezeu. 
Dar, o Doamne, după câte sacrificii...” 


4. CONSTITUŢIA OMULUI 


În Scriptură, care nu e o carte sistematică, nu se 
vorbeşte, decât cel mult parţial şi simbolic, de constituția 
omului. Sfinţii Părinţi au pus însă cap la cap datele 
Scripturii şi le-au interpretat, reuşind să dea o imagine 
globală a constituției omului, chiar dacă nu totdeauna 
completă şi coerentă. Folosind descrierile lor, dar fără să 
neglijăm şi unele date mai noi, necontradictorii cu cele 
sacre, am încercat în cele ce urmează să închegăm un tot 
organic care să reprezinte omul în viziunea creştină, în 
care se regăsesc cele trei componente ale lumii: materiale, 
subtile şi spirituale, cărora le corespund la om: trupul, 
sufletul şi duhul. 


a. Trupul 

În momentul în care omul şi-a dat seama că e gol, 
a realizat că are un trup (soma), chiar dacă atunci 
trupul lui nu era complet împlinit. Acest trup era de 
natura pământului din care fusese modelat de Creator, 
conţinând deci cele patru elemente plus funcțiunea 
vitală, viața transmisă de Dumnezeu odată cu suflul 
viu care-l punea în mişcare, înscriindu-l în dinamismul 


49 Termenul "conştiinţă" - synoida nu apare în Evanghelii, dar e 
folosit de Apostolul Pavel în epistolele sale, luând conştiinţa ca 
martor (Rom. 2, 15; 9,1 -1 Tim. 1,19). 

devenirii universale. Pe lângă hainele de piele date de 
Dumnezeu la izgonirea din Rai, omul a trebuit să se 
îngrijească de trupul său dându-i hrană, îmbrăcăminte şi 
adăpost (locuire), condiționări despre care va vorbi chiar 
lisus, El necerând omului să-şi neglijeze corpul, dovadă 
că atunci când mulțimile flămânzesc, El le dă să mănânce 
făcând chiar o minune, aceea a înmulțirii pâinilor şi 
peştilor. Grija corpului trebuie să fie totuşi minimă, căci 
El le cere ucenicilor, când pleacă în apostolat, să nu-şi 
ia cu ei: „...nici traistă pe drum, nici două haine, nici 
încălțăminte, nici toiag; că vrednic este lucrătorul de 
hrana sa” (Mt. 10,10). Iar în altă parte, în versete de o 
frumuseţe nelumească, lisus le spune: „Nu purtaţi grijă 
pentru viaţa voastră, ce veți mânca, nici pentru trupul 
vostru, cu ce vă veţi îmbrăca; au nu este viaţa mai mult 
decât hrana şi trupul decât îmbrăcămintea?” (Mt. 6, 25). 
Şi lisus le dă de exemplu păsările cerului, pe care Tatăl 
le hrăneşte, şi crinii câmpului, care sunt mai frumos 
înveşmântaţi decât Solomon în măreţia lui. Căci mai 
presus de toate ale trupului şi ale vieţii este sufletul. 
„Căutaţi mai întâi împărăţia lui Dumnezeu şi dreptatea 
Lui şi toate acestea se vor adăuga vouă” (Mt. 6, 33). În 
consecinţă, lisus le cere ucenicilor să postească, fără să-şi 
înfometeze trupul şi fără să arate că postesc. Şi chiar le 
spune că mult mai important este ce iese din gură, decât 
ce intră în gură, căci „acelea îl spurcă pe om” (Mt. 15,11). 
Iisus însuşi, ca Fiu al Omului, flămânzeşte şi mănâncă 
împreună cu apostolii, şi chiar cu vameşii şi desfrânatele. 
Şi prima minune a Sa are loc la o masă de nuntă în Cana, 
iar cea mai importantă învățătură este dată ucenicilor 
la o agapă, transformată în ospăț de nemurire, Cina de 
Taină. 

Despre îmbrăcămintea Sa, lisus nu vorbeşte, dar din 
tradiţie se ştie că avea o singură cămaşă „fără cusătură”, 
care a fost trasă la sorți pe Golgota. Ca şi în cazul 

hranei, El le spune ucenicilor să nu se preocupe în mod 
special şi să nu aibă două haine când pleacă la drum, 
aşa cum s-a văzut mai sus. Pe de altă parte, Iisus critică 
îmbrăcămintea prea plină de podoabe a cărturarilor şi 
fariseilor. 

În ce priveşte locuinţa, lisus le cere ucenicilor 
să rămână acolo unde-i prinde noaptea, în casele 
localnicilor. lar dacă nu vor fi primiţi, să părăsească locul 
acela, scuturând şi praful de pe încălțăminte. De altfel, în 
vremurile tradiționale, legea ospitalităţii era sacră (Mt. 
10, 14). Cât despre El, lisus poposea şi era găzduit acolo 
unde se găsea. Deşi avea în Nazaret locuința părinților 
săi după trup, el era un pribeag, un pelerin, însumând 
cele două condiţii ale omului pe acest pământ, aceea de 
locuitor al unei cetăţi, dar şi pe aceea de peregrin (homo 
viator), de care era mult mai aproape. Întrebat de ucenici 
unde locuieşte, lisus le spune: „Veniţi şi veți vedea. Au 
mers aşadar şi au văzut unde locuieşte şi au rămas la 
El în ziua aceea” (In. 1, 39). Locuinţa lui era peste tot şi 
nicăieri”. El se referă la ea mai ales atunci când e vorba 
de cămara de rugăciune, loc de izolare şi concentrare. 

Revenind la constituţia trupului, se ştie, astăzi ca şi în 
vremea lui lisus, că el comunică cu lumea înconjurătoare 
prin cele cinci simţuri (cu organele respective): auz, 
văz, pipăit, gust, miros. Primele două sunt în directă 
legătură cu cele două energii originare: sunetul şi 
lumina, manifestate plenar şi informal prin Cuvântul 
şi Lumina divină. În lumea umană, cele două simţuri 
facilitează comunicarea prin limbaj şi prin imagine. Mai 
ales limbajul este indispensabil cunoaşterii şi exprimării, 
iar imaginea este un alt mod de comunicare. Dumnezeu 
însuşi se face cunoscut omului prin cuvânt şi imagine 


50 Despre Heraclit se spune că locuia într-o colibă. Atunci când 
prietenii care-l vizitau au ezitat să intre, el le-a spus: «Intraţi, că şi aici 
sunt zei». 

(viziune), prin teofaniile Sale. Ele constituie hrana sufle- 
tească a omului, aşa cum prin celelalte simțuri se percepe 
hrana cea de toate zilele. - Pe de altă parte, simţurile pot 
fi puse în legătură cu cele patru elemente, făcând astfel 
legătura cu lumea materială. Pentru omul tradițional, 
erau admise următoarele corespondențe: văz - foc, auz 
- aer, gust şi miros - apă, pipăit - pământ. 

În Scriptură, simţurile omului nu sunt pomenite 
sistematic, dar lisus Se referă la ele ori de câte ori e 
vorba de viaţa trupului. Alterarea simțurilor constituie 
boala, suferința, ca urmare a unor greşeli sau păcate, 
şi lisus le vindecă, vindecând în acelaşi timp sufletul. 
Cele mai multe vindecări sunt cele ale orbilor şi surdo- 
muţilor, care nu mai percep lumina şi sunetul, imaginea 
şi cuvântul, fiind izolați de oameni. Important e şi 
pipăitul, pe care-l invocă Apostolul Toma când vrea să 
se convingă de rănile lui lisus. Nici gustul nu e neglijat 
de lisus, Care atrage atenţia apostolilor, între altele, 
asupra gustului sării, când spune: „Bună este sarea, dar 
dacă sarea îşi pierde gustul, cu ce o veţi drege?” (Mrc. 9, 
50). Evident că e vorba şi de sensul simbolic al sării ca 
păstrătoare, despre care s-a mai vorbit. Tot legat de gust 
şi de mâncare, lisus spune că nu ce intră în gură spurcă 
pe om, ci ce iese din gură (Mt. 15,11), acordând deci mai 
multă importanţă cuvântului decât hranei. 

Folosirea simţurilor în scopuri negative, pentru a da 
cursunor patimi, duce la vicii, fiind poarta celor mai multe 
păcate, cum ar fi: blasfemia (cuvântul), pofta (ochiul), 
lăcomia (gustul, mirosul), desfrânarea (pipăitul) şi tot 
felul de alte plăceri rezultate din folosirea combinată şi 
impură a simţurilor. lisus Se ridică împotriva folosirii 
pentru plăceri a simţurilor, mergând până la a cere supri- 
marea lor: „Şi dacă ochiul tău devine piatră de poticnire, 


51 Să remarcăm că unul din basmele noastre se cheamă Sarea în 
bucate (Petre Ispirescu), unde sarea e socotită cel mai preţios dar. 

scoate-l...” (Mrc. 9,47). Acelaşi radicalism îl arată El şi 
pentru mână şi picior. 

Desigur, simțurile nu sunt rele, fiind doar 
instrumente ale sufletului, care se foloseşte de ele în 
rău sau în bine. Simţurile pot fi, aşadar, şi sursa unor 
virtuți, cum ar fi: primirea învăţăturii (auzul), desfătarea 
sufletească (văzul), practica postului (gustul, mirosul) 
etc. În genere, înfrânarea simţurilor duce la virtuți în 
timp ce dezlănţuirea lor e pătimaşă. Cât de importante 
sunt simţurile, bine sau rău folosite, o spune lisus 
când, citându-l pe Isaia, vede în alterarea simţurilor 
degenerarea oamenilor: „Cu urechile veţi auzi, dar nu 
veţi înţelege, şi cu ochii vă veţi uita, dar nu veţi vedea” 
(Mt. 13, 14). Şi de câte ori nu spune lisus, în timpul 
propovăduirii Sale: „Cei ce au urechi de auzit, să audă”! 

Simţurile pot fi, deci, şi puncte de plecare pentru 
sensuri mai înalte, prin transpunerea lor simbolică, când 
devin suport de cunoaştere mistică: „Peste puţină vreme 
nu Mă veţi mai vedea; apoi iarăşi peste puţină vreme 
Mă veţi vedea” (In. 11, 16). În acest verset, limba latină 
foloseşte verbul video, ca şi limba română, în timp ce 
limba greacă foloseşte a doua oară verbul theorein, care 
are şi sensul de „a contempla”. Este vorba aici nu numai de 
o comunicare cu lisus după înviere, ci şi de o comuniune 
cu El. Dar cel mai înalt nivel al vederii spirituale este acela 
al vederii „Feţei lui Dumnezeu”: „Fericiţi cei cu inima 
curată, că aceia vor vedea pe Dumnezeu.” Este vorba 
aici de o vedere în duh, de o vedere cu inima, cu ochiul 
inimii (Ef. 1, 17). - Dacă ochiul cunoaşte prin intermediul 
luminii, auzul cunoaşte prin intermediul glasului, al 
cuvântului. lov spunea: „Urechea mea auzise vorbindu- 
se de Tine, dar acum ochiul meu Te-a văzut” (4, 5). În 
Noul Testament cuvântul este simbolul cel mai înalt al 
lui lisus, ca şi lumina de altfel, cum o spune El însuşi. 
Ambele apar la începutul Evangheliei lui loan: „întru 

început era Cuvântul şi Cuvântul era la Dumnezeu şi 
Dumnezeu era Cuvântul (...) Viaţa era într-însul, şi viaţa 
era lumina oamenilor” (In. 1.1-4). Glasul Tatălui se aude 
la Botez şi iarăşi împreună cu lumina la Schimbarea la 
Faţă, dar e vorba, desigur, de manifestări ale energiilor 
increate, dar făcute sensibile apostolilor prin energii 
create. - Celelalte simţuri nu sunt nici ele lipsite de un 
sens simbolic înalt, ca în manifestarea Duhului ca suflu, 
sau a Euharistiei ca gust. Dar cunoaşterea prin simţuri 
transfigurate este o cunoaştere penultimă. 

Din cele spuse, rezultă în mod evident că trupul 
nu este numai un organism al necesităților de viaţă şi 
de comunicare a omului, ci poate deveni şi un suport 
pentru o înţelegere mai subtilă a lumii şi a duhului, prin 
folosirea simbolică a simţurilor sale şi prin intermediul 
sufletului său. 


b. Sufletul 

Încă de la crearea sa, Dumnezeu i-a dat omului, odată 
cu trupul, un suflet viu (psyches; animus), suflându-i în 
față duh de viată (pneuma; spiritus). Sufletul devine astfel 
complementar trupului, formând o unitate organică 
încă de la naştere”. În acelaşi timp, chiar în Geneză se 
vorbeşte de un suflet viu (psychen zosan), asociindu-se 
astfel sufletul cu viața care conferă omului dinamismul 
său, energia vitală fiind suportul energiei psihice, ambele 
constituind (cu trupul) organismul uman. Legătura 
este atât de strânsă între suflet şi viață, încât de multe 
ori acelaşi termen (psyches) are ambele sensuri, ca, de 
exemplu, atunci când lisus spune: „Păstorul cel bun îşi 
dă viaţa (psychen) pentru oile sale” (loan 10,11). 

De multe ori se vorbeşte de o parte inferioară a 
sufletului (anima), care este asociată vieții (zoe) şi pe care 


52 Sufletul nu preexistă corpului, cum credea Origen, ci se naşte 
odată cu zămislirea fătului. 

o găsim şi la animale, şi de o parte superioară (animus) 
care este specifică omului şi în care coboară duhul. Sfântul 
Grigorie Palama” vorbeşte despre partea inferioară a 
sufletului ca energie (lucrare) şi despre cea superioară ca 
esenţă (ființă). La animale sufletul moare odată cu trupul, 
dar la om sufletul e nemuritor. După Sfântul Maxim 
Mărturisitorul”, există trei puteri în trupul uman: viaţa 
(pe care o au şi plantele), sufletul inferior (întâlnit şi la 
animale) şi sufletul superior (specific omului). Această 
împărţire tripartită se întâlneşte la alți Sfinți Părinţi, ca: 
suflet poftitor (epythimia). suflet pătimaş (thymos) şi 
suflet cugetător (nous), partea poftitoare fiind asociată 
trupului şi simțurilor, partea pătimitoare (sau irascibilă) 
asociată sufletului inferior (energeia). iar partea 
cugetătoare asociată sufletului superior (esenţa, ființa)”. 
Sufletul e pretutindeni în corpul în care a fost zidit, dar 
el e cel care conduce trupul (Sfântul Grigorie Palama). 
Toate aceste elemente se regăsesc în definiţia pe care 
o dă sufletului Sfântul loan Damaschin: „Sufletul este o 
substanţă vie, simplă, necorporală, prin natură invizibilă 
ochilor trupeşti, nemuritoare, rațională, spirituală, fără 
de formă; se serveşte de un trup organic şi îi dă acestuia 
putere de viaţă, de creştere, de simţire şi de naştere. Nu 
are un spirit deosebit de el, ci spiritul său e partea cea 
mai curată a lui... Sufletul este liber, activ, schimbător 
prin voinţă, pentru că este zidit...”5 
Situat între viaţa trupului, la care contribuie, şi 
spiritul pe care îl primeşte, sufletul e partea intermediară 
a omului între o realitate corporală, formală şi una 
spirituală, informală, el însuşi având o formă subtilă; 
împreună cu corpul formează un tot organic căruia 


53 Grigorie Palama, Tomul aghioritic. 

54 Maxim Mărturisitorul, apud. Filocalia. 
55 Grigore Sinaitul apud. Filocalia. 

56 loan Damaschin, Dogmatica. 

spiritul, care e potenţial în el ca chip al lui Dumnezeu, 
îi dă unicitate. 

Constituţia sufletului nu este, aşadar, explicit şi 
sistematic înfăţişată în Scripturi, dar ea se poate deduce 
din diferitele episoade ale istoriei sacre, ca şi din 
comentariile Sfinţilor Părinţi. Această constituţie este 
asemănătoare, în genere, cu datele psihologiei moderne, 
bazându-se pe o serie de funcțiuni sau facultăți, care ar 
putea fi împărţite în trei: facultăți de cunoaştere, centrate 
pe mental şi pe creier; facultăți de simţire, centrate pe 
afecte şi inimă; facultăţi voliționale, de făptuire a celor 
comandate de primele două. 

Facultăţile mentale sunt raţiunea şi imaginaţia, 
având în subsidiar memoria, asociaţia de idei etc., şi 
ca suport organic creierul şi nervii. Rațiunea (dianoia; 
ratio) lucrează cu noțiuni sau concepte, exprimate în 
cuvinte etc., iar demersul ei e dialectic, deci din aproape 
în aproape, prin inducţie şi deducție până la stabilirea 
unui adevăr care, de cele mai multe ori, este doar o 
ipoteză relativă, procesul reluându-se pentru o nouă 
aproximaţie. Domeniul de cunoaştere al raţiunii este 
lumea sensibilă, a formelor grosiere şi subtile, care se 
desfăşoară după un dinamism şi legi proprii în timp şi 
spaţiu, având ca rezultat ştiinţele de tot felul. 

Imaginaţia sau fantezia (phantasis; phantasia) este 
o facultate care lucrează cu imagini, care nu sunt decât 
scheme ale lumii formale (eidolon), pe care le asamblează 
după anumite structuri în genere neraționale, care au 
o corespondenţă indirectă sau simbolică cu realitatea. 
Imaginaţia este mai adecvată pentru exprimarea lumii 
subtile a visului sau a unor viziuni, domeniul ei principal 
fiind artele. 

Memoria (mneme; memoria) este facultatea care 
reține percepțiile, conceptele şi imaginile facultăţilor 
anterioare, furnizându-le pentru construirea unor 

asociații de idei, judecăţi, raționamente, fantasme 
etc., din ce în ce mai complexe. Memoria este asociată 
cu facultăţile mentale, dar şi cu cele afective şi cu cele 
voliționale, ea constituind până la un punct o posibilitate 
de „salvare” a trecutului, cel puţin ca sursă de date, de 
informații. 

Facultăţile mentale au ca scop căutarea şi cunoaşterea 
adevărurilor cosmologice, fără să poată depăşi însă 
limitele lumii noastre, rămânându-le străine adevărurile 
spirituale (informale) şi mai ales adevărul absolut. Ele 
constituie instrumentele cunoaşterii discursive, suport al 
ştiinţelor naturii, care la rândul lor au fostbaza realizărilor 
tehnologice care au făurit de-a lungul istoriei civilizațiile 
omenirii, ajungând la o „culme” a progresului exclusiv 
material odată cu civilizația modernă, industrială şi 
postindustrială. Tot facultăţile mentale, axate în special 
pe imaginaţie, sunt sursa artelor de tot felul care stau 
la baza culturii umane, arte care la origine făceau corp 
comun cu cultul, de care s-au separat, constituindu-se 
într-o cultură autonomă din ce în ce mai secularizată. 

Proasta folosire a facultăților mentale, în special a 
rațiunii, duce la o limitare a cunoaşterii sau la o pseudo- 
cunoaştere (semidoctă) sau chiar la ignoranță, din care 
pot ieşi multe vicii ca prostia, răutatea, trufia şi mai ales 
erorile de toate felurile, generatoare ale nedreptăţilor 
şi conflictelor care macină umanitatea modernă. Cel 
mai dăunător din viciile mentalului este însă minciuna 
care, aşa cum spune lisus este net demonică şi care 
nu înseamnă numai lipsa adevărului, ci inventarea de 
neadevăruri, care împânzesc până la urmă lumea cu o 
reţea contraspirituală, făurită de demon ca s-o sufoce şi 
s-o distrugă. 

Şi imaginaţia, care este mai liberă şi mai insidioasă, 
dar şi mai puţin ordonată, nu e lipsită de pericole, ce pot 
duce la visăraie, la năluciri, la fantasmagorie şi în cele 

din urmă la iluzii chiar mai mari decât cele ale rațiunii, 
fiind necontrolabile, pentru că sunt iraționale. Folosită 
cu sens şi axată pe simboluri, imaginaţia este una din 
facultăţile de bază ale artelor, care la rândul lor pot fi 
suport pentru viziuni spirituale ale realităţii, având la 
bază sacrul. 

Atât rațiunea, cât şi imaginația, pot fi aşadar viciate 
de demon, care le distruge axa spirituală, provocând o 
pseudoştiinţă şi o artă morbidă sau chiar nebunia, prin 
dereglarea acestor facultăţi. Sunt exemple în Evanghelii 
de pseudoştiință sau de ştiinţă formală împietrită, ca 
în cazul cărturarilor şi fariseilor, ca să nu mai vorbim 
de numeroasele cazuri de nebunie. Pe primii, Iisus îi 
apostrofează fără milă şi-i ameninţă cu focul gheenei, 
pentru că sunt conştienţi de răul pe care-l fac. Pe nebuni, 
lisus îi vindecă, pentru că dereglarea lor este o boală, 
iraţională şi inconştientă. lar pe demon, iscoditor şi 
instigator al falselor adevăruri, lisus îl numeşte tatăl 
minciunii. 

Despre memorie se poate vorbi în ambele sensuri, căci 
ea poate păstra şi bune, şi rele. După izgonirea din rai, 
memoria şi-a amintit de viața fericită de acolo şi aceasta 
l-a ajutat pe om să încerce să recâştige Binele pierdut. Şi 
cel mai mare bine a fost reamintirea (anamnesis) Numelui 
divin, a cărui pronunțare a constituit prima rugăciune. 
Dar atunci când memoria reține fără discernământ 
lucruri rele, ea foloseşte demonului pentru ațâţarea 
patimilor. 

Desigur, facultățile mentale, oricât de limitată 
este sfera lor de cuprindere şi pătrundere, stau la 
baza cunoaşterii care, atunci când este corectă şi bine 
intenționată, deci bine orientată, deschide drumul spre 
adevăruri care, chiar dacă relative, îl pot apropia pe om 
de poarta spre lumea spirituală, trecând peste iluziile şi 
rătăcirile lumii sensibile. 

Facultăţile afective sunt complementare celor mentale; 
ele au ca motor şi rețea de circulaţie inima şi vasele 
sanguine, prin care circulă sângele, dar sunt în legătură 
şi cu nervii şi creierul. Ele dau omului stări emoţionale 
de mai mare sau mai mică durată (sentimente, emoţii), 
stări de plăcere şi neplăcere, de dorinţă sau respingere, 
de iubire şi ură, etc. Stările afective dau impresia de 
trăire, de viaţă, deşi uneori această impresie e iluzorie. 

Şi facultăţile afective pot degenera în vicii sau se pot 
sublima în virtuți. Cele mai frecvente sunt legate, după 
Sfinţii Părinţi, de concupiscibilitate sau de irascibilitate. 
Ele sunt însă foarte numeroase, putând merge de la 
lăcomie la plăcere şi de la dorinţă la desfrâu, ca şi de la 
mânie la ură etc. Viciile se degradează şi se acumulează, 
dând naştere la patimi, care constituie cele mai puternice 
surse de disoluţie ale omului. Poate cele mai frecvente şi 
mai puternice sunt în număr de patru: lăcomia, plăcerea 
senzuală, dorința de avere şi setea de putere, care pot 
fi puse în relaţie cu cele patru elemente şi cu cele cinci 
simțuri”. 

Nici virtuțile nu sunt mai puţin numeroase, 
răspunzând cu calități la defectele patimilor, cum ar fi 
cumpătarea, neprihănirea, răbdarea, blândeţea etc. În 
Evanghelii se vorbeşte deseori şi despre unele şi despre 
celelalte, fiind considerate fie ca surse ale păcatelor, 
fie ca posibilități ale vieţii spirituale. lisus spune: 
„Dinlăuntru, din inima omului, ies cugetele cele rele, 
desfrânările, hoţiile, uciderile, adulterul, lăcomiile, 
vicleniile, înşelăciunea, neruşinarea, pizma, hula, trufia, 
uşurătatea. Toate aceste rele ies dinlăuntru şi spurcă pe 
om” (Mre. 7, 21-23). Opunându-Se acestor patimi, lisus 
spune altă dată, dându-Se pe El drept pildă: „Eu sunt 
blând şi smerit cu inima”. Dar, desigur, toate aceste vicii 


57 Florin Mihăescu, Omul în tradiția creştină. 

şi virtuţi, ca şi multe altele pe care nu le mai enumerăm, 
nu aparțin numai facultăţilor afective, ci şi celor mentale 
şi voliționale, aparţin sufletului în totalitatea lui. 

Cea mai puternică stare afectivă este însă iubirea, care 
preface instinctul sexual într-un sentiment de apropiere 
a bărbatului şi femeii, sentiment care duce la formarea 
primei unităţi sociale, familia, în care se dezvoltă iubirea 
de copii şi de neam. Iubirea are însă mult mai multe fețe, 
între care cea mai des întâlnită în Evanghelii este iubirea 
de aproape şi cea de Dumnezeu, despre care vom vorbi 
mai departe. 

Dariubirea poate şi ea să decadă până la abuzuri erotice 
sau posesiune de bunuri, până la plăcere dizolvantă, când 
devine patimă degradantă. Nu insistăm, aceste aspecte 
fiind prea bine cunoscute, şi de altfel ferm condamnate 
de lisus, mai ales la prostituate şi la vameşi, pe care El îi 
vindecă ca de o boală, prefăcându-i în discipoli preferați 
(Maria Magdalena, evanghelistul Matei etc.). 

A treia categorie de facultăți sufleteşti sunt cele 
voliționale, care pun în act, trec în faptă hotărârile 
celorlalte două serii de facultăţi. Motorul lor este 
voinţa, greu de atribuit unor organe umane, fiind mai 
curând comună atât creierului, cât şi inimii. Printre 
calitățile (virtuțile) voinţei, să înregistrăm hotărârea, 
perseverenţa, răbdarea etc. Desigur, şi aici intervin 
degradări ale voinţei până la viciu, cum ar fi violența, 
trufia, nedreptatea, şi chiar abulia (lipsa de voinţă), 
incriminată de lisus la farisei, la bogaţi şi la Cei păcătoşi. 
Cea mai importantă degradare a voinţei pare să fie însă 
voinţa de putere, de stăpânire peste lucruri şi oameni, 
care exacerbează şi celelalte patimi. Un exemplu, chiar 
la începutul Noului Testament, este Irod, procuratorul 
ludeii, care ajunge la crima uciderii lui loan Botezătorul, 
stârnit de patima desfrâului şi a puterii. Dar cea mai oribilă 
crimă este uciderea lui Hristos însuşi, la care contribuie 

puterea romană şi a iudeilor, incitate de ura şi puterea 
cărturarilor şi fariseilor. Puterea poate fi însă şi benefică, 
atunci când urmăreşte binele, dreptatea, armonia. Căci 
puterea se realizează optim în acte care au ca scop nu 
dezbinarea, ca să poată stăpâni, ci unirea, ca să se poată 
apropia de Dumnezeu. Aşa cum se spune în numeroase 
tradiţii, omul trebuie să fie activ față de creaţie şi pasiv 
față de Dumnezeu, să-şi exercite deci puterile creatoare, 
contribuind la amplificarea şi armonia creaţiei. Voința 
lui trebuie să fie însă supusă Voiei divine. „Facă-se voia 
Ta....”, spune Rugăciunea domnească. 

La capătul acestei scurte priviri asupra facultăților 
sufletului, să reluăm cele spuse de Sfinţi Părinţi ca Maxim 
Mărturisitorul şi Grigorie Palama, în sinteza unui teolog 
contemporan: „Atunci când luăm în discuţie părţile 
pătimitoare ale sufletului, care întinate fiind trebuie 
vindecate, ne referim atât la componenta poftitoare, cât 
şi la cea irascibilă, din care se nasc în minte gândurile 
pătimaşe în întâlnirea cu lucrurile şi cu înţelesul lor. 
(...) În timp ce prezenţa virtuţilor este condiția omului 
după fire, patimile reprezintă pervertirea energiilor 
(facultăţilor) sufletului şi abaterea lor de la calea firească 
la calea nefirească.” > 

Energiile sufletului sunt, aşadar, concentrate şi 
împărţite în trei facultăți care, de la Platon la Sfinţii 
Părinţi şi până la psihologia modernă, au ca instrumente 
mintea, sensibilitatea şi voinţa, cu variaţii şi nuanţe, 
desigur. Localizările lor în creier, inimă, nervi, sânge 
etc. pot fi uneori artificiale, pentru că în fond la baza lor 
stă sufletul întreg care le înglobează şi le potenţează. De 
aceea de atâtea ori lisus pune preț pe suflet, care este 
vehiculul spre nemurire al omului: „Nu vă temeţi de cei 
ce ucid trupul, iar sufletul nu pot să-l ucidă; temeţi-vă 


58 Hierotheos Vlachos, Psihoterapia ortodoxă. 

mai curând de acela care poate şi sufletul şi trupul să le 
piardă în gheenă” (Mt. 10,28). 

Dacă acesta este, în linii mari, omul sufletesc 
(psychicos), având stăpânire asupra omului trupesc 
(hylicos), el nu ar fi complet şi nu ar putea năzui spre 
Dumnezeu, dacă în suflet nu ar fi altoit Creatorul un 
om duhovnicesc (pneumatikos), cele trei categorii fiind 
evidente încă de la creaţie (Geneză 27) şi puse încă o dată 
în evidenţă de Sfântul Pavel (1 Cor. 2, 14). Va trebui deci 
să vorbim, în al treilea rând, despre duhul omului. 


c. Duhul (Spiritul) 

Încă de la crearea omului, Dumnezeu, modelându-i 
(eplasen) trupul (soma) din pământ şi apă, i-a dat suflu 
de viață (psychen zosan) suflându-i în faţă duh viu 
(pnoen zoes). Aşadar, trupul şi sufletul au fost împreună 
concepute şi li s-a dat viață prin duhul lui Dumnezeu. 
Nu se putea altfel, din moment ce chiar în intenția 
divină omul fusese gândit să fie făcut după chipul 
şi asemănarea Creatorului. Şi, pe lângă viaţa pe care 
trupul o împarte cu celelalte viețuitoare (făpturi), sunt 
specifice omului aceste trei elemente ale sufletului, care 
rămân, desigur, un mister în întrepătrunderea lor, motiv 
pentru care au existat şi există încă în creştinism păreri 
dihotomiste şi trihotomiste. Oricum ar fi, ni se pare însă 
de necontestat faptul că trupul, viaţa şi sufletul sunt 
atrase spre Dumnezeu datorită existenţei duhului, fie că 
acesta este încorporat în miezul ființei, fie că este ataşat 
părţii superioare a sufletului, ceea ce-l face nemuritor”. 

Existenţa chipului lui Dumnezeu în om, atunci când 
nu e întunecat de ignoranță şi patimi, atrage în orice caz 
duhul, energiile increate, transformate în energii create 
spirituale, care pot transfigura facultăţile sufletului, 


59 Dacă duhul (spiritul), sufletul şi trupul formează verticala omului, 
viaţa este suportul lui orizontal, închipuind încă o dată semnul crucii. 

făcându-le apte să se orienteze nu numai în lumea 
sensibilă, ci şi spre cea inteligibilă (angelică) şi spre 
Dumnezeu, pe Care poate nădăjdui să-L regăsească, 
după căderea din Rai. În acest mod, poate fi anihilată 
uitarea prin reamintirea (anamnesis) chipului divin şi 
realizarea asemănării. Căci, aşa cum spune Apostolul 
Pavel, lucrările (energiai) sunt felurite, dar acelaşi 
Dumnezeu le lucrează pe toate în toți (ta panta en pasin) 
(1 Cor. 12,6). 

Prin acţiunea duhului, fiecare din facultăţile psihice 
ale omului devin transparente şi capătă o energie care le 
permite să intre în rezonanţă cu energia lumilor angelice 
şi chiar cu energiile increate. Dar prima facultate care 
se activează este aceea a credinţei, care poate nici nu 
e o facultate, ci mai degrabă o putere, o capacitate de 
pătrundere dincolo de limitele umane ale facultăților. 
Credinţa este germenele spiritual existent în sufletul 
fiecărui om, ataşat chipului divin, care poate rămâne 
însă în stare virtuală, nedezvoltată, dacă condiţiile nu 
sunt favorabile, întocmai ca în parabola Semănătorului. 
Credinţa e într-o stare de adormire, dar prilejuri de 
trezire sunt multe în viața omului. O întâlnire spirituală, 
o suferință, dezgustul de patimi sau pur şi simplu o 
privire spre cer şi spre armonia cosmosului pot deschide 
calea credinţei spre lumea spirituală. Prin credinţă se 
trezeşte conştiinţa profundă şi se întoarce spre acea 
supraconştiință care deschide ferestrele sufletului 
spre lumea spiritului, care-l face să asimtă nelimitatul. 
Sufletul devine astfel disponibil să primească harul şi 
chiar să-l fixeze, să devină transparent pentru energiile 
înalte, pentru lumina şi cuvântul şi viaţa divină. 

Aşa cum scriam într-un precedent volum, „Credinţa 
este darul făcut de Dumnezeu omului pentru a-l putea 
recunoaşte Chipul şi Numele.” Ea porneşte dinlăuntru 
şi urcă spre cer, cu mai mare sau mai mică intensitate, 

după puterea fiecăruia. Ne naştem cu ea, o purtăm în 
noi, o putem spori sau o putem uita, dar n-o pierdem 
şi o putem trezi din somnolenţă, fie şi în ceasul al 
unsprezecelea, pe patul de suferință sau chiar pe cel 
de moarte. Ea ne susține chiar când nu ne dăm seama, 
chiar atunci când o negăm. Credinţa e simţul nostru de 
orientare spre Dumnezeu, Acela care le atrage pe toate 
celelalte, le potenţează şi le însumează, îndreptându-le 
spre cer. De cele mai multe ori o risipim pe orizontala 
vieţii cotidiene, diminuându-i forța, diluând-o în ceea 
ce se cheamă fidelitate, încredințare, credincioşie etc. 
sau diminuând-o în îndoielile minţii şi înecând-o 
în pasionalitate. Credința nu dispare, dar îşi pierde 
verticalitatea, pe care nu şi-o poate regăsi decât prin 
adunarea ei în inima noastră. Atunci credința devine o 
oglindă care focalizează chipul divin, încălzindu-l până 
la incandescenţă. Căci este una dintre virtuțile credinţei, 
aceea de a spori fără măsură până la limitele umane, 
unde este absorbită de har. Ea este, aşadar, maxima 
concentrare a trăirii noastre cu fața la cer, e deschiderea 
întregii noastre ființe, a Sinei noastre spre transcendent. 
Ea nu are nevoie de semne ca să capete certitudini, aşa 
cum spune lisus Apostolului Toma: „Fericiţi cei ce n-au 
văzut şi au crezut” (In. 20, 29). Căci credinţa e un nesecat 
izvor dătător de apă vie, care ne poate inunda benefic 
dincolo de orice limită: credo quia absurdum, cum 
spuneau medievalii. 

Credinţa îşi are însă îndoielile ei, slăbiciunile ei, cum 
adeseori spune lisus: „Puțin credinciosule, pentru ce te- 
ai îndoit?” Ea are nevoie, pentru a deveni certitudine, 
de o exaltare a facultăţii mentale, dar nu cea raţională, 
discursivă (ratio, dianoia), limitată la lumile văzute, 
ci încoronarea ei spirituală care este intelectul (nous; 
intellectus). Existent virtual în conştiinţă, intelectul 
poate fi activat efectiv prin acţiunea duhului, putând 

astfel pătrunde în lumea inteligibilă, în lumea spiritului 
informal. Intelectul depăşeşte aşadar individualitatea şi 
se ridică în lumile supraindividuale, în lumile angelice, 
el nemaifiind legat de „eu”, ci putându-se apropia de 
„Sinele” divin, făcând legătura între ele. Şi dacă soarele 
este un simbol al Principiului divin, intelectul este o 
rază ieşită direct din Sinele suprem, în timp ce rațiunea 
este doar o rază reflectată de eul individual. El are deci 
acces la lumea transcendentă, prin meditaţie şi mai ales 
prin contemplaţie (theoria). În timp ce raţiunea nu este 
capabilă decât de reflecţie şi de raționament. Intelectul 
este corespondentul în conştiinţă al acelor logoi ieşiţi 
din Logosul divin, al acelor idei care nu fac decât să 
traducă Numele divine. Intelectul nu lucrează cu noţiuni 
şi concepte, ci cu simboluri care vehiculează un sens ce 
uneşte pământul cu cerul“. 

Aşadar, cu ajutorul intelectului depăşim limitările 
lumii sensibile formale, cărora le corespunde rațiunea şi 
imaginaţia, şi pătrundem în lumea ideilor suprasensibile, 
care sunt prototipul creaţiei, lumea atributelor divine. Ca 
facultăți ajutătoare, intelectul se foloseşte de discriminare 
(diacrisis) sau de dreapta socotință (deosebirea duhu- 
rilor), ca şi de trezvie (paza minţii), pentru a putea separa 
ceea ce e adevăr de ceea ce e fals, ceea ce e imanent de 
ceea ce e transcendent. În ce priveşte credinţa, ea poate 
precede cunoaşterea intelectuală (credo ut intelligam), 
dându-i suport şi elan, dar ea la rândul ei are nevoie de 
certitudinea pe care numai intelectul o poate da. 


60 Despre intelect, un spiritual român scrie: "Centrul de greutate al 
fiinţei noastre actuale e creierul, mentalul. Cum realizarea iniţiatică e 
un proces invers faţă de acel al manifestării, cel dintâi lucru necesar e 
să obţii transmutarea, resorbirea mentalului în principiul lui cordial, 
adică unirea minţii cu inima (...). Dinamismul, organizarea acestei 
operaţiuni alchimice nu le poate face decât "martorul”, Intelectul care 
evertuează operaţiunea, fără a fi afectat de ea". (Vasile Lovinescu, 
Exerciţii de meditație). 

Dacă centrul cunoaşterii mentale este creierul, centrul 
cunoaşterii spirituale (duhovniceşti) este inima, o inimă 
subtilă de altfel greu de definit, care printr-o intuiție 
spirituală poate chiar să-L vadă pe Dumnezeu („Fericiţi 
cei curați cu inima, că aceia vor vedea pe Dumnezeu”). 
Nu e nici inima ca organ al circulaţiei sângelui (naturală), 
nici inima ca organ al afectelor (paranaturală), ci inima 
ca centru al duhului (supranaturală)”. lisus însuşi 
deosebeşte inima ca izvor al patimilor de inima ca centru 
al cunoaşterii duhovniceşti, spunând: „Căci din inimă ies 
gânduri rele, ucideri, adultere, desfrânări, furtişaguri, 
mărturii mincinoase, hule” (Mt. 15, 19), iar în altă parte 
adaugă: „Adunaţi-vă comori în cer... căci unde îţi este 
comoara, acolo îţi va fi şi inima” (Mt. 6,21). 

Inima duhovnicească este, aşadar, un „centru 
suprafiresc în care se revarsă harul divin, cum spune 
Sfântul Pavel: „Iubirea lui Dumnezeu s-a vărsat în 
inimile voastre prin Duhul Sfânt, Cel dăruit nouă” (Rom. 
5, 5) sau în altă parte: „Şi Hristos să se sălăşluiască prin 
credinţă în inimile voastre.” Legătura între credinţă şi 
inimă este, de altfel, încă o dată afirmată tot de Sfântul 
Pavel care vorbeşte de ochiul inimii când spune: „Tatăl 
slavei să vă dea vouă duhul înţelepciunii... şi să vă 
lumineze ochii inimii, ca să pricepeţi care e nădejdea la 
care v-a chemat” (Ef. 1, 17). Simbolic vorbind, inima este 
candela fiinţei noastre, în care trebuie să ținem aprins 
focul iubirii şi să veghem să nu se stingă, pentru ca atunci 
când lisus va cobori să-l găsească aprins. Dincolo însă de 
aceste distincţii care se fac între intelect şi ochiul inimii, 
şi unul şi altul se întâlnesc în cunoaşterea supremă a 
lui Dumnezeu (theognosia), care e cunoaştere şi iubire. 
În acest sens, socotim că ceea ce se cheamă în isihasm 
„coborârea minţii în inimă” nu este altceva decât o unire 


61 Nicodim Haghioritul, apud. H. Vlachos, op. cit. 

a intelectului şi a intuiției într-o intuiție intelectuală, prin 
care se poate obține îndumnezeirea. Această realizare 
nu poate fi completă decât prin unificarea celor două 
facultăţi, unificare, care presupune atât coborârea minţii 
în inimă, cât şi urcarea inimii în minte, într-o sinergie pe 
care numai harul o poate realiza. 

Fără să ne depărtăm de sensul Scripturii, dar folosind 
un limbaj geometric evident simbolic, s-ar putea spune 
că sufletul omului este o elipsă cu două centre, în care 
unul este intelectul, iar celălalt inima, şi că numai în 
măsura în care aceste două centre se unesc iar elipsa 
se transformă în cerc, putem realiza acel soare spiritual 
care e centrul luminos al fiinţei noastre. 

Vorbind despre rugăciune, Sfântul Vasile spune: 

„Dumnezeu aude mai degrabă strigătul interior al 
inimii, decât pe acela al glasului (...). Şi atunci unii spun 
că rugăciunea mentală se spune chiar atunci când omul, 
adunându-şi toate energiile sale de gând ale sufletului 
în inimă, chiar fără nici un cuvânt, nici cu glasul, nici 
cu vocea interioară, ci gândind numai cu intelectul, el 
asimte totdeauna prezenţa lui Dumnezeu în Sine.” Să 
cităm, pentru a încheia acest capitol, o meditaţie a unui 
gânditor român, care spune: „Entuziasmul (spiritual) nu 
se dezvoltă în inima luată în sensul propriu al termenului, 
adică în inima ca sediu al afectelor; el se concentrează 
deasupra capului, în acea zonă a ființei noastre care 
corespunde cerului. Această simplă concentrare, 
susținută de o aspirație spre universal şi ajutată în noi 
de un Nume divin, imprimă în partea subtilă a inimii 
noastre o mişcare vibratorie extrem de fină la început, 
dar care se amplifică treptat, se coboară apoi în inimă, 
sfârşind prin a cuprinde toate părţile ființei noastre...” ®. 

Cât despre voinţă, a treia facultate a sufletului, ea este 


62 Vasile cel Mare, apud H. Vlachos, op. cit. 
63 Vasile Lovinescu, Exerciţii de meditație 

atât de influenţată de patimi şi de ambianța socială, încât 
trebuie subordonată duhului şi lăsată în voia Domnului. 
lisus însuşi spune, în ruga de la Ghetsimani: „Nu precum 
voiesc Eu, ci precum voieşti Tu” (Mt. 26, 37). 

Revenind, cu o privire generală, asupra constituției 
omului şi a sufletului omenesc în special, trebuie spus 
că aceasta e atât de complexă şi de misterioasă, încât 
existența unor vederi dihotomice (mai ales în ortodoxie) 
şi a altora trihotomice (mai ales în catolicism) nu ni se 
pare decât firească. - înclinăm să credem că la omul 
tradițional e mai evidentă împărțirea în trei: trup - suflet 
- duh. Altfel de ce ar fi spus Iisus însuşi, în pragul morții: 
„întristat e sufletul Meu (psyche) până la moarte... căci 
duhul (pneuma) este plin de râvnă, dar trupul (soma) 
este neputincios” (Mt. 26, 38-41)? Sau de ce ar fi spus 
Apostolul Pavel: „întregul meu duh şi suflet şi trup să 
se păzească fără prihană...” (1 Tes. 5, 23) sau de ce ar fi 
vorbit de om trupesc (sarkikos), om firesc (psychikos) 
şi om duhovnicesc (pneumatikos) (1 Cor. 2, 11; 14-15)? 
Şi chiar dacă majoritatea Părinților au optat pentru o 
constituție dihotomică, au făcut-o pentru a pune în 
valoare mai strânsa legătură dintre trup şi suflet, la 
care duhul se adaugă părții celei mai subtile, mai pure 
a sufletului. Oricare ar fi legăturile, e limpede însă că 
în om sunt reunite trupul, sufletul şi duhul, chiar dacă 
duhul este de multe ori întunecat de cojile lumii acesteia. 

Problema constituției sufletului s-a complicat şi 
mai mult datorită ambiguităţii limbajului folosit şi a 
termenilor care, în trecerea de la o limbă la alta, şi-au 
pierdut sensul originar. Astfel, pentru suflet se folosesc 
termeni ca psyche (care înseamnă şi viață), animus 
anima, suflet, duh etc. Aceeaşi ambiguitate, dacă nu 
chiar mai mare, se găseşte în problema facultăţilor, unde 
se interferează denumirile de o mare variabilitate ale 
viciilor şi virtuților sufleteşti. De aceea am optat pentru 

o exprimare mai sistematică şi mai modernă a structurii 
facultăţilor, ca să fim mai bine înţeleşi, şi am adoptat o 
structură ternară a facultăţilor atât pe orizontală (minte, 
afecte, voinţă), cât şi pe verticală, după cum e vorba de 
corp, de suflet şi de duh (latura naturală, paranaturală 
şi supranaturală, după terminologia folosită de Nicodim 
Haghioritul). 

In final trebuie spus că toate facultăţile nu devin 
lucrătoare decât în măsura în care sunt trecute prin 
conştiinţa umană, acest centru psihic care le unifică şi le 
direcționează în cele trei direcţii principale: subconştient, 
conştient şi supraconştient“. Cum singurul lucru 
principal este câştigarea împărăției cerurilor, e nevoie în 
special de activarea supraconştientului. În acest scop este 
necesară o luciditate vie, pentru a putea alege în orice 
moment direcția ascendentă, este necesară acea stare de 
veghe, de priveghere pentru a fi cu candela aprinsă la 
coborârea harului, fără de care lucrarea noastră spirituală 
se opreşte la jumătatea drumului. 

Ce aspecte ia sufletul uman în iconomia creaţiei, 
sub ochiul deschis al Providenţei, vom vedea în cele ce 
urmează. Căci în devenirea sa, omul este în permanenţă 
solicitat de tendințe ascendente şi descendente şi 
e imperios necesar să poată alege bine, pentru a 
răscumpăra proasta alegere a strămoşilor şi a se apropia 
de recâştigarea Paradisului pierdut. 


64 În afară de structura conştientă a omului, există şi o structură 
subconştientă, care e o realitate, chiar dacă nu e numită ca atare 
în Scripturi, multe din reziduurile psihice şi nevrozele omului 
acumulându-se în această zonă subliminală a sufletului. În nici 
un caz, însă, subconştientul nu are importanţa pe care i-o acordă 
psihanaliza modernă, care neglijează în schimb supraconştientul, 
mergând până la a coborî arhetipurile în această zonă obscură şi de 
multe ori patologică. 

5. OMUL ÎN ICONOMIA LUMII 


Cunoscând structura omului, alcătuirea sa din trup, 
suflet şi duh, nu se poate spune că am definit toate 
aspectele pe care le iau aceste părți din organismul uman, 
care se întrepătrund fără să le putem separa de multe 
ori în comportamentul omului. Încă de la începuturile 
umanităţii, după aşezarea lor pe pământ, oamenii au 
început să se diferențieze după firea fiecăruia (astăzi 
am spune după temperamente), să capete caracteristici 
deosebite de la om la om, individualizându-se, chiar 
dacă structura lor a rămas, în mare, aceeaşi. Principiul 
individuaţiei a lucrat încă de la crearea omului în Rai, de 
la prima sa polarizare în bărbat şi femeie, şi a continuat 
să influențeze felul şi viața lui, fiecare om având o 
individualitate caracteristică. Spre deosebire de plante şi 
animale, la care specia imprimă caracteristicile generale 
fiecărui ins, în specia umană fiecare individ se diversifică 
şi se particularizează în aşa măsură, încât, chiar dacă se 
mai poate vorbi de om în genere, în comportamentul său 
trebuie să se țină seama de fiecare individ în parte, de 
unicitatea fiecăruia. 

Începutul vieţii pe pământ e relatat cu o concentrare 
şi o esenţializare maxime în Cartea Facerii, ținându-se 
seama însă şi de o exprimare simbolică. Ni se vorbeşte de 
două aspecte ale omului în iconomia existenţei: procreația 
(naşterea lui Cain şi Abel) şi munca pământului (Cain ca 
agricultor şi Abel ca păstor). Lumea începe aşadar cu un 
cuplu, Adam şi Eva, care se înmulțeşte dedublându-se, 
formând un cuaternar, simbol al vieţii terestre în spaţiu 
şi timp. Munca de cultivator şi cea de păstor sunt legate 
de cele două regnuri de viețuitoare: vegetal şi animal, 
care vor servi omului pentru hrana şi îmbrăcămintea sa; 
al treilea regn, cel mineral, îl va ajuta să se adăpostească 

şi să-şi facă locuinţa. Plantele, care sunt statice necesită 
un loc de cultură, o grădină, imprimând agriculto- 
rului o viață sedentară. Animalele, care sunt în mişcare, 
presupun locuri de păşune, necesitând deplasări în timp. 
Natura şi cadrul spațio-temporal sunt, aşadar, stăpânite 
şi folosite de om după porunca divină. Se poate spune 
că agricultorul este adăpostit de spaţiu, dar preocupat 
de timp, în timp ce păstorul este familiar cu timpul, dar 
preocupat de spațiu”. Ambii îl laudă însă pe Dumnezeu 
pentru darurile primite şi îi aduc jertfe. Omul e în exil 
pe pământ, dar nu L-a uitat pe Dumnezeu. Amintirea 
Creatorului şi a Raiului îl fac să-l pomenească Numele 
divin în rugăciuni şi sacrificii, pentru a-şi asigura 
supraviețuirea şi a-şi îmblânzi suferința, nădăjduind 
într-o întoarcere a sufletului în Rai. Totul părea astfel 
echilibrat. 


a. Individualitate și personalitate 

Din nefericire, demonul nu doarme şi omul greşeşte 
pentru a doua oară, încălcând porunca divină: Cain 
îl ucide pe Abel. De ce? Dacă în Rai L-a pizmuit pe 
Dumnezeu, aici îl pizmuieşte pe fratele său. Dacă în Rai 
n-a putut ridica mâna împotriva Pomului Vieţii, aici îi 
ia viața semenului său, ridicându-se, în fond indirect, 
tot împotriva lui Dumnezeu, Care i-a dat viața. Duhul 
negaţiunii îi e infiltrat omului de demon, care încearcă 
astfel să-L contracareze pe Creator. Individualismul 
îşi face simțită prezența prin ceea ce se numeşte astăzi 
egoism. Exacerbarea patimilor, şi în special a dorinţei 
de acumulare de bogăţie şi putere, îl face pe Cain să-şi 
ucidă fratele, motivaţia biblică fiind legată de diferența 
de jertfă, căci jertfa lui Abel este mai bine primită de cer 
decât cea a lui Cain (Fac. 4,7). 


65 René Guenon, cap. Cain şi Abel în Domnia cantității şi semnele 
timpurilor. 

Aşa apare prima ucidere, cel mai mare păcat al 
egoismului, al exacerbării individualismului şi al negării 
lui Dumnezeu. Aşa se înmulțesc transgresiunile odată cu 
înmulțirea omenirii până când, nemaiputând fi stăvilite 
(predominarea cantităţii), Creatorul însuşi va ajunge la 
concluzia că omenirea trebuie pedepsită, fără să fie însă 
distrusă, ceea ce ar fi necesitat o nouă creație. „Văzând 
însă Domnul Dumnezeu că răutatea oamenilor s-a mărit 
pe pământ (...) l-a părut rău şi S-a căit Dumnezeu că a 
făcut om pe pământ. Şi a zis Domnul: Pierde-voi de pe 
fața pământului pe omul pe care l-am făcut...” (Fac. 6, 
5-7). Se încheie astfel un ciclu al omenirii şi va renaşte un 
altul odată cu Noe şi urmaşii săi, după potop“. 

Desigur, omul nu s-a schimbat prea mult în acest ciclu 
nou, egoismul şi patimile continuând să-i dezbine şi să-i 
învrăjbească pe oameni. De aici planul divin de a alege 
un popor care să-l urmeze mai îndeaproape poruncile. 
Odată cu legământul încheiat cu Avraam şi urmaşii săi, 
apare în umanitate un nou tip de om, chiar dacă având 
acelaşi model. Căci Domnul Dumnezeu Se arată pentru 
prima dată patriarhilor acestui popor ales ca părinte, 
apărând în teofaniile Sale ca Persoană. Socotim că însăşi 
schimbarea numelui de Avram (Abraham) în Avraam 
este primul semn că individualitatea lui Avram este 
schimbată în persoana lui Avraam. lar Dumnezeu I se 
arată ca Dumnezeu personal în persoana trimisului său 
Melchisedec şi mai ales în teofania de la Mamvre, unde 
trei îngeri-persoane (prefigurare a Treimii) îi făgăduiesc 
un fiu (pe Isaac). Şi tot ca manifestare personală i se 


66 Aici se poate pune o întrebare tulburătoare: de ce nu a făcut 
Dumnezeu un altfel de om, care să nu mai greşească? Pentru că ar 
fi trebuit să-l facă fără libertate şi chiar fără chipul divin sădit în el, 
ca pe un înger sau ca un animal docil, ceea ce ar fi fost, evident, o 
limitare a creaţiei. Se justifică astfel gândul filozofului că această 
lume este cea mai bună dintre lumile posibile! (Leibnitz). 

arată Domnul lui lacob, luptând cu el toată noaptea 
şi schimbându-i numele în Israel, care va fi şi numele 
poporului ales. De aici încolo Dumnezeu Se arată ca 
Persoană divină unor persoane umane, ca în cazul lui 
Moise care, deşi nu îl „vede”, află că poartă numele 
personal „Eu sunt Cel ce sunt”, Dumnezeu declarându- 
Şi deci identitatea ca Persoană. 

Manifestarea personală a lui Dumnezeu culminează 
odată cu întruparea lui lisus Hristos ca Fiu al lui 
Dumnezeu în Fiul Omului, stabilind cea mai puternică şi 
mai permanentă relaţie personală cu omul ca persoană. 
Omul, având înscris în sufletul său chipul divin ca 
individ, se transformă în persoană atunci când devine 
conştient de acest lucru şi îşi fixează ca țel suprem 
obţinerea asemănării. 

lisus însuşi, atunci când le spune apostolilor că nu îi 
mai socoteşte ca robi, ci ca prieteni, e limpede că li Se 
adresează ca unor persoane: „Voi sunteţi prietenii Mei 
(philoi). V-am numit prieteni, pentru că pe toate câte le- 
am auzit de la Tatăl Meu vi le-am făcut cunoscute” (In. 
15, 14-15). Adevărata cunoaştere şi iubire nu pot avea loc 
decât între persoane. 

Orice om are, evident, o individualitate centrată 
pe conştiinţa eului, în raport cu el însuşi şi cu lumea 
înconjurătoare. Dar limitarea la eu îl duce, aşa cum am 
mai spus, la egocentrism, la egoism şi chiar la egolatrie. 
Numai în măsura în care devine conştient de chipul lui 
Dumnezeu din el, conştiinţa sa realizează prezenţa Sinelui 
divin şi posibilitatea transformării ego-ului în Sine“. 
Şi numai în măsura în care ego-ul se apropie de Sinele 
divin poate deveni persoană, căpătând deplina libertate 
a persoanei şi eliberându-se de constrângerile eului 


67 In limba română, existenţa şi a unui pronume feminin - sinea - 
arată că există mai întâi trecerea de la ego la sinea omului, şi apoi de 
la sine la Sinele divin. 

individual. Şi numai ca persoană el capătă acea unicitate 
care nu e decât o imagine a unității divine (imago Dei). 

Termenul însuşi de „persoană” (prosopon) are sensul 
de „mască”, înţeles însă ca faţă interioară ascunsă a 
chipului; iar termenul hypostasis trebuie înțeles ca 
„nume”, ca subiect care învăluie şi ascunde esenţa. 
Numai aşa aceşti termeni pot deveni atribute divine şi 
pot fi aplicaţi şi omului, în măsura în care el se ridică, 
cel puţin în intenţie, până la asemănarea cu Dumnezeu, 
până la a putea sta „faţă către față”. 

Aşadar, numai ca persoană omul are libertatea 
şi posibilitatea să redevină asemenea lui Dumnezeu 
(homoiosis) şi are capacitatea să comunice şi chiar să 
comunieze cu Persoana divină. Căci numai între persoane 
poate fi o adevărată iubire şi o adevărată cunoaştere, în 
acelaşi timp însă, ca persoană omul trebuie să-şi asume 
gândurile şi faptele, să devină deci responsabil. Numai 
aşa lisus poate spune apostolilor: „Rămânețţi întru Mine 
şi Eu întru voi” (In. 15,4), numai aşa omul poate deveni 
prietenul lui lisus. Prietenia spirituală devine astfel 
expresia desăvârşită a comuniunii dintre persoane. 

Din nefericire, puţini sunt oamenii care realizează 
diferența dintre individ şi persoană şi, insistând doar 
pe existenţa ca individ, devin pradă tuturor defectelor 
acestuia, între care, aşa cum am mai spus, egoismul şi 
egolatria sunt cele mai nocive, aservind omul patimilor şi 
puterii. Mai ales de la aşa-zisa Renaștere, individualismul 
s-a accentuat în mod îngrijorător pe măsură ce omul, 
depărtându-se de Dumnezeu, a sporit antropocentrismul 
şi s-a instalat în centrul lumii. Confuzia de termeni între 
individual şi personal, ca şi între general şi universal, 
a accentuat şi mai mult individualismul, până la un 
egocentrism care a întunecat aproape complet chipul 
lui Dumnezeu. În schimb, omul s-a apropiat de chipul 
demonului, care este extrema depersonalizare, până 

într-atâta încât în iad demonii nu-şi mai pot vedea fața, 
dacă mai au una. Prin această depersonalizare a sa, 
omul tinde tot mai mult spre o nivelare a însuşirilor 
sale, spre o uniformizare care este unul din pericolele 
globalismului modern, una din amenințările completei 
alienări a omului. 


b. Creaţie şi contemplaţie 

Părăsind Raiul, unde avea ca principal rost lauda 
Domnului şi contemplarea Lui, şi doar în secundar 
îngrijirea şi păzirea grădinii, omul şi-a dat repede 
seama că pe pământ i se impune necesitatea lucrării 
ogorului (inclusiv creşterea animalelor), pentru a se 
putea hrăni şi a supravieţuit. În acest sens, libertatea 
lui de alegere era limitată de necesitatea existenţei. 
Curând omul a realizat că munca, pentru a nu-i deveni o 
povară şi a nu-i restrânge şi mai mult libertatea, trebuie 
să îndeplinească unele condiţii: să nu depăşească 
necesităţile vieţii, să fie făcută cu toată priceperea şi 
să fie consacrată prin jertfă. Prima condiţie n-ar fi fost 
greu de îndeplinit, dacă egoismul nu l-ar fi împins la 
acumularea de bogății, ca prin ele să obțină mai mult 
decât necesarul. Aşa a apărut patima averii şi a puterii, 
din care a derivat implicit şi patima plăcerii, cu toată 
suita lor de excese, de asuprire a semenului şi ducerea 
la sclavie atât a aproapelui, cât şi a naturii, prin războaie 
ucigătoare. La aceste patimi s-a adăugat şi desfrâul, 
rezultat din exagerarea erotismului dincolo de stricta 
necesitate a procreării. În ce priveşte priceperea, ea 
a fost lăsată încet. Încet pe seama unor slugi, a unor 
ispravnici, atraşi şi ei de acumularea averilor. Pilda 
Iconomului necredincios este o dovadă şi în acest 


68 Ceea ce în etnografie se numeşte faza de culegător a omului ar 
corespunde epocii paradisiace, când natura producea tot ce avea 
nevoie omul, munca nefiind o obligaţie. 


130 FLORIN MIHĂESCU 


sens. Cât despre necesitatea jertfei, aceasta a fost, se 
pare, respectată în toate epocile istoriei vechi, în care 
omul, cu toate păcatele, a mai păstrat amintirea lui 
Dumnezeu şi I s-a rugat Lui pentru ajutor, simţindu-şi 
forţele insuficiente în faţa stihiilor naturii. Jertfa, care 
nu înseamnă numai oferirea unei părți din rezultatul 
muncii lui Dumnezeu, fie sub forma arderii, la început, 
fie sub forma ajutorării celor săraci sau suferinzi, a 
menţinut legătura cu Dumnezeu, fiecare faptă umană 
continuând să fie închinată Domnului, trebuind pentru 
aceasta să fie consacrată (sacrum facere). 

Necesitatea consacrării actelor umane, a sacrificiilor, 
a dus la apariţia cultului ca unul de cerere şi mulțumire 
pentru rezultatele muncii, cult care a luat forma unor 
ritualuri, adică a unor acte consacrate însoţite de 
rugăciuni şi invocaţii către Dumnezeu. Ritualurile 
au dus, astfel, la instaurarea de sărbători, care prin 
ritmarea existenței au menţinut vie aducerea-aminte a 
Domnului. 

Când şi cum s-a transformat munca necesară a 
omului în creaţie liberă, nu intră în preocupările 
noastre. A fost un proces lung şi nu lipsit de îndoieli 
şi dificultăți, dar el nu putea să nu aibă loc, pentru 
că omul, ca imago dei, trebuia să devină creator. Şi- 
apoi, după pilda Domnului, omul avea dreptul la 
odihnă, când actele lui rituale transformau repaosul 
în sărbătoare. Cartea Facerii îl citează pe lubal ca „tată 
al celor ce cântă din lăută şi din fluier” (Fac. 4, 21). Şi 
totuşi omul nu putea să devină cu adevărat creator, 
pentru că nu putea să creeze ex nihilo ca Dumnezeu, 
ci doar să folosească darul creaţiei pentru a îmbogăţi 
lumea, folosind materialele existente, modelate cu 
ajutorul inteligenţei şi al „tehnicilor” inventate de el, 
care nu se bazau, în fond, decât pe aplicarea legilor 
naturale, folosite cu ingeniozitate. Aşa cum spuneam în 

altă parte, puterea de creaţie a omului nu ţine de natura 
naturans, ci de natura naturata“?. 

Nu credem, aşa cum afirmă Goethe în Faust, că la 
început a fost fapta (Im Anfang was die Tat), căci, aşa 
cum spune Evanghelistul, „la început a fost Cuvântul” 
prin Care toate s-au făcut. Fapta este precedată deci 
de o intenţie, de un plan (de un program, cum se 
spune astăzi) care aparțin domeniului intelectual, deci 
cunoaşterii, ea însăşi aprinsă de scânteia divină, după 
care intervine voința înfăptuitoare. Căci chiar Fiat-ul 
divin nu a fost decât o exteriorizare a Logos-ului. Apoi 
munca strict necesară s-a transformat în creaţie liberă 
numai în măsura în care a căutat să se înscrie în planul 
creaţiei divine, fără s-o contrazică, ci doar să i se supună, 
încercând s-o îmbogăţească şi s-o înfrumuseţeze. 

Etapele prin care a făcut Dumnezeu lumea ar trebui să 
fie, ca semnificaţie, şi etapele creației umane. La început 
Dumnezeu a zis (eipen) să se nască (genetheto) lumea. 
Este prima etapă a cugetului divin, a intenţiei, a planului 
după care urmează Fiat-ul propriu-zis. În cazul omului 
se foloseşte termenul „creaţie” (epoiesen), pentru că 
Dumnezeu a acţionat direct, „cu mâinile Lui”; această 
etapă nu e, în fond, decât o modelare, o imprimare a 
unor forme (eplasen) într-o materie existentă”. Abia 
atunci când omul e alungat din Rai se foloseşte termenul 
„muncă”, „lucrare” (ergozesthai) care presupune un 
efort mai mult sau mai puţin brut, epuizant. Pentru a-şi 
transforma munca în creaţie, omul trebuie să se ridice 
imitând etapele divine şi consacrându-le prin sacrificiu. 

Creația umană trebuie să plece, aşadar, de la 
contemplarea unei intenţii divine, a unui Nume sau 
atribut divin, a acelor logoi sau idei creatoare, de la 


69 F. Mihăescu, Simbol şi Ortodoxie. 
70 În general s-au folosit termenii din Septuaginta, la modurile, timp 
şi persoanele respective. 

intuirea şi înțelegerea lor, pentru a putea trece apoi la 
in-formarea lor într-un material din lumea creată. lar 
omul trebuie să se ridice apoi de la lucrul creat, prin 
mulțumire şi laudă, prin sacrificiu şi rugăciune, iarăşi la 
contemplarea lui Dumnezeu, încheind astfel ciclul sacru 
al întrupării şi înălțării. 

Desigur, aceasta nu este decât o formă simbolică, 
derivată a contemplațţiei şi creaţiei originare, adevărata 
contemplaţie nemaitrebuind să treacă prin fazele 
creaţiei, ci să ardă etapele, încercând să se apropie 
direct de Dumnezeu prin cunoaştere şi iubire, prin pură 
contemplativitate (theoria). Între faptă şi contemplare pot 
interveni multe obstacole care să împiedice raporturile 
directe, de aceea trebuie apelat, de câte ori ne simțim 
în stare, la pura contemplaţie care e rugăciunea, nici de 
cerere, nici de mulțumire, ci de laudă, de pură incantaţie. 

Şi dacă Dumnezeu a creat lumea folosindu-Se de 
energiile sale increate, omul trebuie să invoce, înaintea 
oricărei creaţii, energia harului, care se manifestă prin in- 
spiraţie, o formă derivată a revelaţiei, activând energiile 
sufleteşti din om pentru a-l face capabil să creeze în 
acord cu armonia cosmosului. Şi lisus Se ruga înaintea 
faptelor Sale miraculoase. La El, viața contemplativă şi 
viața activă se îmbinau în mod desăvârşit, cel mai bun 
exemplu fiind scara Fericirilor, unde omul trebuie să 
facă sau să jertfească ceva pentru a obține apropierea 
de Dumnezeu, sau chiar starea contemplativă. Aceeaşi 
subordonare a faptei în fața contemplaţiei o subliniază 
lisus în exemplul celor două surori, Marta şi Maria, una 
simbolizând viaţa activă, cealaltă pe cea contemplativă, 
care e lăudată de lisus, spunând: „Maria partea cea bună 
şi-a ales-o, care nu i se va lua” (Lc. 10, 42). Că omul trebuie 
să fie activ şi creator, o spune lisus în câteva din cele mai 
importante parabole, cum ar fi cea a Ialanţilor sau cea 
a Samariteanului milostiv. Importanţa creaţiei apare în 

multe din spusele lui lisus şi ale Apostolului Pavel, dar 
de cele mai multe ori credinţa trebuie să preceadă fapta, 
pentru că numai aşa fapta poate fi consacrată. Şi, oricum, 
fără credinţă omul nu se poate ridica spre contemplaţie. 
Prin puterea credinţei, omul poate muta muntele din 
loc, ceea ce este o faptă miraculoasă, dar muntele este, 
în sine, un loc al retragerii în rugăciune, este un simbol 
al contemplației. 

Problema creaţiei şi contemplaţiei apare inclusă 
şi în două balade româneşti, a căror corespondență 
creştină este evidentă: Mioriţa şi Meşterul Manole. În 
Miorița, păstorul (ca şi Abel) este un pur contemplativ, el 
neurmărind decât hierogamia cosmică cu a lumii crăiasă 
(anima mundi). Moartea lui este o moarte sacrificială, o 
moarte iniţiatică. Tot de un sacrificiu e vorba şi în Meşterul 
Manole, dar el se opreşte la construcția unei biserici, 
care însă ca templu al lui Hristos poate adăposti ruga 
oamenilor, ca un gând contemplativ spre Dumnezeu. 

Din nefericire, în decursul istoriei contemplația 
a ocupat un loc tot mai secundar în existența omului, 
care s-a lăsat atras de necesitatea faptelor până dincolo 
de orice necesitate, actul devenind motorul şi scopul 
principal al existenţei sale, absorbindu-l într-atâta, 
încât a uitat de Dumnezeu. Nici măcar gestul simplu de 
consacrare a creaţiilor sale, de sacrum facere, nu-l mai 
împlineşte astăzi omul, şi din acest motiv toată creaţia 
sa pare mai curând oferită demonului. Căci aproape tot 
ce creează la scară mare omul o face împotriva creaţiei 
divine, pe care o dezechilibrează sau chiar o distruge, 
stârnind o adevărată revoltă a naturii împotriva omului 
însuşi, despre care vom mai vorbi. Căci aşa-zisul progres 
al umanităţii nu este decât o înmulțire a talantului 
material, o sporire a avuţiei şi a puterii, sub acumularea 
cărora se îngroapă tot mai mult sufletul omului, sub 
apăsarea patimilor şi a desfrâului. Dar omul nu se mai 


134 FLORIN MIHĂESCU 


gândeşte nici măcar la sufletul său, orbit de iluzia vieții 
materiale şi în totală indiferență şi uitare faţă de cealaltă 
viață. „Nebunule, îi spune lisus Bogatului căruia i-a 
rodit țarina, în noaptea aceasta ţi se va lua sufletul şi cele 
ce ai pregătit ale cui vor fi?” (Lc. 12, 20) 


c. Putere și autoritate 

Nu se poate spune cu siguranță când a căpătat 
omul gustul puterii; poate chiar din momentul în care 
Domnul a spus: „Creşteţi şi vă înmulțiți şi stăpâniți 
pământul...” El a interpretat greşit spusele divine 
care-l puneau în centrul universului şi stăpân peste 
acesta pentru a-l îmbogăţi şi a-i conserva armonia pe 
care i-o dăduse Creatorul. Dar ispita puterii apare 
chiar mai înainte, odată ce Lucifer se revoltă împotriva 
Creatorului, crezând şi vrând să devină atotputernic ca 
EI. După aruncarea sa în tenebrele exterioare, demonul 
şi-a păstrat puterea, limitată, dar violentă, şi a încercat să 
uneltească prin om la distrugerea cosmosului, el care a 
fost şi va rămâne „duhul negaţiei” şi căruia Iisus însuşi 
i-a dat „stăpânirea lumii acesteia” (In. 14, 30). 

Totuşi, atunci când omul a fost dăruit de Creator cu 
putere peste lumea creată, EI l-a investit şi cu autoritate 
spirituală, în numele Său, ca să conducă lumea şi s-o 
păstreze bună şi frumoasă (Kalos). Căci fără această 
autoritate, ordinea şi ierarhia lumii se degradează 
până la a nu mai putea fi stăpânită şi condusă. Numai 
aşa Dumnezeu i-a conferit lui Adam capacitatea 
intelectuală, ca să cunoască toate făpturile creaţiei şi să le 
dea nume. Era un mod de a avea un ascendent spiritual 
şi intelectual asupra lor, şi nu numai o putere brutală, 
ca să le conducă prin forță şi asuprire. Şi chiar femeii 
i-a dat Domnul putere să zdrobească capul şarpelui, fapt 
care pune în evidență superioritatea călcâiului femeii 
asupra capului şarpelui, cel mai mic organ uman fiind 

mai puternic decât capul şarpelui. Dar omul n-a înţeles 
această superioritate, pe care a primit-o de la Dumnezeu, 
şi s-a folosit mai ales de forță, în lupte violente pentru 
acumulare de putere, de bogăţie şi desfrâu. Aşa S-a 
hotărât Dumnezeu să nimicească pe oameni, salvând 
totuşi omenirea prin Noe, care era drept şi neprihănit. 

Noe era neprihănit pentru că, trăind în lumea aceasta, 
nu se lăsa ispitit de patimile ei; şi era drept, pentru că 
ţinea în echilibru balanţa existenţei între cer şi pământ, 
toate lucruri ce nu se pot realiza decât prin supunerea 
față de Dumnezeu, care înseamnă autoritate spirituală pe 
pământ. Şi după potop Domnul a încheiat un legământ 
cu Noe, dându-i iarăşi stăpânire asupra pământului şi 
vieţuitoarelor sale. Şi a pecetluit acest legământ cu un 
curcubeu care este tocmai simbolul legăturii, al balanței 
dintre cer şi pământ, dintre autoritatea spirituală şi 
puterea lumească, între cele două instituindu-se jertfa ca 
suprem legământ. Nu peste multă vreme însă, pe care 
Cartea Sacră n-o numără în ani, ci în cicluri, legământul 
a fost uitat şi setea de putere l-a împins iarăşi pe om 
făcându-l să încerce să ajungă la cer prin Turnul Babel, 
ridicat în mijlocul unei cetăţi. De astă dată, pedeapsa n-a 
mai venit prin distrugere, ci prin risipire, prin risipirea 
minților şi a limbajului. După alte multe generaţii, 
nădăjduind că va da un exemplu omenirii care continua 
să calce legământul ceresc, Dumnezeu a ales un om, pe 
Avraam şi poporul lui, care să constituie o pildă de viață 
dreaptă şi neprihănită pentru toată omenirea. 

Cu Avraam se poate vorbi, poate pentru prima dată 
în mod explicit, de reunirea în acelaşi om, în aceeaşi 
persoană, atât a autorității spirituale, cât şi a puterii 
temporale, Avraam fiind şi conducătorul, şi preotul 
aducător de jertfe al poporului său. Şi aşa s-au petrecut 
lucrurile cu toți patriarhii. Şi acest dublu roli-a fost conferit 
lui Avraam de un misterios personaj, Melchisedec, care 

era şi rege (al dreptăţii) şi preot (al păcii). Această dublă 
putere şi autoritate (la care se adăuga şi funcțiunea de 
profet, care le reuneşte pe ambele) va servi ca model 
pentru toată omenirea, căci Melchisedec era un trimis al 
Domnului care nu aparținea nici unui neam, nici unei 
tradiţii, ci Tradiţiei Primordiale şi omenirii întregi. (René 
Guénon) 

Atât lui Avraam, cât şi celorlalți patriarhi, în pactul 
făcut de Domnul cu ei, credinta le-a fost recunoscută ca 
dreptate, reunind deci în persoana lor cerul şi pământul, 
funcțiunea sacerdotală şi cea pământească. Faptul e 
subliniat, evident, mai ales pentru lacob, prin care ia 
naştere Israel. În aceeaşi întâlnire nocturnă cu Dumnezeu 
(sau cu îngerul Feţei), Iacob, căruia i se schimbă numele 
în Israel, realizează desăvârşirea spirituală şi este învestit 
cu puterea de a conduce poporul iudeu. 

Desigur, lucrul e cu atât mai valabil pentru Moise, care 
fusese instituit conducătorul evreilor, dar care primeşte 
şi Iablele Legii, ce reprezintă însăşi chintesenţa religiei 
ebraice. În plus, el este profetul noii religii, redactată sub 
inspiraţie divină şi formând Legea ce va constitui Cartea 
Sacră a evreilor (Torah). Şi totuşi, chiar din timpul lui 
se poate vorbi de o separare a autorităţii spirituale de 
puterea temporală, căci el nu intră în Ţara Făgăduinţei 
(Canaan), conducătorul oștilor fiind Iosua, iar preotul, 
Aaron, fratele lui Moise. 

Cu unele deosebiri, această unitate spirituală şi 
lumească o vor realiza şi cei doi mari regi, David şi 
Solomon, dintre care ultimul va construi primul templu 
al Israelului, deşi efectiv funcția preoțească o vor exercita 
cei din tribul lui Levi. Dezordinile care i-au precedat sau 
i-au urmat pe cei doi regi, în timpul judecătorilor sau al 
altor regi, au dus la destrămarea acestei unități şi, ca o 
consecință, la destrămarea statului iudeu, care a căzut 
pe rând în robia babilonienilor, a perşilor, a romanilor, 

mergând până la desfiinţarea statului, deci la pierderea 
puterii pământeşti. Deşi împrăştiați într-o diaspora 
de 2000 de ani, evreii şi-au menţinut totuşi etnia prin 
„credința” lor, dar n-au mai recăpătat stăpânirea 
temporală decât de curând, însă în cadrul unui stat laic, 
dacă nu chiar profan. 

Adevărata afirmare a triplei funcțiuni sacerdotale, 
regale şi profetice o realizează lisus, ea fiind atestată 
chiar prin cele trei nume ale Sale: lisus, Hristos, 
Emmanuel. Deşi în Sfânta Treime cele trei ipostasuri 
sunt una, este recunoscută de lisus „monarhia” Tatălui”, 
a lui Iisus fiind preoţia („preot în veac după rânduiala 
lui Melchisedec”) şi profeția a Duhului Sfânt („Care cele 
viitoare vă va vesti” - In. 16, 13). lar atunci când lisus spune 
fariseilor: „Daţi Cezarului cele ce sunt ale Cezarului, şi 
lui Dumnezeu cele ce sunt ale lui Dumnezeu” (Lc. 20, 
25), El arată unitatea duală a împărăției pământeşti, 
profetizând în acelaşi timp separarea celor două 
funcțiuni în vremurile ce vor veni. 

Este ştiut că şi în imperiile orientale a existat unitatea 
celor două funcțiuni, şi chiar a celor trei, aşa cum se 
manifestă în cei trei Regi Magi care au adus ca omagiu 
lui lisus aur, tămâie şi smirnă, simboluri ale regelui, 
sacerdoțiului şi profetului”. Chiar în Imperiul Roman, 
împăratul ca pontifex maximus avea şi autoritatea 
spirituală. Mai apoi, în cele două imperii care s-au 
creat după triumful creştinismului, deşi autoritatea 
sacerdotală era exercitată de episcopi, mai apoi de 
mitropoliți şi patriarhi în Răsărit şi de papă în Apus, 
împăratul păstra, pe lângă puterea temporală, şi unele 
prerogative spirituale. În Imperiul Bizantin, lucrurile 
s-au păstrat în oarecare armonie până la căderea sub 
otomani, dar în Apus, după Carol cel Mare şi Otto cel 


71 Pr. Ion Buga, Calea Regelui. 

Mare, slăbirea Imperiului Romano- Germanic a dus la 
faimoasa luptă pentru învestitură între papă şi împărat. 
La început învingători, papii au fost încet, încet supuşi 
de împărați şi regi, lupta încheindu-se cu victoria regilor 
odată cu exilul papilor la Avignon (1314). Constituirea 
statelor naționale a definitivat ruptura, puterea 
temporală devenind tot mai invadatoare, iar autoritatea 
spirituală tot mai izolată. 

Am schițat în linii mari această rivalitate dintre sacru 
şi profan, în plan politic şi social, care s-a terminat cu 
separarea puterilor şi cu secularizarea statelor. Cu 
adevărat iubirea care uneşte a fost biruită, cel puţin în 
planul mulțimii, de puterea care dezbină. 


d. Viaţa între rugăciune, asceză şi jertfă 

Înainte de a-l exila pe pământ, Dumnezeu i-a cerut 
omului să respecte câteva imperative care nu erau 
imposibile, deşi dificile, cu atât mai mult cu cât îi erau 
necesare ca să existe şi se înscriau în posibilitățile lui 
trupeşti şi sufleteşti, ca şi în capacitățile celor trei facultăți 
ale sale: de cunoaştere, de acţiune şi de simtire. Ne-am 
referit la modul în care s-au dezvoltat, în genere, primele 
două. Vom spune în continuare câteva lucruri despre 
viața obişnuită a omului, despre viața lui cotidiană 
chiar, axată pe relaţiile cu familia şi cu semenii săi, dar 
şi despre posibilităţile de a transforma această viaţă într- 
una consacrată, care să asigure sufletului mântuirea sa. 

În relaţiile cu apropiații săi, omul nu s-a comportat 
cu iubirea pe care Dumnezeu i-a dat-o, ci mai curând 
cu tot soiul de stări pătimaşe, începând chiar cu cele 
mai rele dintre toate, cu invidia, cu mânia, cu ceea ce 
l-a împins pe Cain la uciderea lui Abel, prefăcând astfel 
sacrificiul datorat Domnului în sacrilegiu. E ciudat că 
prima manifestare a omului, în calitatea sa de om făcut 
după chipul lui Dumnezeu, a fost un omor. Ne întrebăm 

atunci unde este acea umanitate primordială cunoscută 
în tradiţie ca Epoca de Aur? Desigur, în istoria sacră 
a Vechiului Testament, oamenii şi evenimentele nu 
sunt înregistrate succesiv şi integral, ci selectiv şi mai 
ales simbolic. Ele nu reprezintă individualităţi, ci mai 
curând prototipuri. Chiar şi aşa, nu putem înţelege lipsa 
Epocii de Aur, decât dacă acceptăm că este reprezentată 
de perioada paradisiacă a omului. Pe pământ, omul a 
început chiar de la primele manifestări să-şi dea arama 
pe față. Tendinţa descendentă, sub impulsul polului 
negativ al iadului, a fost mai puternică. Atracția cerului 
n-a fost suficientă să decidă o alegere liberă pozitivă a 
omului, decât în cazul unor oameni singulari ca Abel, 
Set, lubal, Enoh, Matusalem etc. şi al seminţiilor lor. 
Căci poate nici acestea nu sunt doar nume de oameni 
singulari, ci de generaţii sau chiar de întregi neamuri 
şi popoare, reprezentând perioade întregi ale omenirii. 
Oricum, se conturează încă de la începuturile umanităţii 
această luptă continuă între bine şi rău, exercitată în 
toate planurile existenţei, fie că e vorba de cunoaştere, 
de putere sau de simţire. 

Dacă urmărim acum această dualitate bine-rău în 
domeniul vieții obişnuite a omului, ea apare, după 
Cartea Facerii, dominată nu atât de iubirea pe care 
Dumnezeu i-o arătase omului, ci mai curând de opusul 
ei, „ura” cu corolarele ei, invidia, mânia şi celelalte 
patimi, căci spune profetul: „Fiii lui Dumnezeu, văzând 
că fiicele oamenilor sunt frumoase, şi-au ales dintre ele 
soţii, care pe cine a voit. Dar Domnul Dumnezeu a zis: 
«Nu va rămâne Duhul Meu pururea în oamenii aceştia, 
pentru că sunt numai trup»” (Fac. 6, 2-3). Indiferent cine 
erau „fiii lui Dumnezeu”, e limpede că în dualitatea 


73 Fiii lui Dumnezeu ar putea fi îngerii căzuți sau "titanii" din 
tradiţia greacă, ceea ce ar justifica denumirea de "uriași", care li se dă 
în versetul următor. 

trup-suflet, trupul a trecut pe primul plan, iubirea 
degenerând în patimă senzuală, ceea ce L-a făcut pe 
Creator să-Şi retragă Duhul care dădea armonie relaţiei 
trup-suflet şi legăturilor dintre oameni. În consecinţă, 
răutatea oamenilor a crescut în aşa măsură, încât 
Dumnezeu S-a hotărât să piardă această omenire. E ca şi 
cum Dumnezeu ar fi sperat că omul va răspunde iubirii 
lui cu iubire şi, fiind dezamăgit, Şi-a distrus propria 
creaţie. E desigur o exprimare simbolică ce n-ar avea 
sens, dacă Dumnezeu însuşi n-ar fi o Persoană, ceea ce 
justifică această expresie antropomorfică. Aşa a venit 
potopul, din care a fost salvat doar Noe cu familia lui, 
pentru că era „neprihănit şi drept”, deci lipsit de patimă 
şi exercitându-şi puterea cu echitate față de supușii lui, 
având deci o simţire şi o voință supuse Domnului. Un 
ciclu al umanităţii se sfârşea, ca să înceapă un altul. 

După purificarea pământului (trimiterea corbului, 
care are şi acest sens simbolic) şi după mesajul 
porumbelului, o nouă umanitate se reface, consfințită 
prin jertfa lui Noe şi binecuvântarea Domnului, prin 
legământul dintre cer şi pământ simbolizat de curcubeu, 
o răsfrângere în şapte culori a luminii cereşti. Şi din nou 
omul a primit îngăduinţa să se folosească de roadele 
pământului, „afară de sângele animalelor”, sângele fiind 
sursa patimilor, simbol al beţiei simţurilor. I se impune 
astfel omului o asceză care, împreună cu jertfa, să 
contribuie la o viață plăcută lui Dumnezeu. Cum omul 
nu pare să se fi schimbat nici după această regenerare, 
Domnul alege un neam prin care să-Şi manifeste mai 
îndeaproape mizericordia Sa. Odată cu Avraam şi cu 
începutul poporului lui Israel, aflăm mai multe din 
Cartea Facerii despre viața obişnuită a oamenilor, şi 
nu numai despre războaiele lor sau despre epifaniile 
prin care Domnul încerca să-i călăuzească spre [ara 
Făgăduinţei. 

Se spune, astfel, cum şi-au ales de soţii patriarhii 
pe Sara, Rebeca sau Raşela, formând familii bazate 
pe iubirea dintre soți. Nu ni se ascund şi unele 
compromisuri făcute de Avraam şi de lacob, pentru 
ca soțiile lor să nu fie pângărite de duşmani şi să li se 
preserve viaţa. Aceste popoare nomade duceau o viață 
dificilă şi curată chiar după fixarea lor în ţinuturile 
hărăzite de Dumnezeu. Era o viață în bună măsură 
sobră, ritmată însă de ospeţe rituale la sărbătorile care 
aniversau marile împliniri colective, consacrate prin 
jertfe şi binecuvântări. Erau, desigur, şi transgresiuni 
grave, mergând până la patimi nelegitime (Dina şi 
Sihem), sau legate de lupta pentru putere şi avere, nu 
numai cu popoarele vecine, dar chiar în sânul propriei 
case (Esau şi lacob). Căci, aşa cum spuneam, căpeteniile 
reprezentau nu numai individualităţi sau colectivități 
restrânse, ci adevărate seminţii, care ulterior aveau să 
devină popoare numeroase. Aşa cum nomadismul lor, 
migrațiile lor nu erau numai deplasări pentru a-şi căuta 
hrana în perioade de secetă, ci şi mutații într-o geografie 
şi istorie sacră, pe care Pentateuhul ni le relatează de cele 
mai multe ori simbolic. 

Rămânând la viaţa obişnuită, trebuie spus că patimile 
s-au accentuat pe măsura înmulțirii şi diversificării 
neamurilor, ducând uneori la mari sacrilegii, cum a 
fost cel al Sodomei şi Gomorei, distruse prin foc pentru 
fărădelegile lor, cu salvarea familiei lui Lot. Balanța 
dreptăţii dintre credință şi faptă era însă menţinută 
prin sacrificiile omului, care-şi închina faptele şi viața 
Dumnezeului ocrotitor. lar atunci când echilibrul era 
grav ameninţat, rigoarea divină se manifesta prin 
teofanii care restabileau echilibrul. Credinţa în puterea 
jertfei era atât de mare în acele vremuri, încât Avraam 
n-ar fi ezitat să-şi ducă unicul fiu pe altar, dacă Domnul 
n- ar fi intervenit pentru a curma jertfa, transformând-o. 

În toată această perioadă, încercările prin care a 
trecut poporul iudeu pentru a-şi putea dobândi şi păstra 
pământul făgăduit au fost depăşite prin credința dublată 
de asceză şi jertfă. O asceză impusă de multe ori pe plan 
global de mari perioade de secetă, dar respectată mai 
ales în plan individual în perioade de post şi rugăciune, 
pentru a se purifica de transgresiunile făcute şi pentru a 
recăpăta binecuvântarea Domnului. Căci viața obişnuită 
a acestor popoare tradiționale consta dintr-un schimb 
permanent, de fiecare zi, de daruri consacrate, pentru a 
primi în schimb binecuvântările şi binefacerile duhului 
divin. Legăturile dintre cer şi pământ erau continue 
şi ele nu se realizau numai prin epifanii de excepție, 
pentru evenimente excepţionale, ci şi prin acel schimb 
permanent de rugăciune, asceză şi jertfă al fiecărui om 
şi al fiecărei familii. Un exemplu pilduitor, afară de cel al 
patriarhilor poporului evreu, este şi viața lui lov, el însuşi 
un conducător de seminţie. „Şi apoi, când isprăveau 
zilele petrecerii lor, lov îi chema şi sfințea pe feciorii săi 
şi se scula dis-de-dimineaţă şi aducea arderi de tot, după 
numărul lor, al tuturor. Căci lov zicea: «Se poate ca feciorii 
mei să fi păcătuit şi să fi cugetat cu păcat împotriva lui 
Dumnezeu». Şi aşa făcea lov pururea” (lov 1, 5). 

O mare tulburare în istoria poporului evreu intervine 
spre sfârşitul vieţii lui Iacob, când Iosif este vândut de 
fraţii săi ca sclav şi ajunge în Egipt. Consecința acestei 
grave transgresiuni va aduce o mare parte din poporul 
evreu în robia egipteană, dar bunătatea şi jertfele lui Iosif 
vor readuce binecuvântarea Domnului, prin naşterea 
lui Moise, care şi el va trece prin mari încercări până 
să ajungă să se „întâlnească” cu Domnul Dumnezeu 
pe muntele Sinai, primind Tablele Legii, în ciuda 
adorării „viţelului de aur” de către poporul evreu. Căci, 
manifestându-Şi mânia şi rigoarea pentru a pedepsi 
transgresiunile, Dumnezeu era plin de mizericordie şi 

binecuvântări pentru cei care-şi recunoşteau greşelile şi 
prin credinţă restabileau dreptatea. Deşi se complică, pe 
măsură ce oamenii devin tot mai transgresivi, viaţa lor 
se reechilibrează periodic prin schimbul de „bune oficii” 
dintre cer şi pământ, prin rugăciune, asceză şi sacrificii. 
lată, aşadar, că istoria sacră, în aceste vremuri 
tradiționale, nu se ocupa numai de războaie, emigrări 
şi lupte pentru putere, ci şi de aspecte mai umane 
ale vieţii, dar simbolice în cel mai înalt grad, pentru 
existența şi mântuirea oamenilor. Nu era numai o istorie 
evenimenţială, ci şi o istorie spirituală, a epifaniilor şi 
sacrificiilor, o istorie a vieţii zilnice cu binefacerile şi 
transgresiunile ei, a vieții omului simplu şi nu numai 
a celor puternici. Dar fie că erau pozitive sau negative, 
actele omului tradițional erau deschise influențelor 
cerului, acceptând cu supunere mila sau rigoarea lor. 


+ 


O apropiere reală şi necondiționată de fiecare om, de 
viaţa lui şi a semenilor Săi, apropiere ieşită nu dintr-o 
datorie socială sau morală, ci din pura iubire de om, o 
adevărată revoluţie a vieţii şi a comportamentului aici 
pe pământ, pentru a dobândi împărăţia cerurilor, o va 
aduce însă lisus Hristos odată cu întruparea Fiului lui 
Dumnezeu ca Fiu al Omului. Persoana divină se alătură 
persoanei umane pentru a o ajuta să se desăvârşească. 
Prima chintesenţă a învăţăturii lui lisus o găsim în cele 
trei zile ale Predicii de pe Munte, ea putând fi rezumată 
în trei adevăruri: metanoia („Pocăiţi-vă”); „Milă voiesc 
nu jertfă”: „N-am venit să judec lumea, ci s-o mântuiesc”. 
Aceste reguli de viață corespund, de altfel, celor trei 
facultăţi ale sufletului uman, arătate mai înainte. 

Metanoia - „Pocăiţi-vă” - nu înseamnă numai căința 
pentru ceea ce ai făptuit contrar vieţii morale, ci mult 
mai mult. Înseamnă schimbarea de mentalitate, trecerea 

dincolo de gândirea profană şi adoptarea unui mod 
de gândire spirituală. lisus a venit să înveţe lumea şi 
învăţătura Lui e adevărată şi plină de putere. E Se ridică 
împotriva celor care amăgesc lumea cu false învățături. 
„Feriţi-vă de profeţii mincinoşi...” (Mt. 7, 15), zice El, 
care nu numai că nu spun adevărul, dar nici nu fac 
ceea ce propovăduiesc. Conformitatea dintre gând şi 
faptă, dintre cunoaştere şi trăire este una din condiţiile 
unei vieți împlinite. „Nu tot cel ce-mi zice: «Doamne, 
Doamne» va intra în împărăţia cerurilor, ci acela care 
face voia Tatălui Meu Celui din ceruri” (Mt. 7, 21). 
Profeţii mincinoşi răstălmăcesc adevărul, ei deformează 
Cuvântul, care e simbolul lui lisus însuşi. Ei sunt unelte 
ale demonului, care este „domnul minciunii”. 

Pentru o adevărată apropiere de Dumnezeu prin 
credinţă şi cunoaştere, lisus recomandă rugăciunea care, 
pe lângă cerere şi mulțumire, este o afirmare a doctrinei şi 
urmării Lui. Rugăciunea nu trebuie să fie atât o cerere de 
foloase, ci o concentrare în retragere, în tăcere, pentru a 
ne pune în stare de receptivitate ca să primim harul divin, 
într-o stare de vibraţie care să poată intra în rezonanţă cu 
energiile increate ale harului. Fie şi numai ridicarea privirii 
interioare spre cer şi spre lumină şi rostirea Numelui divin 
pot fi de ajuns, pentru că: „Tatăl vostru ştie de ce aveţi 
trebuință mai înainte ca să cereţi voi de la EI” (Mt. 6, 8).Ca 
model de rugăciune, lisus recomandă „Tatăl nostru”, în 
care prima parte se adresează cunoaşterii doctrinare, iar 
a doua parte moralei personale. Prin această rugăciune se 
produce acea coborâre a cerului pe pământ („precum în 
cer, aşa şi pe pământ”), iar pâinea noastră se transformă, 
devenind o pâine spre ființă (epiousia) şi nu numai pâine 
pentru toate zilele. 

O a doua învăţătură capitală a lui Iisus este aceea a 
iubirii: „lubiţi pe vrăjmaşii voştri” (Mt. 5, 44), spune EI, 
şi este numai începutul unei învățături despre iubire care 

va culmina cu spusele: „Să vă iubiţi unul pe altul aşa cum 
v-am iubit Eu pe voi” (In. 15, 12). Iubirea propovăduită 
de lisus nu este doar acea dragoste sentimentală a 
vieţii noastre afective, ci este o iubire transfigurată de 
cunoaştere şi credință care nu urmăreşte decât apropierea 
de Dumnezeu şi câştigarea împărăției cerurilor. Ea 
pleacă din inimă, din acea inimă duhovnicească care 
ascunde comoara spiritului: „că unde-ţi este comoara, 
acolo îţi va fi şi inima” (Mt. 6, 21). 

Consecința imediată a iubirii este milostenia, dovada 
că într-adevăr îţi iubeşti aproapele. „Milă voiesc, nu 
jertfă.” Nu o dovadă formală prin jertfa de bunuri 
vrea lisus, ci o apropiere de omul în suferință pentru 
a-l ajuta să-şi regăsească nu numai sănătatea trupului, 
ci şi calea spre Dumnezeu. Jertfa devine în acest caz o 
consacrare (sacrum facere) a gândului şi faptei noastre. 
Ca şi rugăciunea, milostenia trebuie să se facă în ascuns, 
„să nu ştie stânga ce face dreapta”, pentru a rămâne în 
intimitatea şi în smerenia sufletului. 

Şi pentru ca viaţa să nu devină una de lăcomie şi de 
patimi, lisus cere practicarea postului. Ca şi rugăciunea, 
postul trebuie practicat fără fățărnicie şi cu smerenie, 
ca un exercițiu de înfrânare a trupului, dar şi ca voință 
de reținere. Oricum, aşa cum spune lisus, e mult mai 
important ce iese din gură decât ce intră în gură. Postul 
este micşorarea activităţii trupului şi chiar a sufletului, 
purificarea lor pentru a face loc duhului. El nu înseamnă 
numai reținere de la un anumit fel de hrană, ci cumpătare 
şi măsură în toate, înseamnă asceză, care e în primul 
rând exercițiu spiritual cu desprinderea de necesitățile 
vieţii obişnuite şi concentrarea pe actul interior, pe 
exercițiul duhului. La capătul unei asceze devenite mod 
de viaţă se ajunge la potolirea patimilor, la acea apatheia 
care înseamnă golirea de tot ce e prea omenesc, pentru a 
putea primi harul. 

În sfârşit, o altă consecinţă a iubirii de oameni este 
iertarea, care curăță sufletul de greşelile trecutului, 
iertare pe care Dumnezeu ne-o dă nouă, dacă şi noi o dăm 
celor ce ne greşesc nouă. Numai iertând necondiționat şi 
nelimitat („de şaptezeci de ori câte şapte”), numai uitând 
nedreptățile ce ni le-au făcut semenii noştri, putem să ne 
apropiem de ei, fără ură şi resentimente, cu înțelegere şi 
iubire. 

În al treilea rând, Iisus spune în Predica de pe Munte: 
„Nu judecaţi, ca să nu fiți judecaţi” (Mt. 7, 1). În locul 
judecății, care de ele mai multe ori este o manifestare a 
orgoliului nostru şi a puterii pe care ne-o dorim, lisus 
recomandă, aşa cum spuneam, iertarea şi înțelegerea. El 
însuşi, dacă ar fi judecat lumea, ar fi nimicit-o, pentru că 
lumea era păcătoasă şi plină de ură. De aceea lisus dă 
posibilitatea omului să se îndrepte, prin căinţă şi iertare, 
pentru ca la Judecata de Apoi, atunci când El va veni ca 
Judecător, să poată fi mântuit şi nu damnat. Judecata 
poate fi însă exercitată asupra propriilor gânduri şi fapte, 
cu luciditate şi nepărtinire, pentru a restabili dreptatea 
în chiar ființa noastră. Căci prin dreptate, chiar cu preţul 
jertfei, putem câştiga împărăţia cerurilor, cum spune 
Fericirea a opta. Regăsim, astfel, legătura dintre credinţă 
şi dreptate din Legea Veche, dar cu atât mai puternică, 
cu cât este mai plină de iubire. 

Desigur, nu încercăm să prezentăm aici toate 
învățăturile lui lisus, care urmăresc nu numai 
schimbarea mentalităţii noastre (metanoia), ci şi a 
modului nostru de viaţă, care este, în fond, rezumat de 
El în trei comandamente: „Cereţi şi vi se va da; căutaţi 
şi veţi afla; bateţi şi vi se va deschide” (Mt. 7, 7). Viaţa 
omului ar trebui să aibă înscris pe frontispiciul fiecărei 
zile şi al fiecărui ceas această triplă învăţătură, care 
poate să antreneze întreaga noastră ființă pe calea spre 
desăvârşire. lisus ne lasă libertatea acestei căutări, fără 

constrângere, dar cu hotărâre, perseverenţă şi răbdare, 
pentru a putea intra pe „Poarta cea Strâmtă” prin 
rugăciune, asceză şi sacrificiu. Căci dacă vom „căuta 
mai întâi împărăţia lui Dumnezeu şi dreptatea ei, toate 
celelalte ni se vor da pe deasupra”. Această căutare ne 
eliberează de toate celelalte necesități, pentru că toate 
vor fi împlinite şi depăşite pe drumul spre împărăția 
cerurilor. Învățătura lui lisus nu reprezintă constrângeri, 
cum se crede de obicei, ci ne deschide libertatea căutării ca 
singură condiţie, dar capitală, pe calea spre desăvârşire, 
spre care ne îndeamnă EI: „Fiţi desăvârşiți, precum Tatăl 
vostru cel ceresc desăvârşit este”. 

Predica de pe Munte, ţinută în faţa ucenicilor, dar şi 
a mulțimilor de la poalele muntelui, înfăţişează modelul 
unei vieţi care poate deveni o viață pentru sfinţenie, 
o viață pentru veşnicie. Între credinţă şi trăire există, 
aşadar, posibilitatea unei armonii, a unei împăcări a 
sufletului şi trupului cu „Duhul de viață dătător”. Şi, 
ca pentru a rezuma învățătura Sa, încă de la începutul 
predicii, lisus enumeră nouă Fericiri care îl pot aştepta 
pe om, dacă se întoarce cu faţa spre cer şi îi oferă darurile 
sale, la care Domnul răspunde cu harurile Lui. Fericirile 
constituie scara nevoinţelor şi sacrificiilor noastre pentru 
a-L putea vedea pe Dumnezeu, pentru a deveni fiii Lui şi 
a câştiga împărăţia cerurilor, realizări supreme ale unei 
vieţi de om condusă cu gândul, cu sufletul şi cu fapta pe 
urmele lui lisus. 


e. Cunoaștere și trăire. Omul universal 

Există astăzi părerea, sau chiar prejudecata, că între 
cunoaştere şi trăire este dacă nu o contradicţie, cel puţin 
o diferenţă care acordă preeminenţă trăirii, fără să se ştie 
prea bine ce se înțelege prin una şi ce prin alta, sau, în 
orice caz, socotindu-se cunoaşterea ca fiind o activitate 
mentală, teoretică, de informare şi explicație (mai mult 

sau mai puţin didactică), iar trăirea ca implicare în act, 
în faptă, însoţită şi de o stare interioară puternică. În 
această perspectivă, se uită că actul nu îşi are rațiunea de 
a fi în el însuşi, nefiind decât o consecinţă a unei intenții, 
a unei cugetări, şi în cele din urmă a unui principiu, 
fără de care viața însăşi nu e decât o iluzie; că actul 
nu este relevant decât dacă are un sens, şi este cu atât 
mai relevant, cu cât sensul este mai înalt, mai spiritual, 
tinzând spre ontologic şi spre metafizic. 

Evident, în aceste rânduri ne vom referi la cunoaştere 
ca realizare intelectuală, spirituală, deci interioară, şi 
ţinând seama că există atâta cunoaştere autentică şi 
profundă câtă interioritate. Acelaşi lucru şi pentru actul 
şi simţirea care-l însoțesc, cum de altfel şi cunoaşterea 
este însoţită de o simţire, chiar dacă mai discretă. Căci nu 
simţirea dă caracterul de trăire, ci tendinţa ascendentă 
a cunoaşterii sau faptei, şi nu intensitatea simţirii, ci 
mai curând starea sa de pătrundere şi de inefabil. lar 
despre rugăciune, ca mijloc de cunoaştere şi apropiere 
de Dumnezeu, şi despre post ca act de asceză sau despre 
milostenie ca iubire şi faptă bună, lisus spune că trebuie 
făcute în ascuns (Mt. 6, 6; 18), fără ca stânga să ştie ce 
face dreapta. Se vede, din cele spuse, că actul, asceza 
şi cunoaşterea merg împreună cu rugăciunea, că deci 
cunoaşterea şi trăirea nu au în ele nimic exterior şi nimic 
ostentativ, fiind pur interioare şi culminând ambele în 
meditaţie şi contemplaţie. 

Problema trăirii şi a viului, în general, este socotită 
ca fiind condiţionată de intensitate şi război lăuntric, 
când în realitate acestea sunt specifice mai degrabă 
patimilor şi activismului, senzualismului şi violenței, 
în timp ce cunoaşterea este văzută ca o acumulare de 
date şi cunoştinţe, când e legată mai ales de puterea de 
meditație şi de vibraţie interioară. Dar să vedem care 
sunt temeiurile scripturale ale cunoaşterii şi trăirii. 

lisus îşi începe viața pământească de Fiu al Omului 
cu propovăduirea unei învățături care va constitui, în 
cele din urmă, doctrina şi dogma creştinismului. El este 
numit de cei care Îi ascultă „învăţător” (rabbi), iar lisus 
confirmă: „Bine îmi spuneţi «învăţătorule», că sunt” şi 
“Să nu numiţi pe altul «Învățătorule»”. Înainte de a fi 
aplicată, învăţătura trebuie înțeleasă şi asimilată, trebuie 
interiorizată până la identificarea cu ea, când devine într- 
adevăr trăire, cunoaşterea ca trăire. De aceea, lisus acuză 
mulțimile, pe cărturari şi chiar pe apostoli că nu înțeleg, 
şi deci nu pot trăi. Căci a înțelege învăţătura înseamnă 
a o trăi. Există, desigur, în fiecare om un grăunte de 
credinţă, ca urmare a existenţei chipului divin în noi, 
dar ea nu poate trece de la potenţă la act fără cunoaştere, 
care înlătură cojile ce o obnubilează. lar dacă credinţa 
nu se trezeşte în om, este pentru că nu este evertuată de 
cunoaştere, directă sau indirectă. Odată trezită, credința 
poate înainta şi singură, dar fără cunoaştere ea se poate 
rătăci în eroare sau se poate preface în bigotism, cum 
şi cunoaşterea, fără credință, poate rămâne uscată, 
ineficace. Împreună, credința şi cunoaşterea duc la o 
adevărată şi profundă trăire. „Credo ut intelligam” 
spuneau medievalii, dar tot aşa de bine se poate spune 
„înţeleg ca să cred”. Când e totală, cunoaşterea este 
existenţială, coextensivă întregii noastre ființe”. 

Mergând spre începuturi, spre acel in principio 
care e dincolo de orice început, lucrurile nu stau altfel. 
Căci înainte de a pronunţa acel miraculos „Fiat lux”, 
Dumnezeu a gândit să facă lumea, ca să nu îşi limiteze 
atotposibilitatea Sa. Contemplaţia a „precedat” creaţia. 
La fel, când l-a creat pe om, Dumnezeu a cugetat în 
intenția Sa: „Să facem om...”; iar după aceea profetul 
spune: „Şi a făcut Dumnezeu pe om...” (Fac. 1, 27). E 

150 FLORIN MIHĂESCU 


vorba, desigur, de o succesiune logică şi ontologică şi nu 
de una cronologică. 

Mult mai categoric şi mai simbolic, peste eoni, 
Evanghelistul Ioan spune: „În principio erat Verbum...” 
Cum Cuvântul este lisus, născut din cugetul divin al 
Tatălui, e evident că El e Principiul şi începutul. Urmează 
apoi manifestarea lui ca Viaţă şi Lumină. Cuvântul şi 
Lumina, ca simboluri ale energiei primordiale increate, 
sunt însemnate de Viaţă, ca trăire: Verbum, Lux et Vita. 

Nu altceva afirmă lisus când spune: „Eu sunt Calea, 
Adevărul şi Viaţa.” Calea este Tatăl, căci El fiind infinit, 
niciodată nu poate fi atins, ci doar calea spre El poate 
fi urmată”. Adevărul este lisus Cuvântul, cel prin care 
Treimea S-a manifestat în lume, întrupându-se. În sfârşit, 
Viaţa este Duhul Sfânt, Duhul de viaţă dătător. Încă o 
dată, a trăi înseamnă a cunoaşte, căci Duhul Sfânt este şi 
Duhul Adevărului. 

Dificultăţile înțelegerii cunoaşterii ca trăire încep 
acolo unde, datorită spiritului filozofic şi ştiinţific, 
cunoaşterea a devenit cunoaştere rațională, deci 
conceptuală şi discursivă, deci mai ales informaţie şi 
explicare. Această cunoaştere nu poate fi trăire, nu poate 
fi identificare cu adevărul, ci doar cu litera lui. Iisus 
însuşi îi acuză pe cărturari că nu cunosc decât litera şi 
nu duhul adevărului. Şi cărturarii din vremea Lui sunt 
strămoşii ştiinţificilor din vremea noastră, şi poate chiar 
ai unor teologi. Acolo unde însă cunoaşterea nu mai e 
doar rațională, ci intelectuală (nous), ea depăşeşte lumea 
sensibilă şi pătrunde în lumea inteligibilă, ajungând 
până la contemplarea lui Dumnezeu (theoria). Mai poate 
fi în acest caz vorba de altceva decât de trăire? Şi încă 
trăire supremă? Este o cunoaştere-trăire care eliberează 


75 În cartea fundamentală a tradiției taoiste, Tao Te King (Cartea 
despre Cale şi Virtutea ei), termenul Tao (Cale) are acelaşi sens de 
"Principiu suprem", nenumibil. 

de toate pseudotrăirile existenţiale, căci cum tot lisus 
spune: „Cunoaşteţi Adevărul şi el vă va face liberi” (In. 
8, 32). Suprema cunoaştere este întreaga trăire şi maxima 
libertate. Este desăvârşirea. 

Şi dacă in excelsis aşa stau lucrurile, nici în existență 
nu pot fi altfel, dacă existența noastră este o imitatio 
Dei. Căci de la început, pentru a ni se deschide calea 
spre împărăţia cerurilor, lisus lansează imperativul: 
metanoiete. Ceea ce nu înseamnă numai pocăință pentru 
faptele păcătoase şi pentru purificarea lor, ci înseamnă, 
în primul rând, meta-nous, trecere dincolo de lumea 
cunoaşterii raţionale, limitate, în lumea cunoaşterii 
intelectuale, a Logosului, a Cuvântului divin. Înseamnă 
transmutarea înțelegerii noastre de pe planul strict 
uman, în cel spiritual. Numai aşa trăirea noastră devine 
autentică şi se deschide harului. Căci trăirea deplină 
înseamnă trăire în aşteptarea harului, nu neapărat faptă, 
nu doar simţire, ci vibraţie axată pe zenitul harului. În 
fond, orice intră şi se ridică în duh şi adevăr, fie că se 
numeşte cunoaştere sau credință sau iubire, este trăire. 

Această schimbare de perspectivă, care e în acelaşi 
timp preschimbarea ignoranței în cunoaştere, înseamnă 
deschiderea credinţei spre coborârea harului, sau mai 
degrabă spre asimilarea lui, căci el „pretutindenea este”. 
Ea e chintesenţiată de rugăciune, care se concentrează pe 
un Nume divin, pe numele tui lisus, ce nu e atât cerere 
şi mulțumire, ci invocare şi incantaţie, deci trăire într-o 
continuă tensiune spre Lumina, Viaţa şi Cuvântul divin, 
deci o vibraţie a întregii fiinţe în aşteptarea intrării în 
rezonanţă cu energiile increate ale harului. 

În pregătirea rugăciunii, a apropierii de duhul lui 
Dumnezeu, trupul şi sufletul trebuie să devină mai 
uşoare, să iasă de sub imperiul gravitaţiei patimilor şi 
din strânsoarea „hainelor de piele” cu ajutorul ascezei. 
În care postul e doar o formă a lestului grosolan al 

hranei, dar şi al trăirii agitate şi impure a păcatului, 
aşa cum am mai spus. Viaţa trebuie să devină, astfel, o 
trăire prin desprindere, prin detaşare, prin lipsă şi nu 
prin acumulare. În mod paradoxal, maxima trăire este 
în acest caz maxima sărăcie, maxima apatheia, este acea 
„sărăcie în duh” de care vorbeşte prima Fericire. Şi, în 
fond, toate Fericirile nu sunt altceva decât trăiri intense 
prin purificare, prin descătuşare, prin eliberare de 
elementele grele ale existenţei şi, în cele din urmă, prin 
jertfă, prin sacrificare. 

Am ajuns, astfel, la sensul înalt al sacrificiului, care nu 
e numai aruncare de lest trupesc şi pasional, ci mai ales 
transformare a tot ce gândim şi facem în gând şi act sacru, 
în viaţă spirituală. Sacrificiul devine astfel suprema trăire, 
care întâlneşte la capătul vieții suprema sfinţenie, sfințenia 
care ne deschide drumul spre îndumnezeire (entheosis). 

lată cum cunoaşterea, înlăturând ignoranţa şi cojile 
vieţii obişnuite, deschide calea credinţei spre adevărata 
viață, spre viața în duh, spre trăirea desăvârşită, cu 
ajutorul celor două aripi ale duhului care sunt dreapta 
socotinţă şi iubirea, exaltate până la Faţa lui Dumnezeu. 
Toate acestea se realizează prin rugăciunea lui Iisus, 
prin dubla urcare şi coborâre a inimii şi minţii, care este 
intuiţia intelectuală, ce nu e altceva decât înțelepciunea, 
Sofia divină, energia increată a harului intrată în sinergie 
cu energiile sufletului nostru. 

În acest sens, nu credem că sunt mai trăitori marii 
sihaştri ai pustiei decât marii părinţi teologi care au 
fixat dogmele Bisericii sub inspiraţia, sau chiar sub 
revelaţia harului. Căci condiţia esenţială a trăirii este 
tocmai intrarea în comuniune cu harul, care este la fel de 
posibilă prin cunoaştere şi iubire, prin credinţă şi asceză, 
duse până la desăvârşire. 

Şi nimeni nu spune acest lucru mai bine şi mai frumos, 
deci mai adevărat, decât lisus la începutul şi la sfârşitul 

Rugăciunii sacerdotale: „Şi aceasta este viața veşnică: 
Să Te cunoască pe Tine, singurul Dumnezeu adevărat, 
şi pe lisus Hristos pe care L-ai trimis (...). Şi le-am făcut 
cunoscut numele Tău, şi-l voi face cunoscut, ca iubirea cu 
care M-ai iubit Tu să fie în ei şi Eu în ei” (In. 17,3; 17,26). 

Rămânesăne întrebăm acum ce a mai rămas din această 
cunoaştere trăitoare în vremurile noastre. Opoziția dintre 
cunoaştere şi trăire este, ca multe altele, o problemă prost 
pusă, pentru că pleacă de la o confuzie de planuri, de la 
confuzia sufletului cu duhul, a omului psihic cu omul 
pneumatic, atunci când omul duhovnicesc nu e complet 
uitat. În această stare a omenirii, primatul acordat de 
unii trăirii şi vieţii în general este unilateral, aşa cum 
importanţa acordată de alții cunoaşterii teologice sau 
filozofice este insuficientă. Căci în absenţa interiorităţii 
persoanei şi în invazia superficialității individului, 
trăirea este luată ca intensificare a pasiunilor, fie ele şi 
superioare, estetice, culturale sau ca activism dătător de 
putere şi chiar de filantropie, iar cunoaşterea înseamnă 
acumulare de informaţie şi erudiție, de studii savante, 
dar lipsite de idei şi de asimilare. Se produce astfel o 
separare, dacă nu o ruptură între existență şi gândire, 
între praxis şi gnosis, care nu face decât să împingă 
sufletul într-o devenire care-l apropie cu paşi mari de 
disoluţie. Chiar şi în plan spiritual, opoziţia surdă dintre 
eremiţi şi teologi nu poate fi reală, căci numai împreună- 
cunoaşterea şi asceza pot urca spre Dumnezeu. Căci 
şi cunoaşterea contemplativă este trăire, şi viaţa nu 
poate fi trăită în contemplaţie fără cunoaştere. În fond, 
ambele direcții sunt până la urmă una singură, în care 
cunoaşterea şi iubirea, gnoza şi trăirea se întâlnesc în 
înţelepciunea divină, în desăvârşirea vieţii în Hristos. 
Este suprema realizare a Omului universal. 

V. HRISTOLOGIE 
(ÎNTÂLNIRI CU IISUS) 


Nimic nu poate fi mai important într-o existență 
decât întâlnirea cu o altă existență, a unei persoane cu 
altă persoană, cu o întâmplare sau chiar cu o făptură 
sau un lucru. Căci o întâlnire e o intersecţie care poate fi 
oarecare, dar se poate transforma într-o încrucişare sau 
chiar într-o răscruce. Timpul nu se mai scurge monoton, 
ci e ritmat de aceste întâlniri, care-i pot da un sens, care-i 
pot schimba sensul. Întâlnirea, ca răscruce, este în fond 
un punct care poate genera o direcţie, un drum sau chiar 
o altă existenţă. Cu atât mai mult întâlnirea cu lisus poate 
fi, şi nu poate să nu fie, hotărâtoare, fiind o întâlnire cu 
verticala. Ea dă dimensiunea înălţimii, ea schimbă nu 
numai o viaţă, ci un întreg destin, punându-l sub semnul 
Providenţei. 

Ni s-a părut semnificativ de aceea să privim existența 
lui lisus, ca Fiu al Omului, relatată de Evanghelii, ca o 
serie de întâlniri nu numai cu oameni, ci şi cu făpturi 
sau chiar cu evenimente din vastul cosmos parcurs de 
El. Sau chiar întâlniri cu El însuşi şi, în cele din urmă, 
cu Tatăl ceresc. Succesiunea acestor întâlniri nu este 
sistematică în Evanghelii, dar există totuşi o ordine 
tainică şi o coerenţă interioară. Căci drumul lui lisus nu 
poate fi decât ascendent, constituind o anabază, chiar 
dacă având unele căderi aparente sau unele întoarceri. 
Existenţa Fiului Omului rămâne imprevizibilă pentru 
noi, deşi ea este înscrisă într-un destin cunoscut pentru 
Fiul lui Dumnezeu. 

Aceste întâlniri ale lui lisus sunt însă în primul rând 
întâlniri ale noastre cu El, şi sunt tot atâtea posibilități 
să devină pentru noi căi spre El, căi spre mântuire sau 

chiar spre îndumnezeire. De aceea această încercare de 
hristologie poate fi şi un model de antropologie. 

Desigur, nu ne propunem să parcurgem în aceste 
rânduri toate întâlnirile lui lisus şi cu atât mai mult să 
le epuizăm sensurile. Vom încerca să reținem mai ales 
acele întâlniri ce pot deveni pentru noi repere pe calea 
spre desăvârşire. Unele întâlniri sunt unice, ca: Naşterea, 
Botezul, Schimbarea la Faţă, Intrarea în Ierusalim, 
Moartea, învierea şi înălţarea la Cer. Ele constituie semne 
de hotar, puncte spirituale în existenţa lui lisus, putând 
avea şi sensuri majore în viața noastră ca urmare a lui 
lisus. Multe întâlniri se repetă, cel puţin în aspectele lor 
exterioare, dacă nu în semnificaţiile lor. Din mai multe 
întâlniri de un acelaşi gen le vom alege pe cele mai 
semnificative, cu tot riscul subiectivităţii. Cum multe 
întâlniri se repetă de trei ori, cel puţin aparent, şi cum 
triada are o semnificaţie deosebită în viață şi în lume, 
ca reflex al Treimii supreme, cele mai multe întâlniri 
vor avea, în prezentarea noastră, această structură 
triadică, de cele mai multe ori sensul triadei fiind nu 
numai orizontal, ci şi vertical, semnificând nu doar trei 
momente, ci trei trepte ale unui urcuş. 

În sfârşit, sensul acestor întâlniri vom încerca să-l 
descifrăm nu numai în înţelesul lor direct, sufletesc, etic 
şi spiritual, ci şi în lumea simbolurilor care le vehiculează, 
pentru a putea urca pe scara lor cât mai sus între pământ 
şi cer şi pentru a încerca să trăim acest urcuş. 


1. ÎNTÂLNIRI CU DEMONUL 


În genere, se poate spune că după momentele de 
culme, care sunt tot atâtea stațiuni spirituale, lisus 
revine printre oameni pentru a relua urcuşul cu unii 
dintre ei. De fiecare dată însă îi apare în cale, încercând 
să-L împiedice, demonul. Trecem peste obstacolul întins 

imediat după Naştere de către Irod, care e ca un prolog la 
întâlnirile cu Satana şi de care lisus scapă, semnificativ, 
prin fuga în Egipt”. Sacrificiul pruncilor ar putea să 
reprezinte prețul plătit de omenire pentru venirea lui 
lisus, preţ care va fi răscumpărat de lisus prin patimile 
Lui. Demonul a încercat să distrugă chiar din germen 
Legea Nouă, fără să ştie că în planul spiritului un singur 
germen poate genera o lume. 

Prima întâlnire directă cu demonul a lui lisus are loc 
propriu zis după Botez, când El este ispitit de Satana 
în pustiu, deci chiar atunci când, după pogorârea 
Duhului Sfânt şi după retragerea pentru rugăciune, 
El Se găsea, ca om, în starea cea mai pură. Cum va 
spune lisus mai târziu, o casă curăţită şi împodobită e 
invadată de mai mulţi diavoli decât înainte (Lc. 11, 26). 
Confruntarea dintre lisus şi Satana nu se desfăşoară 
la nivelul simţurilor şi al virtuţilor, ca în încercările 
schimnicilor, ci la nivelul cunoaşterii, printr-un dialog 
care se petrece în trei trepte. Deşteptăciunea vicleană a 
demonului încearcă să-L prindă pe Iisus împingându-L 
spre puteri, spre fenomene, unde el e tare, dar de fiecare 
dată Iisus trece discuţia pe alt plan, cel spiritual, unde 
demonul nu are acces şi e învins. lisus refuză prima 
dată să prefacă piatra în pâine, spunând: „Omul nu 
trăieşte numai cu pâine, ci cu orice cuvânt care iese din 
gura lui Dumnezeu.” A doua oară, urcați pe un munte, 
demonul îi oferă lui lisus stăpânirea acestei lumi (pe 
care o avea!), dacă i se va închina lui. lisus, care având 
împărăţia cerurilor avea totul, îi replică tăios: „Vade 
retro, Satana!” în sfârşit, a treia oară, suit pe acoperişul 
templului, Satana pune la îndoială divinitatea lui Iisus, 
Care o afirmă cu putere şi-l alungă pe demon: „Să nu 
ispiteşti pe Domnul Dumnezeul tău” (Lc. 4, 1-13). Iisus 


76 A se lua în considerare rolul Egiptului ca tradiţie a misterelor, şi 
nu numai a încercărilor şi a exilului din existenţa iudeilor. 

refuză, aşadar, şi pâinea, şi stăpânirea lumii, şi ajutorul 
îngerilor chiar. El deplasează dialogul în domeniul 
duhului, al împărăției cerurilor, al Fiului lui Dumnezeu. 
Având această superioritate, lisus îi poate răspunde: 
„înapoia mea, Satano!” Şi demonul, care era poate chiar 
Lucifer, încercând să-şi ia revanşa căderii, se retrage, 
cum spune Evanghelistul, „până la o vreme” (Lc. 4, 13), 
dar va reveni (perseverare diabolicum). 

Să subliniem însă, în această scenă, rolul pietrei 
ca simbol al operei de transformare spirituală, 
revenind de-a lungul Evangheliilor: ca piatră dură (de 
fundament), ca piatră a muntelui (axială) şi ca piatră a 
templului (unghiulară), trecând deci din piatră brută în 
piatră filozofală. lisus foloseşte deci această întâlnire cu 
demonul, care ar fi vrut-o piatră de poticnire, pentru a 
marca cele trei mari etape ale unui urcuş spiritual. Orice 
anabază pare să înceapă deci printr-o catabază care să 
epuizeze infernul şi ispitirile lui. 

Întâlnirile cu demonul se vor repeta de mai multe 
ori în timpul propovăduirii lui lisus, formând o a doua 
lungă etapă a luptei Sale cu iadul. Demonul pare să fie 
un obstacol indispensabil pentru a sări un prag, pentru a 
urca o treaptă. De data aceasta, întâlnirile iau înfăţişarea 
unor demonizaţi, din care lisus alungă diavolii, 
vindecându-i. Căci demonul este autorul suferințelor 
noastre, a căror tămăduire o aşteptăm de la lisus. Faţă de 
demoni, El se manifestă ca rigoare, față de cei suferinzi, 
ca mizericordie. E ca şi cum n-am putea beneficia de 
mila Domnului fără reprimarea demonului. Aşadar, 
în cei trei ani ai existenţei Sale active în lume, lisus îl 
vindecă pe îndrăcitul de la Capernaum şi pe un îndrăcit 
mut, pe îndrăcitul din ţinutul Gherghesenilor, care era 
„legiune”; în sfârşit, după Schimbarea la Faţă, are loc 
tămăduirea unui îndrăcit copil (semn că nici ei nu sunt 
cruțați de demon) şi a unuia mut. Demonii fug de Iisus, 

pe Care îl recunosc ca Fiu al lui Dumnezeu, aşa cum nu-L 
recunosc oamenii, şi fug pentru că Îi ştiu puterea. lisus 
îi alungă cu o poruncă, iar ei se refugiază în morminte 
părăsite, în pustiuri, în animale impure cum sunt porcii 
sau în mlaştini, deci în aspecte ale substanţei inferioare. 
Prezenţa lui lisus, iar pentru noi Numele lui lisus, sunt 
aşadar suficient de puternice ca să alunge demonii, chiar 
când sunt „legiune”. 

Tulburător ni se pare, după vindecarea îndrăcitului 
mut, momentul în care lisus spune: „Orice împărăție 
dezbinată împotriva ei este pustiită; şi o casă dezbinată 
împotriva ei se prăbuşeşte....” (Lc. 11, 17-20). Acţiunea 
principală a diavolului este, deci, dezbinarea: de 
Dumnezeu, de oameni, împotriva noastră înşine, de 
unde chiar denumirea lui: dia-bolon. Este o dezbinare 
prin ură. Dimpotrivă, lisus este Cel care uneşte prin 
iubire şi har: „Dar dacă Eu scot dracii cu degetul lui 
Dumnezeu, împărăţia Lui a ajuns până la noi...” 

A treia întâlnire cu demonul va fi însă şi cea mai 
semnificativă şi cea mai dură, pentru că îl priveşte pe 
lisus însuşi şi întreaga omenire. Dar ea este acceptată încă 
de la început de lisus, Care-i spune lui Iuda: „Ceea ce ai 
de făcut fă mai repede.” Demonul îndeplineşte deci o 
funcţie care ţine de iconomia acestei lumi. El este prezent 
la moarte, în grădina Ghetsimani, unde însă e prezent 
şi îngerul: „Atunci I s-a arătat un înger din cer, ca să-L 
întărească” (Lc. 22, 43)”. Depinde deci de noi, de ruga 
noastră, ca această grădină a melancoliei să se transforme 
într-una paradisiacă. Fără intervenţia demonului, viața 
lui lisus nu se putea sfârşi, şi fără suferinţa sfârşitului, fără 
sacrificiu, lumea nu putea fi mântuită. Căci lisus preface 
această suferință provocată de demon în sacrificiu care 


77 Un înger a apărut şi după ispitirea lui lisus ca să-L slujească. S-ar 
părea însă că îngerii nu au un rol activ în lupta cu demonul, ci doar 
unul de veghe. (Cf. Cartea lui Iov) 

prin moarte produce învierea. Demonul apare, pentru 
cine acceptă lucid suferința şi sacrificiul, ca un „agent 
de transmutare”, după care luda se precipită în caput 
mortuum. Într-o moarte fără întoarcere. Demonul vrea 
evident răul, dar face în cele din urmă binele, dacă 
suntem alături de lisus a cărui milă este mai mare decât 
rigoarea. lisus nu numai că acceptă trădarea lui luda, 
deci moartea sacrificială, ci chiar o provoacă. De data 
aceasta, EI îl tentează pe demon, care se vede victorios, 
crezând că-L trimite pe lisus la moarte. Căci demonul nu 
cunoaşte puterea suferinţei ca sacrificiu, ca act spiritual 
deci (sacrum facere); el ştie doar moartea ca prăbuşire în 
infern, în care cade acum el însuşi. lisus va merge şi El 
în iad după moarte, dar pentru a-l goli, pentru a-i scoate 
de-acolo pe strămoşii morți. 

În afară de acest aspect, am spune microcosmic, 
al ultimei întâlniri a lui lisus cu demonul, există şi un 
aspect macrocosmic, pe care-l pune în extraordinar şi 
teribil relief Evanghelia lui loan, la Cina cea de Taină 
(In. 13,14). Înainte de Cină chiar, „diavolul pusese în 
inima lui Iuda Iscarioteanul, fiul lui Simon, gândul 
să-L vândă.” Sămânţa Răului există, ea trebuie doar 
actualizată. În timpul Cinei, lisus îi dă, în mod paradoxal, 
un fel de „binecuvântare” lui Iuda, întinzându-i bucăţica 
de pâine: „Şi a întins o bucăţică şi a dat-o lui luda. Cum a 
fost dată bucăţica, a intrat Satana în Iuda” (In. 13, 26). În 
Evanghelia lui loan, lisus pare că nu instituie Cina pentru 
ucenici, relatată de ceilalți evanghelişti, ci doar o cină 
„otrăvită” pentru Iuda”, aşa cum, pentru cel nedemn, 
euharistia se preface în otravă. Şi la prima întâlnire cu 
demonul, la ispitirea lui lisus, este vorba tot de pâine, 
dar pe când pentru lisus pâinea este hrană spirituală, 


78 Cf. Mefistofeles în Faust-ul lui Goethe. 
79 lisus spusese însă mai înainte: "Cel ce mănâncă trupul Meu şi 
sângele Meu rămâne între Mine şi Eu întru el" (In. 6, 56). 

aici pâinea devine otravă pentru demon. Iuda va trăda şi 
iubirea pe care lisus o propovăduise, dându-l un sărut (e 
adevărat că pe obraz şi neîntors de Iisus). 

Cina de Taină se încheie fără să-L afecteze pe lisus, 
dar lumea, prin trădarea lui luda şi prin acceptarea ei 
de către oameni, se condamnă la dominaţia demonului: 
„Nu voi mai vorbi mult cu voi; căci vine stăpânitorul 
lumii acesteia (princeps huius mundi) El nu are nimic 
în Mine” (In. 14,30). Lumea, ca lume profană, cade 
chiar din momentul în care lisus se sacrifică pentru ea, 
în stăpânirea duhului întunericului. Învierea lui lisus 
deschide calea mântuirii, dar nu pentru această lume, ci 
pentru împărăţia lui Dumnezeu. In fond, această ultimă 
întâlnire a lui lisus cu Satana, ca şi întreaga Săptămână a 
patimilor, este o prefigurare a Apocalipsei. 


2 ÎNTÂLNIREA CU ELEMENTELE 
ŞI CU NATURA 


Întâlnirile cu demonul sunt confruntări cu lumea 
duhurilor subterane sau cu cea infraumană din propriul 
nostru eu. Dar lisus Se va întâlni, în peregrinările Sale, 
şi cu natura, deci cu duhurile bune, ca şi cu cele patru 
elemente care alcătuiesc, în cosmologia tradițională, 
întregul univers“. 


a. Apa 

O primă întâlnire va fi cu elementul acvatic, simbol al 
apelor inferioare, al sufletului uman cu slăbiciunile sale. 
Sunt trei asemenea confruntări cu apa în viaţa lui lisus. 
Prima este pe lacul Ghenizaret, în episodul Pescuirii 
minunate (Lc. 5,1-4). Deşi apa este aici mediul de viață 
al peştilor, ea le apare într-una din zile ca sterilă. Dar 
prezenţa lui lisus o umple de peşti şi apostolii pescuiesc 


80 Cf. loan Damaschinul, Dogmatica. 

până la ruperea mrejelor, înspăimântându-se. lisus le 
arată însă adevăratul sens al acestei pescuiri, spunându-i 
lui Petru: „Nu te teme! De acum înainte vei fi pescar de 
oameni.” Nu hrana vor căuta mai departe apostolii în 
apele lumii, ci sufletele oamenilor în care peştele este lisus. 

Al doilea episod acvatic este Potolirea furtunii (Mt. 
8,26) iscate pe mare, în timp ce lisus dormea în corabie. 
Furtuna e un simbol al neliniştilor şi patimilor noastre. 
Dacă lisus nu e prezent sau „doarme” în noi, aceste 
furtuni ne asaltează şi ne pun în primejdie. Dacă îl 
chemăm, El potoleşte furtuna. Totul e să-L chemăm cu 
încredere. „De ce vă e frică, puţin-credincioşilor?” 

Al treilea episod marin este şi mai semnificativ. El 
se petrece după înmulţirea pâinilor. Umblând pe mare, 
lisus vine spre apostolii din corabie, căci El stăpâneşte 
apele inferioare. Petru se sperie, socotindu-L o stafie, 
şi-l cere o dovadă: „Dacă eşti Tu, porunceşte-mi să 
vin la Tine pe ape” (Mt. 14,28). Prudența lui Petru în 
fața unei „apariții” este îndreptățită. Încredințat că e 
Iisus, porneşte spre El mergând pe apă, dar simte că 
se scufundă. Şi din nou îl strigă pe lisus: „Doamne, 
scapă-mă!” Şi din nou lisus spune: „Puţincredinciosule, 
pentru ce te-ai îndoit?” Iniţial, îndoiala e bună, pentru 
că fereşte de iluzionare şi aduce cunoaşterea. Dar fără 
credință, cunoaşterea nu e suficient de sigură pentru a 
depăşi apele care ne ameninţă. În final, Petru recunoaşte: 
„Cu adevărat, Tu eşti Fiul lui Dumnezeu.” Certitudinea 
ultimă este rodul cunoaşterii şi al credinţei. 

Cele trei episoade marine ni-L arată pe lisus pe țărm, 
în corabie şi pe ape. Sunt situări în raport cu cosmosul 
şi mai ales cu noi. Prezența Lui este peste tot, mai 
aproape sau mai departe. Trebuie doar să-L chemăm, 
să-l pronunțăm Numele. 

Ca un epilog, lisus le mai apare o ultimă dată 
apostolilor pe Marea Tiberiadei, după învierea Sa. Este 

o repetare a pescuirii minunate, dar de data aceasta 
apostolii nu se mai îndoiesc de El. „Şi nici unul din 
ucenici nu cuteza să-L întrebe: Cine eşti? Căci ştiau că 
este Domnul” (In. 21,22). După pescuire, lisus le dă să 
mănânce pâine şi peşte. Cina de Taină se repetă (ca un 
Prânz de Taină, cu peşte în loc de vin, ceea ce simbolic ÎL 
reprezintă tot pe El). E un semn că Cina se poate repeta 
oricând, dacă lisus este prezent în noi. 

În afară de apă ca întindere, lisus are o strânsă 
legătură şi cu apa ca substanţă care se poate umple de 
duh. În timpul Botezului, apa devine element purificator, 
pregătind botezul cu Duh. La Nunta din Cana, lisus 
preface apa în vin, transformând-o astfel în băutură de 
nemurire. Ceva asemănător se petrece la Puţul lui Iacob, 
când lisus îi dă samarinencei să bea apă vie, care nu 
potoleşte doar setea, ci umple de Duh, căci, aşa cum va 
spune în timpul propovăduirii: „Cel ce crede în Mine, 
precum a zis Scriptura, râuri de apă vie vor curge din 
inima lui” (In. 7,38). Nu numai lisus, ci şi inima noastră 
devine izvor de apă nemuritoare. 


b. Pământul 

Un loc important îl ocupă, în aceste întâlniri hristice, 
elementul Pământ sub o triplă formă: aceea de piatră, de 
suport al seminţei şi de simbol al rodului, al pâinii. Piatra, 
ca element inert, îi este scoasă în cale lui lisus de demon în 
timpul ispitirii. Mai apoi lisus va face din ea fie piatra de 
temelie a Bisericii, cum îi spune lui Petru, sau chiar piatra 
din capul unghiului, cum Se numeşte pe El însuşi, atunci 
când nu e o piatră de poticnire pentru cei puţincredincioşi. 
Dar despre simbolul pietrei s-a vorbit şi mai înainte. 

Pământul, ca mediu de încolţire şi rodire a seminței, îl 
întâlnim mai ales în cele două parabole, a Semănătorului 
şi a Neghinei. E un simbol al lucrării sufletului omenesc, 
în care poate încolți şi rodi Cuvântul lui Dumnezeu, 

dar şi neghina Satanei, Răul, care însă, în mod ciudat, 
nu trebuie smulsă, ci va fi arsă doar la seceriş, la 
Judecata din Urmă deci. Cât despre cele patru feluri de 
pământ care primesc sămânţa, legate şi de cele patru 
elemente, ele pot fi tot atâtea moduri de cunoaştere 
a Cuvântului divin: neprimirea cunoaşterii (sămânța 
de lângă drum); cunoaşterea superficială, profană (loc 
pietros); cunoaşterea impură (sufocată de buruieni); 
cunoaşterea rodnică, spirituală. O altă parabolă legată 
de rodirea pământului este aceea a Bogatului căruia i-a 
rodit țarina în care este net separată recolta materială de 
cea spirituală. „Strângeţi-vă comori în cer, unde nu le 
mănâncă moliile şi rugina şi unde hoţii nu le sapă şi nici 
nu le fură. Pentru că unde este comoara voastră, acolo va 
fi şi inima voastră” (Mt. 6, 20-21). 

Un altreilea aspect al pământului şi al rodirii este acela 
al pâinii ca simbol al hranei, dar şi al hranei spirituale. 
O primă subliniere a acestei semnificații apare chiar la 
ispitirea lui lisus, când demonul Ii cere să prefacă piatra 
în pâine, iar Domnul îi răspunde: „Omul nu trăieşte 
numai cu pâine, ci cu orice cuvânt care iese din gura lui 
Dumnezeu” (Mt. 4,4). Momentul cel mai semnificativ 
este însă cel al înmulțirii pâinilor, când lisus, în plin 
pustiu, satură mii de oameni cu două pâini şi cinci 
peşti. Nu trebuie să ne oprim la prefacerea cantitativă a 
acestor pâini, ci să ne preocupe aspectul spiritual. Căci 
această sporire peste măsură a pâinii este o caracteristică 
a hranei spirituale, care poate rodi înmiit. Pâinea cea de 
toate zilele se preface în pâinea cea spre ființă (epiousia). 
Este o pâine euharistică, ce preface pustiul într-un loc 
paradisiac: în faptul serii (ziua era pe sfârşite), stând 
pe iarbă într-un pustiu (cete-cete, pe iarba verde, cum 
spune Evanghelistul Marcu 6,39), oamenii se satură, 
avându-L pe lisus în mijlocul lor. Este un moment 
şi un loc exemplar în simbolismul Lui, încât va avea 

loc şi o a doua înmulţire a pâinilor, cele două minuni 
nedeosebindu-se decât prin numărul pâinilor: cinci în 
prima şi şapte în a doua, ceea ce poate semnifica trecerea 
de la o perspectivă microcosmică la una macrocosmică. 
Prezenţa peştilor alături de pâini întăreşte semnificația 
euharistică a miracolului. lisus va sublinia importanţa 
pâinii, spunând: „Eu sunt pâinea vieţii. Cine vine la 
Mine nu va flămânzi niciodată...” (In. 6,35). Încă o dată, 
pâinea este Cuvântul divin. 

În sfârşit, un alt simbol care pleacă indirect tot de 
la pământ, ca sursă a roadelor şi a hranei, este acela 
al ospăţului, al cinei, în care pâinea este transfigurată 
împreună cu vinul, în trupul şi sângele lui Hristos. Intră 
în această categorie, pe lângă înmulţirea pâinilor, Nunta 
din Cana, pilda Cinei celei mari şi Cina cea de Taină. 
La Nunta din Cana, rodul pământului e viţa şi vinul, 
fiind vorba de un ospăț hierogamic. La Cina cea mare 
e chemată toată lumea, dar sunt puţini aleşi, iar cei care 
vin nepregătiţi sunt aruncați în „întunericul de afară”. La 
Cina de Taină iau parte doar cei aleşi, ca şi la Prânzirea 
pe malul Tiberiadei, cu pâine şi peşte, după învierea lui 
lisus. Toate acestea sunt ospeţe de nemurire şi reprezintă 
trepte spre desăvârşirea spirituală: prin unificarea 
dualității bărbat-femeie (nunta); prin detaşarea de lume 
şi îngrijorări (ospăţul) şi prin unirea cu trupul şi sângele 
lui Iisus (Cina de Taină). Ar trebui, desigur, să amintim 
aici şi de întâlnirea cu pământul a lui lisus şi a fiecărui 
om, la moarte, căci se spune: „Din pământ ai fost făcut 
şi în pământ te vei întoarce.” Este aspectul pieritor al 
trupului, în timp ce sufletul este nemuritor. Ceea ce 
persistă în pământ mai îndelung este scheletul şi acel 
„suflu al osemintelor”, de care se vorbeşte în tradiţie, 
şi, desigur, moaştele unor sfinți care nu putrezesc. În 
fond, din perspectiva creştină, nici trupul nu dispare 
complet, ci va reapare la învierea de Apoi, însă ca trup 

duhovnicesc. Dar la aceste aspecte vom reveni într-un 
alt capitol. 


c. Focul 

Despre Foc lisus vorbeşte de multe ori, dar cu 
semnificații diferite, ca orice simbol. Cel mai adesea este 
focul distrugător, fiind un element al iadului pentru 
pedepsirea celor păcătoşi, cum a fost focul care s-a abătut 
peste Sodoma şi Gomora sau „focul gheenei”, unde sunt 
aruncați cei nelegiuiți. De ce se spune în Evanghelii că 
acest foc este veşnic, când veşnic este numai Dumnezeu? 
E vorba, pesemne, de un unghi de vedere omenesc, în 
raport cu care focul iadului apare ca veşnic, când în 
realitate el este doar perpetuu. Focul distrugător capătă 
o dimensiune cosmică în Apocalipsă, când lumea piere 
printr-o conflagrație generală (ekpyrosis), spre deosebire 
de lumile intermediare (cicluri secundare), care au pierit 
prin apă, ca lumea lui Noe. Aşadar, lumea se naşte prin 
lumină (Fiat lux) şi se distruge prin ardere. 

Este însă şi un foc al patimii, reflex al focului inferior, 
care „consumă” fără să purifice, simbolizat între altele de 
Marea Roşie (aqua ignea). Dar este şi un foc purificator, 
care încălzeşte fără să ardă, care topeşte nodurile prin 
pocăință şi lacrimi. Este focul inimii, focul milei, al iubirii 
de semeni, de care vorbeşte lisus indirect. La fel este şi 
focul suferinţei, cu rol de jertfă şi purificare. În extremis 
acest foc se manifestă prin lacrimi sau sudoare de sânge, 
ca în grădina Ghetsemani: ,...şi sudoarea (lui lisus) I se 
făcuse ca nişte picături mari de sânge care cădeau pe 
pământ” (Lc. 22,44). 

Cel mai adesea, lisus vorbeşte însă de un foc ceresc 
care pentru cei nevrednici e ucigător, dar pentru cei 
vrednici e sfinţitor. „Eu am venit să arunc un foc pe 
pământ. Şi ce vreau, decât să fie aprins chiar acum?” (Lc. 
12,49) Sensul spiritual al focului este subliniat încă de 


COSMOSUL ÎN TRADIȚIA CREŞTINĂ 167 


la Botez de loan: „Cât despre mine, eu vă botez cu apă, 
spre pocăință (...), dar El vă va boteza cu Duhul Sfânt şi 
cu foc” (Mt. 3,11). Şi tot aşa trebuie înțeleasă şi spusa lui 
lisus: „...fiecare om va fi sărat cu foc...” (Mrc. 9,49). Este, 
în sens alchimic, o spiritualizare a corpului. 

Cea mai înaltă apariţie a focului este însă ca simbol 
al Sfântului Duh, Care coboară la Cincizecime peste 
apostoli sub forma unor limbi de foc. Acesta este Duhul 
Adevărului, dătător de viață veşnică. Focul lucrează 
acum prin lumina Lui, care e „lumina cunoștinței”, 
venită să alunge întunericul ignoranței. Marea lumină 
care coboară peste cei aleşi rămâne însă lumina increată 
care-L înconjoară pe lisus la Schimbarea la Faţă. Orbiţi 
de această lumină şi de auzul glasului divin, cei trei 
apostoli, Petru, Iacob şi loan, cad cu faţa la pământ. 
Această lumină nu poate fi văzută, dar poate fi trăită 
transfigurat prin lisus. „Eu sunt lumina lumii; cine Mă 
urmează pe Mine, nu va umbla în întuneric, ci va avea 
lumina vieţii” (In. 8,12). 


d. Aerul 

Acest element, Aerul, care în unele tradiţii este mai 
subtil decât Focul, socotim că şi în tradiţia creştină 
este primul, ca vehicul simbolic al Cuvântului. Iisus îl 
pomeneşte rar ca atare. Uneori apare în asociere cu apa, 
ambele elemente în stare de agitaţie provocând furtuna, 
simbol al patimilor omeneşti, dar şi al purificării lor. 

În sens opus, vântul este un simbol al spiritului; de 
altfel, termenul „spirare” are sensul de „a sufla” (şi nu 
numai în limba latină). Aşa îl înțelege şi lisus, când îi 
spune lui Nicodim: „Vântul suflă încotro vrea şi-i auzi 
vuietul; dar nu ştii de unde vine, nici încotro merge. 
Tot aşa este cu oricine este născut din Duhul” (In. 3,8). 
Uneori, suflul Duhului se manifestă imperceptibil, ca 
o boare (Sfântul Ilie pe Horeb). Alteori el se manifestă 

puternic, ca în ziua Cincizecimii: „Deodată a venit din 
cer un sunet, ca vâjâitul unui vânt puternic, şi a umplut 
toată casa unde şedeau ei” (Fpt. 2,2). Vântul, asociat cu 
focul, sunt două elemente simbolice care, sublimate, 
transfigurează simțurile auzului şi văzului, până dincolo 
de perceptibil, în nevăzut şi neauzit. 


e. Natura 

Toate patru elementele au un rol purificator, dar şi 
transformator. Ele sunt însă asociate în creaţia naturii cu 
formele sale de relief, cu peisajul, ca şi cu vegetalele şi 
animalele. Peregrinând prin Galileea, Samaria şi ludeea, 
lisus traversează în lung şi-n lat o natură şi o ţară care va 
deveni, datorită lui, [ara Sfântă. El parcurge văi şi câmpii, 
dar mai ales pustiuri şi munţi, care sunt formele extreme 
ale reliefului. Natura nu ocupă un rol important în viața 
lui lisus, El fiind preocupat mai ales de oameni, şi pentru 
că pe atunci natura era sacră şi nu trebuia nici sfințită, nici 
mântuită. Ca relief, importante sunt extremele: pustiul 
şi muntele (în fond tot un pustiu, înalt). Ambele sunt 
pentru El locuri de retragere şi rugăciune. În pustiu Se 
retrage lisus după Botez, timp de 40 de zile (mic ciclu 
important pentru meditaţie şi transformare interioară), 
„unde a flămânzit.” Este un loc de post şi rugăciune, dar 
şi de ispitire a demonului. Singurătatea este pentru lisus, 
ca şi pentru eremiţii care-L vor urma, o singurătate cu 
Dumnezeu, spre deosebire de singurătatea demonului, 
care e malefică. Înainte sau după marile evenimente ale 
vieţii Sale, lisus Se izolează în pustiu sau în munte ca să 
Se roage. Muntele însă are un rol eminent în viaţa lui lisus 
şi pentru înălțimea lui, care îl apropie de cer. El devine o 
stațiune simbolică în urcuşul lui lisus sau al celor care-L 
urmează pe El. Pe această cale are loc Predica de pe Munte, 
Schimbarea la Faţă (Tabor), Intrarea în Ierusalim (Sion) 
sau chiar Patimile şi Moartea (Golgota), ca principale 

momente de vârf spiritual. Muntele se preface în altar 
atunci când lisus păşeşte pe el, ca odinioară şi pentru 
Moise. Întâlnirea cu muntele este întâlnirea cu Dumnezeu. 

În peregrinările Lui, lisus întâlneşte plante, unele din 
ele fiind pomenite de El. Astfel, vorbeşte de smochinul 
care rodeşte la vremea lui, dându-l de exemplu 
oamenilor, dar Se mânie atunci când smochinul nu dă 
roade, deşi „nu era vremea roadelor”. (Se pare că pentru 
El însuşi, lisus nu vrea să facă minuni!) Nu lipseşte din 
peisajul drumurilor Sale nici grâul, din holdele căruia 
apostolii au rupt spice ca să le mănânce boabele, chiar 
în zi de sabat. Dar un rol deosebit îl are bobul de grâu 
care dacă nu putrezeşte nu dă rod, simbol al morţii şi al 
naşterii inițiatice. Un sens aparte este cel al viței de vie, 
care e chiar un simbol al lui lisus, din ea extrăgându- 
se vinul, care va deveni simbol euharistie. Viţa este, de 
altfel, şi un simbol al omului creştin, căci lisus spune: 
„Eu sunt viţa, voi sunteţi mlădițele...” (In. 15,5). 

Nici animalele nu lipsesc din viaţa lui lisus, deşi sunt 
rare. Chiar la naşterea Sa participă boul şi măgarul, 
simboluri benefice şi malefice ale lumii animale. Regăsim 
măgarul la Intrarea în Ierusalim, Iisus fiind călare pe el, 
folosindu-l, dar supunându-l. Nu mai trebuie să amintim 
de peşte, care era hrana obişnuită a apostolilor, dar în 
acelaşi timp şi simbol al lui lisus. 

Un rol eminent în natura care îl înconjoară pe lisus îl 
au însă floarea de crin şi păsările pe care El le ia ca modele 
care nu se îngrijorează pentru viaţa lor, căci Dumnezeu 
le poartă de grijă (Mt. 6, 26-28). Astfel crinul, ca simbol 
al regalității şi porumbelul, purtător al Sfântului Duh la 
Botezul lui lisus, reprezintă dubla funcţiune regală şi 
sacerdotală, pe care lisus însuşi le împlineşte, împreună 
cu funcțiunea profetică, simbolizată de om. 

În ansamblul ei, natura este creaţia divină asupra 
căreia omul e stăpân, făcând-o să rodească, dar fără 

s-o degradeze, cum se întâmplă în zilele noastre. Ea nu 
este deci un cadru inert, ci un spaţiu viu şi simbolic, în 
care fiecare fir de iarbă este o mărturie a creației divine. 
Natura e un dar al lui Dumnezeu, făcut pentru ca omul 
să poată viețui şi să-i întoarcă darul prin sacrificiul săut!. 
Natura e sacră şi distrugerea ei fără rost nu poate fi decât 
un sacrilegiu. Omul poate să-i folosească energiile, dar 
în scop creator, nu distrugător. El trebuie să-i păstreze 
armonia, care e o oglindă a frumuseţii cereşti, în care 
omul se poate privi ca chip al lui Dumnezeu. Străbătând 
natura într-o „sfântă reculegere”, omul împlineşte un 
sacru pelerinaj pe urmele lui lisus. 


3. ÎNTÂLNIRI CU LUMEA 


Există desigur multe lucruri şi făpturi ale creaţiei 
cu care lisus Se întâlneşte sau despre care vorbeşte, 
aparținând celor patru elemente şi celor trei regnuri, 
naturii înseşi, despre care am vorbit. Acum vom da o 
mai mare atenţie întâlnirilor lui lisus cu oamenii şi cu 
problemele lor, pentru care El S-a întrupat pogorându- 
Se pe pământ. Căci, în timp ce natura îşi urmează legile 
ei şi prin aceasta se şi mântuie, omul dotat cu conştiinţă 
şi cu voinţă liberă poate să aleagă şi de felul în care alege 
depinde mântuirea lui. S-ar putea spune că lisus a venit 
pe pământ ca să-l înveţe pe om să aleagă între bine şi 
rău ca să se poată mântui şi să-l ajute cu harul Său ca 
s-o poată face. Strămoşii aleseseră prost, dovedind că 
fără ajutorul divin nu pot rămâne în Rai. lisus coboară 
în lume pentru a-l sprijini pe om să aleagă bine şi astfel 
să se poată întoarce în Paradis. De aceea întâlnirile Lui 


81 După înălţarea la cer a lui lisus, Petru a avut o viziune în care o 
pânză mare cobora din cer, plină de animale, de peşti şi de păsări, şi a 
auzit un glas spunându-i: "Scoală, Petre, înjunghie şi mănâncă" (Fpt. 
10,11). Sensul celes al sacrificiului. 

cu oamenii sunt esenţiale, îmbracă forme din cele mai 
variate şi privesc toate problemele pe care le pune viața. 
lisus Se adresează însă omului în mod diferit şi oarecum 
ierarhic, după inima şi înțelegerea lui, şi nu după rangul 
lui social. In acest capitol vom urmări întâlnirile cu 
mulțimea, cu casta conducătoare şi cu oamenii păcătoşi. 
Întâlnirea cu apostolii şi cu cei aleşi va forma un alt 
capitol. 


a. Mulţimile 

În toate peregrinările Lui, în afară de momentele de 
retragere pentru rugăciune, lisus este însoţit de mulțimi 
care aşteptau să-l audă cuvântul şi care-L numesc 
învăţător. Adesea lisus e nemulțumit de lipsa lor de 
înţelegere şi le-o spune cu glas tare: „Nu înţelegețţi!”. Dar 
El continuă să-i înveţe cu răbdare şi har, căci pornind de 
la cunoaştere viața se poate schimba. De altfel, primul 
îndemn al lui lisus, ca şi cel al înaintemergătorului loan, 
este: „Pocăiţi-vă! împărăţia cerurilor e aproape” (Mt. 
3,2). Sensul înalt al cuvântului „pocăiţi-vă” (metanoiete) 
se referă, aşa cum am mai spus, nu atât la pocăința 
pentru păcatele făcute, ci la schimbarea unei mentalități 
profane, la trecerea dincolo de gândirea omenească 
(meta-nous), la transformarea întregului mod de viaţă, 
pentru a putea primi împărăţia cerurilor. 

Prima mare întâlnire cu mulțimile, relatată pe larg 
de Evanghelistul Matei, este Predica de pe Munte (Mt. 
5-6-7). lar temeiul pe care lisus îşi aşează învățătura Sa 
este credința în Dumnezeu, în împărăţia cerurilor şi în 
viața de dincolo de moarte, fără de care această existenţă 
n-ar avea sens, iar mântuirea n-ar fi posibilă. Credinţa 
deschide calea şi dă putere pentru depăşirea obstacolelor 
pe calea spre împărăţia cerurilor. După numeroasele 
vindecări de bolnavi, lisus nu uită să adauge: „Credinţa 
ta te-a mântuit.” Credinţa e însă şi un mod de cunoaştere 


172 FLORIN MIHĂESCU 


a unor adevăruri care nu pot fi pătrunse raţional. „Acum 
cunoaştem că ştii toate şi n-ai nevoie să te întrebe cineva; 
de aceea credem că ai ieşit de la Dumnezeu” (In. 16,30). 
Între credință şi cunoaştere este o legătură atât de 
strânsă, încât ele se condiționează reciproc, cunoaşterea 
putând trezi o credință adormită, iar credința putând 
întări o cunoaştere ezitantă. 

Practica postului, a milosteniei şi a rugăciunii acoperă 
toată gama posibilităților noastre de a ne întâlni cu Iisus, 
toată gama trăirii umane, care trebuie să fie o continuă 
jertfă de sine prin asceza eului, prin dăruire oamenilor 
şi prin închinare lui Dumnezeu, însoţite de o neîncetată 
voinţă de a-L întâlni pe lisus. „Cereţi şi vi se va da; căutați 
şi veți găsi; bateți şi vi se va deschide” (Mt. 7,7). Aşa ni 
se va deschide acea Poartă Strâmtă prin care vom putea 
intra în împărăţia Cerului. Şi dacă nu ni se va deschide 
în viaţa aceasta, ni se va deschide în cealaltă viață*?. Căci 
condiția supremă pentru a depăşi toate ispitele, pentru 
a putea trece toate piedicile, pentru a scăpa de toate 
îngrijorările, aceasta este: „Căutaţi mai întâi împărăţia 
lui Dumnezeu şi dreptatea Lui, şi toate celelalte vi se vor 
adăuga vouă” (Mt. 6, 33). 

În prima Lui întâlnire cu mulțimile, pe muntele 
Tabor, lisus le arată principalele căi ale mântuirii, şi chiar 
ale desăvârşirii, care vor fi apoi detaliate şi împlinite 
pe parcursul celor trei ani de propovăduire: „Fiţi dar 
desăvârşiți, precum Tatăl vostru Cel ceresc desăvârşit 
este” (Mt. 5,48). Chintesenţa acestor căi este cuprinsă în 
cele nouă Fericiri şi în rugăciunea „Tatăl nostru”, despre 
care s-a vorbit în altă parte”. 


82 Acest fapt îşi găseşte un corespondent în orice tradiție autentică, 
şi mai ales în doctrina acţiunilor şi reacțiunilor concordante (apurva) 
din India şi Extremul Orient. 

83 A se vedea, pentru detalii, Omul in tradiția creştină (F. Mihăescu) 


COSMOSUL ÎN TRADIȚIA CREŞTINĂ 173 


b. Străinii 

Ne-am fi aşteptat ca toate cele propovăduite de lisus 
iudeilor, pentru care venise în lume, să nu fie spuse şi 
străinilor. „Eu nu sunt trimis decât pentru oile pierdute 
ale casei lui Israel” (Mt. 15,24). Dar lisus n-a fost doar 
un profet local, ci Fiul lui Dumnezeu, pogorât pentru 
mântuirea întregii omeniri. Nefiind un împărat lumesc, 
ci un Mesia universal, era firesc ca mesajul Lui să fie 
valabil pentru toţi. De aceea El va propovădui urbi et 
orbi, fără deosebire de neam, rasă, categorie socială etc. 
lisus nu-i disprețuiește pe cei ce credeau în zei şi nu-i 
condamnă, dar le spune că a venit vremea ca toți să 
se închine, nu în sanctuare locale, ci în Duh şi Adevăr, 
cum îi atrage atenţia femeii samarinence (In. 4, 23). De 
aceea predică în ţinuturile Tirului şi Sidonului, de aceea 
vindecă pe fiica femeii cananeence, de aceea dă ca pildă 
de aproape pe samariteanul milostiv, de aceea promite 
femeii samaritence apa vie, apa de nemurire. Întâlnirile 
lui lisus cu oameni străini de neamul lui Israel se 
termină totdeauna cu un mesaj spiritual axat pe puterea 
credinței, dincolo de orice alte deosebiri. lar mizericordia 
lui se revarsă peste toată lumea, căci soarele străluceşte 
şi peste cei buni, şi peste cei răi. Atitudinea lui față de 
străini trebuie să fie şi a oamenilor față de semeni, aşa 
cum spune Apostolul Pavel: „Nu uitaţi iubirea de străini 
(filoxenia)**; că prin aceasta unii, fără să o ştie, au găzduit 
îngeri” (Evr. 13, 2). Nu toleranță binevoitoare față de 
străini propovăduieşte lisus, ci iubire frăţească pentru 
toți. 

De ce totuşi lisus spune uneori că a venit numai 
pentru fiii lui Israel? Poate pentru a nu contrazice 
proorocirile, dar şi pentru a pune la încercare credința 


84 Aluzie la Avraam şi la primirea celor trei străini care erau îngerii 
Domnului veniţi să-i anunţe naşterea unui fiu (Isaac), în fond prima 
manifestare personală a Sfintei Treini în Vechiul Testament. 

celorlalte neamuri, căci până la urmă această credință 
fundamentează noua religie. Şi, în mod paradoxal, deşi 
venit pentru neamul lui Israel, lisus a devenit Domnul 
celorlalte neamuri, iar Pavel a fost chemat de El, după 
înălţare, pentru a fi „Apostolul neamurilor”. Este şi o 
confirmare, în fond, a ceea ce a spus lisus: „Nimeni nu e 
profet în ţara lui” (Mt. 13,57). Împărăţia Lui fiind în altă 
lume, mesajul Său a fost universal. 


c. Cărturarii și fariseii 

Şi mai paradoxal se comportă lisus față de cărturari şi 
farisei. În fond, ei, care reprezentau casta sacerdotală, ar 
fi trebuie să fie primii care să înțeleagă mesajul lui lisus. 
Dimpotrivă, ei au devenit cei mai înverşunaţi adversari 
ai Lui. De aceea lisus nu are nici o milă, nici o cruțare 
față de ei. Dintre numeroasele întâlniri ale lui lisus cu 
fariseii, am ales pe cele mai semnificative, 

În prima, fariseii îl acuză că încalcă datina bătrânilor, ei 
socotindu-se apărătorii lumii vechi. Dar ei apărau „litera 
care ucide”, şi nu duhul legii, acuzându-i pe ucenici că 
mănâncă cu mâinile nespălate (Mt. 15,2). Este evident că 
ei se referă doar la o purificare exterioară, motiv pentru 
care lisus le răspunde: „Nu ce intră în gură spurcă pe 
om, ci ce iese din gură, aceea spurcă pe om (...). Căci ce 
iese din gură vine din inimă, şi aceea spurcă pe om.” 
Inima este centrul vieţii spirituale şi cuvântul care iese 
din inimă, şi care reprezintă cunoaşterea duhovnicească, 
este mai important decât orice altceva. „Norodul acesta 
se apropie de Mine cu gura şi Mă cinsteşte cu buzele, 
dar inima lui e departe de Mine.” Inima trebuie deci 
purificată; dar inima fariseilor, ca şi a mulțimilor, este 
împietrită. lisus a venit, deci, să călăuzească oamenii 
pe un drum nou, pe un drum al inimii, al cuvântului 
ieşit din inimă, al iubirii şi al milei. Fariseii sunt proaste 
călăuze: „Lăsaţi-i, sunt nişte călăuze oarbe şi când un 

orb călăuzeşte un alt orb, vor cădea amândoi în groapă.” 
lisus vine să întrerupă această cădere şi s-o transforme 
în urcuş, vine să deschidă ochiul inimii, ochiul iubirii 
şi cunoaşterii spirituale”. Adevăratul învăţător e 
lisus, şi nu cărturarii şi fariseii. De aceea El le atrage 
atenţia ucenicilor să se ferească de aluatul fariseilor. 
„Degeaba Mă cinstesc ei, învățând ca învățături nişte 
porunci omeneşti.” Din păcate, şi ucenicii se gândeau în 
momentul acela la pâine. 

A doua oară - era înainte de Patimi - lisus proferează 
împotriva fariseilor o avalanşă de acuzaţii şi preziceri 
sumbre, în care revine imprecaţia: „Vai de voi, cărturari 
şi farisei făţarnici (...). Vai de voi, nebuni şi orbi” (Mt. 
23,13). Minciuna, nebunia şi orbirea sunt toate aspecte 
ale devierii de la porunca lui Dumnezeu, sunt păcate 
împotriva Adevărului. De aici rezultă consecinţe teribile, 
pentru care lisus îi condamnă fără cruțare pe farisei: 
„Pentru că voi închideţi oamenilor împărăţia cerurilor: 
nici voi nu intraţi în ea şi nici pe cei care vor să intre 
nu-i lăsaţi să intre (...). Pentru că voi înconjurați marea 
şi pământul, ca să faceți ucenic de credinţă; şi după ce a 
ajuns ucenic de credinţă, faceţi din el un fiu al gheenei, 
de două ori mai rău decât sunteţi voi înşivă.” Aceste 
acuzaţii, adresate de lisus cărturarilor şi fariseilor, ni se 
par de o deosebită gravitate şi actualitate. Căci a bloca 
porţile spre cer şi a deschide implicit pe cele spre iad 
constituie cea mai sinistră acţiune, o conspirație sacrilege 
de rupere a legământului cu divinul, condamnând 
omenirea la decadenţă spirituală şi, în cele din urmă la 
distrugere. lar acţiunea de prozelitism, pe uscat şi pe 
mare, deci în întreaga lume, corespunde cu extinderea 
subminării lumii în perspectivă apocaliptică*. 


85 Corespunzător, în alte tradiţii, cu al treilea ochi, al veşniciei. 
86 Nu se ascund oare intenții asemănătoare sub etichetele 
"globalismului” contemporan? 

Mai departe, lisus denunţă cu mânie învăţăturile 
şi faptele fariseilor ca fiind mincinoase şi periculoase: 
jurămintele pe altare („Deci, cine jură pe altar, jură 
pe el şi pe tot ce e deasupra lui; cine jură pe Templu, 
jură pe el şi pe cel ce locuieşte în el; şi cine jură pe cer, 
jură pe scaunul de domnie al lui Dumnezeu şi pe Cel 
ce şade pe el...”); neîmplinirea datoriei şi a legii („lăsați 
nefăcute cele mai însemnate lucruri din lege: dreptatea, 
mila şi credinţa...”); exhibarea orgolioasă a aparenţelor 
(„morminte văruite pe dinafară, dar pe dinăuntru pline 
de oasele morţilor şi de necurăţenie...”). Însă cel mai 
mare păcat al fariseilor este uciderea proorocilor, care 
sunt trimişii cerului pentru a vesti adevărul Legii Noi. 
De aceea, pedeapsa lor va fi cea mai grea: „Şerpi, pui de 
năpârcă! Cum veţi scăpa de pedeapsa gheenei!...” (Mt. 
25,33). Este neîndoios că toţi aceştia sunt pseudocărturari, 
sunt cărturari ai Satanei. lar păcatele lor vor fi şi cele 
ale cetăţii lor: „lerusalime, lerusalime, care omori pe 
prooroci şi ucizi cu pietre pe cei trimişi la tine (...). lată că 
vi se lasă casa pustie” (Mt. 23, 37). 

Ultima întâlnire a lui lisus cu fariseii, şi de altfel cu 
toată casta sacerdotală a iudeilor, se petrece în zilele 
Patimilor la care această castă L-a supus pe lisus, 
provocând o ruptură totală cu El. Acuzaţiile pe care 
marii preoţi le aduc lui lisus în fața Sinedriului şi a lui 
Pilat se pot reduce la trei: dărâmarea şi zidirea templului 
în trei zile (Mt. 20, 61); proclamarea ca împărat al iudeilor 
(In. 18, 37); afirmaţia că e Fiul lui Dumnezeu (Mt. 26, 
64). lisus îşi asumă deci puterea lumească, autoritatea 
sacerdotală şi dumnezeirea. Să nu uităm că despre 
aceleaşi trei aspecte supreme a fost vorba şi la ispitirea 
lui lisus de către Satana, după Botez. 

Este evident că tot Satana vorbeşte acum prin gura 
marilor preoți. Atunci lisus l-a respins pe demon cu acel 
imperativ: „Vade retro, Satana”. Acum îl lasă să-şi facă 

treaba, căci lucra pentru împlinirea iconomiei divine. 
De aceea lisus nu-Şi exercită puterea, ci spune lui Pilat: 
„Dacă ar fi împărăţia Mea din lumea aceasta, slujitorii 
Mei s-ar fi luptat ca să nu fiu dat în mâinile iudeilor; dar 
împărăţia Mea nu este de aici” (Mt. 18,36). Este maxima 
kenoză a lui lisus. De aceea El nu Se opune judecării 
şi condamnării Sale, ci răspunde celor trei acuzaţii în 
trei moduri surprinzătoare: prin tăcere; afirmând: „Eu 
pentru aceasta M-am născut şi am venit în lume, ca să 
mărturisesc despre Adevăr” (In. 18,37); sau spunând: 
„Eu sunt”, confirmând şi în faţa instanţei ultime a morții 
că „este Cel ce este”; deci Fiinţa supremă. Răspunsurile 
lui lisus constituie o veritabilă doctrină a Adevărului 
Fiinţei şi a cunoaşterii ca mod de identificare cu Ea, 
iar tăcerile Lui ascund tot misterul cu care Se învăluie 
dumnezeirea în lume. 

Şi lisus îşi încheie „depoziţia” anunțând a doua 
Sa venire: „Ba, mai mult, vă spun că de acum încolo 
veţi vedea pe Fiul Omului şezând la dreapta puterii 
lui Dumnezeu şi venind pe norii cerului” (Mt. 26,64). 
Asistăm, astfel, la un proces paradoxal în care lisus nu 
neagă, ci confirmă acuzaţiile care I se aduc, în numele 
Adevărului. Dar adevărul pentru casta sacerdotală 
iudee era un scandal. Ne întrebăm, totuşi, dacă opoziţia 
castei sacerdotale la venirea lui lisus nu era legitimă, 
din punct de vedere exoteric, ca apărând tradiţia Legii 
Vechi. Totuşi, aşa cum spun proorocii, şi cum reia lisus: 
„Nu este scris în legea voastră: «Eu am zis sunteţi 
Dumnezei?» (Ps. 82,6) Dacă legea a numit Dumnezei 
pe aceia cărora le-a vorbit Cuvântul lui Dumnezeu, şi 
Scriptura nu poate fi desființată, cum ziceţi voi că hulesc 
Eu. pe Care Tatăl M-a sfinţit şi M-a trimis în lume? Şi 
aceasta pentru că am zis: Sunt Fiul lui Dumnezeu?” 
(In. 11,34-36) Neînţelegerea acestui lucru şi aşteptarea 
unui Mesia lumesc de către casta sacerdotală denotă 

nu numai o pierdere a nucleului esoteric al tradiţiei 
iudaice, ci şi o ignorare a spiritului Legii Vechi, 
asociată cu o decadenţă formalistă, cu o scleroză chiar 
a exoterismului iudaic. De aici condamnarea fără apel 
a castei sacerdotale de către lisus. Singura circumstanță 
atenuantă ar fi aceea că, prin condamnarea lui lisus, 
iudeii au lucrat, indirect, pentru mântuirea lumii. Răul 
face în cele din urmă binele pe care nu-l vrea. Procesul 
lor va fi judecat însă la sfârşitul lumii. Căci ei sunt un 
„popor ales”, dar pentru Apocalipsă. 

Aşadar, închistată în exoterismul ei îngust, casta 
sacerdotală iudaică nu mai avea acces la adevărul 
esoteric (interior) care se pogorâse printre ei. De aceea 
iudeii vor fi pedepsiţi prin distrugerea Templului, iar 
mulțimea care s-a raliat marilor preoți, trimițându-L pe 
lisus la moarte, va fi şi ea risipită pe tot pământul. De 
altfel, blestemul şi-l pronunţă singură, în faţa lui Pilat: 
„Sângele Lui să fie asupra noastră şi asupra copiilor 
noştri” (Mt. 27,25). Această autodamnare urmăreşte 
până astăzi poporul evreu şi-l va urmări până la sfârşitul 
veacurilor, căci lisus spune: „Nu va trece neamul acesta 
până nu se vor împlini aceste lucruri” (Mrc. 13, 30). 


4. ÎNTÂLNIRI CU SUFERINŢA UMANĂ 


Întâlnirile lui lisus cu oamenii n-au însemnat numai 
neînţelegeri, ci mai ales posibilitatea de a propovădui 
doctrina creştină, ca şi aceea de a le cunoaşte necazurile 
şi a le înlătura. lar pentru oameni, acest contact cu 
Fiul Omului a reprezentat o şansă extraordinară de a 

rimi harul şi puterea lui învățătoare şi tămăduitoare. 
Intâlnindu- Se cu oameni, lisus S-a întâlnit cu suferinţa 
lor, cu păcatele şi cu grijile lor, în fond cu existenţa lor de 
fiecare zi, cu povara acestei existenţe. 

a. Suferinţa 

Primele fapte de care S-a izbit lisus când a pornit 
să-Şi propovăduiască doctrina, în timp ce-Şi alegea 
ucenicii, au fost suferința oamenilor sub forma bolilor şi 
a durerii. De altfel, toată viaţa lui lisus pare să se împartă 
preponderent între învăţătură şi faptă, între cunoaştere 
şi iubire activă, întreruptă de rugăciuni în singurătate. În 
domeniul faptei, vindecările miraculoase sunt poate cele 
mai numeroase şi mai impresionante manifestări ale lui 
lisus. El nu înlătură însă numai durerea, ci vindecă trupul 
şi sufletul, şi chiar mai întâi trebuie vindecat sufletul 
de unde pornesc relele, ca de altfel şi cele bune. Aceste 
vindecări sunt necesare pentru a pregăti terenul pentru 
însămânţțarea duhului. Suferinta este, astfel, nu numai 
un prilej pentru manifestarea milei şi puterii divine, ci şi 
unul pentru realizarea transformării spirituale a omului. 
Este o altă dovadă a marii iubiri pentru om a lui lisus: 
„Când a văzut gloatele, i s-a făcut milă de ele...” (Mt. 
9,36). Suferinţa devine, astfel, pentru om o probă de foc 
care atrage flacăra iubirii divine. 

Exceptând pe îndrăciţii de care am vorbit, suferințele 
pe care le tămăduieşte lisus ni se par a fi de trei feluri: 
unele care afectează trupul propriu-zis: slăbănogi, 
leproşi, mână uscată etc.; altele care anihilează simţurile: 
orbi, surzi, muţi; şi altele care sunt suferinţe ale sufletului 
apăsat de păcate, şi despre care vom vorbi separat. 

Din prima categorie vom alege ca pilduitoare 
vindecarea Slăbănogului de 38 de ani (In. 5,1). Paralizia 
afectează mersul care, pe lângă suferinţa fizică, restrânge 
spaţiul, însingurând omul („Doamne... n-am pe nimeni 
să mă bage în scăldătoare...”). Vindecarea se obține prin 
purificare cu apă şi cu Duh. („Un înger al Domnului 
se pogoară din când în când în scăldătoare şi tulbură 
apa...”). lisus vindecă cu puterea Duhului, dar şi cu 
credința, răbdarea şi aşteptarea omului suferind. În 

acest caz, ca şi în multe altele, suferinţa este o consecinţă 
a greşeli: („lată că te-ai făcut sănătos, de acum să nu mai 
păcătuieşti, ca să nu ți se întâmple şi mai rău...”). 

Un alt tip de suferință este aceea care degradează 
simţurile, între care orbirea e cea mai gravă. Ea afectează 
comunicarea cu lumea şi cu cosmosul, ducând la o 
însingurare aproape totală. Omul nu mai beneficiază 
de lumină, deşi îi rămâne cuvântul. Cea mai importantă 
vindecare e aceea a unui Orb din naştere (In. 9,1). În 
acest caz, suferința nu este consecința unui păcat: „N-a 
păcătuit nici omul acesta, nici părinţii lui, ci s-a născut 
aşa, ca să se arate prin el lucrările lui Dumnezeu.” 
Suferinţa poate deschide, aşadar, calea spre cer, detaşând 
pe om de lume. Pe orb Iisus îl vindecă ungându-l cu tină 
şi trimițându-l să se spele: purificare prin elemente, dar 
şi acţiunea suflului divin. Şi aici credinţa este esenţială: 
„Cred, Doamne, I-a zis el, şi I s-a închinat.” Dar, aşa cum 
spune lisus vorbind despre farisei, de cele mai multe ori 
nu e vorba doar de orbirea fizică, ci şi de cea spirituală, 
mult mai gravă. „Dacă ați fi orbi (...) n-aţi avea păcat; 
dar acum ziceţi: «vedem». Tocmai de aceea păcatul 
vostru rămâne.” Şi lisus conchide cu un paradox: „Eu 
am venit în lumea aceasta pentru judecată: ca cei ce nu 
văd să vadă şi cei ce văd să ajungă orbi.” Şi, cum fariseii 
îl ispiteau pe fostul orb, acesta le răspunde: „Aici este 
mirarea, că voi nu ştiţi de unde este (lisus), şi totuşi 
El mi-a deschis ochii.” Orbirea fariseilor este, în fond, 
ignoranță. De aceea lisus produce o separare radicală în 
lume prin lumina cunoștinței: „Cât sunt în lume, sunt 
lumina lumii” (In. 9,5). lar atunci când vindecă un mut, 
lisus îi redă cuvântul, care poate fi cunoaşterea divină. 

Foarte frecventă în lumea veche pare să fie nebunia, 
specificată ca posedare de demoni în Evanghelii. Ea e cu 
atât mai gravă, cu cât afectează cunoaşterea; dar despre 
această suferinţă s-a vorbit într-un capitol anterior. 

Cea mai sfâşietoare întâlnire cu suferinţa este aceea 
pe care lisus o suportă El însuşi în vremea pătimirii Sale. 
Suferinţa Lui însumează şi durerea fizică a răstignirii, şi 
chinurile sufleteşti ale trădării lui Iuda ca instrument al 
demonului, şi angoasa morţii. Cât de teribile trebuie să 
fi fost aceste chinuri în Ghetsimani, dacă Evanghelistul 
spune: „A ajuns într-un chin ca de moarte. Şi a început 
să se roage şi mai fierbinte: şi sudoarea I se făcuse ca 
nişte picături mari de sânge care cădeau pe pământ (...). 
Atunci I s-a arătat un înger din cer, ca să-L întărească” 
(Lc. 22,43). lisus însuşi, deşi îndură suferința cu 
credinţă şi răbdare, nu poate, omeneşte vorbind, să nu 
Se plângă, în două rânduri: în Ghetsimani, spunând: 
„Sufletul Meu este cuprins de o întristare de moarte 
(...). Tată, dacă este cu putință, depărtează de la mine 
paharul acesta. Totuşi, nu cum voiesc Eu, ci cum voieşti 
Tu” (Mt. 26,38); şi pe Golgota, strigând: „Eli, Eli, lama 
sabactani” (Mt. 27,46). Dar, cu toată suferința, lisus Se 
lasă în voia Tatălui, fără să ia nici o iniţiativă. Dacă până 
acum cauzele suferințelor tămăduite de lisus erau fie 
un păcat, fie o încercare a credinţei, acum e vorba de un 
sacrificiu liber acceptat pentru mântuirea omenirii. Căci 
prin asumarea suferinţei ca sacrificiu se poate obține nu 
numai purificarea, ci şi transmutarea umanului în planul 
ceresc, se poate elibera spiritul din exilul pământesc. 


b. Păcatul 

Una din cauzele suferinței e păcatul, transgresarea 
unei reguli sau a unei legi care strică echilibrul uman 
şi duce mai curând sau mai târziu la dezechilibru 
şi dizarmonie, când de obicei plăcerea se preface în 
durere. Această transgresare este în genere o depăşire a 
măsurii, un exces al trupului sau al sufletului (hybris), 
o patimă sau un viciu. Dar sunt şi păcate prin lipsă, 
prin sărăcirea naturii umane, prin secătuirea ei. Şi fiind 


182 FLORIN MIHĂESCU 


vorba de încălcarea unor legi ale firii, care sunt şi legi ale 
lui Dumnezeu, păcatul nu are drept consecință numai 
suferinţa aici pe pământ, ci şi în cealaltă viață. Păcatul e 
o suferință zadarnică ce nu purifică şi în cele din urmă 
dăunează. 

lisus este necruţător cu încălcarea legilor date de 
Dumnezeu oamenilor. „Dacă ochiul tău cel drept te 
face să cazi în păcat, scoate-l şi leapădă-l de la tine; căci 
este spre folosul tău să piară unul din mădularele tale, 
şi să nu-ţi fie aruncat tot trupul în gheenă” (Mt. 5,30). 
A condamna un păcat făcut cu privirea înseamnă a 
condamna chiar intenţia păcatului. Această interdicție 
extrem de restrictivă face ca păcatul să devină o 
comportare aproape curentă a omului în lume. Şi lisus 
o recunoaşte: „Vai de lume, din pricina prilejurilor de 
păcătuire! Fiindcă nu se poate să nu vină prilejuri de 
păcătuire; dar vai de omul acela prin care vine prilejul 
de păcătuire” (Mt. 18,7). 

Dar omul, ca făptuitor al păcatului, nu poate să fie 
decât un agent al Răului în lume, un agent al demonului, 
care este „stăpânitorul acestei lumi” şi nu urmăreşte 
decât să separe pe om de cer, pentru a-l atrage apoi mai 
uşor în păcat. De aceea cel mai grav păcat este blestemul 
împotriva Duhului Sfânt, deci a lui Dumnezeu (Mt. 
12,31). Ceea ce s-a întâmplat cu primii oameni în 
Paradis, se întâmplă de la alungarea lor, cu toţi oamenii 
pe pământ. Şi chiar dacă păcatul e provocat de demon, 
acceptarea şi comiterea lui este un act liber al omului. De 
aceea vina lui nu este mai mică. 

Aşadar, orice încălcare a unei legi sau a unei porunci 
divine atrage după sine o pedeapsă corespunzătoare, 
pentru restabilirea echilibrului cosmic. Este o lege a 
acțiunilor şi reacțiunilor concordante extrem de severă, 
care nu se echilibrează însă totdeauna în această viață. 
Pentru refacerea armoniei, a dreptăţii, Legea Veche 

cerea: ochi pentru ochi, dinte pentru dinte. Dar dreptatea 
lui lisus este alta: nu este una compensatorie cantitativă, 
ci una transformatoare. De aceea păcatul de care te 
desparţi şi pentru care te căieşti îşi pierde virulența; 
aşadar, părerea de rău însoţită de o făgăduință de 
îndreptare, ceea ce se numeşte pocăința (metanoia), este 
prima condiţie a accesului la împărăţia cerurilor (Mt. 
4,17). Această metanoia nu e numai o separare de păcat, 
ci şi o veritabilă transformare a întregii fiinţe, ca urmare 
şi a iertării păcatului, putere pe care lisus a transmis-o 
şi apostolilor. „Adevărat vă spun că orice veţi lega pe 
pământ va fi legat în cer; şi orice veți dezlega pe pământ, 
va fi dezlegat în cer” (Mt. 18,18). Dar chiar şi iertarea 
de la om la om este importantă, aşa cum se spune în 
Rugăciunea domnească. Căci iertarea este o consecinţă a 
milei şi a iubirii de aproapele, pe care lisus o consfințeşte 
în continuarea Legii Vechi. 

Poate cea mai pilduitoare întâlnire a lui lisus este 
aceea cu Femeia păcătoasă pe care fariseii şi norodul 
voiau s-o ucidă cu pietre (In. 8,1). Cum lisus nu venise 
pe pământ ca să judece, ci ca să mântuiască, le spune 
fariseilor: „Cine dintre voi este fără păcat, să arunce cel 
dintâi cu piatra în ea.” Şi cum nimeni nu e fără păcat, 
mulţimea a renunţat la execuţie. Oricât de severă e 
morala lui lisus, ea nu e nici crudă, nici absurdă. Mila 
Lui e mai puternică decât rigoarea Lui. „Nici Eu nu te 
osândesc. Du-te şi să nu mai păcătuieşti.” lar mai târziu, 
după ce îl condamnă pe Robul nemilostiv din parabolă, 
el încheie, spunând: „Milă voiesc, nu jertfă.” Dar cea 
mai uluitoare transformare a unui om păcătos, cea mai 
importantă metanoia, ca urmare a căinţei şi iertării, este 
aceea a Mariei Magdalena, care din prostituată a ajuns 
prima mironosiță (purtătoare de mir) la învierea lui lisus. 
lată că prin miracolul mizericordiei divine extremele se 
pot atinge. Căci celui ce iubeşte mult (pe lisus), multe i 

se iartă. Acelaşi lucru se întâmplă şi cu tâlharul cel bun 
(la Răstignire), care se căieşte şi care e luat de lisus în 
Rai în chiar momentul morţii Sale. Căci pentru veşnicie 
o clipă poate fi mai importantă decât toată viaţa. 

Dar dacă lisus este milostiv cu omul, El este necruţător 
cu păcatul colectiv. Şi devine mânios şi neiertător cu 
cetăţile care au greşit grav: „Vai ție, Horazine! Vai ţie, 
Betsaido! Căci dacă ar fi fost făcute în Tir şi în Sidon 
minunile care au fost făcute în voi, de mult s-ar fi pocăit, 
cu sac şi cenuşă” (Mt. 11,21). Iar împotriva Ierusalimului 
se dezlănțuie blestemul Său profetic: „Vedeţi voi toate 
aceste lucruri? Adevărat vă spun, că nu va rămâne aici 
piatră pe piatră care să nu fie dărâmată” (Mt. 24,2). 
Pentru mulţimea ignorantă, lisus are totuşi un cuvânt 
de milă: „Tată, iartă-i, că nu ştiu ce fac” (Lc. 23,34), 
spune El chiar pe drumul crucii. Dar pentru cei aleşi să 
conducă mulțimile şi care greşesc, pentru cei care aşează 
„urâciunea pustiirii” în locul sfânt (Mt. 24,15), Iisus nu 
are nici o cruţare. Căci păcatul împotriva Duhului Sfânt 
nu se iartă, mai ales atunci când e vorba de cei care-l fac 
conştient. 

Din aceste câteva întâlniri ale lui lisus cu păcatul şi 
suferința omului rezultă implicit şi condiţiile vindecării 
şi ale mântuirii, care pot fi rezumate printr-un lanţ de 
condiționări reciproce: păcat, suferință, căință; credință, 
rugăciune, iertare (milă); vindecare (mântuire). Ni 
se pare că acestea sunt şapte trepte ale mântuirii în 
doctrina creştină, formate dintr-o triadă pătimitoare 
(purificatoare) şi una transformatoare. Este o cale a 
suferinței pentru recâştigarea Raiului, este o cale a 
recuperării stării de puritate originară. Despre alte căi, 
accesibile celor aleşi, lisus va vorbi cu alte prilejuri, 
mai ales cu apostolii. Oricum, calea suferinţei este la 
îndemâna oricui, căci nimeni nu e scutit de suferinţă. 
Dar nu toţi o pot transmuta, şi atunci poate deveni o 

piatră de poticnire. Suferinţa e salvatoare când poate fi 
consacrată, când devine sacrificiu, cu toate aspectele lui 
vivificatoare. 


c. Îngrijorările 

Grijile mărunte ale fiecărei zile par neînsemnate în 
raport cu marile păcate şi suferințe ale existenţei, dar 
prin acumulare ele devin acaparatoare şi compactante. 
Pe de altă parte, ele agită viața risipind-o şi fură 
timpul, nelăsând vremea şi liniştea necesară pentru 
cele ale duhului. De aceea lisus le întâlneşte la mai toți 
oamenii şi atrage atenţia asupra lor încă de la începutul 
propovăduirii Sale, de la Predica de pe Munte: „Nu vă 
îngrijoraţi de viața voastră, gândindu-vă ce veţi mânca 
sau ce veţi bea; nici de trupul vostru, gândindu-vă cu ce 
vă veţi îmbrăca...” (Mt. 6,25). Şi urmează admirabilele 
exemple-simbol ale crinilor şi păsărilor cerului, care 
trăiesc fără grijă, în frumuseţe şi pace. „Nu vă îngrijoraţi 
dar de ziua de mâine căci ziua de mâine se va îngrijora 
de ea însăşi. Ajunge zilei necazul ei.” Este o invitaţie 
limpede de a trăi în prezent, de a trăi în duh, nesupuşi la 
acţiunea dizolvantă a timpului. Căci îngrijorările înăbuşă 
sămânţa căzută între spini: „...dar îngrijorările veacului 
acestuia şi înşelăciunea bogățiilor îneacă acest Cuvânt 
şi ajunge neroditor” (Mt. 13,22). lar pentru că lupta 
cu îngrijorările poate constitui ea însăşi o îngrijorare, 
lisus recomandă o soluţie suverană: „Căutaţi mai întâi 
împărăţia lui Dumnezeu şi neprihănirea ei şi toate 
aceste lucruri vi se vor da pe deasupra” (Mt. 6,33). Cu 
aceasta lisus separă, fără să despartă, viața pământească 
de viaţa duhovnicească. Căci pământul este un suport 
pentru a trăi în duh, iar viața un prilej pentru a pregăti 
viața de dincolo. De aceea, lisus încheie aceste învățături 
spunând: „Nu vă strângeţi comori pe pământ, unde 
le mănâncă moliile şi rugina şi unde la sapă şi le fură 

hoţii, ci strângeţi-vă comori în cer (...). Pentru că unde 
este comoara voastră, acolo va fi şi inima voastră” (Mt. 
6,19-21). lisus transferă astfel preocupările vieţii de pe 
pământ în cer şi din afară înlăuntru, unde e centrul 
ființei, inima. Ea trebuie să devină cerul nostru. 

De câte ori revine asupra acestei probleme a grijilor 
pământeşti, lisus accentuează cele spuse mai înainte: 
„Luaţi seama la voi înşivă, ca nu cumva să vi se 
îngreuneze inimile cu îmbuibare de mâncare şi băutură 
şi cu îngrijorările vieţii acesteia, şi astfel ziua aceea să vie 
fără veste asupra voastră” (Lc. 21,34). E vorba, desigur, 
de ziua morţii, ca în parabola Bogatului căruia i-a rodit 
țarina şi căruia Dumnezeu îi spune: „Nebunule, chiar în 
noaptea aceasta ți se va cere înapoi sufletul şi lucrurile 
pe care le-ai pregătit, ale cui vor fi?” (Lc. 12,20). Şi mai 
evident este acest imperativ de a lăsa la o parte grijile 
pământeşti în parabola Celor poftiţi la Cină. Nici ogorul, 
nici gospodăria, nici chiar viața de familie nu trebuie 
să ne împiedice să luăm parte la cina de nemurire a 
Cuvântului lui lisus, prefigurare a Cinei de Taină, a 
împărtăşirii cu trupul şi sângele Lui. Dar pentru aceasta 
trebuie să ne pregătim, căci intrând la această cină nepre- 
gătiți, riscăm să fim aruncați în întunericul din afară (Mt. 
22,13)”, 

Aşadar, singura noastră grijă trebuie să fie aceea de a 
veghea să nu fim găsiți nepregătiți pentru marea Cină; şi 
pentru aceasta trebuie să strângem comori în cer. Este o 
grijă care ne uşurează de toate celelalte griji. Dar cum să 
strângi comori în cer? Ne-o spune lisus în întâlnirea cu 
cele două surori ale lui Lazăr, Marta şi Maria: „Marto, 
Marto, pentru multe lucruri te îngrijorezi şi te frămânțţi 
tu, dar un singur lucru trebuieşte. Maria şi-a ales partea 


87 Între focul gheenei şi întunericul din afară pare să fie doar o 
diferență de grad, şi nu de natură. In alte tradiţii, întunericul din 
afară ar putea corespunde transmigraţiei. 

cea bună, care nu i se va lua” (Lc. 10,41). Trebuie să 
separăm, aşadar, viaţa activă de viața contemplativă, să 
separăm pământul de cer, ca să-l urmăm pe lisus. 


5. ÎNTÂLNIREA CU MOARTEA 


Dintre toate suferinţele şi durerile omului, moartea, 
desigur, e cea mai atroce, fiind iremediabilă. Chiar 
pentru cei care cred într-o altă viață, separarea de un 
seamăn apropiat este o ruptură care descumpăneşte, 
întristează şi lasă un gol. Căci chiar dacă duhul poate fi 
senin, sufletul e sfâşiat şi pătimitor. lisus însuşi, ca om, 
a simţit lucrul acesta în timpul patimilor Sale. Şi nici un 
om nu poate simţi altfel, deşi pentru mulți sfinți moartea 
poate fi o eliberare. Faţă de suferința provocată de 
moartea celor apropiaţi, lisus a avut întotdeauna o mare 
milă, ştiind poate că-L aşteaptă şi pe El aceeaşi încercare. 
Ca pildă a mizericordiei Sale față de această imensă 
durere a morţii stau cele trei învieri, care reprezintă nu 
numai tămăduiri ale celei mai mari suferințe umane, 
ci şi transmutarea vieții prin moarte în viață veşnică. 
Moartea nu e un sfârşit, ci un prag spre o viaţă fără de 
moarte, spre înviere. 

Prima înviere făcută de lisus este aceea a Fiului 
văduvei din Nain (Lc. 7,11). lisus o întâmpină pe mama 
îndurerată cu vorbele: „Nu plânge.” Dacă moartea e 
o trecere spre o altă viață mai bună, ar trebui să fie un 
prilej de bucurie. A plânge moartea ar trebui să însemne 
mai degrabă a plânge această viaţă. Adresându-se celui 
mort, lisus îi porunceşte: „Tinere, scoală-te, îți spun.” 
Moartea apare ca o stare de pasivitate, de somn. Învierea 
e recâştigarea stării de verticalitate, de veghe. Pentru 
această trezire e nevoie de un şoc, de o poruncă. Dacă 
după celelalte vindecări lumea se mai putea îndoi de 
puterea lui lisus, acum ei îl socotesc un prooroc. Căci 

învierea este viziunea unei alte vieţi, este o problemă 
eshatologică. 

A doua înviere este aceea a Fiicei lui lair (Lc. 8,40) 
care era o copilă. Dacă moartea unui bătrân, sau chiar 
a unui matur, poate apărea ca un sfârşit firesc al ciclului 
existenței noastre, moartea unui copil nedumereşte. 
Firul vieţii lui pare tăiat înainte de a ajunge la capăt. În 
Evanghelie se spune că fetița avea 12 ani; încheiase deci 
un ciclu de viaţă (copilăria), căci nu orice ciclu vital se 
încheie la bătrâneţe. Celor care se găseau în casa lui 
lair, lisus le spune, ca în cazul anterior: „Nu plângeţi, 
fetița n-a murit, ci doarme.” Somnul poate avea o dublă 
semnificație: odihna după oboseala vieţii, care vine la unii 
mai devreme, la alţii mai târziu; dar e şi o stare de trecere 
spre o altă zi, spre o altă viață, spre o altă dimensiune 
a existenţei care împlineşte pe alt plan persoana umană. 
Şi acestei moarte lisus îi strigă: „Fetiţă, scoală-te.” Şi o 
ia de mână. Contactul cu lisus, care e viața veşnică („Eu 
sunt învierea şi Viaţa”), viața de după viaţă, o readuce în 
viaţă. „Şi duhul s-a întors la ea,” spune Evanghelistul (Lc. 
8,55). E ca un transfer de energie increată care reactivează 
energia creată. Duhul reprezintă, aşadar, viața adevărată, 
viaţa veşnică. Moartea este părăsirea de către duh, dintr- 
un motiv sau altul, când şi sufletul se desparte de trup, 
iar învierea înseamnă revenirea duhului sau trecerea 
lui pe un alt plan, în fond acela care îi este conatural. 
Moartea şi învierea sunt însă, în cele din urmă, un mister; 
de aceea lisus scoate toată lumea din casă şi nu ia cu el 
decât pe cei trei apostoli apropiaţi: Petru, Iacob şi loan (ca 
şi la Schimbarea la Faţă; ca şi în grădina Ghetsimani, deci 
în momente de mare taină). Apostolilor li se dă puterea 
să vindece, dar învierea din morţi este lucrarea (energia) 
Sfântului Duh, pe care ei îl vor primi mai târziu. 

A treia înviere este învierea lui Lazăr, relatată 
îndelung numai de loan (11, 1-46). Aşa cum spune lisus, 

Lazăr era prietenul Lui. Când ştim ce sus pune lisus 
prietenia, ca dragostea cea mai pură (philia), înțelegem 
de ce această înviere este mai aparte decât celelalte. Căci 
pentru Lazăr „lisus plângea”, ceea ce nu se mai întâmplă 
pentru nici un alt muritor. El, Care spune tuturor: „Nu 
plângeţi”, iată că acum plânge la moartea lui Lazăr. E 
semnul marii sale iubiri pentru un prieten, ca şi pentru 
surorile lui, Marta şi Maria. Acest plâns e ca o jertfă şi 
ca un botez care fac posibilă învierea, când lacrimile de 
tristeţe se vor preface în lacrimi de bucurie. Căci sufletul 
lui lisus era trist, dar duhul Lui era senin. La început, 
lisus spune: „Lazăr, prietenul nostru, doarme; dar mă 
duc să-l trezesc din somn.” Încă o dată, pentru lisus 
moartea e o stare firească, cum ar trebui să fie pentru toți 
cei ce cred într-o viaţă veşnică. Adormirea de aici este 
trezirea de dincolo. Pentru mulţime, legată prea strâns 
de lumea aceasta, ideea e de neînțeles. De aceea, lisus 
revine spunând: „Lazăr a murit”, dar adaugă pentru 
Marta: „Fratele tău va învia.” Somn şi trezire, moarte şi 
înviere sunt pentru lisus comparabile; nu însă şi pentru 
mulțime, care se întreabă nedumerită de ce lisus l-a lăsat 
să moară pe Lazăr, de ce nu l-a vindecat când era bolnav. 
Răspunsul lui lisus e surprinzător: „Boala aceasta nu e 
spre moarte, ci spre slava lui Dumnezeu...” lată că prin 
suferinţă, sau chiar prin moarte, nu se ispăşeşte neapărat 
un păcat, ci se înalță o jertfă lui Dumnezeu, jertfa vieții 
acesteia, pentru dobândirea vieţii de dincolo. 

Actul învierii lui Lazăr pare mai dificil decât în celelalte 
cazuri, căci Lazăr murise de patru zile şi era îngropat, 
intrând chiar în putrefacție. În acest caz, miracolul 
constă nu numai în întoarcerea sufletului în trup, ci şi în 
refacerea trupului, ceea ce e un semn al învierii de Apoi. 
Sufletul, care mai întârzie trei zile în preajma mortului, 
în acest caz pare să fi părăsit cadavrul. Poate de aceea, 
înainte de a-l învia, lisus Se înfioară şi Se roagă: „Iată, 

îti mulţumesc că M-ai ascultat.” Pe Dumnezeu nici nu 
trebuie să-L rogi, căci ştie ce vrei. Trebuie mai curând 
să-l mulțumeşti, în semn că jertfa milei s-a transformat în 
jertfa laudei. lisus Se roagă, însă, şi pentru ca mulțimea să 
creadă în puterea rugăciunii. „După ce a zis aceste vorbe, 
a strigat cu glas tare: «Lazăre, vino afară». A veni afară 
din mormânt înseamnă a veni de la întuneric la lumină, 
dar şi de la viaţa interioară la cea lumească. Strigătul lui 
lisus e plin de putere, ca să treacă peste prăpastia morții, 
ca să facă să vibreze din nou viaţa. Strigătul este Cuvântul 
care învie - lisus poruncește apoi: „Dezlegaţi-l.” Moartea 
este cea care leagă. Învierea dă omului libertatea într- 
un grad mai mare decât îl poate da viața obişnuită. În 
cele din urmă, lisus i se adresează Martei, care era mai 
neîncrezătoare decât sora ei: „Nu ţi-am spus că dacă vei 
crede, vei vedea slava lui Dumnezeu?” Invierea este o 
redeşteptare în lumina slavei cereşti, pe care a mediat-o 
moartea ca prag, ca Poartă Strâmtă. Prin slavă, omul 
comunică cu cerul, se ridică în „slava cerului”. Ferice de 
cei ce mor pentru lumea aceasta şi învie pentru cealaltă, 
încă din această viață. Ei sunt cu adevărat cei aleşi, cei 
nemuritori. 

Ca o încoronare a celor trei învieri relatate de 
Evanghelii este întâlnirea lui lisus cu Moartea şi învierea 
Sa. Moartea este atroce şi pentru El, de aceea se roagă 
Tatălui să-L cruţe, dar, cum ştie că nu e posibil, se lasă 
în Voia Lui. „Tată, dacă este cu putinţă, depărtează de la 
Mine paharul acesta. Totuşi, nu cum voiesc Eu, ci cum 
voieşti Tu” (Mt. 26,39). Chinul lui lisus este profund 
uman, dar nu afectează duhul. „Sufletul Meu este cuprins 
de o întristare de moarte (...) Vegheaţi şi rugaţi-vă, ca să 
nu cădeţi în ispită; duhul într-adevăr este plin de râvnă, 
dar carnea e neputincioasă.” Trupul şi sufletul suferă, 
spiritul însă năzuieşte mai sus, in excelsis. lată şi aici o 
afirmare a prezenţei celor trei lumi în microcosmosul 

uman: corpus, anima, spiritus. Important este ca 
suferința şi moartea să fie primite în stare de veghe şi de 
rugăciune, pentru că ispita adversarului e mare în aceste 
momente şi e nevoie mai mult ca oricând să ne ancorăm 
duhul în cer. E ultima clipă în care mai avem libertatea 
şi puterea s-o facem. Somnul apostolilor are aici un sens 
negativ, de lipsă de veghe. 

Nu vom vorbi acum despre Patimile şi Moartea lui 
lisus, în acelaşi timp tragice şi exaltante. Nici despre 
cele şapte strigăte ale lui lisus pe cruce, care vor trezi 
morții din iadul (sheol) în care El va cobori după moarte. 
Suferința Lui este atât de cruntă, încât pentru o clipă 
lisus pare să Se îndoiască de mila lui Dumnezeu: „Eli, 
Eli, lama sabactani.” Dar ultimul Lui cuvânt, „Săvârşitu- 
s-a” (In. 19,30), e un semnal sfârşitului pământesc, dar şi 
al desăvârşirii cereşti. Să mai spunem că în acelaşi timp 
în care lisus cobora în sheol, îi spusese tâlharului din 
dreapta: „Adevărat îți spun că astăzi vei fi cu Mine în 
Rai” (Lc.23,43). Lucrul e posibil doar în simultaneitatea 
atemporală. lisus depăşise, aşadar, starea umană. 

Învierea propriu zisă e lucrarea Tatălui şi a Sfântului 
Duh, pentru reîntoarcerea Fiului în Sfânta Treime, pe 
care de altfel n-o părăsise niciodată, este un mister. De 
aceea ea nu e „povestită” în Evanghelii. Vidul nu poate 
fi văzut sau închipuit decât sub forma mormântului gol. 
Iconografic, în tradiţia ortodoxă, învierea e pictată ca 
ieşirea lui lisus din iad, cu Adam şi Eva de mână. Noul 
Adam îl mântuie pe cel vechi. lisus nu revine, ca ceilalți 
morți înviați de EI, în trup. El înviază într-un „corp 
glorios”, duhovnicesc, aşa cum o dovedesc arătările sale 
după înviere. El nu mai este om, ci om îndumnezeit. El 
e în slava cerului. Tatăl I-a ascultat rugăciunea şi L-a 
proslăvit (In. 17,1). 

Moartea lui lisus şi cele trei cruci atestă, în fond, 
trei modalităţi de supravieţuire a sufletului: în iad, ca 

pedeapsă pentru păcate (tâlharul cel rău); în Rai, ca 
răsplată pentru pocăință (tâlharul cel bun); în Tatăl, 
ca treaptă supremă a îndumnezeirii printr-o viață 
transfigurată de cunoaştere şi iubire. 


6. ÎNTÂLNIRI CU PERSOANE 


Am urmărit mai înainte câteva întâlniri ale lui lisus cu 
categorii sociale de oameni cum sunt mulțimea, străinii, 
fariseii. În acest capitol, ne vom concentra asupra 
unor întâlniri cu persoane care reprezintă, în fond, 
individualitatea umană în ceea ce are ea mai specific. 


a. Întâlniri cu copii 

lisus nu Se întâlneşte cu un copil anume, poate pentru 
că copiii nu au încă o individualitate bine conturată, ei 
fiind mai aproape de îngeri din acest punct de vedere, 
decât de om; dar îngerii au depăşit individualitatea, pe 
când copiii n-au atins-o încă. Copilul reprezintă, în fond, 
o sumă de posibilități care se vor actualiza sau nu. Unele 
se pot întrezări foarte devreme, altele ies la iveală în 
adolescenţă sau tinerețe. Rolul educaţiei în dezvoltarea 
lor este dintre cele mai importante. Dar şi mai puternic 
este rolul vocației, al seminței sădite în el de Dumnezeu 
- şi, din păcate, şi al neghinei aruncate de demon. Şi, 
evident, rolul firii, al pământului în care această sămânță 
este sădită. Pământ, sămânță, cultivare, sau natură, 
destin, pedagogie, iată cele trei realități care se înfruntă 
şi se armonizează sau nu, într-un copil, corespunzând 
celor trei realități din univers: pământ, cer, om, sau corp, 
spirit, suflet. 

Exemplară în primul rând este întâlnirea noastră cu 
lisus-copil la primirea Sa în templu, la 12 ani (Lc. 2,41), 
adică la trecerea de la copilărie la adolescență, când 
conştiinţa individualităţii începe să mijească şi libertatea 

să se manifeste. La lisus, această trecere de la virtualitate 
la act se petrece în templu, deci în contact direct cu 
Duhul. Părinţii îl pierd şi-L caută, cum se întâmplă cu 
mulți părinţi care scapă din mână copiii. Dar lisus îl 
găsise pe Părintele suprem: „«De ce M-aţi căutat? Oare 
nu ştiaţi că trebuie să fiu în casa Tatălui Meu?» Dar ei 
n-au înţeles spusele Lui.” Ceea ce era firesc pentru lisus 
- a fi în casa Domnului - şi ar trebui să fie pentru orice 
copil, nici măcar părinţii Lui nu înţeleg, nu din neglijenţă, 
ci din prea mare dragoste familială (aşadar invers decât 
astăzi). Dar lisus avea vocaţia spirituală dezvoltată în 
cel mai înalt grad şi precocitatea manifestării acestei 
vocaţii. La El conştiinţa se trezeşte destul de devreme, 
şi se trezeşte în dimensiunea cunoaşterii. „După trei zile 
L-au găsit în templu, şezând în mijlocul învăţătorilor, 
ascultându-i şi punându-le întrebări.” lisus e în mijlocul 
celor care învaţă pe alții, pentru că El avea să devină 
învățătorul. El e în centrul stării umane, în Rai, cum ar 
trebui să fie orice copil. Dar e şi în mijlocul cunoaşterii 
adevărate, care-L urcă spre înțelepciune, şi-L va apăra 
de ispitele demonului. Orice trezire firească a unui 
copil, a unei conştiinţe trebuie să fie pentru cunoaştere. 
Iubirea se manifestă chiar de la naştere, la sânul matern. 
Legătura mamă-copil este directă şi indestructibilă; ea 
nu e supusă voinţei, ci instinctului, deci unui element 
înnăscut. Cunoaşterea este rodul unei maturizări, este 
fructul conştiinţei trezite la viața spiritului; este rodul 
libertăţii şi al alegerii unei căi. Pentru lisus, calea aleasă 
este templul, calea cerului. Chiar şi mama Lui - mai ales 
mama Lui - se îngrijorează de pierderea copilului lisus, 
cum se îngrijorează orice mamă. Cunoaşterea trece însă 
peste orice impediment, căci dă certitudinea pentru care 
nu există îndoieli. Cuvântul care S-a întrupat în lisus, iată 
că Se manifestă acum prin dialogul cu învățătorii Legii 
Vechi. Vocaţia Sa de divin învăţător se arată chiar din 

copilărie. Maria, mama Sa, nu înţelege spusele lui Iisus, 
dar le strânge, le păstrează şi le va transmite în tradiția 
orală. Ea este una din sursele Predaniei. „Mama Sa 
păstra toate cuvintele acestea în inima ei. Şi lisus creştea 
în înţelepciune, în statură şi era tot mai plăcut înaintea 
lui Dumnezeu şi înaintea oamenilor” (Lc. 2,51)%8. Este 
rolul, misiunea de vas sfânt al Mariei. lisus avea însă 
deschisă calea învăţăturii şi a înțelepciunii, care era viața 
şi misiunea Lui. O înțelepciune activă, propovăduitoare, 
în timp ce înțelepciunea Mariei era pasivă, ascultătoare. 
În fond, cele două aspecte ale Sophiei. 

lisus nu a uitat niciodată că a fost copil; de aceea, ori 
de câte ori se iveşte prilejul, strânge copiii în jurul Lui. 
În prelungirea discuţiei despre căsătorie, lisus spune: 
„Lăsaţi copiii să vină la Mine şi nu-i opriți; căci împărăţia 
cerurilor este a unora ca ei” (Mt. 19,14). El este părintele 
lor spiritual. Descendenţa Lui nu va fi însă pământească, 
ci cerească. Toți cei ce caută împărăţia cerurilor devin 
fiii Lui încă din această viaţă. Cu un alt prilej, vorbind 
ucenicilor: „lisus a chemat la El un copilaş, l-a pus în 
mijlocul lor şi le-a zis: «Adevărat vă spun, că dacă nu 
vă veţi întoarce la Dumnezeu şi nu vă veți face ca nişte 
copii, cu nici un chip nu veți intra în împărăţia cerurilor»” 
(Mt. 18,2). lisus aşează copilul în mijlocul ucenicilor, în 
centrul paradisiac al stării umane. Fără întoarcerea la 
originar, la neprihănirea copilăriei, nu se poate intra în 
lumea cerească. Copilăria e Poarta Strâmtă a intrării în 
Rai. Şi lisus adaugă: „De aceea, oricine se va smeri ca 
acest copilaş, va fi cel mai mare în împărăţia cerurilor.” 
Or, a fi cel mai mare în ceruri înseamnă a vedea Faţa 
lui Dumnezeu. Puritate şi lipsă de orgoliu, iată lecţia 
copilăriei, iată o cale spre veşnicie. Invers, depărtarea 


88 Se poate spune că tot ce se ştie astăzi, prin Tradiţie şi nu prin 
Scriptură, despre copilăria şi tinereţea lui lisus, provine din 
"amintirile" mamei Sale. 

de copilărie sau pervertirea copilăriei înseamnă focul 
gheenei. Revenirea omului spre copilărie, în special la 
bătrâneţe, dar nu patologic desigur, ar trebui să fie una 
din Fericiri. 

Şi lisus încheie aceste întâlniri cu copiii spunând 
ucenicilor: „Feriţi-vă, să nu defăimaţi nici măcar pe unul 
din aceşti micuţi; căci vă spun că îngerii lor în ceruri 
văd pururea Faţa Tatălui Meu, Care este în ceruri” 
(Mt. 18,10). Copilul este, deci, o imagine a îngerilor pe 
pământ, aşa cum îngerii sunt arhetipurile lor cereşti. 
Prin intermediul copilăriei se poate ajunge, aşadar, până 
la Faţa lui Dumnezeu. Dar a redeveni copil este poate 
lucrul cel mai greu de realizat. Paradoxul este că cei 
care nu ştiu aceasta, copiii înşişi, pot realiza spontan 
Paradisul, însă cei care ştiu nu pot redeveni copii. E nu 
numai un paradox, ci şi o dramă. Din această dramă 
se poate ieşi însă şi pe alte căi, specifice omului matur. 
Dar orice cale trebuie să treacă şi prin această stare, fie 
şi numai simbolic”. Despre aceste alte căi ne va vorbi 
lisus în întâlnirile Lui cu câteva femei şi câțiva bărbaţi 
din vremea Lui, şi în fond din toate vremurile. 


b. Întâlniri cu femei 
In vremea lui lisus, condiţia femeii era de totală 
subordonare față de familie, era absentă din viața socială 


89 În tradiţia hindusă, cuvântul balva desemnează literal o stare 
comparabilă cu aceea a unui copil (bala): este un stadiu de «non- 
expansiune» dacă se poate spune aşa, în care toate puterile ființei 
sunt concentrate într-un punct, realizând prin unificarea lor o 
simplitate nediferenţiată, în aparenţă asemănătoare cu potenţialitatea 
embrionară. Aceasta este (...) întoarcerea la starea primordială de care 
vorbesc toate tradiţiile (...). Această întoarcere este efectiv o etapă 
necesară pe calea care duce la Uniune, căci numai de la această «stare 
primordială» este posibil să se depăşească limitele individualităţii 
umane, pentru a se înălța la stările superioare" (R. Guenon. L 'Homme 
et son Devenir selon le Vedanta). 

şi cel mult slujitoare la templu. În peregrinările Sale, lisus 
nu va face însă deosebiri între bărbat şi femeie, între tânăr 
şi bătrân sau între alte categorii sociale. Cu toată lumea 
El întreţine dialoguri fireşti, apropiate şi totdeauna pline 
de înţelesuri care pun pe gânduri. Căci El răscoleşte 
adâncurile din om, atrăgându-le spre înălțimi. Dintre 
multele întâlniri ale lui lisus, am ales trei convorbiri cu 
femei obişnuite, care ni s-au părut exemplare pentru 
ceea ce este sau ar trebuie să fie drumul femeii în viață, 
în raporturile sale cu Dumnezeu şi cu lumea”. 

În prima întâlnire, aceea cu Femeia canaaneancă (Mt. 
15, 21-28), Iisus Se confruntă direct cu demonul, căci fiica 
femeii era „muncită rău de un drac”. De data aceasta, 
demonul nu-şi mai arată chipul ispititor, precum Evei, 
ci pe cel urât, chinuitor, chipul torturant al suferinţei. Şi, 
evident, femeia imploră mila lui Iisus. Dar lisus, de obicei 
atât de prompt în a răspunde cu mila Sa, de data aceasta 
tace. lată că nu totdeauna răspunsul vine atunci când îl 
cerem. Tăcerea Domnului nu este un refuz, ci arată mai 
degrabă o aşteptare. Absența poate fi o nădejde încă 
promițătoare, atunci când nu e o prezență neînțeleasă 
(„se vede c-a venit, de n-a mai venit”, cum spune o 
înţelepciune populară). Femeia insistă însă în ruga sa, 
şi apostolii o susţin. De data aceasta lisus îi răspunde. 
lată că necesitatea insistării în rugă devine cu atât mai 
importantă, cu cât răspunsul întârzie. lisus răspunde, 
aşadar, şi, ca în alte dăţi, răspunsul Său e surprinzător: 
„Eu nu sunt trimis decât la oile pierdute ale casei lui 
Israel.” Răspunsul divin fiind suprema spontaneitate, 
surprinde logica noastră. Dar femeia insistând, lisus 
precizează: „Nu e bine să iei pâinea copiilor şi s-o dai la 
câini.” E un răspuns învăluit, parabolic. De data aceasta 
intervine replica neaşteptată a femeii: „Da, Doamne, 


90 Cf. F. Mihăescu şi R. Cristian, Minima spiritualia 

dar şi câinii mănâncă firimiturile care cad de la masa 
stăpânului lor.” Femeia nu numai că a înţeles că lisus Se 
referea la cei străini de Israel, dar a avut şi curajul să-l 
răspundă cu pricepere. lisus e impresionat, desigur, de 
credinţa constantă a femeii şi-i vindecă fiica. Dar lisus 
e convins şi de inteligența femeii, şi de îndrăzneala ei, 
totuşi smerită („îndrăzniţi, Eu am biruit lumea”, spune 
lisus altă dată). lisus nu are nevoie nici de o pasivitate 
fals angelică, dar nici de aroganţa fariseică. El acceptă 
dialogul, pentru că respectă libertatea omului. El aşteaptă 
ca omul să insiste în cererea lui, să se bată pentru nevoia 
sa, chiar dacă până la urmă se lasă în voia Domnului. 

S-ar putea obiecta, totuşi, că lisus o pune pe această 
femeie în rând cu câinii, cărora le sunt date resturile. 
Această întâlnire vine după prima înmulţire a pâinilor, 
când s-au strâns douăsprezece coşuri de firimituri. Este 
evident că nu numai despre o hrană materială vorbea 
lisus. Minunea înmulţirii pâinilor este şi o parabolă, 
care ia pâinea drept hrană spirituală, drept prefigurare 
a pâinii euharistice. Or, în domeniul spiritual nu există 
resturi, firimiturile fiind la fel de valoroase ca şi pâinea 
însăşi; căci ceea ce pare mic aici, e mare în lumea 
duhului. Şi, aşa cum se spune în alchimia spirituală, în 
reziduuri se află încă germenii unei vieţi noi, care pot 
regenera sufletul. Firimiturile pe care lisus vrea să le dea 
femeii canaaneence sunt în realitate seminţele învierii, 
căci puţinul rodeşte imens atunci când e transmutat prin 
credinţă, rugă şi înțelepciune. Şi demonul fuge pentru că 
omul nu se hrăneşte numai cu pâine, ci şi cu Cuvântul 
lui Dumnezeu. 

A doua întâlnire importantă a lui lisus este aceea 
cu Femeia samarineancă (In. 4, 1-26). Şi aici e vorba 
tot de o străină, căci samarinenii şi canaaneenii erau 
socotiți de alt neam de către iudei, în afară de aceasta, 
femeia samarineancă avea şi o viață conjugală destul de 

dezordonată, căci lisus îi spune: „Bine ai zis că n-ai bărbat, 
pentru că cinci bărbaţi ai avut şi acela pe care-l ai acum 
nu-ți este bărbat. Aici ai spus adevărul.” lată că lisus stă 
de vorbă cu o femeie hulită de oameni. Nu este prima 
dată, dovadă Maria Magdalena şi alte femei păcătoase, 
despre care nu vom vorbi aici. Căci lisus era atras de 
oamenii cu probleme, de oamenii suferinzi, nu de cei 
indiferenți şi mulțumiți de propria lor suficiență. lisus 
Se opreşte mai ales la oamenii care se ştiu imperfecţi, dar 
care caută sincer o cale spre altceva. De ce se opreşte la 
femeia samarineancă? Poate pentru că a spus adevărul, 
pentru că în fond s-a mărturisit. 

Dialogul care se înfiripă între lisus şi această femeie 
are ca loc de desfăşurare puțul lui Iacob, iar ca timp 
ceasul al şaselea. Suntem, aşadar, lângă un izvor de 
apă, simbol al unui centru spiritual legat de numele lui 
Iacob, părintele Israelului, şi într-un moment de culme 
a zilei, când soarele e la zenit. Acest dialog se leagă deci 
într-un loc şi un timp privilegiat, de unde şi importanţa 
lui. Tema convorbirii este apa. Cu femeia canaaneancă 
lisus vorbeşte despre pâine, cu samarineanca despre 
apă, două aspecte ale substanţei, aşa cum şi femeia 
este ex parte substantiae. lisus este însetat şi-i spune 
femeii: „Dă-Mi să beau”, după care adaugă: „Dacă ai 
fi cunoscut tu darul lui Dumnezeu şi Cine este Cel ce- 
ţi zice: «Dă-Mi să beau», tu singură ai fi cerut să bei şi 
El ţi-ar fi dat apă vie.” Femeia e cea care poate potoli 
setea imediată, care poate scoate din adâncul fântânii, 
ca receptacol, apa cea de toate zilele. lisus singur poate 
da, însă, o apă de nemurire. Ba mai mult, El spune: 
„Apa pe care i-o voi da Eu se va preface în el într-un 
izvor de apă care va ţâşni în viaţa veşnică.” E o apă vie 
care nu numai că potoleşte setea spirituală, dar poate 
deveni izvor şi pentru alţii. Această apă e la fel cu cea 
de la botez, o apă de foc care purifică şi transfigurează. 

Aşa cum lisus este pâinea vieţii, El este şi apa vieţii cea 
spre fiinţă. 

Dacă lisus i-a dat femeii samarinence această apă în 
acel moment. Evanghelistul nu ne spune. Ea era totuşi 
impură. Dar dorinţa ei să bea această apă era mare. 
Ba mai mult, ea vrea să ştie şi cum trebuie să se roage. 
Femeia samarineancă era însetată nu numai de apa 
vieţii, ci şi de cunoaştere. Şi lisus îi răspunde: „Femeie, 
crede-Mă, că vine ceasul când nu vă veţi închina Tatălui 
nici pe muntele acesta, nici în Ierusalim. Voi vă închinaţi 
la ce nu cunoaşteţi; noi ne închinăm la ce cunoaştem, 
căci mântuirea vine de la Israel. Dar vine ceasul, şi acum 
a şi venit, când închinătorii adevărului se vor închina 
Tatălui în Duh şi Adevăr, fiindcă astfel de închinători 
doreşte Tatăl.” Aşadar, dincolo de orice foame şi 
sete, este nevoie să cunoşti Adevărul, să-L cunoşti pe 
Dumnezeu prin rugăciune. Nu o rugăciune de cerere, ci 
o rugăciune în Duh, care e o rugăciune incantatorie, o 
rugăciune contemplativă. Nici puţul lui Iacob în adâncul 
lui, nici muntele în înălţimea sa, nici lerusalimul ca 
centru spiritual nu sunt necesare unei rugăciuni în Duh 
şi Adevăr, care trebuie să fie o comuniune între om şi 
Dumnezeu. Martora acestui moment exaltant este o 
femeie şi deşi e evident copleşită de această afirmare 
a transcendentului, are totuşi intuiţia şi puterea să-şi 
exprime nădejdea: „Ştiu că are să vină Mesia (Căruia i 
se zice Hristos): când va veni El, are să ne spună toate.” 
Şi răspunsul lui Iisus e uluitor: „Eu, Cel Care vorbeşte 
cu tine sunt Acela.” Nici Domnul Dumnezeu nu i-a 
dat lui Moise un răspuns mai fulgurant când i-a spus: 
„Eu sunt Cel ce sunt.” La început, femeia a văzut poate 
în lisus doar un bărbat. După ce i-a vorbit despre apa 
vieţii şi despre trecutul ei, femeia a presimțţit că are de-a 
face cu un prooroc. lată că în final, lisus I se dezvăluie 
ca Mesia, ca „Acel ce este”. Şi aceasta pentru că femeia 

samarineancă, simbol al substanţei receptive, a năzuit să 
ştie mai mult. 

În fond, această întâlnire se desfăşoară în trei etape, 
care sunt tot atâtea trepte de urcare spre Dumnezeu, de 
realizare spirituală: plecând de la starea de dezordine 
şi impuritate, trecând prin starea de purificare cu apa 
vieţii, o apă de nemurire şi atingând îndumnezeirea în 
Cel ce este, prin rugăciunea în Duh şi Adevăr. 

În sfârşit, a treia întâlnire de care amintim este 
întâlnirea lui lisus cu Marta şi Maria, surorile lui Lazăr. 
Episodul acesta, deşi prezentat cu unele diferențe 
de detaliu, dar nu de sens, de Evanghelişti, ni se pare 
revelator pentru destinul spiritual al femeii. El reafirmă 
adevărurile din primele două întâlniri, adăugând, într-o 
formă mai concisă şi indirectă, un al treilea. Căci dacă 
Marta şi Maria îl primesc în casa lor pe lisus şi-L slujesc, 
o fac din marea lor iubire pentru El. Dar în timp ce 
Marta se îngrijea de cele ale casei, Maria „s-a aşezat la 
picioarele Domnului şi asculta cuvintele Lui.” Asculta 
iată un lucru esenţial. Căci înainte de orice trebuie să 
ascultăm cuvântul divin, trebuie să-l cunoaştem şi să-l 
înţelegem şi înțelegându-l, să-l iubim. Fără această 
primă ascultare a cugetului şi a inimii, nu se poate 
înfiripa în noi ascultarea ca supunere la Voia divină. Nu 
putem sta la picioarele lui lisus în toată smerenia, fără 
această dublă ascultare. Este evident că Marta reprezintă 
femeia activă, ascultarea sub raportul faptei, iar Maria 
reprezintă ascultarea ca dorință de cunoaştere şi iubire 
contemplativă. Simbolul se întâlneşte şi în alte tradiţii, 
sub forma celor două păsări din Arborele Lumii, din 
care una ciuguleşte, iar cealaltă priveşte. În relatarea 
Evanghelistului loan (12,3) se spune că Maria spală 
cu mir picioarele lui lisus şi le şterge cu părul ei. E nu 
numai o dovadă de smerenie şi de prefigurare a morţii 
lui Iisus, ci şi un act transformator, pentru că mirul este 

un simbol purtător al Duhului Sfânt. Gestul Mariei este 
unul de adoraţie tăcută, care izvorăşte din ascultare şi 
iubire şi, cum spune lisus, va fi „spre pomenirea ei”, deci 
spre înveşnicirea ei. 

După aceste trei întâlniri, apare limpede că femeia 
este în stare să urce cele mai înalte trepte spirituale; este 
în stare-să creadă în lisus, să-L iubească şi să-L cunoască, 
şi, în consecinţă, să-L urmeze în cel mai înalt grad hărăzit 
oamenilor. Şi chiar dacă nici o femeie nu s-a numărat 
printre cei 12 apostoli, Fecioara Maria a fost prezentă 
la picioarele crucii, la înviere, la înălțare şi la Pogorârea 
Duhului Sfânt, întocmai ca apostolii. 


c. Întâlniri cu bărbaţi 

Din întâlnirile lui lisus cu bărbaţi din vremea Sa, în 
afară de cele cu apostolii, de care vom vorbi separat, 
doar trei sunt relatate mai pe larg de evanghelişti: cea cu 
Simeon, cea cu Nicodim şi cea cu un Tânăr bogat. Prima 
dintre aceste întâlniri este un monolog, căci lisus avea 
doar 40 de zile, fiind adus la templu pentru purificare, 
unde este întâmpinat de un om sfinţit, cu numele de 
Simeon (Lc. 2, 25-28)”. „Omul acesta era drept şi temător 
de Dumnezeu. El aştepta mângâ:ierea lui Israel şi Duhul 
Sfânt era peste el. Duhul Sfânt îl înştiințase că nu va muri 
înainte să vadă pe Hristosul Domnului.” Se poate spune 
că această primă întâlnire a lui lisus este mediată de 
Duhul Sfânt. Este prima Bună Vestire făcută unui bărbat, 
care anunţase naşterea lui lisus în om şi care acum se 
împlineşte. Întâlnirea pruncului şi a bătrânului, a celui 
care aşteaptă şi nădăjduieşte cu Unul Care împlineşte şi 
mângâie, poate avea loc, aşadar, şi în ultimele clipe ale 
vieţii, înaintea morţii. Este încă o pildă de coincidentia 
oppositorum. Simeon are revelaţia lui lisus atât prin 


91 In ebraică, shimon înseamnă împlinirea dorinţei, aici dorința 
spirituală. 

cuvânt, cât şi prin lumină, cele două mari simboluri 
ale energiei increate, despre care vorbeşte bătrânul în 
Cântarea sa de laudă: „Acum slobozeşte în pace pe robul 
Tău, Stăpâne, după Cuvântul Tău, căci au văzut ochii mei 
mântuirea Ta, pe care ai pregătit-o să fie înaintea tuturor 
popoarelor, lumina care se descoperă oamenilor (lumen 
ad revelationem gentium”) spre slava poporului Tău, 
Israel.” În faţa acestei împliniri, Simeon aşteaptă moartea 
ca pe o eliberare, ca pe desăvârşirea îndumnezeirii sale. 
Se poate spune că el este primul om care realizează 
pacea divină, isihia, prin cunoaşterea lui lisus. Şi această 
realizare prin cunoaştere este atât de deplină, încât 
Simeon capătă, prin Duhul Sfânt, harul profetic: „lată, 
Copilul acesta este rânduit spre prăbuşirea şi ridica- 
rea multora din Israel şi să fie un semn care va stârni 
împotrivire.” Această profeție arată că o lume se sfârşeşte 
şi o alta începe, nu fără mari tulburări. Profeţia priveşte 
nu numai poporul lui Israel, ci şi pe Maria, mama lui 
lisus şi mama spirituală a întregii creştinătăţi. „Chiar 
sufletul tău va fi străpuns de o sabie, care să descopere 
gândurile multor inimi.” Jertfa Mariei va scoate deci la 
lumină multe taine, va revela poate acele gânduri pe care 
ea le ascunsese în inima ei la naşterea lui lisus. Sabia şi 
inima, lancea şi Graalul, încă o dată Maria prefigurează 
marile simboluri iniţiatice creştine, cărora lisus le va 
desăvârşi împlinirea. Aceste gânduri coborâte în inima 
ei formează temeiul păcii căutate de isihaşti. Misterele 
Substanţei sunt uneori la fel de insondabile ca şi cele ale 
Principiului. 

O altă întâlnire, şi mai importantă, este aceea cu 
Nicodim, de la începutul propovăduirii lui lisus (In. 3,1- 
21). Acest Nicodim este unul dintre rarii farisei care nu-L 
duşmănesc pe lisus şi caută să-L înțeleagă. Întâlnirea 
are loc cu prilejul primei sărbători a Paştelui iudaic şi se 
petrece în timpul nopții, ceea ce subliniază caracterul ei 

de taină. lisus îi vorbeşte lui Nicodim de a doua naştere, 
aceea a botezului: „Adevărat, adevărat îți spun că dacă 
un om nu se naşte din nou, nu poate vedea împărăția 
lui Dumnezeu.” Şi adaugă: „...Dacă nu se naşte cineva 
din apă şi din Duh, nu poate să intre în împărăţia lui 
Dumnezeu.” A te naşte din apa care purifică şi din 
Duhul care sfințeşte înseamnă a intra pe o cale spirituală 
care duce nu numai la vederea, dar şi la pătrunderea 
în împărăţia divină. Sunt două aspecte, unul exterior 
şi unul interior, unul exoteric şi altul esoteric, care 
definesc calea inițiatică deschisă de lisus. Cum fariseul, 
om al Legii Vechi, nu înţelege, socotind că e vorba de o 
naştere trupească, lisus îi explică a treia oară: „Trebuie 
să vă naşteţi din nou. Vântul suflă încotro vrea, şi-i auzi 
vuietul; dar nu ştii de unde vine şi încotro merge. Tot aşa 
este cu oricine este născut din Duhul.” Calea deschisă de 
lisus este una a libertăţii totale, dar şi una a misterului. 
După această „iniţiere”, lisus vorbeşte şi despre 
modalităţile ei de realizare efectivă, care sunt: credința, 
iubirea, cunoaşterea şi viața. „Şi după cum a înălțat 
Moise şarpele în pustie, tot aşa trebuie să fie înălțat şi 
Fiul Omului, pentru ca oricine crede în El să aibă viață 
veşnică.” lată că şarpele nu e numai un simbol al Răului, 
căci înălțat spre cer, transmutat, el devine un simbol al 
credinţei în Dumnezeu, Este o spiritualizare a corpului, 
care conţine în el germenele vieţii veşnice. Apoi lisus 
spune: „Fiindcă atât de mult a iubit Dumnezeu lumea, că 
a dat pe singurul Lui Fiu, pentru ca cine crede în El, să 
nu piară, ci să aibă viaţă veşnică.” Omul poate întoarce 
iubirea lui Dumnezeu prin lisus şi să ajungă astfel la 
îndumnezeire. În sfârşit, lisus mai adaugă: „Adevărat, 
adevărat îți spun că Noi vorbim ce ştim şi mărturisim 
ce-am văzut (...). Dar cine lucrează după adevăr, vine la 
lumină pentru ca să i se arate faptele care sunt făcute 
în Dumnezeu.” lisus propovăduieşte pentru prima 

dată, în toată esenţa ei, doctrina îndumnezeirii omului 
prin credinţă, iubire, cunoaştere, prin cuvânt şi lumină, 
prin lumina adevărului, care risipeşte ignoranţa şi 
întunericul, dând viaţa veşnică. 

Tot în cursul acestei întâlniri, lisus mai spune: 
„Dumnezeu, într-adevăr, n-a trimis pe Fiul Său în lume 
ca să judece lumea, ci ca lumea să fie mântuită prin El.” 
La această primă coborâre, deci, lisus îşi manifestă mai 
ales fața Lui de mizericordie, şi nu pe aceea de rigoare. 
Lumea era atât de nedreaptă (şi este, desigur,), încât 
dacă lisus ar fi judecat-o, ar fi trebuit s-o distrugă. El 
i-a dat posibilitatea şi mijloacele să se purifice şi să se 
pocăiască, să se nască a doua oară prin apă (iubire) şi 
prin Duh (cunoaştere), pentru ca la a doua Lui venire, 
ca Judecător, să o poată salva prin restabilirea dreptății 
şi armoniei. Şi lisus îi dezvăluie lui Nicodim în cele din 
urmă atât dumnezeirea, cât şi misiunea Lui: „Nimeni 
nu s-a suit în cer, afară de Cel Care S-a coborât din cer, 
adică Fiul Omului, Care este în cer” (In. 3,13). Ni se 
revelează astfel veşnicia, ca şi misiunea Lui, descendentă 
şi ascendentă, pentru salvarea omului. 

Ultima întâlnire a lui lisus la care ne-am oprit 
este aceea cu Lânărul bogat, relatată de evangheliştii 
sinoptici. De la început tânărul îl numeşte pe lisus: 
„Bunule învăţător”. lisus însă îl corectează: „Nimeni 
nu este bun, decât Unul singur: Dumnezeu” (Mrc. 
10,18). Este, în fond o smerenie, dar în acelaşi timp 
şi afirmarea Binelui ca atribut suprem al Tatălui în 
Treimea în Care lisus este Adevărul, având deci 
funcțiunea de învăţător, iar Duhul Sfânt e Viaţa. La 
întrebarea tânărului ce să facă pentru ca să moştenească 
viața veşnică, lisus îi recomandă să respecte Legea 
Veche, al cărei sens e precumpănitor etic: „Cunoşti 
poruncile: să nu preacurveşti, să nu ucizi, să nu furi, 
să nu faci o mărturisire mincinoasă, să cinsteşti pe tatăl 

tău şi pe mama ta.” Dar tânărul, care a urmat aceste 
porunci, vrea ceva mai mult decât mântuirea. „lisus S-a 
uitat țintă la el, l-a iubit şi i-a zis...” lisus pare aşadar 
surprins, dar şi mulțumit, atunci când cineva năzuieşte 
mai sus decât împlinirea unor norme etice. Această 
intenţie de autodepăşire, această tendinţă ascendentă, 
trezeşte iubirea lui lisus, care îi spune: ,...îţi lipseşte un 
lucru: du-te de vinde tot ce ai, dă la săraci şi vei avea 
o comoară în cer. Apoi, vino, ia-ţi crucea, şi urmează- 
Mă” (Mrc. 10,21). lisus îi dezvăluie tânărului, aşadar, şi 
o altă cale, care nu duce numai la viaţa paradisiacă, ci şi 
la desăvârşire. „Dacă vrei să fii desăvârşit...”, îi spune 
lisus, după Evanghelistul Matei (19,21). Se face, aşadar, 
o deosebire între calea etică, care duce la mântuire, 
şi calea interioară (esoterică), ce duce la desăvârşire 
(perfectus, teleios). Aceasta din urmă comportă trei 
trepte: separarea de lume, ca şi lepădarea de sine (deci 
de eul individual), pentru a putea strânge comori în 
cer; asumarea crucii, atât ca jertfă, cât şi ca integrare 
şi depăşire a întregului cosmos; în sfârşit, urmarea lui 
lisus, care e o „imitatio Christi”, care va duce şi la o 
„identificatio Christi”. Această cale i se pare tânărului 
imposibil de urmat. La care lisus conchide, pentru 
apostoli: „Lucrul acesta e cu neputinţă la oameni, dar 
nu la Dumnezeu...” (Mrc. 10,27). Fără ajutorul harului 
divin, al Duhului Sfânt, nu se poate atinge desăvârşirea, 
îndumnezeirea”?. 


92 Ar trebui să amintim aici, pe lângă multe alte întâlniri, şi întâlnirea 
lui Iosif din Arimateea cu lisus, dar după moartea Lui, întâlnire 
importantă nu atât în Scriptură, ci în Tradiţie, pentru că Iosif este 
cel care a cules sângele din rănile lui lisus răstignit şi l-a transmis 
omenirii viitoare în cupa Graalului, în acelaşi timp potir (grasale) şi 


carte (gradale). 

7. ÎNTÂLNIRILE CU APOSTOLII 


În cele trei întâlniri cu bărbaţi iudei, mai mult decât în 
cele trei întâlniri cu femei, lisus dezvăluie o cale efectivă 
nu numai de mântuire, ci şi de desăvârşire prin credință, 
iubire şi cunoaştere. În întâlnirile cu apostolii, această cale 
este precizată şi detaliată, exaltându-se sensul interior 
al învăţăturii şi revelându-se misterul îndumnezeirii. 
Cum ar fi practic imposibil să epuizăm toate întâlnirile 
şi convorbirile lui lisus cu apostolii ne vom restrânge la 
întâlnirile Lui cu cei trei apostoli importanţi, lacob, Petru 
şi loan, şi la unele din convorbirile lor, nu însă înainte 
de a vorbi de apostoli ca un grup de aleşi, ca fraternitate 
iniţiatică şi ca plerom al Bisericii creştine, instituite de 
lisus. 

Vorbind prima dată cu Simon Petru şi cu Andrei, 
fratele lui, pe când pescuiau, lisus le spune: „Veniţi după 
Mine şi vă voi face pescari de oameni” (Mrc. 1,17). El 
întemeiază cu această chemare nucleul primei biserici, 
strângând în jurul Său şi al simbolului Său, peştele 
(ICHTHIOS), pe cei aleşi, care la rândul lor vor alege 
din apele inferioare pe cei în stare să se identifice cu 
apele superioare ale împărăției cerurilor. Pentru această 
fraternitate, lisus le cere apostolilor calificări deosebite: 
„Fiţi înţelepţi (prudenţi) ca şerpii şi neprihăniţi (fără 
răutate) ca porumbeii” (Mt. 10,16), simbolizând unirea 
pământului cu cerul. 

Mai apoi, în timpul Predicii de pe Munte, lisus le 
spune celor aleşi: „Voi sunteţi sarea pământului...”, şi 
în continuare: „Voi sunteţi lumina lumii...” (Mt. 5,13- 
14). Apostolii vor fi intermediarii lui lisus, cei care 
vor uni pământul (sarea) cu cerul (lumina), cei care se 
vor transforma ei înşişi în lumina cunoaşterii şi o vor 
răspândi în lume. lar cele nouă Fericiri ale Predicii de pe 
Munte sunt cele nouă trepte ale trăirii spirituale pentru a 

câştiga împărăţia cerurilor, a deveni fiii lui Dumnezeu şi 
pentru a-L vedea pe El. La capătul acestei scări, apostolii 
vor atinge desăvârşirea: „Voi fiți desăvârşiți precum şi 
Tatăl vostru din ceruri desăvârşit este” (Mt. 5,48). Dar 
cum această desăvârşire nu ţine de această lume, lisus 
va adăuga mai târziu o condiţie esenţială: „Cel ce vrea 
să vină după Mine, să se lepede de sine, să-şi ia crucea şi 
să-Mi urmeze Mie” (Mt. 16,24). Această condiţie, pe care 
lisus o va pune şi Tânărului bogat, impune separarea de 
lume, de individualitatea eului, pentru a putea realiza 
acea imitatio Christi care e calea spre desăvârşire. lar a-şi 
lua crucea nu înseamnă numai a se jertfi pentru lisus, 
dar şi a depăşi multiplicitatea lumii, pentru a integra 
unitatea centrului. 

Că toate aceste condiţii au un caracter deosebit, că 
sunt spuse numai pentru cei aleşi, o subliniază lisus 
când spune: „Să nu daţi câinilor lucrurile sfinte şi să nu 
aruncați mărgăritarele voastre înaintea porcilor...” (Mt. 
7,6). Este arătată, astfel, necesitatea păstrării secretului 
desăvârşirii, fapt reliefat şi atunci când, după parabola 
Semănătorului, lisus le spune apostolilor: „Vouă v-a fost 
dat să cunoaşteţi tainele împărăției cerurilor, iar lor nu 
le-a fost dat” (Mt. 13,11). 

Consecința desăvârşirii care li se cere apostolilor va fi 
şi misiunea pe care le-o încredinţează lisus, ca o realizare 
descendentă: „Adevărat vă spun, că unii din cei ce stau 
aici nu vor gusta moartea până nu vor vedea pe Fiul 
Omului venind în împărăţia Sa” (Mt. 16,28). lată, aşadar, 
câteva din spusele lui Iisus care instituie o fraternitate a 
celor doisprezece apostoli menită să atingă desăvârşirea 
spirituală, să primească şi să păstreze tainele împărăției 
cerurilor, ca să le transmită celor aleşi, în stare să le 
realizeze”. 


93 Existenţa acestui grup de 12 apostoli are o semnificație deosebită, 
12 fiind un număr simbolic al unui ciclu cosmic (12 zodii sau 

În afară de cele spuse tuturor apostolilor, lisus are 
o comportare mai aparte pentru trei dintre apostolii 
Săi: Iacob, Petru şi loan. Cu Iacob nu par să fie întâlniri 
separate; el face totuşi parte din grupul restrâns care 
participă la unele evenimente mai deosebite, cum sunt 
învierea fiicei lui lair şi mai ales Schimbarea la Faţă şi 
Ruga din Ghetsimani. Cu Petru şi loan, relaţiile lui lisus 
sunt însă mult mai apropiate. 

După înmulţirea pâinilor, fiind împreună cu apostolii, 
lisus îi întreabă: „Cine zic oamenii că sunt Eu, Fiul 
Omului?” (Mt. 16,13) După câteva răspunsuri ezitante, 
Petru îi spune: „Tu eşti Hristosul, Fiul Dumnezeului celui 
Viu.” Pentru această afirmaţie categorică şi esenţială, 
prima dată exprimată între apostoli, lisus răspunde: 
„Ferice de tine, Simone, fiul lui lona; fiindcă nu carnea 
şi sângele ţi-au descoperit lucrul acesta, ci Tatăl Meu 
Care este în ceruri.” Ca urmare, are loc instituirea 
apostolatului ca temelie a viitoarei Biserici: „Şi Eu îţi 
spun, tu eşti Petru şi pe această piatră voi zidi Biserica 
Mea, şi porţile iadului nu o vor birui.” Şi lisus le cere 
să păstreze secret acest lucru până va fi proslăvit. Căci 
tot cu acest prilej, lisus le vesteşte pentru prima dată 
Patimile, Moartea şi învierea lui. 

Dar iată că, abia aşezat la temelia Bisericii, Petru 
nu înţelegea aceste spuse ale lui lisus şi adaugă: „Să 
Te ferească Dumnezeu, Doamne! Să nu Ți se întâmple 
aşa ceva!” Chiar dacă o face din iubire pentru lisus, ca 
să-L apere, totuşi Petru nu înţelege sensul misiunii lui 
sacrificiale. De aceea, lisus îl respinge cu duritate: „Vade 
retro, Satana! tu eşti o piatră de poticnire pentru mine. 
Căci gândurile tale nu sunt gândurile lui Dumnezeu, ci 


constelații), dar şi al unui ciclu pământesc (12 luni ale anului). lisus 
fiind al treisprezecelea, reprezintă soarele (centrul) acestui ciclu. 
Simbolul numărului 12, ca plerom al Treimii, îl vom regăsi mai 
departe, când Iisus vorbeşte de Judecata de Apoi. 

gânduri ale oamenilor.” Pare ciudat că lisus îl repede atât 
de brutal pe Petru, imediat după ce îl aşezase la temelia 
Bisericii. Respingerea nu se adresează însă atât lui Petru, 
ci indirect Satanei care, profitând de neînțelegerea 
apostolului, se insinuează, încercând să zguduie chiar de 
la temelie Biserica lui Hristos, şi tocmai când El spusese 
că porţile iadului nu o vor birui. lată de ce lisus voise să 
păstreze secret acest lucru; dar demonul află şi vrea prin 
slăbiciunea lui Petru să distrugă din faşă Biserica, aşa 
cum a încercat să-L suprime pe lisus ca prunc, prin Irod, 
aşa cum a făcut ispitindu-L pe lisus imediat după Botez, 
aşa cum va face şi cu alte prilejuri, mai ales după Cina 
de Taină, prin luda. Încercările lui pot însă fi zădărnicite 
prin credinţă şi cunoaştere, prin distanțare şi sacrificiu. 

În ceea ce-l priveşte pe Petru, deşi el crede în Iisus 
şi îl iubeşte, nu e scutit de greşeli, căci gândurile sale 
sunt totuşi prea omeneşti. Dacă la credinţă şi iubire 
nu se adaugă şi rigoarea pe care o dă cunoaşterea 
spirituală, omul nu e ferit de gânduri şi acte confuze. 
Petru va mai face şi alte greşeli, fie din teamă, fie din 
îndoială sau impulsivitate, ca în episoadele Umblării pe 
mare, al Lepădării de lisus în timpul Patimilor etc. El va 
rămâne totuşi piatra de temelie a Bisericii, pentru că îşi 
recunoaşte greşelile şi pentru că merge până la sacrificiu 
în credinţa şi iubirea sa. 

Atunci când lisus le vorbeşte ucenicilor prima dată 
despre jertfa euharistică (In. 6,61), mulți nu îl înţeleg. 
Vorbirea aceasta era pentru ei o pricină de poticnire; de 
aceea, mulți îl părăsesc. Au rămas cei doisprezece, pe care 
Iisus i-a întrebat: „«Voi nu vreți să vă duceţi?» «Doamne, 
l-a răspuns Simon Petru, la cine să ne ducem? Tu ai 
cuvintele vieții veşnice. Şi noi am crezut şi am ajuns la 
cunoştinţa că Tu eşti Hristosul, Sfântul lui Dumnezeu.»” 
Încă o dată, deşi Petru nu înţelegea multe lucruri, prin 
credinţa lui ajunge să cunoască dumnezeirea lui Iisus. 

„Cred ca să înţeleg” (credo ut intelligam) se potriveşte 
celor mai mulți apostoli, şi în primul rând lui Petru. 

Chiar dacă, de multe ori, se îndoieşte pentru că nu 
ştie, Petru crede. Ca să-i întărească această credinţă, 
după blestemarea smochinului neroditor, lisus îi spune: 
„Aveţi credinţa lui Dumnezeu. Adevărat vă spun, că 
dacă va zice cineva muntelui acestuia: «Ridică-te şi 
aruncă-te în mare», şi dacă nu se va îndoi în inima lui, ci 
va crede că ce zice se va face, va avea lucrul cerut” (Mrc. 
11,22). Aşa cum s-a mai remarcat, lisus nu spune „aveţi 
credință în Dumnezeu”, ci „aveţi credinţa lui Dumnezeu” 
(habete fidem Dei). Omul trebuie să se ridice, deci, până 
la puterea credinţei lui Dumnezeu, pentru a nu se mai 
îndoi şi a împlini lucruri miraculoase. Şi această credință 
îşi are temelia în inima omului. 

Credinţă, iubire, înţelegere, toate acestea nu sunt de 
ajuns, dacă omul nu se leapădă de sine, nu îşi ia crucea 
şi nu-l urmează pe lisus: „lată, noi am lăsat tot şi Te- 
am urmat; ce răsplată vom avea?” Pentru că de multe 
ori nu înțelege, Petru nu se sfieşte să întrebe. El caută 
certitudinea. Marea virtute a celui însetat de cunoaştere 
e întrebarea. Şi Petru nu poate fi acuzat, ca Parsifal, că 
n-a pus întrebarea. A întreba este, în acelaşi timp, curajul 
şi smerenia celui care nu este indiferent, dar nici nu se 
crede atotştiutor. Acesta este duhul lui Petru. Chiar 
când întreabă lucruri care n-ar trebui, lisus răspunde: 
„Adevărat vă spun, că atunci când va sta Fiul Omului 
pe scaunul de domnie al măririi Sale, la învierea tuturor 
lucrurilor, voi, care M-aţi urmat, veţi şedea şi voi pe 
douăsprezece scaune de domnie şi veţi judeca pe cele 
douăsprezece seminţii ale lui Israel” (Mt. 19,28). Dacă 
aici Petru şi apostolii au fost temelia Bisericii, la Judecata 
de Apoi vor fi în slava cerului, formând areopagul din 
jurul lui lisus pentru a judeca lumea. E cea mai înaltă 
treaptă pe care le-o acordă lisus apostolilor ca grup. 

Cu Petru, lisus va avea o ultimă convorbire 
după Arătarea de la lacul Tiberiadei. Este aici încă 
o coincidentia oppositorum, căci lisus li se arătase 
apostolilor pe mare şi la începutul propovăduirii Sale, 
în episodul Pescuirii minunate. Atunci Petru se îndoise 
de Domnul şi-l spusese: „Doamne, pleacă de la mine, 
că sunt un om păcătos.” Dar lisus îl făcuse pescar de 
oameni (Lc. 5,8). Acum după ultima pescuire minunată, 
când Petru nu se mai teme, nici nu se mai îndoieşte, îl 
întreabă lisus pe el, căci ultima întrebare aparţine totuşi 
Domnului: „Simone, fiul lui Iona, Mă iubeşti tu mai mult 
decât aceştia?” La cea mai înaltă probă la care îl supune 
lisus pe om, aceea a iubirii, Petru răspunde cu smerenie, 
fără să se compare cu nimeni, dar cu fermitate, de trei ori: 
„Da, Doamne, tu ştii că Te iubesc.” El anulează astfel cele 
trei lepădări din timpul Patimilor. Şi lisus îi reconfirmă 
înalta misiune de temelie a Bisericii, spunându-i: „Paşte 
oile Mele.” În ascunsul acestei scene, printre cuvintele ce 
par aceleaşi, repetate de trei ori, se află o taină, de care 
am mai amintit, care ni se dezvăluie în textul grecesc 
al Evangheliei lui loan: în două dintre întrebări, lisus 
foloseşte termenul: „Agapes me?” (Mă iubeşti?). Ultima 
dată însă întreabă: „Phileis me?” (Mă iubeşti ca un 
prieten?) Şi Petru îi răspunde: „Philo se.” Reamintindu- 
ne că înainte de Patimi, vorbind cu apostolii despre 
cea mai înaltă poruncă, aceea a iubirii, lisus le spusese: 
„Voi sunteţi prietenii Mei (philoi mou), dacă faceţi ce 
vă spun Eu” (In. 15,14), nu putem să nu înţelegem că 
lui Petru, în ultima lor întâlnire, lisus îi acordă suprema 
dovadă a iubirii, numindu-l „prieten”. Unul singur se 
mai bucurase de această excelenţă, loan Botezătorul, 
prietenul Mirelui (philos tou nymphion - In. 3,29). Cel 
înaintemergător şi cel care-L urmează pe lisus au una 
şi aceeaşi treaptă: prietenia, cea mai înaltă dovadă a 
apropierii prin iubire. De aceea Iisus încheie, spunând: 

„Vino după Mine.” Iubirea iartă totul, pentru că înțelege 
totul. 

Şi totuşi, cu nedumerirea lui de totdeauna, Petru îl 
mai întreabă pe lisus, arătând spre loan: „Doamne, dar 
cu acesta ce va fi?” Şi lisus îi răspunde, tainic: „Dacă 
vreau ca el să rămână până voi veni Eu, ce-ţi pasă ţie? Tu 
vino după Mine.” Lui loan i se rezervă o altă misiune, 
aceea de a anunţa şi a fi prezent la a doua venire a lui 
lisus. Căci loan nu numai că avea credinţă şi îl iubea pe 
lisus, dar el şi înțelegea misterul venirii Lui. El avea şi 
darul cunoaşterii, contemplative şi vizionare”. 


x 


Că loan voia mai mult decât Petru, rezultă şi din 
cererea lui, împreună cu fratele său Iacob, făcută lui lisus 
după a treia vestire a Morţii şi învierii Sale: „Dă-ne, i-au 
zis ei, să şedem unul de-a dreapta Ta şi altul de-a stânga 
Ta, când vei veni îmbrăcat în slava Ta” (Mrc. 10,35). lisus 
le răspunde în trei etape: mai întâi le spune: „Nu ştiţi ce 
cereți” (ca şi la Schimbarea la Faţă); apoi le condiționează 
cererea de puterea de a bea paharul suferinţei şi de a 
se boteza cu botezul martiriului; şi, în sfârşit, după 
primirea acestor condiţii, lisus le spune: „Cinstea de a sta 
la dreapta sau la stânga Mea nu atârnă de Mine s-o dau, 
că ea este numai pentru aceia pentru care a fost pregătită 
de Tatăl Meu.” Cererea „fiilor tunetului” (boanerges) - şi 
tunetul este o consecinţă a fulgerului lisus - reprezintă 
mai mult decât a sta pe cele douăsprezece scaune de 
domnie, într-un cerc în jurul lui lisus Judecătorul; ei vor 
să fie în proximitatea imediată a Lui, în slava Lui divină, 


94 Curios poate părea că tocmai Biserica ortodoxă, denumită şi 
iohanită, nu-l prăznuieşte pe loan decât prin simpla pomenire în 
calendar, în timp ce lui Petru i se rezervă una dintre cele mai mari 
sărbători, alături de Pavel. Poate e şi acesta un semn că tot ce e tainic 
se arată mai puţin. 

deci într-o împreună petrecere cu El. Şi lisus, deşi la 
început pare să respingă această cerere ca imposibilă, o 
acceptă după aceea, dar îi anunţă că n-o poate împlini 
El, ci numai Tatăl. Ni se pare a fi acesta încă un mod 
de a afirma posibilitatea îndumnezeirii omului, mai ales 
că lisus spune că această cinste este pentru aceia pentru 
care a fost pregătită, deci pentru cei aleşi între aleşi. 

În genere, se spune, luându-se ca o dovadă cele 
afirmate de loan (1,18) că nimeni nu poate să vadă 
Faţa lui Dumnezeu, ci poate participa doar la energiile 
sale increate. loan spune, într-adevăr: „Nimeni n-a 
văzut vreodată pe Dumnezeu...”, dar trebuie remarcat 
că loan vorbeşte la trecut, deci referindu-se la Vechiul 
Testament. lisus însă spune: „Fericiţi cei cu inima curată 
că aceia vor vedea pe Dumnezeu.” E o vedere spirituală, 
desigur, cu ochiul inimii. lar în Evanghelia lui loan, 
lisus afirmă în mai multe rânduri că omul nu numai 
că-L poate vedea pe Dumnezeu, ci că se poate chiar 
„identifica” cu El. Astfel, după ce spune: „Eu sunt Calea, 
Adevărul şi Viaţa...”, care e o referire simbolică la Sfânta 
Treime, lisus adaugă: „Dacă M-aţi fi cunoscut pe Mine, 
aţi fi cunoscut şi pe Tatăl Meu. Şi de acum încolo îl veţi 
cunoaşte, şi L-aţi şi văzut” (In. 14,6- 7). Şi, câteva versete 
mai departe, după anunţarea venirii Mângâietorului. 
Duhul Adevărului, lisus spune: „în ziua aceea veți 
cunoaşte că Eu sunt în Tatăl, că voi sunteţi în Mine şi 
că Eu sunt în voi.” Ce poate să însemne a fi în lisus şi 
lisus a fi în om, decât identificarea cu El. şi deci şi cu 
Tatăl? Este pătrunderea omului în interioritatea lui 
Iisus, identificarea cu Dumnezeu ad intra, şi nu numai 
ad extra, cu energiile Lui. Şi lisus reiterează de trei ori 
aceste spuse uluitoare în Rugăciunea sacerdotală (In. 
17,21, 23, 26). „Mă rog ca toți să fie una, cum Tu, Tată, 
eşti în Mine şi Eu în Tine; ca şi ei să fie una în Noi, pentru 
ca lumea să creadă că Tu M-ai trimis (...). Eu în ei şi Tu 

în Mine, pentru ca ei să fie în chip desăvârşit una [...). 
Eu le-am făcut cunoscut numele Tău şi-l voi mai face 
cunoscut, pentru ca dragostea cu care M-ai iubit Tu să 
fie în ei şi Eu să fiu în ei.” lisus nu lasă nici o îndoială că 
îndumnezeirea omului e posibilă şi se poate realiza prin 
iubire şi cunoaştere, care formează împreună calea spre 
asemănarea cu Dumnezeu. De altfel, chiar de la începutul 
Rugăciunii sacerdotale, lisus spune: „Şi viața veşnică 
aceasta este să Te cunoască pe Tine, singurul Dumnezeu 
adevărat, şi pe lisus Hristos, pe Care L-ai trimis Tu” (In. 
17,3). Cunoaşterea contemplativă a Tatălui şi a Fiului, 
şi implicit a Sfântului Duh, înseamnă identificarea cu 
„viaţa” Lor, care este veşnică. De aceea loan va rămâne 
până la sfârşitul veacurilor, fiindu-i acordată nemurirea. 
El reprezintă modelul viu al îndumnezeirii omului, al 
identificării cu Fiinţa divină. 

lată, aşadar, că întâlnirile lui lisus cu apostolii sunt 
un prilej de arătare nu numai a căilor de mântuire ale 
Omului, deci de realizare a stării paradisiace, ci şi de 
afirmare a posibilităţilor sale de a se îndumnezei, dacă 
nu chiar de a se „identifica” cu Dumnezeu prin iubire şi 
cunoaştere. Dar misterul nu poate fi înțeles decât de cei 
aleşi, pentru ceilalți rămânând inefabil. 


8. ÎNTÂLNIRI CU ÎNGERII 


lisus este permanent între oameni, dar şi permanent 
în legătură cu cerul. Uniunea Sa cu Tatăl nu-L împiedică 
însă să fie, ca om, în legătură cu lumea şi cu natura, dar 
şi cu puterile nevăzute ale omului, deci cu îngerii şi, aşa 
cum s-a văzut, cu demonul; în fond, cu întreg cosmosul, 
văzut şi nevăzut. Legăturile cu cerul se vădesc uneori 
în mod concret prin apariţia în preajma lui lisus a unor 
puteri angelice. Întâlnirile Lui propriu-zise cu îngerii 
sunt însă rare şi fulgurante, căci îngerul nu se poate 

manifesta decât o clipă în lumea noastră, el însuşi fiind 
atemporal. 

Aşa cum s-a spus într-un capitol anterior, în Cartea 
Facerii nu se vorbeşte de creaţia îngerilor. Ei sunt 
probabil cuprinşi global în pluralul „ceruri” din primul 
verset al Vechiului Testament. „La început (Bereshit 
In principio) Dumnezeu a făcut cerurile şi pământul.” 
Creaţia îngerilor rămâne aşadar un mister, ea putând fi 
inclusă şi în acel Fiat lux primordial, îngerii fiind ființe 
de lumină. Oricum ar fi, ei constituie prima lume a 
creaţiei, o lume informală, deci nespaţială şi atemporală, 
nesupusă timpului, dar nici veşniciei (din moment ce 
a fost creată), ci mai degrabă perpetuităţii. Îngerii sunt 
primele „chipuri” ale atributelor divine, sunt principii. 
Ca manifestări ale Cuvântului (logos), ei sunt logoi, sunt 
acele „Idei” ale intelectului divin, constituind lumea 
inteligibilă. Ei sunt primele nume divine, formând 
o punte de comunicare între Dumnezeu şi om. În 
consecinţă, ei sunt trimişi ai lui Dumnezeu în lume, 
mesageri ai Principiului în creaţie. Lumea îngerilor este, 
aşadar, lumea arhetipurilor. De aici rezultă implicit că 
lumea noastră îşi are modelele sale în lumea angelică, 
îngerii fiind rectori ai sferelor lumii, deci şi ai popoarelor 
şi ai omului (îngeri păzitori). Despre rolul lor în creaţie, 
vom căpăta mai multe amănunte în întâlnirile lor cu isus, 
unele dintre ele fiind arătate în capitolul „Angelologie”. 

Lumea îngerilor e cea mai apropiată de Dumnezeu. 
lisus spune, vorbind copiilor despre îngeri: „Ei văd 
pururi Faţa lui Dumnezeu” (Mt. 18,10). În acest sens, ei 
au un privilegiu şi o libertate majoră, pe care omul le-o 
poate râvni. În schimb, însă, omul le este superior, căci 
prin lucrarea sa şi cu ajutorul harului el poate obţine 
libertatea totală prin îndumnezeire, în timp ce îngerii au 
funcțiuni precise, pe care le îndeplinesc fără să le poată 
depăşi sau schimba. Această libertate a folosit-o prost 


216 FLORIN MIHĂESCU 


Lucifer, la început înger al Feţei. Din sete de putere şi 
orgoliu, vrând să fie ca Dumnezeu, el a fost aruncat în 
tenebrele exterioare, act la care face aluzie lisus când 
spune: „L-am văzut pe Satana căzând din cer ca un 
fulger” (Lc. 10,18). Îngerii sunt deci simbolizaţi, cum 
am mai spus-o, prin lumină şi prin sunete inaudibile 
(armonia sferelor). Manifestarea lor e instantanee. 

Îngerii sunt, în principal, cei ce-L laudă pe Domnul, 
dar şi mesageri ai lui Dumnezeu, intermediarii Lui 
pentru a face cunoscute oamenilor marile decizii divine. 
Ei sunt vestitorii cerului (aggelos), dar coboară rar asupra 
omului, cel puţin în mod vizibil, pentru că altfel, ca îngeri 
păzitori, ei se găsesc permanent în preajma noastră sau 
în noi. Intervenţia lor în lume e însă mai mult sau mai 
puţin miraculoasă, de aceea e foarte scurtă şi pare să dea 
numai un impuls lucrurilor, anumitor acte pe care omul 
trebuie după aceea să le ducă la capăt, după puterea lui 
şi legile cosmosului. 

Aşa se întâmplă cu slăbănogul de la Capernaum: 
îngerul tulbură o clipă apele, care devin vindecătoare, 
dar nu-l aruncă în apă pe omul bolnav. 

Dacă îngerii intervin în momente-cheie în viaţa 
omului, prin invocarea lor şi intrarea în „rezonanţă” 
cu energiile lor, lisus-Omul se bucură mai mult decât 
oricine de aceste intervenții miraculoase. Cele şapte 
momente de culme ale existenței Sale sunt asistate de 
îngeri, cu două excepţii: Botezul şi Schimbarea la Faţă, 
când ei nu intervin, sau sunt prezenţi cu discreție, din 
moment ce Se manifestă puterea superioară a Tatălui şi 
a Sfântului Duh. 

Primul mare moment al prezenţei îngerului este acela 
al zămislirii lui lisus, la Buna Vestire, când intervine 
Arhanghelul Gabriel. Aici îngerul ia chiar chip uman şi 
vorbeşte cu Maria, aducându-i vestea cea mare. Îngerul 
este, deci, un intermediar al cunoaşterii, al comunicării 

divinului cu omul prin viu grai; el este un mesager al 
Cuvântului. Altă dată îngerul poate comunica cu omul 
chiar prin scris, cum se întâmplă în Apocalipsă, când 
loan primeşte o carte (un sul, desigur,), iar îngerul îi 
spune: „la-o şi mănânc-o” (Ap. 10,9). Să spunem, de 
asemenea, că unele din marile iluminări ale Profeţilor şi 
ale Sfinţilor Părinţi se petrec tot prin intermediul unor 
inspiraţii angelice. Omul trebuie doar să fie receptiv la 
aceste mesaje cereşti şi să se supună lor, cum a făcut-o 
şi Fecioara Maria. O neîncredere sau o ezitare pot avea 
consecinţe grave, cum s-a întâmplat cu Zaharia, tatăl lui 
loan Botezătorul, vestit tot de îngerul Gabriel că i se va 
naşte un fiu, şi care a rămas mut pentru că s-a îndoit. 

Următorul moment al prezenţei angelice este Naşterea 
lui lisus, când un înger al Domnului s-a înfățişat înaintea 
păstorilor şi slava cerului a strălucit deasupra lor, iar 
îngerul le-a zis: „Nu vă temeţi” (Lc. 2,9). Prima reacţie 
a omului în fața unei manifestări cereşti este de spaimă, 
datorită necunoaşterii, dar şi unei prezenţe uluitoare. 
După aceea, însă, teama se preface în bucurie, păstorii 
slăvindu-L pe Dumnezeu. Dacă spaima provoacă 
o rupere de nivel, aceasta e necesară pentru ca noi să 
acceptăm miracolul, care se preface apoi în laudă. 

La Naştere, îngerii vestesc un eveniment uman 
şi ceresc, pe care-l învăluie în lumina slavei. În faţa 
pericolului, însă, care-L paşte pe Iisus din partea lui Irod, 
îngerul acționează în taină: „...un înger al Domnului se 
arătă în vis lui Iosif, zicând: «Scoală-te, ia Pruncul şi pe 
Mama Lui, şi fugi în Egipt...»” (Mt. 2,13). Îngerul apare 
aici cu misiunea lui de păzitor şi călăuzitor. El nu se mai 
arată în stare de veghe, ci în vis, când omul e mai deschis 
spre lumea subtilă, mai apropiată de cea angelică. Visele 
pot fi, aşadar, un receptacol şi un vehicul pentru stări 
superioare, exemplul cel mai grăitor fiind visul lui Iacob, 
în care vede îngerii suind şi coborând pe o scară între cer 

şi pământ. În fond, îngerul e o prezență permanentă în 
preajma noastră, dar nu-l percepem din cauza opacităţii 
şi a lipsei noastre de veghe. Tot în vis este înştiințat Iosif 
de moartea lui Irod şi de posibilitatea întoarcerii fără 
primejdii în Galilea. 

Dacă până aici intervenţia îngerului este legată indirect 
de lisus, după retragerea Lui în pustiu, unde se petrece 
Ispitirea satanei, îngerul I se arată chiar lui lisus. „Atunci 
diavolul L-a lăsat. Şi deodată au venit la lisus nişte îngeri 
şi au început să-L slujească” (Mt. 4,11). Ne-am putea mira 
că îngerii nu-L asistă pe lisus în timpul ispitirii. Dar lisus 
era în stare să reziste singur demonului, cum n-au fost 
primii oameni. La fel, omul e lăsat să lupte cu demonul 
pentru a avea libertatea alegerii. După luptă însă, şi chiar 
înainte, omul poate fi ajutat de înger pentru a-l întări. 
Îngerul nu e o prezenţă silnică, ci discretă. El veghează 
asupra omului şi numai la ruga acestuia intervine, dar 
nu luptând direct cu demonul, ci întărindu-l pe om ca 
să lupte. Prezenţa lui directă l-ar distruge pe Satana, 
dar poate şi pe om. Şi-apoi, să nu uităm că demonul e 
o prezenţă subtilă ca şi sufletul omului, pe când îngerul 
este un duh informal, un spirit; între lumea lui şi lumea 
noastră e o ruptură de nivel, pe care omul nu e în stare să 
o treacă. Demonul, vai, e mai aproape de noi, de sufletul 
nostru; îngerul e cu totul altceva. 

Cum spuneam, la Botez şi la Schimbarea la Faţă nu 
se arată nici un înger, căci lisus este asistat chiar de 
Tatăl, al Cărui glas îl preaslăveşte. E de presupus însă 
că cetele de îngeri care-L laudă pe Dumnezeu erau şi ele 
prezente. Acelaşi lucru pare să se întâmple şi la Intrarea 
în lerusalim, când în locul îngerilor, oamenii îl slăvesc 
pe lisus. Şi totuşi loan spune că „în timp ce lisus vorbea 
mulțimii şi Se ruga Tatălui, din cer S-a auzit un glas care 
zicea: «L-am proslăvit şi-l voi mai proslăvi»” (In. 12,28). 
Dumnezeu Se manifestă mai frecvent prin Cuvânt decât 

prin Lumină, iar oamenii îl aseamănă tunetului sau 
îngerului, căci nu pot crede că-L văd pe Dumnezeu. 

Prezenţa îngerului va fi însă de netăgăduit în timpul 
Patimilor când, în Grădina Ghetsemani, lisus era întristat 
de moarte. „Atunci I s-a arătat un înger din cer ca să-L 
întărească” (Le. 22,43). Îngerul e lângă noi în clipele cele 
mai grele şi mai ales înainte de moarte, dacă ruga noastră 
îl cheamă. El nu ni se arată, dar putem simţi prezenţa sa 
mângâietoare. El e poate chiar îngerul păzitor devenit 
înger al morţii care ne ajută să trecem pragul despărțirii 
sufletului de trup. 

Pentru lisus, îngerul morţii se transformă în înger al 
învierii, care se arată femeilor mironosiţe cu chipul lui de 
lumină, „înfăţişarea lui era ca fulgerul şi îmbrăcămintea 
lui albă ca zăpada” (Mt. 28,3). Îngerul vesteşte, aşadar, 
învierea, cum a vestit şi Naşterea, căci învierea e a doua 
naştere. El se adresează femeilor purtătoare de mir, cum 
se adresase şi Fecioarei Maria: „Nu vă temeţi.” Căci 
într-adevăr, cum s-a spus, „oricare înger e înspăimân- 
tător” (R. M. Rilke). Curios poate părea că, în timp ce 
Matei şi Marcu vorbesc de un singur înger, Luca şi loan 
pomenesc de doi îngeri. În primul caz ar putea fi vorba 
de Arhanghelul Gabriel (ca şi la Buna Vestire), iar în al 
doilea ar apărea în mormânt şi îngerul păzitor. Ceea ce 
e sigur însă e că numai femeile au văzut îngerii, pentru 
că au fost primele la mormânt, pentru că erau purtătoare 
de mir, suport al Duhului Sfânt, pentru că aveau credința 
şi iubirea mai puternică în acel moment, când apostolii 
se îndoiau (Petru) sau fugeau ascunzându-se. De aceea 
poate Maria Magdalena vede nu numai îngerii, ci şi pe 
lisus, dar nu-L poate atinge (Noli me tangere). Corpul 
lui lisus era un corp glorios (duhovnicesc), şi nu unul de 
carne (omenesc). 

În sfârşit, ultima prezenţă a îngerului în viaţa lui lisus 
este menţionată la Inălțare, dar nu în Evanghelii, ci în 

Faptele Apostolilor. „Cum stăteau ei cu ochii pironiţi la 
cer, pe când Se înălța EI, iată că li s-au arătat doi bărbaţi 
îmbrăcaţi în alb...” (Fpt. 1,10). Împreună cu lisus, o 
prezenţă-simbol a Treimii. 

Cele şapte prezenţe ale îngerului în viaţa lui lisus 
acoperă, aşadar, momente de culme ale existenţei 
Sale. Cu aceste prilejuri, îngerul îşi arată principalele 
lui funcțiuni: de mesager (vestitor), slujitor, păzitor 
(apărător), călăuzitor, întăritor şi slăvitor. Aproape toate 
aceste funcțiuni sunt confirmate şi de spusele lui lisus 
despre îngeri, la care se mai adaugă una (a şaptea): aceea 
de judecători, dar numai la Judecata de Apoi, când: 
„secerişul este sfârşitul veacului; secerătorii sunt îngerii” 
(Mt. 13,39). Dar aşa cum devin de temut pentru omul 
păcătos, îngerii se bucură pentru cel ce se pocăieşte: 
„Tot aşa vă spun că este bucurie înaintea îngerilor lui 
Dumnezeu pentru un singur păcătos care se pocăieşte” 
(Lc. 15,10). Iar funcțiunile îngerilor față de om sunt de 
mizericordie şi numai în final de rigoare. Pe pământ, 
singurii care se apropie de îngeri sunt copiii (Mt. 18,10) 
şi loan Botezătorul (Mrc. 1,2); iar în cer, sfinţii (Lc. 20,36). 
Restul oamenilor nu se învrednicesc decât rareori de 
o apariție angelică ceea ce nu înseamnă că îngerul nu 
veghează la viaţa lor. 

Rolul îngerilor devine copleşitor în Apocalipsă. Acolo 
ei formează oastea lui Hristos, purtând un război sfânt 
pentru înfrângerea adversarului şi reînnoirea omenirii. 
Ei restabilesc legăturile cerului cu pământul şi pregătesc 
marea epocă de aur a lumii. 


9. REÎNTÂLNIREA CU SLAVA 

Deşi, ca Fiu al lui Dumnezeu, lisus rămâne permanent 
şi din veşnicie Ipostas al Sfintei Treimi, totuşi ca Fiu 
al Omului, El simte nevoia să apeleze la Tatăl Său din 

ceruri. Natura Sa duală face însă ca niciodată această 
dualitate să nu se rupă de Unitate. Şi cu toate acestea, în 
anumite momente. El Se întoarce, în mod special, ca om, 
cu faţa la Dumnezeu-Tatăl, pe care de altfel niciodată nu 
L-a părăsit şi nu-L poate părăsi. 

Faptul apare în numeroase momente din Evanghelii 
unde ni se spune că lisus părăseşte lumea şi pe apostoli 
pentru a se ruga. Rugăciunea este şi pentru El o 
însingurare necesară, pentru a fi singur cu Dumnezeu. 
Chiar când iubirea de oameni este nețărmurită, totuşi 
apropierea de Dumnezeu este imperioasă. Locurile de 
retragere sunt fie muntele, acest pustiu vertical, în care 
nimic nu se mai interpune între om şi cer, decât propria 
sa conştiinţă, fie deşertul propriu zis, fie cămara locuirii, 
pe care o recomandă şi omului („Iu însă când te rogi, 
intră în cămara ta şi închizând uşa, roagă-te Tatălui 
tău Care este întru ascuns...” Mt. 6,6). Rugăciunea e o 
întâlnire de taină care nu trebuie tulburată de nimic. 
Momentele de rugăciune sunt oricând, dar mai ales 
seara şi noaptea, când natura însăşi se linişteşte. Totuşi, 
rugăciunea este necesară şi înainte de unele evenimente 
importante cum sunt câteva minuni sau după săvârşirea 
lor. Aşa este în special învierea lui Lazăr când lisus 
spune: „Părinte, mulțumescu-Ţi că M-ai ascultat” (In. 
11,41). Curios poate părea că Iisus îi mulţumeşte Tatălui 
chiar înainte de a săvârşi minunea, dar ceea ce pentru 
om se petrece în succesiune, pentru Dumnezeu are loc 
în simultaneitate: cererea şi mulţumirea sunt una, căci 
Dumnezeu ştie ce-l vei cere chiar înainte de a o face. De 
aceea lisus spune ucenicilor: „...Tatăl vostru ştie de ce 
aveţi trebuință mai înainte de a cere voi de la EI” (Mt. 
6,8). Rugăciunea cea mai fierbinte este însă cea înainte şi 
în timpul Patimilor. Astfel, în grădina Ghetsemani, El se 
roagă „cu lacrimi de sânge”, şi chiar dacă îi cere Tatălui 
să-l uşureze suferința, El Se lasă în voia Lui: „Depărtează 

paharul acesta de la Mine!...Dar fie nu ce voiesc Eu, ci ce 
voieşti Tu” (Mrc. 14,36). Rugăciunea nu este atât pentru 
a cere, cât pentru a se smeri. 

Dar momentele cu totul de excepţie sunt cele în care 
lisus se întâlneşte cu Tatăl ca Fiu al Omului nu pentru 
o rugăciune omenească, nu pentru a Se învrednici de 
ajutorul Tatălui şi al Duhului Sfânt, ci pentru a Se întoarce 
în slava Lor, pentru a comunia din nou direct cu Sfânta 
Treime. lată câteva din aceste clipe supreme menţionate 
în Evanghelii. În afară de Botez şi de Schimbarea la Faţă, 
când prezența Tatălui se face auzită nu numai pentru 
lisus, ci şi pentru oameni, ca şi la Intrarea în Ierusalim 
(In. 12,28), lisus reafirmă comuniunea cu Tatăl în câteva 
momente, când e doar cu apostolii: „Toate Mi-au fost 
date de către Tatăl Meu şi nimeni nu-L cunoaşte pe 
Fiul decât numai Tatăl şi cel căruia va vrea Fiul să-i 
descopere” (Mt. 11,27). Important este că această Unitate 
dintre Tată şi Fiu poate fi accesibilă şi celor aleşi, pe care 
lisus îi poate binecuvânta, pentru a ajunge la desăvârşire. 
Aceeaşi unitate o afirmă lisus şi în alte locuri, mai ales 
în Evanghelia lui loan: „Aşa cum Tatăl Mă cunoaşte pe 
Mine, tot aşa îl cunosc Eu pe Tatăl” (In. 10,15) sau „Eu şi 
Tatăl una suntem” (In. 10,30) etc. 

Acolo însă unde unitatea Fiului cu Tatăl este categoric 
şi definitiv afirmată e la Cina cea de Taină, în momentul 
despărțirii de apostoli. Mai întâi, adresându-se lui Filip, 
lisus spune (In. 14,11): „Credeţi-Mă că Eu sunt întru 
Tatăl şi Tatăl întru Mine.” Mai apoi repetă acest adevăr, 
răsfrângându-l şi asupra apostolilor: „în ziua aceea, 
după înviere, veţi cunoaşte că Eu sunt întru Tatăl şi voi 
întru Mine şi Eu întru voi” (In. 14,20). Tot atunci este 
afirmată şi unitatea cu Duhul Sfânt, deci suprema Uni- 
Treime. Apostolii ascultă uluiți şi nu vor înţelege deplin 
aceste taine decât după Pogorârea Duhului Sfânt. 

În sfârşit, în Rugăciunea arhierească, sfârşindu-se 

misiunea Sa pământească de Fiu al Omului, lisus Se 
întoarce la Tatăl, Căruia îi cere să-l redea toată slava ca Fiu 
al lui Dumnezeu: „Părinte, a venit ceasul. Preamăreşte 
pe Fiul Tău, ca şi Fiul să Te preamărească pe Tine” (In. 
17,1) sau „Şi acum, preamăreşte-Mă Tu, Părinte, la Tine 
însuţi, cu slava pe care am avut-o la Tine mai înainte de a 
fi lumea” (In. 17,5). Este o împreună-mărire (perihoreză) 
care face ca unitatea să fie totală din veşnicie. Şi încă o 
dată această unitate, această comuniune prin cunoaştere 
şi iubire, lisus o cere şi pentru apostoli: „...aşa cum Tu, 
Părinte, eşti întru Mine şi Eu întru Tine, tot astfel şi ei să 
fie una întru Noi, ca lumea să creadă că Tu M-ai trimis” 
(In. 17,21). 

Aşa se încheie în slavă, consfințită de învierea şi 
înălțarea la cer, misiunea unică a Fiului lui Dumnezeu 
ca Fiu al Omului, pogorât ca să se jertfească pentru ca 
omenirea să-şi regăsească calea spre îndumnezeire. Cele 
nouă întâlniri ale lui lisus pe pământ, care sunt în acelaşi 
timp şi întâlniri ale omului cu lisus, constituie o scară 
pe care poate urca şi omul, într-o desăvârşită imitatio 
Christi”. 


95 Este totuşi de remarcat că în ciuda celor spuse de Iisus, teologia 
creştină nu socoteşte îndumnezeirea decât ca o identificare cu 
energiile increate şi nu cu însăşi Fiinţa divină. 

VI. ESHATOLOGIE 


Coborârea lui lisus Hristos, Fiul lui Dumnezeu, 
printre noi ca Fiul Omului a avut ca principal scop 
să redeschidă omului căzut împărăţia cerurilor. În 
acest sens, El nu putea să nu înfățişeze rostul pe care 
moartea îl are în realizarea acestei perspective. Şi dacă 
în numeroasele sale fapte şi învățături, lisus a exprimat 
o doctrină şi un mod de viață în termeni mai mult sau 
mai puţin limpezi şi direcţi, în problema morții, tărâm 
necunoscut omului, El a folosit la maximum parabola 
şi simbolul. Pentru că lisus a dezvăluit multe lucruri 
„ascunse de la întemeierea lumii”, dar în privinţa morții 
El n-a ridicat decât un colţ al misterului. Poate suficient 
ca să bănuim devenirea omului după moarte, păstrând 
însă multe necunoscute neliniştitoare, suficiente ca să 
facă moartea terifiantă, dar şi atrăgătoare. Pentru că lisus 
a pus moartea sub semnul Învierii... 

Există, aşadar, multe pasaje în Evanghelii în care 
se vorbeşte de întâlnirile lui lisus cu oameni morți 
pe care i-a înviat, arătate mai înainte, culminând cu 
propria Sa moarte şi înviere, dar numai câteva în care 
se arată devenirea omului după moarte, între care 
două sunt capitale: parabola Bogatului nemilostiv şi a 
săracului Lazăr, şi cea a Oilor şi Caprelor, care definesc 
perspectivele omului imediat după moarte şi la sfârşitul 
timpurilor, separând astfel destinul postum al omului: 
după judecata personală şi după Judecata de Apoi. Dar 
nu numai atât, căci lisus prezintă însuşi destinul care 
aşteaptă omenirea, destin care face necesară o a doua 
venire a Lui pe pământ, pentru a redresa încă o dată 
pe omul care nu i-a urmat decât în parte învățătura şi 
pentru a-l pedepsi pe cel care prin om vrea să se opună 

lui Dumnezeu, pe fiul pierzaniei, pe începătorul Răului, 
pe Satana. 

Având un început, alianţa sufletului cu trupul în ființa 
umană are, desigur, şi un sfârşit, care e moartea. În Rai, 
această alianță avea o durată indefinită, dar odată cu 
greşeala omului şi izgonirea lui pe pământ, această alianță 
şi-a pierdut „nemurirea”, devenind muritoare. Indiferent 
ce semnificație ar avea longevitatea patriarhilor, care 
atinge în Vechiul Testament aproape o mie de ani, încet, 
încet, odată cu decadenţa omenirii prin acumularea de 
păcate, această vârstă s-a scurtat, nedepăşind astăzi decât 
rareori o sută de ani. La vârste uneori foarte fragede, la 
maturitate şi în mod fatal la bătrâneţe, această alianţă se 
rupe prin moarte, când trupul se întoarce în pământul din 
care a fost plămădit, pe când sufletul care e nemuritor, 
urmează un curs diferit, începând un voiaj postum greu 
de precizat, căci nimeni nu pare să se fi întors de pe 
celălalt tărâm, cu excepţia poate a unor sfinţi şi a unor 
vizionari care pătrund dincolo de pragul morții. 

Oricum, parcursul sufletului după moarte e foarte 
diferit de la un om la altul, în funcţie de greutatea 
păcatelor lui, chiar dacă se regăsesc unele etape 
asemănătoare. Faptul e ilustrat şi în Evanghelii, căci 
nimeni mai bine decât lisus n-o putea face, El care era 
Domn peste ambele tărâmuri. Ne referim mai ales la 
parabola Bogatului nemilostiv, al cărui suflet coboară în 
iad, şi a Săracului Lazăr, care urcă prin Poartă Strâmtă 
în sânul lui Avraam, parabolă despre care s-a mai vorbit. 
Există şi alte pasaje în Sfânta Scriptură, mai ales în 
epistolele pauline, în care se vorbeşte, mult mai vag şi 
mai aluziv, despre acest destin diferit al sufletelor după 
moarte, ca şi în multe din vieţile sfinţilor, mai ales ale 
celor din pustia Egiptului”. 


96 Cf. C. Bădiliță, Călugărul şi Moartea. 

Deşi lucrurile nu pot fi, evident, prea clare, moartea 
rămânând un mister pe care nu-l vom cunoaşte din viață 
poate niciodată, totuşi din mărturiile pomenite şi din 
tradiţiile rămase apare că moartea e o Poartă Strâmtă 
prin care sufletul trece şi îşi urmează voiajul postum, în 
două mari etape: prima până la judecata personală, la 
capătul a 40 de zile de la moarte; după care urmează o a 
doua etapă indefinit de lungă, până la Judecata de Apoi, 
a tuturor oamenilor, morţi sau vii, la a doua venire, a lui 
lisus Hristos, Marele Judecător, odată cu Apocalipsa. 


A. JUDECATA PERSONALĂ - 
VAMILE VAZDUHULUI 


Despărţit de trupul redat ţărânii, sufletul oricărui om 
urmează un parcurs asemănător în următoarele 40 de zile 
după moarte, însoţit de îngerul păzitor, dar şi de diavoli 
care-l urmăresc prin văzduh. În acest spaţiu intermediar 
dintre pământ şi cer, care nu are un înţeles fizic, ci unul 
subtil, se dă o luptă pentru posesia sufletului între îngeri 
şi demoni, luptă al cărei sfârşit depinde de comportarea 
omului în timpul vieţii. Din tradiţia Bisericii şi din 
viziunile unor sfinți, reiese că sufletul trece în acest 
„spaţiu” prin ceea ce s-a numit vămile văzduhului, 
înainte de a ajunge în iad sau în Rai”. Prin analogie cu 
vămile terestre dintre un ţinut şi altul, unde trecerea este 
păzită şi verificată, vămile văzduhului sunt praguri pe 


97 În tradiţia apuseană, după schisma din 1054, apare intre iad şi Rai 
Purgatoriul, unde se purifică sufletele cu mai puţine păcate. Acesta 
nu are un echivalent în tradiţia răsăriteană, vămile văzduhului fiind 
numai stări intermediare temporale, parcurse de suflet până la 40 de 
zile după moarte. De altfel, temeiurile scripturare ale Purgatoriului 
sunt puţin consistente, ele găsindu-şi suportul în diferite tradiţii 
orale. 

care trecându-le sufletul este judecat după cele făptuite 
pe pământ, hotărându-i-se soarta, deocamdată provizorie 
(judecata personală), până la judecata finală (Judecata de 
Apoi) sau Judecata de Obşte, care va fi săvârşită de lisus 
Hristos şi îngerii Lui. 

Astfel, în primele trei zile de după moarte, deci până 
la înhumarea trupului, sufletul rămâne în preajma 
cadavrului şi a celor apropiaţi. „Timp de două zile 
sufletul se bucură de oarecare libertate şi poate vedea 
locuri care i-au fost dragi, dar în cea de a treia zi porneşte 
spre alte tărâmuri” (arh. loan Maximovici). „Când se 
face slujba de înmormântare în cea de a treia zi, sufletul 
celui plecat primeşte prin îngerul său păzitor mângâiere 
în tristeţea ce l-a cuprins, şi o resimte ca pe o desprindere 
desăvârşită de trup” (Sfântul Macarie al Alexandriei). 

După înhumare, până la nouă zile, sufletul pare să fie 
condus în Rai, pentru a „vedea” tot ce îl putea aştepta, dacă 
ar fi avut o viață curată. Parastasul care se face la nouă zile 
are tocmai rostul uşurării sufletului, care abia de-acum 
înainte are de trecut prin vămile văzduhului, constituind 
judecata particulară. Până la limita celor 40 de zile, sufletul 
pribegeşte prin văzduh, acuzat de demoni şi apărat 
de îngeri, într-un proces la capătul căruia i se hotărăşte 
soarta, în funcție de păcatele şi faptele bune săvârşite în 
timpul vieții. Indiferent de numărul vămilor (20 sau 24), 
ele constituie trepte în care sufletul e judecat pentru cele 
făcute pe pământ. La capătul acestor 40 de zile, când 
Biserica se roagă din nou pentru sufletul celui răposat, 
acesta este luat fie de demoni în iad, fie de îngeri în Rai, 
după sentința acestei judecăţi personale, unde va rămâne 
până la Judecata de Apoi, când va avea loc „sentința” 
definitivă, dată de însuşi lisus Hristos şi îngerii Lui”. 


98 Majoritatea referințelor din acest capitol sunt luate din: Igor 
Briancianinov, Omilie despre Moarte şi din Seraphim Rose, Sufletul 
după moarte. 


COSMOSUL ÎN TRADIȚIA CREŞTINĂ 229 


În tot acest timp până la Judecata de Apoi, sufletele 
celor morţi pot fi ajutate să-şi ispăşească păcatele atât 
de rugăciunile celor vii, dar mai cu seamă de cele ale 
Bisericii, care prin caracterul lor ritual, deci cu ajutorul 
harului, au o mai mare eficacitate. „Curăţeşte, Doamne, 
păcatele celor ce s-au pomenit acum, prin preascump 
sângele Tău, pentru rugăciunile sfinţilor Tăi.” Aşadar, 
rugăciunile celor vii pentru cei morţi sunt adresate nu 
numai Dreptului Judecător, ci şi sfinţilor Săi, şi în primul 
rând Maicii Domnului şi îngerilor, care pot intermedia 
pentru sufletele oamenilor. 

Destinul sufletului după moarte păstrează însă multe 
taine şi ridică multe întrebări, printre care cele mai 
importante şi mai frecvente par a fi următoarele: 

- Mai păstrează sufletele după moarte amintirea vieții 
pământeşti şi conştiinţa individualităţii sale? 

- Mai pot face sufletele ceva pentru propria lor 
uşurare înaintea Judecăţii de Apoi? 

- Ce sens mai poate avea „învierea în trup”, după ce 
trupul s-a descompus? 

Cele mai multe mărturii ale unor sfinți atestă păstrarea 
conştiinţei sufletului după moarte, deci păstrarea dacă 
nu a individualităţii, cel puţin a unei entități parţiale. 
Altfel nu s-ar mai putea vorbi nici de chinurile iadului, 
nici de fericirea Raiului, nici de învierea de apoi şi de 
viața veşnică. După parabola Bogatului nemilostiv, 
există şi amintiri despre cei vii, deşi nu comunicare 
directă cu ei”. Cum conştiinţa implică însă existența 
unor facultăți ca percepţie, memorie, gândire etc. care 
sunt legate şi de unele organe corporale care se dizolvă 
la moarte, nu credem că după moarte conştiinţa mai 


99 S-ar putea vorbi de unele interferenţe între sufletele celor morţi şi 
sufletele celor vii prin visuri, cum mărturisesc unii spirituali, dar în 
nici un caz prin "spiritism", care este un concept modern, absurd în 
naivitatea lui. Cf. René Guenon, L'Erreur spirite. 

poate păstra caracterele sale psihice, ci poate doar o 
vagă amintire a ceea ce a fost individualitatea în timpul 
vieţii, a ceea ce se numeşte uneori, fără să se poată 
preciza nimic, conştiinţă sau memorie duhovnicească. 
Existenţa omului ca persoană nemuritoare, după chipul 
lui Dumnezeu, lasă totuşi deschisă nădejdea păstrării 
conştiinţei acestui chip, fără de care nemurirea nu ar mai 
avea sens, chiar şi în iad. 

E, de asemenea, foarte greu să se vorbească despre 
o posibilă „activitate” a sufletului după moarte, pentru 
a-şi uşura destinul. Sufletul rămâne mai curând pasiv, 
într-o stare de aşteptare, în ceea ce s-ar putea numi 
„prelungirile subtile ale conştiinţei umane”, când doar 
rugăciunile celor de pe pământ îl mai pot mângâia. Şi 
totuşi dacă mai păstrează un dram de conştiinţă, sufletul 
ar putea să se pocăiască în iad şi să se purifice prin 
suferință. 

În sfârşit, învierea în trup, la sfârşitul omenirii, ar 
putea fi o realitate, dar nu în sensul trupului material, 
care s-a întors după moarte în elemente, ci al unui 
trup subtil sau duhovnicesc, ca suport al sufletului. 
Argumentul pentru învierea în trup este viaţa lui lisus 
după înviere, care are în acelaşi timp calități omeneşti 
(poate fi pipăit, mănâncă), dar şi supranaturale (trece 
prin uşile încuiate, apare şi dispare etc.). Să nu uităm, 
însă, că ceea ce e posibil pentru Fiul Omului ca Fiu al lui 
Dumnezeu nu poate fi posibil şi pentru oricare om după 
moarte. 

Poate că cea mai plauzibilă realitate a sufletului 
după moarte este cea existentă simbolic în iconografie, 
şi mai ales în icoana Adormirii Maicii Domnului, unde 
sufletul se ridică la cer şi este primit chiar de lisus, sub 
forma unui copil. Atunci când e vorba de sufletul unui 
om neprihănit, el este primit de un înger sau de sfântul 
care-i poartă numele, tot sub forma unui copil, uneori 

inform, simbolizând lipsa lui de formă spaţială sau o 
formă subtilă!%. Dacă la naştere sufletul unit cu trupul 
este un germen conţinând toate virtualităţile care se vor 
dezvolta ulterior, după moarte sufletul pare să se retragă 
tot în stare de cocon sau de germene, în care sunt resorbite 
facultăţile sale, rămânând în stare de virtualitate până 
la învierea de Apoi. De altfel, şi în parabola Bogatului 
nemilostiv, sufletul săracului Lazăr este în sânul lui 
Avraam, ceea ce sugerează, de asemenea, revenirea în 
stare de copil sau de germen". 


B. JUDECATA DE APOI (DE OBŞTE) 


Dacă destinul sufletului omenesc după moarte şi 
după judecata personală e simbolizat în principal de 
parabola Bogatului nemilostiv, destinul lui final este 
ilustrat, de data aceasta, de o profeție a Judecăţii de 
Apoi. lisus spune, în această profeție: „lar când va veni 
Fiul Omului întru slava Sa şi toți sfinţii îngeri cu El, 
atunci va şedea pe tronul slavei Sale şi se vor aduna în 
faţa Lui toate neamurile şi-i va despărţi pe unii de alții 
precum desparte păstorul oile de capre şi va pune oile 
de-a dreapta Sa, iar caprele de-a stânga” (Mt. 25.31). 
Judecata ultimă va avea, deci, loc odată cu a doua venire 
a lui Hristos care va fi Marele Judecător. Şi va fi judecată 
întreaga omenire, nu numai cei vii, dar mai ales cei 
morți, care aşteaptă această judecată. Şi vor fi împărțiți 
în două grupuri, simbolizate prin oi - cei buni - şi prin 


100 A se vedea tabloul-icoană al lui El Greco, Înmormântarea contelui 
de Orgaz. 

101 În Infernul dantesc, sufletele apar sub formă de umbre, deci de 
realităţi informe sau având o formă subtilă, lipsită de corp, chiar 
dacă simbolic sunt supuse unui foc care le arde fără să le consume. 
D. Stăniloae, Teologia dogmatică ortodoxă. 

capre - cei răi. Oile, ca simbol al celor buni şi smeriţi, 
sunt conforme cu simbolul mielului ca figură chiar a lui 
Hristos, simbol care apare de mai multe ori în Evanghelii 
(parabola Oii pierdute, a Păstorului şi a Turmei sale etc.) 
în timp ce caprele, ca făpturi dezordonate, agitate şi 
violente, sunt un simbol al Răului, diavolul însuşi luând 
de multe ori chipul unui ţap. Judecata se va face după 
criterii pe care lisus le enumeră foarte precis: „Că am 
flămânzit şi Mi-aţi dat să mănânc; am însetat şi Mi-aţi 
dat să beau; străin am fost şi M-aţi primit; gol, şi M-aţi 
îmbrăcat; bolnav, şi M-aţi cercetat; în temniță am fost 
şi aţi venit la Mine.” Toate aceste criterii însumează, 
în fond, principalele suferințe ale omului, care sunt: 
foamea şi setea; lipsa de îmbrăcăminte (în fond sărăcia), 
ca şi înstrăinarea (deci singurătatea); boala şi lipsa de 
libertate. Toate aceste suferințe au fost uşurate prin 
daruri şi mângâiere de către oamenii buni, iar a le dărui 
celor lipsiți înseamnă a le dărui lui Hristos. „Adevăr vă 
spun, întrucât aţi făcut unuia din aceşti foarte mici frați 
ai Mei, Mie Mi-aţi făcut.” împlinirea acestor fapte bune 
presupune o mare iubire pentru Dumnezeu, condiţie din 
care decurg toate virtuțile creştine. Aceste şase virtuţi, 
împreună cu a şaptea, care e iubirea, sunt simbolizate 
de crucea spaţială, simbol al jertfei şi al dăruirii de sine, 
al renunţării, deci, la eul individualist, al acelei lepădări 
de ego, după care poţi să-L urmezi pe lisus. Prezența 
acestor virtuţi îți deschide poarta Raiului şi moştenirea 
împărăției cerurilor care, spune lisus, a fost „pregătită 
vouă de la întemeierea lumii” (Mt. 25.34). În schimb, 
neglijarea acestor fapte bune duce în Iad, „în focul cel 
veşnic, care este gătit diavolului şi îngerilor lui.” Faptul 
că lisus nu mai adaugă „de la întemeierea lumii”, este 
încă o dovadă că Dumnezeu nu a vrut Răul, care a apărut 
după crearea lumii, prin proasta alegere a lui Lucifer şi 
a primilor oameni. 

Despre Judecata de Apoi vorbeşte şi loan, în viziunea 
sa apocaliptică: „Şi i-am văzut pe cei morţi, pe cei mari 
şi pe cei mici, stând înaintea tronului; şi cărţile au fost 
deschise; şi altă carte a fost deschisă, care este aceea a vieții. 
Şi morții au fost judecaţi din cele scrise în cărți, potrivit cu 
faptele lor” (Apoc. 20.12). Judecata va fi făcută de Hristos, 
stând pe un „mare tron alb” de lumină, după cărțile în 
care sunt înscrişi cei morţi şi după cartea vieţii, în care 
sunt înscrişi cei vii. A avea numele înscris în cartea vieţii 
(liber vitae) este un semn că omul nu dispare, avându-şi 
numele înscris într-o carte care constituie memoria lumii. 
Căci, aşa cum începutul a însemnat „darea numelui”, 
sfârşitul înseamnă „reamintirea numelui”. E o pomenire 
în veşnicie, numele fiind un simbol al esenței sufletului. 
Cel mai mare rău ar fi aşadar să nu fii găsit la Judecată 
înscris în cartea vieţii. „Şi dacă cineva n-a fost găsit scris 
în cartea vieţii, aruncat a fost în iezerul de foc” (Apoc. 
20.15). Cartea vieţii poate avea însă şi un alt sens, acela 
de cunoaştere, cei găsiți în această carte având sprijinul, 
nu numai al faptelor lor, ci şi al cunoaşterii duhovniceşti. 
La marea Judecată vin şi cei vii, şi cei morţi, şi cei buni, 
şi cei răi. Necesitatea Judecăţii de Apoi arată că după 
judecata personală unele suflete mai pot fi mântuite, aşa 
cum spuneam, prin rugăciunile celor vii şi ale Bisericii. 
La sfârşitul ultimei judecăţi, unii îşi capătă fericirea pe 
veci, alții damnarea. E o Judecată ultimă după care nu 
s-ar mai putea vorbi de viitor, ci de un etern prezent. 

Totuşi, poate nu toți oamenii vin la judecată, căci, aşa 
cum spune lisus: „Cel ce ascultă cuvântul Meu şi crede 
în Cel Care M-a trimis, are viață veşnică şi la judecată 
nu va veni, ci s-a mutat din moarte la viață”. (In. 5,24). 
Sunt poate cei care, după judecata personală, intră deja 
în fericirea Raiului, alături de îngeri. Altfel de ce s-ar mai 
vorbi de 144 de mii de aleşi care stau în fața tronului 
strigând: „Mântuirea este de la Dumnezeul nostru Care 

şade pe tron, şi de la Mielul” (Apoc. 7,10) sau cei 24 de 
Bătrâni care, de asemenea, sunt la picioarele tronului? 
Poate la aceştia se referă Evanghelistul Ioan, când spune: 
„Fericit şi sfânt cel ce are parte de învierea cea dintâi. 
Peste aceştia moartea cea de-a doua nu are putere, ci 
ei vor fi preoți ai lui Dumnezeu şi-ai lui Hristos şi vor 
împărăţi cu El de-a lungul miilor de ani” (Apoc. 20,6). 

E o veşnicie care înseamnă (D. Stăniloae)? o Unire 
indestructibilă între suflet şi corp (un corp duhovnicesc 
desigur), o desființare a timpului şi concomitent o 
comuniune în iubire şi cunoaştere deplină cu Hristos. 
(Şi totuşi, stăruie în minte întrebarea: dacă Raiul şi 
iadul rămân şi după a doua venire a lui Hristos, dacă 
această dualitate nu se rezolvă, ea nu va genera iarăşi 
multiplicitatea şi adversitatea? Dacă cerul nou şi 
pământul nou sunt şi ele o dualitate, nu va mai avea loc 
o nouă geneză, deci o nouă umanitate? Dar nimeni nu 
poate răspunde la o asemenea întrebare...) 


C. APOCALIPSA ŞI DESTINUL OMENIRII 


Despre sfârşitul lumii s-a vorbit mult, s-a divagat şi 
se fabulează şi mai mult, mai ales astăzi, la sfârşit de 
mileniu şi la începutul altui mileniu, ceea ce e poate un 
semn că acest sfârşit nu e prea departe. Dincolo însă 
de nenumăratele profeţii şi mai ales pseudoprofeții, 
milenariste sau nu, trebuie remarcat că există un 
sâmbure de adevăr în ceea ce s-a spus şi se va mai 
spune. Trăim într-o perspectivă apocaliptică. Nu ştim 


102 D. Stăniloae, Teologia dogmatică ortodoxă." Nous autres, les 
civilisations, nous savons que nous sommes mortelles." spunea un 
mare scriitor acum trei sferturi de veac (Paul Valery). lar un mare 
istoric (O. Spengler) scria cam în acelaşi timp o carte de răsunet: 
Amurgul Occidentului. De curând, o altă carte poartă un titlu apropiat: 
Sfârşitul istoriei (Fukuyama). 

când se sfârşeşte istoria, dar se va sfârşi. În jurul anului 
2000, tema sfârşitului pluteşte în aer. Acest lucru însă 
nu înseamnă că sfârşitul e iminent. Dar un sfârşit va fi. 
Poate nu al lumii, ci al unei lumi'%. Poate nu al întregii 
omeniri, dar al unei mari părți, suficientă ca umanitatea 
să se poată regenera. Marile incendii lasă totdeauna o 
cenuşă în care va rodi o nouă sămânță. 

Aşadar, nu se poate şti momentul, timpul sfârşitului, 
dar cândva se va întâmpla. „Atunci când vor zice: «Pace 
şi securitate (pax et securitas)», atunci fără de veste va 
veni peste ei pieirea...” spune Apostolul Pavel (I Tes. 5.3). 
Şi acum mai mult ca oricând se vorbeşte despre pace şi 
securitate. Ca şi pentru individ şi pentru omenire, şi 
pentru istorie, devenirea a avut un început şi va avea 
deci un sfârşit. Ceea ce e supus timpului e muritor, 
căci timpul trebuie să aibă un sfârşit („Time must have 
a stop”). Timpul istoriei nu e însă liniar, prelungit 
progresiv şi indefinit, ci e ciclic, începutul şi sfârşitul 
unui ciclu par să coincidă („coincidentia oppositorum”), 
dar în realitate tocmai datorită trecerii timpului cele două 
momente nu se suprapun, căci ciclurile sunt spirale, nu 
cercuri. „Eterna reîntoarcere a aceluiaşi” (Nietzsche) 
este o idee neconformă cu realitatea, căci istoria nu se 
întoarce niciodată în acelaşi punct (Non bis in idem), ci 
mai sus sau mai jos cu un pas de spiră. 

S-a vorbit deseori de sfârşitul lumii, dar lumea nu 
s-a sfârşit. Multe lumi, multe civilizaţii s-au sfârşit însă. 
Istoria sacră înregistrează câteva mari cicluri sau perioade 
la sfârşitul cărora o lume s-a încheiat şi a început o alta. 


103 "Nous autres, les civilisations, nous savons que nous sommes 
mortelles." spunea un mare scriitor acum trei sferturi de veac (Paul 
Valery). lar un mare istoric (O. Spengler) scria cam în acelaşi timp o 
carte de răsunet: Amurgul Occidentului. De curând, o altă carte poartă 
un titlu apropiat: Sfârşitul istoriei (Fukuyama). 

104 W. Shakespeare. Henry IV. Partea I.,V,4 

Pentru că ceea ce se naşte şi e viu evoluează, decade 
şi moare, pentru a da naştere altei lumi. Lumea nu s-a 
sfârşit, aşadar, dar o serie de lumi sau civilizații mai 
mult sau mai puţin extinse au dispărut totuşi, pe ruinele 
lor ridicându-se altele!%. 

Evident că un ciclu principal se subdivide în cicluri 
secundare şi acestea la rândul lor se împart în cicluri 
mai mici mergând până la ultimul ciclu natural, care ar 
putea fi acela al unei generaţii. Aici ne referim însă la 
ciclurile importante, care împart istoria în perioade de 
milenii şi secole, separate prin crize şi distrugeri enorme. 
În acest sens s-ar putea vorbi de câteva mari epoci 
înregistrate atât de istoria sacră, cât şi de cea profană!*. 
După era paradisiacă, a urmat căderea omului din Rai 
în timp şi începutul unei epoci străvechi care la rândul 
ei s-a sfârşit cu potopul lui Noe, pentru a reîncepe o 
lume nouă. Au urmat alte mari crize şi dezordini, nu de 
aceleaşi proporţii, dar totuşi importante, cum sunt cele 
menţionate în Biblie: Turnul Babel, care a divizat lumea 
în seminţii şi neamuri sau distrugerea civilizaţiilor 
antice, inclusiv cea a Patriarhilor iudei şi a imperiilor 
din Orientul mijlociu, ca şi mai apoi a Imperiului 
Roman. A început, astfel, civilizația creştină, odată cu 


105 Sfântul Iacob însuşi vorbeşte de "roata existenţei" (rota nativitatis) 
(Iacob 3, 6). 

106 De astfel de epoci se aminteşte, în limbaj simbolic, în mai toate 
tradiţiile autentice, ca, de exemplu, în tradiţia hindusă, unde e vorba 
de satya, treta, dwapara şi kali yuga, sau în civilizaţia greacă veche, 
unde Hesiod pomeneşte de Epoca de Aur, de Argint, de Bronz şi 
de Fier, în ultima găsindu-se şi epoca noastră. Nu altceva spune şi 
proorocul Daniel (11, 32) în viziunea omului uriaş, format din aur 
(cap), argint (piept), bronz (pântece) şi fier cu lut (picioare), care 
se prăbuşeşte lovit de o piatră (cea din capul unghiului?) De altfel, 
Daniel vorbeşte şi de un ciclu de 2520 ani care, plecând de la vremea 
lui (-603) ar ajunge până la primul război mondial (1917), care 
înseamnă sfârşitul unei epoci. 

pogorârea şi întruparea lui lisus Hristos, trimis tocmai 
ca să regenereze o omenire decăzută şi să mântuiască 
omul. Chiar în sânul civilizaţiei creştine sunt etape care 
au dus la slăbirea spiritualităţii şi la divizarea unității 
creştine în confesiuni ortodoxe, catolice, protestante. Pe 
cale de consecinţă logică, şi această civilizaţie, extinsă 
astăzi aproape pe tot globul, pare să se îndrepte spre 
un sfârşit, care va fi marcat, conform Scripturii, prin a 
doua pogorâre a lui lisus Hristos, prin distrugerea lumii 
existente şi crearea unui „cer nou şi pământ nou”. Această 
a doua venire a lui Hristos n-ar avea sens, de altfel, dacă 
civilizația creştină şi umanitatea nu s-ar fi degradat şi 
n-ar trebui regenerată. lisus însuşi anunţă la capătul 
vieţii Sale acest sfârşit al unei lumi, în ceea ce s-a numit 
Mica Apocalipsă, iar Evanghelistul loan are viziunea 
Marii Apocalipse. Vom încerca, aşadar, să privim spre 
Apocalipsă încercând să surprindem nu timpul acestui 
sfârşit şi început, ci trăsăturile lui definitorii. 

În consecință, nu atât date şi locuri vom căuta în 
primul rând în Apocalipsă, deşi unele ipoteze se pot face 
pe baza istoriei şi geografiei sacre. Căci, oricum apar 
nume în viziunea lui loan care se pot regăsi în istoria 
şi geografia vremii lui (de exemplu, numele celor şapte 
Biserici), iar altele pot fi extrapolate până în vremurile 
noastre. Marile profeţii, ca şi învăţăturile lui Hristos, 
nu sunt valabile numai pentru vremea apropiată lor, 
ci au o bătaie mult mai lungă, putându-se aplica celor 
mai multe crize ale omenirii. Se poate vorbi, aşadar, de 
Apocalipse parţiale ale căror efecte se însumează de-a 
lungul timpului până la catastrofa finală. 

Există, de asemenea, desigur, principii doctrinare care 
se întâlnesc în Apocalipsa Evanghelistului loan ce vin 
de la învăţătura lui Hristos şi care, fiind „fundamentul 
şi stâlpii” creştinismului, nu pot fi negate şi nu pot fi 
anulate nici de marile incendii ale istoriei, deşi se încearcă 

răsturnarea lor de către demoni. Aceste principii sunt 
imuabile şi tocmai existenţa lor face posibilă renaşterea 
unei lumi noi. Scriptura nu conţine numai evenimente 
istorice, sau nu în primul rând, ci arhetipuri, aplicabile 
în orice timp şi spaţiu, evident schimbând perspectiva, 
ceea ce nu-i alterează însă sensul. 

Vom încerca însă mai ales să desluşim sensul simbolic 
al viziunilor sfântului loan. Cum aceste viziuni i-au 
fost revelate (de unde şi numele „Apocalipsă”) prin 
răpirea lui în duh (Apoc. 4.2), ele nu pot fi suspectate 
de a fi imaginare, ci au cea mai puternică realitate, 
dar exprimată desigur în mod tainic prin parabole, 
paradoxuri şi mai ales prin simboluri, ştiut fiind că 
simbolul este un intermediar între realitatea concretă 
şi principiile care o generează, un mod de existenţă şi 
de expresie a misterului. Prin descifrarea parțială a 
acestor simboluri, vom căuta să înțelegem configurația 
sfârşitului omenirii, forțele care acţionează, sensul 
întâmplărilor, al entităţilor şi persoanelor care intervin, 
ca şi etapele desfăşurării acestui sfârşit. 

- Un alt aspect care apare destul de evident este 
că sfârşitul lumii, contrar unor opinii diverse, nu are 
loc instantaneu, nu apare deodată din senin şi nu se 
termină brusc, deşi sunt întâmplări care se petrec cu 
mare rapiditate. Un singur eveniment capital este brusc 
şi neaşteptat: pogorârea lui Hristos Care, aşa cum spune 
El însuşi în propovăduirea Sa şi în unele parabole (Cele 
10 fecioare), va veni „ca un fulger”, luându-ne deci pe 
neaşteptate. Desigur, din perspectiva divină, totul se 
petrece în simultaneitate, dar în planul uman orice 
act are o desfăşurare în timp. Astfel, Apocalipsa are o 
evoluţie treptată, progresivă, caracterizată prin semne 
prevestitoare, urmate de întâmplări miraculoase, de mari 
conflicte şi conflagrații, după care urmează perioada de 
liniştire, înainte ca bătălia finală să ducă la înfrângerea 

Răului şi la instaurarea unei lumi noi. lisus însuşi 
spune acest lucru în cuvântul Său eshatologic. Sfârşitul 
este, aşadar, o succesiune de etape mai lungi sau mai 
scurte, greu sau imposibil de precizat temporal (deşi se 
indică nume şi numere în text, dar care sunt, desigur, 
simbolice, după cum se va vedea), dar care se pot grupa 
în câteva categorii, ca orice devenire: pregătirea, primele 
desfăşurări, culminaţia, evenimentele majore, ultimele 
răbufniri, încheierea. Căci, o repetăm, sfârşitul lumii 
este un proces istoric, chiar dacă implică şi intervenţii 
metaistorice, care bulversează devenirea prin rupturi 
de continuitate, prin salturi şi miracole, care măresc 
uimirea noastră, accentuând misterul. În cadrul unor 
perioade relativ extinse se pot distinge etape secundare 
care complică evoluţia, dar o şi structurează. 

- Este, aşadar, de remarcat faptul că sfârşitul lumii 
nu este o succesiune de evenimente haotice şi lipsite de 
sens, cum poate părea la primele lecturi, ci cuprinde o 
serie de conflicte şi întâmplări mai mult sau mai puţin 
ordonate, cu momente de culme şi de cădere, de tumult 
şi de acalmie, de înfrângeri şi de victorii, o bătălie între 
ceea ce s-ar putea denumi forţele cerului şi ale iadului, în 
care sunt antrenate mulțimi de duhuri, din care până la 
urmă iese învingător cerul. Este o uriaşă bătălie cosmică, 
mai mare decât în oricare din epopeile mitice ale altor 
tradiții'Y, în care distrugerile sunt atât de extinse, încât 
omenirea este aproape anihilată. Cum Cerul nu vrea 
totuşi să nimicească omul pe care l-a creat, ci doar să-l 
regenereze, el păstrează din acest dezastru germenii 
necesari pentru a da naştere unei lumi noi. Spre deosebire 
însă de potopul lui Noe, care s-a dezlănţuit într-un timp 


107 Ne referim mai ales la Mahabharata, imensa epopee hindusă, dar 
şi la Iliada, Eneida, Niebelungenlied etc., etc., care amintesc, desigur, 
de un trecut mitic, dar şi de distrugerea unor civilizații viitoare, mai 
limitate sau mai extinse. 

scurt, Apocalipsa se poate extinde pe perioade lungi de 
timp. 

- Un alt aspect al acestei bătălii este faptul că în ea 
luptă nu numai oameni, sau nu în principal oameni, ci 
forţe supraumane, celeste (îngeri) şi infernale (demoni), 
care pot lua ca instrumente oamenii. Marea bătălie începe 
mai întâi în cer, sau mai degrabă în văzduh între îngeri 
şi demoni, dezlănțuindu-se după aceea pe pământ. De 
aici caracterul miraculos, fantastic al întâmplărilor, dând 
Apocalipsei dimensiunea cosmică de care am amintit. 

— Această bătălie nu este una abstractă, implicând 
nu numai forțe impersonale, ci nenumărate personaje 
şi entități, nu numai din lumea noastră, ci mai ales 
din lumile subtile şi spirituale, culminând cu o nouă 
pogorâre a lui lisus Hristos. Unele din aceste personaje 
sunt numite, altele sunt reprezentate prin simboluri 
relativ uşor de identificat, dar sunt şi personaje care 
rămân misterioase, fiind reprezentate prin numere sau 
animale fabuloase. Aproape toate personajele nu sunt 
doar persoane semnificative sau indivizi, ci de cele mai 
multe ori sunt prototipuri identificabile oriunde în timp 
şi spaţiu, având un mare grad de generalitate, ca în orice 
istorie sacră. Căci Apocalipsa e istoria sfântă a sfârşitului 
lumii sau al unei lumi, o istorie profeţită prin inspirație 
divină, având deci toate probabilitățile să se împlinească, 
parţial şi în cele din urmă total, fără să se ştie când. 

- Complexitatea miraculoasă face ca structura 
Apocalipsei, deşi schematic descifrabilă, să rămână 
criptică în detalii şi în privinţa localizărilor în timp şi 
spaţiu, dar mai ales în privința semnificațiilor. Aspectul 
ascuns şi miraculos al ei nu se poate exprima în mod 
discursiv, deşi nu-i lipseşte caracterul epic şi dramatic. 
Dar cea mai puternică expresie este cea simbolică, ceea ce 
dă un aspect de ocultare întregului şi mai ales detaliilor, 
predominantă fiind ideea că adevărata dezocultare nu 

se va putea face decât prin semne şi inspiraţie cerească, 
atunci când sfârşitul va fi foarte aproape. În acest sens, 
Apocalipsa este o dezvăluire care învăluie!*. Orice 
încercare de hermeneutică trebuie să plece, o repetăm, 
de la descifrarea simbolurilor, pentru a putea descoperi 
cel puţin liniile de forță importante ale sensurilor ei care, 
aşa cum spune Dante, implică cel puţin patru nivele de 
înţelegere: literal, istoric, etic şi anagogic, adică spiritual 
(esoteric)!%. 

- La toată această complexitate se mai adaugă şi 
faptul că evenimentele nu sunt juxtapuse decât rareori 
într-o succesiune cronologică şi logică, de cele mai multe 
ori intersectându-se, suprapunându-se şi telescopându- 
se unele în altele, cu multe ramificații şi devieri, cu 
reveniri în timp, ceea ce face şi mai dificilă deosebirea 
şi înțelegerea lor. De aici necesitatea unui discernământ 
lucid şi inspirat, care să limpezească aparenta lor 
confuzie şi să nu ducă la fantezii şi erori periculoase. 

Bazaţi pe aceste câteva principii şi observaţii, şi 
călăuziți, nădăjduim, de un ajutor de sus, încercăm 
această temerară aventură hermeneutică. 


1. MICA APOCALIPSĂ 


Aşa cum s-a mai spus, modelul Apocalipsei 
finale, poate chiar prototipul ei, îl găsim în Cuvântul 
eshatologic al lui lisus, numit de unii Părinţi şi teologi 
Mica Apocalipsă, model care este expus mai complet în 
Evanghelia lui Matei (cap. 24-25). Vom căuta să distingem 
etapele şi semnificaţiile acestei profeţii a lui lisus, făcută 
după Intrarea în lerusalim şi înaintea Patimilor Sale, deci 
în acest interval dintre Gloria pământească şi învierea 
cerească. S-ar putea spune că acest Cuvânt face parte 


108 Dan Stanca, Simbol sau Vedenie. 
109 Dante Alighieri, Divina Comedie. Infernul. 

din „testamentul” eshatologic al lui lisus, între sfârşitul 
Lui şi sfârşitul lumii existând, desigur, corespondențe 
semnificative, bazate pe asemănarea dintre microcosmos 
şi macrocosmos. 

Despre sfârşitul cetăților care nu ascultă cuvântul 
divin, lisus a mai vorbit şi mai înainte, în cursul 
propovăduirii Sale. Astfel, după trimiterea celor 
12 apostoli să răspândească învăţătura Sa şi după 
întrebările trimişilor lui loan Botezătorul despre Mesia, 
lisus mustră neîncrederea oamenilor în minunile Sale, 
care sunt o prefigurare a marilor miracole apocaliptice: 
„Vai ţie, Horazine! Vai ţie, Betsaida! Că dacă în Tir şi în 
Sidon s-ar fi făcut minunile ce s-au făcut la voi, de mult 
s-ar fi pocăit cu sac şi cenuşă! Dar vă spun Eu vouă că 
pământului Sodomei îi va fi în ziua judecății mai uşor 
decât ție” (Mt. 11,21). Este un prim semn că pe cei care se 
îndoiesc de cuvântul Lui îi aşteaptă o zi a judecății. lisus 
nu are încredere decât în copii, care reprezintă lumea 
paradisiacă ce îi aşteaptă după judecată pe cei neprihăniți. 
„Mulţumescu-Ţi Ţie, Doamne al cerului şi pământului, 
că ai ascuns acestea de cei înţelepţi şi pricepuţi şi le-ai 
descoperit pruncilor” (Mt. 11,25). În curând lisus va 
anunţa, pentru prima dată, Moartea şi învierea Sa, de 
care sfârşitul unei lumi pare să fie strâns legat. 

După a doua vestire a Morţii şi învierii, lisus 
prooroceşte din nou, de data aceasta mai puternic şi mai 
extins, sfârşitul lumii, adăugând şi prevestirea Judecăţii 
de Apoi: „Adevăr vă spun că voi, cei ce Mi-aţi urmat Mie, 
la naşterea din nou a lumii, când Fiul Omului va şedea 
pe tronul slavei Sale, veţi şedea şi voi pe douăsprezece 
tronuri, judecând pe cele douăsprezece seminţii ale lui 
Israel” (Mt. 19,28). Iisus îi anunţă pe apostoli că ei vor fi 
cei aleşi să judece omenirea, strânşi ca un plerom în jurul 
tronului divin, vestind nu numai catastrofa finală ci şi 


renaşterea lumii (palingenesia). 

În sfârşit, după Intrarea în Ierusalim, înainte de care 
lisus îşi vestise pentru a treia oară Patimile şi Moartea, 
şi aceasta chiar în culmea gloriei pământeşti, El îi acuză 
pe conducătorii poporului iudeu de relele din lume şi 
prooroceşte dărâmarea Ierusalimului:  „lerusalime, 
lerusalime, care-i omori pe prooroci şi-i ucizi cu pietre 
pe cei trimişi la tine (...). Iată, vi se lasă casa pustie” (Mt. 
24,37). Să mai amintim că sfârşitul lumii este anunţat 
indirect şi în câteva parabole, cum ar fi parabola Celor 
10 Fecioare (Mt. 25,1-13). 

În mod treptat, şi oarecum voalat, lisus le spune 
tainele sfârşitului lumii celor doisprezece apostoli, fără 
să le dezvăluie amănunte, dar anunţându-i că vor fi 
printre cei aleşi. El leagă destinul Său de Fiu al Omului, 
de destinul omenirii, care va trece, de asemeni, printr-o 
moarte şi o înviere. Se confirmă astfel, deocamdată prin 
vestiri scurte, că istoria nu poate înainta spre Parusia 
decât prin decădere, moarte şi înviere. Căci dacă 
devenirea lumii creştine ar fi fost o progresie spirituală 
continuă (cum se crede în unele cercuri), atunci nici 
n-ar mai fi fost necesară a doua venire a lui Hristos ca 
Judecător al omenirii!" El S-a ferit să judece lumea în 
timpul vieţii Sale („Eu n-am venit să judec lumea...”), 
dar a vestit categoric a doua Sa venire ca Judecător. Ni 
se pare de netăgăduit că lisus a ştiut că mesajul Său nu 
va fi primit şi înţeles decât de o mică parte din omenire, 
de cei aleşi, şi că lumea va trebui să treacă din nou 
printr-o distrugere, de astă dată prin foc, pentru a putea 
fi regenerată. Se confirmă deci încă o dată înaintarea 
ciclică a omenirii spre Parusia. 


110 Istoria profană vorbeşte în genere de un progres continuu din 
punct de vedere material (economic), dar istoria sacră nu poate să 
nu recunoască faptul că tocmai acest progres material antrenează 
un regres spiritual, care nu poate fi oprit şi regenerat decât printr-o 
catastrofă purificatoare, urmată de o nouă lume. 

După anunţarea dărâmării Ierusalimului, care 
în perspectiva universală anunţă şi sfârşitul lumii 
(deocamdată al unei lumi), lisus intră în detaliile 
premergătoare ale acestui sfârşit (capitolele 24-25 ale 
Evangheliei după Matei). Evoluţia distrugerii, deşi se 
menţine la o descriere generală, este totuşi foarte precisă, 
putându-se vorbi de şapte etape ale degradării vieţii, ca 
urmare a războiului declanşat de demonii din exterior 
şi din interiorul omului. Sunt şapte etape ale Micii 
Apocalipse, care se vor regăsi amplificate la dimensiuni 
cosmice în Marea Apocalipsă. 

(1) La întrebarea ucenicilor („Spune-ne când vor fi 
acestea şi care este semnul venirii Tale şi al sfârşitului 
veacului?” Mt. 24,3), lisus le răspunde că primele semne 
ale începutului sfârşitului vor fi războaiele extinse: „Şi 
veţi auzi de războaie şi de zvonuri de războaie...”. Şi 
lisus îi avertizează pe ucenici că „ încă nu-i sfârşitul”, 
cerându-le să nu se lase înşelați de falşi profeți veniți în 
numele Lui. 

(2) Într-o a doua fază, aceste conflicte se vor extinde, 
apărând şi mari calamităţi, între care cele mai teribile vor 
fi epidemiile şi cutremurele. „Că neam peste neam se va 
ridica şi-mpărăţie peste împărăție şi va fi foamete şi ciumă 
şi cutremur mare pe alocuri” (Mt. 24,7). Cutremurele 
sunt un simbol al acţiunii subterane a demonului, ca 
şi la moartea lui Hristos. „Dar toate acestea sunt doar 
începutul durerilor naşterii.” E vorba, desigur, de naşterea 
din nou a lumii. 

(3) Vor urma chinuri mari pentru cei care cred 
în numele lui lisus şi ura demonilor se va dezlănțui 
împotriva oamenilor, încercând să anihileze iubirea 
propovăduită de Domnul. Şi într-adevăr: „Iubirea 
multora se va răci” (Mt. 24,12). Cea mai înaltă virtute în 
această fază, în această etapă va fi răbdarea mântuitoare. 
Iar „sfârşitul va veni” atunci când „Evanghelia împărăției 

va fi propovăduită în toată lumea, spre mărturie la toate 
neamurile” (Mt. 24,14). Nu e vorba deci de creştinarea 
tuturor neamurilor, ci doar de propovăduirea mesajului 
creştin în toată lumea, ceea ce s-a şi întâmplat. 

(4) Faptul cutremurător al unei noi etape va fi atunci 
când „urâciunea pustiirii, proorocită de Daniel, va sta în 
locul cel sfânt - cine citeşte să înțeleagă” (Mt. 24,15). lată 
o foarte misterioasă profeție, când demonul va profana 
nu numai numele lui lisus, ci pe Duhul Sfânt însuşi. 
Acest „cine citeşte să înțeleagă” pare să atragă atenţia în 
mod special asupra faptului că nu există păcat mai mare 
şi de neiertat, decât hula împotriva Duhului Sfânt. Este 
un vârf al acţiunii contra-spirituale a demonului care 
întrerupe legătura Bisericii cu harul („stând în locul cel 
sfânt”). Aceasta va duce la imposibilitatea de a mai sfinți 
darurile, de a mai săvârşi chiar liturghia, lucru care se 
întâmplă la unii reformați. lar anumite secte „oficiază” 
chiar liturghii negre. Este începutul satanizării lumii. Ca 
să se apere de acest flagel, lumea trebuie să se retragă în 
munți, care simbolic reprezintă axis mundi şi în acelaşi 
timp inima noastră. Acest refugiu în sanctuare retrase în 
munți va trebui însoţit de veghe şi rugăciune continuă, 
„căci va fi atunci nenorocire mare, care n-a mai fost de la 
începutul lumii şi nici nu va mai fi” (Mt. 24,21). 

(5) Şi totuşi răul se va adânci şi mai mult. După 
iubire, adevărul şi cunoaşterea vor fi falsificate, apărând 
nu numai profeți mincinoşi, ci şi Hristosi mincinoşi, 
anunţători ai Antihristului. Aceştia, pe lângă proferarea 
minciunii, vor face şi miracole înşelătoare. Se vor 
răspândi deci fenomene cu aspect miraculos, apariţii în 
care va fi greu de deosebit realul de fals. Se vor înmulți 
sectele, amăgind oamenii, până şi pe cei aleşi. Va fi o 
minciună generalizată, o confuzie în care nu se va mai 
putea deosebi binele de rău. Războaiele vor face atâția 
morți, încât nu vor mai putea fi îngropaţi. „Căci unde 

va fi sfârşitul, acolo se vor aduna vulturii” (Mt. 24,28). 
lar oamenii vor fi prigoniți din pricina numelui lui lisus, 
însă acesta va fi un prilej de mărturisire mântuitor. Vor 
fi semne în soare, în lună şi în stele, „pentru că puterile 
cerurilor se vor clătina.” Catastrofele vor căpăta deci 
dimensiuni cosmice (plauzibile astăzi când se „aruncă” 
în spaţiu sateliți cu energie atomică). „lar când veţi 
vedea Ierusalimul înconjurat de oşti, atunci să ştiţi că s-a 
apropiat pustiirea lui” (Lc. 20,21)". 

(6) După atâtea semne înfiorătoare, când haosul 
va atinge forme nemaiîntâlnite, „se va arăta pe cer 
semnul Fiului Omului(...), venind pe norii cerului cu 
putere şi slavă multă.” Acesta va fi însoţit de îngerii 
Domnului. „Şi-i va trimite pe îngerii Săi cu sunet mare 
de trâmbiţă...” După semnele vizibile, iată şi semnele 
audibile, cele două forme majore de energie. Va fi un 
semnal pentru cei aleşi, de a se strânge la un loc „din 
cele patru vânturi”, pentru a fi prezenţi la a doua venire 
a lui Hristos, care de-acum este iminentă. „Când le veţi 
vedea pe toate acestea, să ştiţi că El este aproape, lângă 
uşi.” Şi lisus ne încredinţează că toate se vor întâmpla 
aşa cum le-a spus, căci: „Cerul şi pământul vor trece, dar 
cuvintele Mele nu vor trece.” E încă o dată un semn că 
întreg cosmosul se va prăbuşi, dar adevărul lui lisus va 
rămâne pentru a regenera lumea. Şi acest sfârşit nu are 
alt egal în istorie decât sfârşitul de pe timpul lui Noe. 
Şi ca şi atunci, oamenii vor rămâne inconştienți până 
în ultimul moment, continuându-şi activităţile şi viața 
de plăceri. Dar nu toată omenirea va fi distrusă, căci 
„din doi care vor fi în țarină, unul va fi luat şi altul va 
fi lăsat...” Dar dacă apropierea Apocalipsei pare lentă 


111 În vremurile apostolice, profeția lui lisus se realizează parţial 
prin dărâmarea templului din Ierusalim de către romani (anul 70) 
şi risipirea iudeilor pe tot pământul. Acest templu n-a mai fost 
reconstruit, iar astăzi lerusalimul e din nou înconjurat de armate. 

şi îndelungă, venirea Fiului Omului va fi „ca fulgerul”. 
Cum însă ceasul în care catastrofa se va dezlănţui nu este 
cunoscut decât de Tatăl, lisus cere oamenilor încă o dată 
să privegheze, spunând pilda Celor Zece Fecioare (Mt. 
25,1-13). 

(7) În sfârşit, după aceste etape ale sfârşitului lumii, 
totul se încheie cu Judecata de Apoi, pe care o va face 
lisus Hristos însuşi, înconjurat de îngerii Săi. Va fi un 
proces teribil, la care lisus va lua parte nu numai ca Fiu 
al lui Dumnezeu, ci şi ca Fiu al Omului. „lar când va veni 
Fiul Omului (...) va pune oile de-a dreapta Sa, iar caprele 
de-a stânga...” Amănuntele acestui proces nu sunt date 
acum decât simbolic, dar sfârşitul lui, sentința finală 
este anunţată lapidar şi definitiv: „Veniţi, binecuvântații 
Părintelui Meu şi moşteniți împărăţia pregătită vouă de 
la întemeierea lumii,” le va spune unora şi „Duceţi-vă 
de la Mine, blestemaţilor, în focul cel veşnic, care este 
pregătit diavolilor şi îngerilor lui,” le va spune celorlalți. 
Dacă în timpul vieţii Sale, lisus Şi-a manifestat mai ales 
mila, atunci îşi va manifesta şi rigoarea, pentru ca balanţa 
dreptăţii să se re-echilibreze. (Şi totuşi, de ce pentru cei 
buni împărăţia a fost pregătită „de la începutul lumii”, 
dar pentru cei răi lisus nu spune acelaşi lucru? Poate 
pentru că le-a lăsat libertatea să se pocăiască şi n-au 
făcut-o. Raiul a existat dintru început, iadul a apărut ca 
urmare a neascultării.) 

Nimeni nu s-ar mai putea îndoi că, după mesajele 
Sale parţiale despre decăderea lumii şi după această 
vestire concentrată şi înspăimântătoare chiar a etapelor 
sfârşitului lumii, lisus Se referă aici numai la Israel sau 
numai la Imperiul Roman (cum afirmă unii), ci la întreaga 
lume. Şi ca pentru a întări spusele lui lisus, Evanghelistul 
Ioan reia pentru a treia oară problema sfârşitului lumii în 
cartea sa despre Apocalipsă, scrisă sub inspiraţie divină, 
deci fără putinţă de îndoială. Despre această înfiorătoare 

profeție vom încerca să vorbim, cu smerenie şi cutremur, 
în ultima parte a acestei cărți. 


2. MAREA APOCALIPSĂ 


După Moartea, învierea şi înălțarea la cer a 
Mântuitorului şi după Pogorârea Sfântului Duh, apostolii 
au început propovăduirea noii doctrine în cele patru 
zări ale lumii. Unuia singur, celui mai tânăr şi mai iubit 
ucenic al lui lisus, i-a fost rezervat un destin singular: 
Apostolul şi Evanghelistul loan. Lucrul este evident 
în finalul Evangheliei sale, unde lisus îi arată mai întâi 
lui Petru care va fi misiunea sa, spunându-i „Paşte oile 
Mele!” în ce-l priveşte pe Ioan, la întrebarea lui Petru: 
„Doamne, dar cu el ce va fi?”, lisus adaugă: „Dacă vreau 
Eu ca acesta să rămână până ce voi veni, ce te priveşte? Tu 
urmează-Mă pe Mine” (In. 21,22)”. Istoria sacră spune, 
ca şi Tradiţia, că loan a trăit îndelung, că a fost exilat în 
insula Patmos (Apoc. 1,9) de împăratul Domitian (94-95), 
unde i s-a dezvăluit Apocalipsa, el însuşi sfârşindu-se şi 
fiind înmormântat la Efes. Se spune, de asemeni, că a fost 
înhumat într-un mormânt în formă de cruce, iar după 
dezgropare trupul lui n-a mai fost găsit, fiind mutat la 
cer, ca şi al Maicii Domnului, pe care lisus răstignit i-o 
încredințase lui loan („Femeie, iată fiul tău” )"”. 

Acest sfârşit miraculos al lui loan poate explica de 


112 Să nu uităm că misiunea lui loan era sugerată încă de la alegerea 
lui ca apostol, când e numit, împreună cu fratele său, Andrei, "fiu 
al tunetului" (boanerges). lisus venind ca un fulger, tunetul e glasul 
(cuvântul) Lui prin loan. 

113 Nu vom intra aici în controversele istorico-teologice asupra 
autorului Apocalipsei, a surselor sale etc., care acoperind adevărurile 
revelate cu învelişurile erudiției, au aruncat îndoieli asupra acestei 
profeţii, ducând la banalizarea ei. Intenţia noastră este să încercăm 
descoperirea unor sensuri sgirituale în acest text sacru, dincolo de 
enigmele istoriei lui. 

ce, în insula Patmos, lui i-au fost descoperite (sensul 
termenului Apokalipsis”) marile taine ale sfârşitului 
lumii, dezvăluire plină de mister, prin mijlocirea unui 
înger (Ap. 1.1), dar şi prin răpirea în duh (Ap. 4.2). 


PROLOG 


Dintru început, loan îl slăveşte pe Domnul, ale Cărui 
revelații le va dezvălui, Domnul care se autodefineşte 
spunând: „Eu sunt Alfa şi Omega, Cel-Ce-este, Cel- 
Ce-era şi Cel-Ce-vine, Atotţiitorul” (Ap. 1.8). Ni se 
arată astfel veşnicia lui Dumnezeu, pentru Care nu e 
succesiune, totul fiind simultaneitate, atotputernicia 
Lui, faptul că El este începutul şi sfârşitul lumii. Alături 
de această înfăţişare divină, apare şi chipul de Fiu al 
Omului, pe care loan îl vede în cer, ca pe Omul Universal, 
asemenea cu arătarea lui lisus de la Schimbarea la Faţă 
(Ap. 1.13-16), înconjurat aici de şapte sfeşnice de aur şi 
având în mâna dreaptă şapte stele, chipul Său strălucind 
ca soarele. El însuşi îi dezvăluie lui loan faptul că cele 
şapte sfeşnice sunt Bisericile Lui, iar cele şapte stele sunt 
îngeri, rectori ai acestei Biserici”. 

Apare, aşadar, încă de la începutul cărţii, exprimarea în 
simboluri a principalelor date din Apocalipsă, care nu pot 
fi explicate discursiv, simbolul fiind plin de semnificaţii, 
ca tot ce există în creație. Unele din principalele 
simboluri sunt numerele, corelative numelor, pe care de 
multe ori le înlocuiesc. Numerele pot avea un triplu sens 
în Apocalipsă: ritmează desfăşurarea evenimentelor, 


114 Numărul şapte este unul din numerele care domină Apocalipsa, 
număr simbolizând, între altele, cele şapte zile ale creaţiei şi tot ce 
ţine de acest ciclu al manifestării, incluzând cele şase dimensiuni ale 
spaţiului şi principiul lor (crucea spaţială + centrul ei), iar legat de 
timp, cele şapte zile ale săptămânii. Alte semnificaţii ale numărului 
şapte se vor arăta pe parcurs. 

formând cicluri sau etape; esenţializează întâmplările şi 
persoanele, făcând posibilă geometrizarea lor, deci o mai 
uşoară urmărire şi înțelegere; dau sens unor realități, 
dezvăluindu-le înțelesurile ascunse. În afară de numere, 
alte simboluri importante care apar încă de la începutul 
cărţii, sunt: cuvântul, lumina şi viața, cum se va vedea. 
Cartea însăşi este un simbol capital, în primul rând al 
cuvântului. 

De asemenea, încă din primul capitol este evident că 
Apocalipsa se va desfăşura pe toate cele trei niveluri ale 
creaţiei: în ceruri, pe pământ şi în văzduh, loc al demonilor 
şi al duhurilor subtile. Trei este un alt număr simbolic, 
ale cărui sensuri multiple, ce se vor dezvălui pe parcurs, 
sunt o reflectare a Treimii divine. Apocalipsa este, deci, 
o viziune cosmică şi transcendentală, Dumnezeu însuşi 
coborând din nou în lume pentru a o distruge şi recrea. 


a. Cele şapte mesaje 

Prima poruncă pe care o primeşte loan este: „Scrie 
deci cele ce ai văzut şi cele ce sunt şi cele ce au să fie 
după aceasta” (1.19). El este, aşadar, un martor şi un 
mesager al Domnului. Şi primele mesaje sunt către 
cele şapte Biserici ale vremii sale care sunt însă şi un 
simbol al întregii omeniri căreia i se adresează lisus, 


115 Dintru început, loan aude un glas divin care-i spune ce are de 
făcut. Cuvântul (logos), ca simbol al lui Iisus, va interveni decisiv 
în tot cursulevenimentelor. De asemenea, prima manifestare a 
Domnului se face prin lumină, el fiind ca soarele, având în mână şapte 
stele, înconjurat de şapte sfeşnice de aur. În plus, loan se defineşte: 
"Cel Viu. Mort am fost şi iată, sunt viu în vecii vecilor." De altfel, 
de la începutul Evangheliei sale, Ioan foloseşte aceste trei simboluri, 
reunite în versetul patru: "întrâînsul (Cuvântul) era viaţă, şi viaţa era 
lumina oamenilor” (In. 1,4). Cuvântul, Lumina şi Viaţa (Verbum, Lux 
et Vita) sunt cele trei moduri prin care energiile increate se manifestă 
în creaţie. 

în perspectivăspaţială şi temporală!'!*. Aceste mesaje 
evaluează faptele celor şapte Biserici, dar sunt în acelaşi 
timp şi mai ales, un avertisment privind relele de care 
suferă şi care vor declanşa criza ce va urma. 

Astfel, Biserica din Efes a luptat împotriva apostolilor 
mincinoşi, dar e vinovată pentru că a „părăsit iubirea 
dintâi”. E vorba, deci, de o criză a iubirii şi a credinţei în 
Dumnezeu, criză profeţită de altfel şi de Iisus în Cuvântul 
Său eshatologic în care a spus că „iubirea multora se va 
răci”!!. Dar păcatele vor fi iertate dacă va fi pocăință, 
altfel „voi muta sfeşnicul tău din locul lui, dacă nu te 
vei pocăi” (2.5). Cum sfeşnicul este purtătorul luminii, 
mutarea lui poate însemna intrarea în întunericul din 
afară, în tenebrele exterioare. Cei care se pocăiesc însă, 
„vor mânca din Pomul Vieţii, care este în Raiul lui 
Dumnezeu” (2.7). Este, evident, revenirea la starea lui 
Adam dinainte de cădere. 

Bisericii din Smirna îi este lăudată sărăcia şi răbdarea 
cu care îndură prigoana şi temniţa diavolului (timp de 10 
zile, deci un ciclu limitat). Dar, dacă îşi va pierde credinţa 
„va fi vătămată de moartea cea de-a doua”, care nu-i va 
afecta pe cei credincioşi. (Moartea cea de-a doua este 
moartea sufletească, putând interveni la Judecata de Apoi.) 
Biruitorul va primi „cununa vieţii”, deci viaţa veşnică. 


116 În realitatea primelor veacuri creştine cele şapte biserici pot 
fi şi cele şapte cetăţi cărora li se adresează Pavel în epistolele sale 
(Roma, Corint, Galatia, Efes, Filipi, Colose, Tesalonic) sau cele şapte 
împărăţii sau ţinuturi ale antichităţii (Egipt, Babilonul, Persia, Grecia, 
Macedonia, Arabia şi Imperiul Roman). Ele ar putea corespunde 
însă şi marilor imperii şi ţări medievale sau chiar continentelor 
contemporane şi, de ce nu, principalelor biserici (confesiuni) creştine 
de astăzi (ortodoxă, catolică, anglicană, luterană, alexandrină, 
antiohiană, armeană). 

117 S-ar putea spune chiar că cel mai mare "eşec" al creştinismului de 
astăzi este tocmai pierderea credinţei şi împietrirea inimilor, care au 
dus la o indiferenţă religioasă extinsă, mai ales în catolicism. 

Biserica din Pergam are spre lauda ei credinţa cu 
care luptă împotriva Satanei, a sectelor nicolaiților şi ale 
lui Balaam, ca şi împotriva celor ce se desfrânează. Cel 
care se va pocăi, biruitorul, va primi neaua cea ascunsă 
(hrana duhovnicească, euharistia) şi o pietricică albă cu 
un nume ascuns (piatra din capul unghiului, cu numele 
lui Hristos). 

Biserica din Tiatira este lăudată pentru iubire şi 
credinţă, dar e acuzată că îngăduie pe falsa proorociță 
Izabela (numele soţiei desfrânate a regelui Ahab), care-i 
îndeamnă să se prostitueze. Biruitorului i se făgăduieşte 
stăpânire peste neamuri (deci peste cei păgâni care se vor 
creştina) şi, ceea ce e şi mai important şi mai misterios, va 
primi „steaua cea de dimineaţă” (luceafărul, ca simbol al 
lui Hristos-22.16). 

Biserica din Sardes este învinuită pentru faptele sale, 
care o fac să fie moartă, deşi trăieşte (3.1)''% şi i se cere 
să se pocăiască şi să privegheze, căci nu se ştie când va 
veni Hristos, care va sosi pe neaşteptate, „ca un fur”. 
Biruitorul va fi îmbrăcat în alb şi va face parte dintre fiii 
lui lisus, rămânând înscris în Cartea Vieţii. 

Biserica din Filadelfia are meritul că a păzit cuvântul 
lui Dumnezeu şi nu l-a tăgăduit numele, acuzându-i pe 
cei mincinoşi. Biruitorul va fi un stâlp al Bisericii şi va 
vedea coborârea noului lerusalim. 

În sfârşit, Bisericii din Laodiceia lisus i Se înfăţişează 
ca Amin-ul, Cel care va veni la sfârşit (simbolizat şi de 
litera omega), acuzând-o de cel mai greu păcat: „Aşa, 
penţru că eşti căldicel, nici fierbinte, nici rece, am să te 
vărs (scuip) din gura mea” (3.16). Pare preferabil chiar 
să-L negi pe lisus (căci e şi acesta un fel de a-L cunoaşte), 
decât să fii indiferent. 


118 Un corespondent al "sufletelor moarte”, de care vorbeşte şi N. 
Gogol în cartea sa omonimă. Dar câte din sufletele contemporanilor 
noştri nu sunt moarte în indiferența lor spirituală! 

Mesajele trimise celor şapte Biserici (care sunt 
un simbol al întregii creştinătăţi, şi chiar al întregii 
omeniri) însumează, în fond, principalele păcate ale 
omului din timpul lui lisus, dar şi din toate timpurile: 
lipsa de credinţă, de iubire şi de adevăr. Este un fel de 
bilanţ, la care se adaugă atât pedepsele care vor urma, 
cât şi răsplata care poate veni ca urmare a pocăinţei şi 
a iertării. Şi chiar dacă aceste păcate sunt provocate de 
Satana, oamenii sunt vinovaţi că nu le-au respins. Ele 
vin cu îngăduința Domnului, ca o încercare a credinţei, 
a răbdării şi a altor virtuţi. Căci spune lisus: „Eu pe câţi 
îi iubesc îi mustru şi-i pedepsesc; fii râvnitor, aşadar, şi 
pocăieşte-te” (3.19). 

Şi aceste mesaje se încheie cu făgăduinţa lui lisus care, 
dacă nu-L căutăm noi pe El, ne caută El pe noi (lată, 
Eu stau la uşă şi bat”) şi ne va da răsplata maximă: 
„Biruitorului îi voi da să şadă cu Mine, pe tronul Meu...” 
(3.20). Sfârşitul lumii nu va fi, aşadar, numai o pedeapsă 
distrugătoare, ci şi o răsplată suprem mântuitoare. Este 
un dar al dreptăţii divine pentru cel care are urechi să 
audă. 

Mesajele-avertisment cu care începe Apocalipsa 
au fost date lumii nu numai în perioada apostolică, la 
începuturile creştinismului, ci la fiecare mare criză prin 
care a trecut lumea ca urmare a slăbirii şi a pierderii 
spiritualității. Căci Dumnezeu atrage atenţia omului şi 
omenirii de nenumărate ori, îndurarea Sa fiind mare, 
dar şi rigoarea Sa, aşteptând cu infinită răbdare ca 
omul să se îndrepte. Şi nu se poate spune că omenirea 
actuală n-a primit asemenea avertismente, mai ales în 
ultimul secol, dar nu sunt semne că a luat aminte şi a 
încercat să se schimbe. Ceea ce urmează în Apocalipsă 
pare să privească omenirea actuală mai mult decât pe 
oricare alta din oricare secol creştin. Este o desfăşurare 
înfricoşătoare de viziuni, de forțe şi de evenimente pe 

toate cele trei planuri ale creaţiei, în cer, pe pământ şi în 
văzduh, cum lumea n-a mai văzut de la crearea sa. 


b. Cartea cu şapte peceţi 

Cu această a doua etapă, Apocalipsa se transmută 
în cer unde, Apostolul loan este răpit în duh şi adus în 
faţa tronului divin (4.2), pe care stă Dumnezeu, având o 
strălucire asemenea cu cea a jaspului, înconjurat de un 
curcubeu de smarald (simbol al păcii veşnice). În jurul 
tronului, 24 de Bătrâni cu cununi de aur pe cap (numărul 
24 fiind dublul numărului 12, simbol al unui cerc perfect 
şi al celor 12 constelații circumpolare care-i reprezintă pe 
cei 12 profeţi şi 12 apostoli, cărora lisus le vestise această 
mărire încă din viață (Mt. 19.28)". De asemenea, în jurul 
tronului, ca să-l susțină, apar patru ființe asemănătoare 
cu cele din profeția lui lezechiel (1.10), simboluri ale 
celor patru Evanghelişti (patru fiind numărul celor 
patru direcţii ale spaţiului, deci ale întregii lumi în care 
se vor răspândi Evangheliile: leul (Marcu), taurul (Luca), 
îngerul-om (Matei) şi vulturul (loan)'%. Aceste ființe 
având şapte aripi (simbol al duhului) şi mulţime de ochi 
(vederea spirituală, ca şi heruvimii), cântă încontinuu 
slava lui Dumnezeu, ca o rugăciune neîntreruptă. 

Să remarcăm încă o dată că Apocalipsa urmăreşte 
concomitent mersul spre Parusia al celor care L-au 
urmat pe lisus, dar şi decăderea, pedepsirea celor care 
l-au urmat pe „stăpânitorul acestei lumi”, şi până la 
urmă pedepsirea chiar a Satanei şi a duhurilor sale. 
Alternanţa slavei şi a vaietelor este ca un imens oratoriu 


119 Cei 12 profeţi şi 12 apostoli sunt zugrăviți pe catapeteasma 
bisericilor ortodoxe; în acelaşi timp, 12 este şi numărul triburilor 
lui Israel, ca şi al multor altor simboluri ale ciclurilor omeneşti sau 
cosmice. 

120 Cele patru ființe formează o cruce, având în centru pe lisus. În 
Biserica răsăriteană, cele patru ființe susțin turla bisericilor, pe cupola 
căreia este zugrăvit lisus Pantocrator. 


COSMOSUL ÎN TRADIȚIA CREŞTINĂ 255 


cosmic, într-un crescendo de nesuportat până la biruința 
care este neîndoielnică, după multe sacrificii şi teribile 
răsturnări. 

Mai departe, loan vede în mâna dreaptă a Domnului 
o carte ca un sul, scrisă şi pe față şi pe dos (5,1), pecetluită 
cu şapte peceţi!”!. lar Cel Care ia cartea era ca un Miel 
înjunghiat (simbol al lui Iisus jertfit), având şapte coarne 
şi şapte ochi'? (simboluri ale celor şapte duhuri ale lui 
Dumnezeu, ale atotputerii şi atotştiinţei Lui). El va rupe 
peceţile, care vor trimite în lume mesajele cerului, de 
data aceasta pline de pedepse şi suferințe, încă de mult 
proorocite. În jurul tronului, sunt cei 24 de Bătrâni şi cele 
patru Fiinţe, împreună cu „zeci de mii de zeci de mii” de 
îngeri, cântând slava lui Dumnezeu. 

Ruperea de către Miel a primei peceţi eliberează o 
ființă pe un cal alb, având un arc cu săgeți; cea de a doua 
pecete ruptă aduce un cal roşu cu o ființă care ţine în 
mână sabia războiului; a treia pecete ruptă eliberează 
un cal negru, având o ființă în mână cu un cântar; iar 
ruperea celei de a patra peceți dă drumul unui cal 
şarg, (verde- gălbui), purtând pe el moartea şi iadul. 
Calul este un vehicul purtând pe cei patru cavaleri ai 
Apocalipsei!%, care aduc pe pământ violenţa, uciderea, 
foamea şi moartea, simbolizate prin culorile respective. 


121 După expresia lui Andre Scrima, cartea formând o spirală (sul), 
reprezintă doctrina creştină în aspectul ei exterior (exoteric) şi interior 
(esoteric), dar şi profeția celor ce se vor întâmpla la sfârşitul lumii, pe 
pământ şi în cer. (A. Scrima, Timpul Rugului Aprins ). În acelaşi timp, 
cartea este un simbol al înţelepciunii lui Dumnezeu, care conţine 
toate tainele cosmosului şi profeţiile care se vor dezvălui. 

122 Mielul, ca simbol al lui lisus, apare în Evanghelii înaintea 
Botezului, fiind numit astfel de către loan Botezătorul, semn al 
atributelor de blândeţe şi neprihănire. La sfârşitul lumii, El apare ca 
Miel înjunghiat, care s-a jertfit pentru salvarea omenirii. 

123 A se vedea impresionanta gravură a lui A. Durer, purtând acest 
titlu. 


256 FLORIN MIHĂESCU 


Sub pecetea a cincea sunt înfățişaţi martirii care s-au 
jertfit fiind ucişi, asemenea Mielului, pentru biruința 
creştinismului; abia când se va împlini numărul (tainic) 
al martirilor, va putea începe judecata finală (6,11). 
Ruperea pecetei a şasea aduce în lume catastrofe 
cosmice: cutremure, întunecarea cerului şi a lunii, 
căderea stelelor etc. făcând pe oameni să se refugieze 
în peşterile munţilor. Vor fi cruțați cei 144000 de aleşi, 
câte 12000 din fiecare seminţie a lui Israel. Ei se adună 
în jurul tronului divin, „în corturile drepţilor”, pentru 
ei încetând suferinţele, căci Mielul „îi va paşte pe ei şi-i 
va duce la izvoarele apelor vieţii, şi Dumnezeu va şterge 
lacrima de pe ochii lor” (7,17). 

Aşadar, tot ce se va întâmpla pe pământ, în văzduh 
şi în cer, este scris în cartea cu şapte peceţi, într-o 
ordine a dezordinii care aduce nenorociri din ce în ce 
mai mari, salvând în acelaşi timp din catastrofă pe cei 
drepţi, care vor forma turma Mielului, realizând în cer, 
dacă nu pe pământ, acea „o turmă şi un păstor” de care 
lisus a vorbit în timpul vieţii. Există deci o continuitate 
între Evanghelie şi Apocalipsă, dar şi o ruptură, pentru 
că avertismentele trimise celor şapte Biserici n-au fost 
ascultate. 

În sfârşit, odată ruptă pecetea a şaptea, apar şapte 
îngeri cu şapte trâmbiţe, care vor anunţa o nouă etapă a 
escaladării catastrofelor. 


c. Cele şapte trâmbiţe 

„Şi când Mielul a deschis pecetea a şaptea, tăcere s-a 
făcut în cer, ca la o jumătate de ceas” (8.1)'%. Este tăcerea 
dinaintea furtunii, după care un înger cădelnițează 
şi fumul tămiiei urcă până la tronul divin, odată cu 


124 Faţă de celelalte durate ale Apocalipsei, această jumătate de ceas 
înseamnă o aşteptare scurtă, dar încordată, ca un interludiu înainte 
de catastrofă (Valeriu Anania). 

rugăciunile sfinților. Şi îngerii încep să trâmbiţeze 
începutul sfârşitului (Dies irae). 

La prima trâmbiţă, se porneşte grindină şi foc cu 
sânge (îngheţ şi foc) care arde a treia parte din pământ. 

La trâmbiţa a doua, un munte de foc se prăbuşeşte 
în mare (aqua ignea) şi arde o treime din vieţuitoarele 
mării. 

La a treia trâmbiţă, o stea uriaşă cade din cer şi 
distruge o treime din apele pământului. Steaua, cu 
numele Absinth (pelin), dă apelor rămase un gust amar, 
făcându-le de nebăut, ceea ce va duce la moartea multora 
de sete. 

La trâmbiţa a patra, o treime din luminătorii cerului 
(soare, lună, stele) se sting şi o parte din lume rămâne 
în întuneric. Un vultur (simbol al Evanghelistului loan) 
anunţă celelalte trei trâmbiţe, încă şi mai teribile (trei 
vaiete). 

La a cincea trâmbiță cade o altă stea pe pământ, 
deschizând „fântâna adâncului” (Janua inferni), care 
emană un fum gros întunecând pământul. Şi un nor de 
lăcuste invadează pământul, prefăcându-se în scorpioni 
şi apoi în monştri cu trup de cal şi chipuri de oameni 
cu aripi (demoni). Şi aceste arătări vor chinui oamenii 
timp de cinci zile'%, într-atât, încât aceştia „vor dori să 
moară şi moartea va fugi de ei” (9.6). Invazia acestor 
forțe demonice este ca a unor războinici venind cu 
care ce vuiesc şi distrug, fiind conduşi de „îngerul 
adâncului”, numit Abaddon (sau Apollion), Nimicitorul, 
Distrugătorul. Se vor salva doar cei care au pe frunte 
semnul lui Dumnezeu (unul din aceste semne este, 
desigur, crucea). 

La trâmbiţa a şasea, sunt dezlegaţi patru îngeri de pe 
malul Eufratului!? care, călărind în fruntea unor oştiri 


125 Numărul cinci, simbol al microcosmosului uman. 
126 Eufratul, unul din cele patru râuri care ies din Rai, constituind 

enorme („două miriade de miriade”), distrug încă o 
treime din omenire, cu focul şi fumul care iese din gurile 
lor. Aceşti îngeri ai satanei au cap de leu şi cozi de şarpe 
(animale simbolice având putere şi otravă)”. 

Cu toate aceste distrugeri şi chinuri, restul oamenilor 
„nu s-au pocăit de crimele lor, nici de vrăjitoriile lor, nici 
de desfrânarea lor, nici de hoţiile lor” (9.21). 

Aceste şase invazii'% care readuc cerul pe pământ, dar 
nu ca binecuvântare, ci ca pedeapsă, vor dezlănţui o altă 
etapă, şi mai înspăimântătoare, a războiului lumilor!?. 
Ea este anunţată de un înger puternic, cu faţa ca soarele 
şi înconjurat de curcubeu (semn totuşi al amintirii unui 
răgaz de pace), care dezlănțuie şapte tunete şi care, 
stând cu un picior pe uscat şi altul pe mare (un pod 
uriaş, ca un curcubeu) şi jurându-se pe „Cel ce este viu 
în vecii vecilor”, vesteşte că „timp nu va mai fi”. E iarăşi 
o oprire a timpului, un interludiu, înaintea ultimei faze 
a distrugerilor. 

Cum loan voia să scrie cele auzite şi văzute, o 
voce din cer îl opreşte poruncindu-i să ia cartea-mică 
din mâna îngerului şi s-o înghită. El se supune şi 
înghite cartea, care în gură era dulce, dar în pântece 
amară (conţinând deci lucruri bune, dar şi veşti rele). 
Sfârşitul lumii este marcat, pentru cei cu „intelletti 
sani”, de cunoaştere, ei fiind mântuiţi, chiar dacă vor 
suferi. E o cunoaştere interioară, asimilată, trăită, care 


frontiera dintre lumea pământească şi cea subtilă. 

127 Distrugeri asemănătoare, dar reduse ca întindere, au suferit 
oraşele Hiroshima şi Nagasaki, după explozia celor două bombe 
atomice (august 1945). A fost un avertisment pentru lumea noastră 
că extinderea acestor distrugeri nu este de neimaginat în cazul unor 
explozii atomice, chiar şi numai pe o treime din suprafaţa globului. 
128 Şase este un număr simbolic al macrocosmosului. 

129 Unul din proiectele Statelor Unite ale Americii de apărare 
(distrugere) poartă numele de "războiul stelelor”. 

dă posibilitatea previziunii, a profetizării'*. Aşa cum 
Apocalipsa începe cu o carte pecetluită, prima sa parte 
se încheie cu o carte tainică, înaintea apariţiilor şi 
distrugerilor finale. Şi loan primeşte şi un toiag, cu care 
să măsoare templul Domnului (poate pentru a ajuta la 
reconstrucţia lui, după dărâmare, reconstrucţie care 
dacă nu s-a împlinit nici până astăzi pentru templul 
iudaic, s-a realizat pentru Biserica lui Hristos). Cât 
despre curtea templului, ea va fi lăsată neamurilor 
(restul lumii), care o vor călca în picioare. Numele lui 
Hristos va mai fi propovăduit de doi profeţi, timp de 
trei ani şi jumătate (42 de luni, 1260 de zile), dar lumea 
rămasă nu-i va asculta şi cei doi vor fi ucişi de Fiara care 
se va ridica din adânc, în locul în care şi lisus a fost 
răstignit". Lumea le va batjocori leşurile, dar Duhul lui 
Dumnezeu îi va învia şi-i va ridica la cer. Va urma un 
mare cutremur, care va distruge 7000 de oameni (iarăşi 
cifra şapte, mult amplificată), cei rămaşi înfricoşându- 
se şi dând slavă lui Dumnezeu. Toate aceste distrugeri 
vor aduce, aşadar, încă o parte din omenire la pocăință, 
căci, cu toată mânia Sa, Mila Domnului se arată până în 
ultimul ceas, atât al omului, cât şi al omenirii”. 

Cu a şaptea trâmbiţă ne reîntoarcem în cer, unde e 
mare bucurie, cei 24 de Bătrâni mulțumind Domnului 
că: „[i-ai luat puterea Ta cea mare şi ai început să 
împărăţeşti” (11.17). Ei cer ca Hristos să-i judece pe 
cei nelegiuiți, arătându-Şi dreptatea Sa. Şi templul lui 


130 Cartea fiind un simbol al lui isus-Cuvântul, înghiţirea ei este ca 
o cuminecare. 

131 Cei doi profeţi ar putea fi Enoh şi Ilie, sau Moise şi Ilie, ale căror 
trupuri nu s-au găsit, fiind ridicaţi la cer. Cele 42 de luni, 3 ani şi 
jumătate, simbolizează timpul propovăduirii lui lisus pe pământ. 
132 Aceste "pauze" înaintea unei reluări a distrugerilor (între 
trâmbiţa a VI- a şi a VII-a) sunt dovada unor treceri de la o etapă la 
alta, nu a unei întreruperi, ci a unei continuităţi de cicluri ale istoriei 
în spirale descendente. 

Dumnezeu s-a deschis în cer, cel de pe pământ fiind 
distrus. 


d. Cele şapte urgii. Marele război sfânt 

Această apoteoză care încheie încă o etapăeste marcată 
de o mare nădejde, dar şi de un mare necaz. O Femeie se 
arată în cer, înconjurată de soare, lună şi 12 stele, fiind în 
chinurile naşterii; dar şi un Balaur cu şapte capete şi zece 
coarne, cu şapte cununi împărăteşti, vărsând foc pe gură 
şi aşteptând să ucidă copilul'*. După naştere, copilul este 
însă răpit la cer de Dumnezeu, iar Femeia fuge în pustiu, 
unde rămâne 1260 de zile (trei ani şi jumătate)". Femeia 
e Maica Domnului, iar copilul Domnul Hristos; Balaurul 
e evident Satana, care se opune zadarnic naşterii Fiului 
lui Dumnezeu pe pământ. 

Şi un mare război se face în cer (în văzduh, la limita 
dintre cer şi pământ) între oştirile Arhanghelului Mihail 
şi oştirile Balaurului; şi Balaurul e învins şi aruncat pe 
pământ (a doua cădere a lui Lucifer, în încercarea lui 
de a recuceri cerul). Balaurul este „cel ce pe toată lumea 
o înşeală”, ca „stăpânitor al acestei lumi”. Şi Balaurul 
e biruit prin sângele Mielului şi al martirilor, ca jertfă. 
Bucurie în cer, dar jale pe pământ, unde Balaurul 
prigoneşte Femeia, căreia i s-au dat însă aripi ca să fugă 
şi să nu fie ajunsă de râurile de apă şi de foc aruncate de 
Balaur. 


133 Se reaminteşte ciclul istoriei de la naşterea lui Iisus, femeia fiind 
Fecioara Maria, acum când va începe un nou ciclu cu pogorârea în 
slavă a lui Hristos, ca a doua naştere a omenirii. 

134 Numărul 1260 (prevestit de Daniel) este egal cu 18 x 70, multiplu 
al numărului 70 şi al lui 7, număr ciclic capital în cosmos, ca şi în 
istorie şi în Apocalipsă. Numărul 1260 este foarte aproape de 
numărul 1296, un submultiplu al marelui ciclu cosmic al precesiunii 
echinocţiilor (65.920 de ani) care regentează evoluţia pământului şi a 
sistemului solar. 

În ajutorul Balaurului sar alte două fiare. Prima 
Fiară, ridicată, din mare cu şapte capete şi coarne!*, cu 
zece steme şi nume malefice, un monstru semănând cu 
leopardul, ursul şi leul (animale simbolice ale puterii 
violente), căruia Balaurul îi dă puterea pe pământ, fiind 
urmat de oamenii rămaşi, care nu sunt înscrişi în Cartea 
Vieţii şi vor fi damnați; fiarei i s-a dat putere pe pământ 
1260 de zile (42 de luni). O a doua Fiară, ridicată de pe 
pământ, având două coarne, este asemenea unui miel 
(imagine malefică a adevăratului Miel), fiind supusă 
primei Fiare, amândouă fiind supuse Balaurului. Şi toți 
oamenii care urmează pe această Fiară sunt însemnați 
cu un număr pe mână sau pe frunte, fără de care nu pot 
cumpăra şi vinde. Şi Fiara are număr de om, acest număr 
fiind 6661%. 

Paralel cu instituirea acestei domnii malefice 
pe pământ, pe muntele Sionului se coboară Mielul 
înconjurat de cei 144 000 de aleşi care au înscris, nu un 
număr, ci Numele lui lisus şi al Tatălui. Şi toţi cântă 
slavă lui Dumnezeu, pentru că au fost „răscumpăraţi 
dintre neamuri” (14.4). Şi îngeri, zburând prin văzduh, 
vestesc că a venit ceasul mâniei Domnului (Dies Irae) şi 
Babilonul cel mare a căzut”. 


135 Pe lângă alte corespondențe ale numărului şapte, s-ar mai putea 
aminti cele şapte coline ale oraşului Roma, ca şi cei şapte regi ai 
Romei. Semnificațiile acestui număr pot fi însă nenumărate în spaţiu 
şi timp, cum s-a arătat anterior. 

136 Dincolo de toate speculaţiile care s-au făcut şi se vor mai face 
asupra semnificaţiilor acestui număr (mergând de la Nero la 
Hitler), un lucru ni se pare evident: lumea spre sfârşitul ciclului va 
fi dominată de numere, ca semn al "domniei cantităţii”, mergând 
până acolo încât fiecare individ să-şi vadă numele, ca semn al calităţii 
şi al persoanei, înlocuit cu un număr pentru identificare. În era 
computerelor şi a internetului lucrul pare realizabil, mergându-se cu 
paşi mari spre globalizare şi robotizare. 

137 Babilonul poate fi şi Imperiul Roman, dar tot atât de bine pot fi şi 

Şi un alt înger vesteşte coborârea pe un nor a Fiului 
Omului, având o seceră în mână şi aruncând-o pe pământ 
pentru a fi secerați oamenii (seceriş anunţat de mai multe 
ori în Evanghelii de către lisus). Şi încă un înger coboară 
aducând o altă seceră ascuţită pentru tăierea strugurilor 
care vor fi tescuiţi, ieşind din ei sângele mâniei care 
inundă lumea'*. 

Apoi din templul ceresc au ieşit şapte îngeri, cu şapte 
cupe ale mâniei lui Dumnezeu, cu şapte urgii, „cele din 
urmă, căci cu ele s-a sfârşit mânia lui Dumnezeu” (15.1)'%. 
Aceste urgii cad pe oamenii care au semnul Fiarei (1); 
cad în mare (2); în râuri şi izvoare (3), transformându- 
le în sânge; cad în soare (4), care aruncă foc pe pământ; 
apoi pe scaunul Fiarei (5) şi în Eufrat care este secat (6). 
Şi toţi cei care-l slujeau pe Balaur, pe Fiară şi pe Profetul 
mincinos, din gura cărora ieşeau duhuri malefice ca 
nişte broaşte, au fost „strânşi la locul care se cheamă 
în evreieşte HARMAGHEDON!'*, peste ei vărsându- 
şi cupa mâniei al şaptelea înger. Şi au fost nimiciţi de 
un cutremur mare şi de o grindină enormă. lar cetatea 
Balaurului s-a rupt în trei şi s-a prăbuşit. Astfel se încheie 
marea bătălie a cerului cu pământul. Nu însă şi marele 
război sfânt. 


ultimele imperii contemporane, sau ultimele dictaturi. 

138 Secerişul grâului şi culesul strugurilor, simboluri răsturnate ale 
unei pâini şi ale unui vin care vor otrăvi şi vor distruge lumea. 

139 Cele şapte urgii corespund celor şapte trâmbiţe care au vestit 
lumea, dar care nu s-a pocăit. 

140 Un nume misterios, care ar putea fi localitatea Meghiddo, de 
lângă Eufrat (4 Regi 9.27; 23. 29-30). Printre atâtea ipoteze care s-au 
făcut privind acest nume, să îndrăznim şi noi una: dacă gidhem 
(gedeon) înseamnă în ebraică "tăiere", deci "luptă", iar hermas 
(în greacă) înseamnă "piatră", Harmaghedon ar putea fi (cel puţin 
fonetic) "lupta cu pietre”, ceea ce n-ar fi fără legătură cu intifada 
contemporană.. 

loan este dus de unul dintre cei şapte îngeri într- 
un pustiu (rămas de pe urma distrugerii Babilonului), 
unde vede pe marea Desfrânată stând pe Fiara cu şapte 
capete şi zece coarne, beată de sângele martirilor“. 
Această fiară, „care era şi nu este... şi care va să vină” 
(17.8) (simbol răsturnat al lui Dumnezeu), va distruge pe 
cei însemnați cu numele ei. Identitatea acestor monştri, 
atrage atenţia loan, nu va putea fi descifrată decât de cei 
„cu minte şi înţelepciune” (17.9), dezvăluind el însuşi o 
parte din secretul ei. 

Cele şapte capete sunt şapte munţi, dar şi şapte 
împărați („cinci au căzut, unul este, celălalt încă n-a 
venit”), iar cele zece coarne sunt regi care vor lua puterea 
cu Fiara; iar „apele pe care le-ai văzut şi deasupra cărora 
şade Desfrânata, sunt popoare şi gloate şi neamuri şi 
limbi” (17.15). 

Ceea ce urmează sunt lupte înspăimântătoare, 
până ce un înger anunţă, pentru a treia oară, căderea 
Babilonului”. Şi odată cu el, judecata şi moartea 
Desfrânatei, care e arsă în foc (17.16). Şi un vaiet mare 
(al treilea) s-a auzit din gurile omenirii pedepsite, şi mai 
ales ale „neguţătorilor pământului, care vor plânge şi 
vor boci că nimeni nu le mai cumpără marfa” (18.11)'*. 

Cu Desfrânata şi cetatea Babilonului dispare unul 
din cei trei monştri pe care Balaurul, marele Satana, 


141 Desfrânata e simbol al disoluţiei (domină apele), iar Fiara e simbol 
al violenţei. Cel puţin o vreme, Desfrânata pare să stăpânească Fiara 
(disoluția urmează împietririi), dar ea va dispărea în focul care o 
arde, simbol al focului patimii care a devorat-o. 

142 Încă o dată se arată că totul are loc în etape în această mare 
încleştare de sfârşit de lume. 

143 Un alt mod simbolic de a anunţa marile crize economice ale 
omenirii, atât de frecvente şi devastatoare astăzi, preludiu al marilor 
crahuri (cf. René Guénon, cap. Criza monedei În Domnia cantității şi 
semnele timpurilor). 

îi foloseşte ca să distrugă lumea, pe care n-o poate 
stăpâni complet. Balaurul („prințul acestei lumi”) 
acţionează deci în omenire prin trei forțe anticristice. 
Una este Fiara (ieșită din mare), reprezentând puterea 
violenței şi a războiului („Şi Balaurul i-a dat Fiarei 
puterea lui şi tronul său şi stăpânire pe mare” 13.2). 
Alta este Desfrânata (opusă Femeii cu soarele, luna şi 
stelele), care simbolizează patima, şi mai ales patima 
erotică, sexuală, dovadă că ea stă călare pe Fiară („şi- 
au văzut o femeie şezând pe o Fiară stacojie...” 17.3). 
A treia este Fiara apărută din pământ (uscată şi rece), 
care e Profetul mincinos, inteligența aservită minciunii 
(„...şi prin semnele ce i s-a dat să facă- n fața Fiarei îi 
amăgeşte pe cei ce locuiesc pe pământ” 13.14). - În lumea 
contemporană, simbolul primei Fiare ar putea fi marile 
puteri ale omenirii, dictatoriale sau nu; Desfrânata este 
pansexualismul lumii apusene şi mai ales americane; 
iar Profetul mincinos este ateismul şi neospiritualismul 
contemporan. Dacă la începuturile creştinismului, 
Profetul mincinos a constituit ereziile, astăzi el reprezintă 
ideologiile morţii lui Dumnezeu, ale sectelor şi satanis- 
mului. Chiar dacă aceste trei forțe par distruse, ele sunt 
mereu regenerate de marele Balaur (care are mai multe 
capete, rănite dar nu tăiate, ca şi balaurii din basme), 
care îşi are numeroase centre de putere oculte în lume, 
„animând” în continuare o puternică antispiritualitate!*. 


144 În această parte a Apocalipsei (cap. 17 şi 18), se dezvăluie, în 
parte, secretul câtorva simboluri importante (nume şi numere) 
care sunt împărăţii şi împărați ai lumii, trecându-se de la sensul 
microcosmic la cel macrocosmic. Ni se spune, astfel, chiar de către 
autorul Apocalipsei, că totul e simbol, adică realitate cu sensuri 
multiple, atât în spaţiu, cât şi în timp. "Apele pe care le-ai văzut şi 
deasupra cărora şade desfrânata sunt popoare şi gloate, şi neamuri, 
şi limbi..." (17.15). Multe nume rămân însă enigmatice şi nu pot fi 
descifrate decât de cei care "citesc şi înțeleg." Apare evident că toate 
sunt, aşadar, arhetipuri ce pot fi aplicate la diferite realităţi istorice 

e. Hristos pe un cal alb 

După căderea Babilonului, a Desfrânatei celei mari, 
„s-a auzit în ceruri strigând de trei ori «Aleluia!»” (19.1) 
„lar cei 24 de Bătrâni şi cele 4 Fiinţe au căzut şi I s-au 
închinat lui Dumnezeu, Cel ce şade pe tron zicând: 
«Amin, Aleluia!»” (19.4). Domnul Dumnezeu a luat în 
stăpânire împărăţia Sa. Şi se pregăteşte nunta Mielului cu 
mireasa Sa (Reconcilierea lui lisus cu lumea şi cu Biserica 
Sa). Şi toţi credincioşii sunt chemaţi la nunta Mielului’®. 

În acest moment, are loc evenimentul capital al 
Apocalipsei: apariţia lui Hristos pe un cal alb!*. „Cel ce 
şedea pe el se numeşte Credincios şi Adevărat (unirea 
credinței cu cunoaşterea) (...) şi Numele Lui se cheamă 
Cuvântul lui Dumnezeu” (19.13). Cele două simboluri 
ale Mielului (Fiu al Omului) şi ale Fiului lui Dumnezeu 
se reîntâlnesc în unitatea slavei. „Şi din gura Lui iese o 
sabie ascuţită (simbol al Cuvântului), cu care să lovească 
neamurile. Acum sunt învinse Fiara şi Profetul mincinos” 
(19.20), „fiind aruncaţi de vii în iezerul de foc.” Şi îngerul 
cheamă păsările răpitoare la ospăţul leşurilor (aspect 
inferior al Cinei celei Mari)'”. 


f. Judecata de Apoi 

După această biruință, puterile Balaurului fiind 
slăbite, el este prins şi înlănțuit pe o mie (sau pe mii) de 
ani‘, În acest răstimp, are loc o primă judecată a celor 


şi geografice, de la Ierusalim la Roma imperială şi până la multe 
împărăţii contemporane. 

145 Nuntă prevăzută în Evanghelii în parabola Nunții fiului de 
împărat (Mt. 22,1-13) sau a Cinei celei mari. 

146 Şi în tradiţia hindusă apare Principiul la sfârşitul lumii sub forma 
unui cal alb (Kalki-Avatara). 

147 A se vedea, în Evanghelii: "Că unde va fi stârvul, acolo se vor 
aduna vulturii” (Mt. 24, 28). 

148 Este vorba tot de un număr simbolic, de un ciclu de pace relativă, 
alternanţa de război şi pace fiind inerentă existenţei terestre. Dar "O 

în viaţă care nu s-au închinat Fiarei, judecată făcută de 
sfinți („şi sfinţii vor judeca lumea” I Cor. 6,2-3). „Fericit 
şi sfânt cel care are parte de învierea dintâi. Peste aceştia 
moartea cea de a doua nu are putere” (20.6). 

La sfârşitul acestei perioade, Balaurul este liberat, 
dar el îşi strânge din nou oştile (refăcute în acest timp) 
şi ajutat de armatele lui Gog şi Magog!”, va încerca să-i 
distrugă pe cei sfinți. Este însă înfrânt şi aruncat şi el în 
iezerul de foc. 

Acum are loc Judecata cea Mare, făcută de însuşi 
Hristos, aşezat pe tronul Lui de slavă. Este judecata 
tuturor morţilor, care învie (învierea generală). După 
cum numele lor sunt înscrise în Cartea Vieţii (20.12)!%, 
ei vor fi mântuiți, iar ceilalți vor fi aruncaţi în iezerul de 
foc. „Aceasta e moartea cea de a doua” (20.15). 


8. Parusia. Ierusalimul ceresc 

lată că după această înspăimântătoare bătălie între 
cer şi iad, bătălie care răscoleşte toată lumea văzută 
şi nevăzută, nestrămutat rămânând doar Tatăl, Fiul 
şi Sfântul Duh, se arată aurora unei lumi noi, pentru 
supraviețuitorii pământului: „Şi am văzut un cer nou 
şi un pământ nou, fiindcă cerul cel dintâi şi pământul 
cel dintâi au trecut, iar marea nu mai este” (21.1). Şi 
Dumnezeu va locui cu oamenii şi ei vor fi poporul Său. 

Şi ultimul înger purtător al cupei mâniei îl urcă pe 
loan pe un munte înalt „şi mi-a arătat cetatea cea sfântă 


mie de ani sunt în ochii Domnului ca o zi" (Psalm 110, 4). 

149 În unele tradiţii, oştile lui Gog şi Magog (de remarcat cvasisimetria 
celor două nume) par să fie unele popoare de rasă galbenă din Asia 
extrem- orientală, de unde au mai venit în evul mediu marile năvăliri 
mongole. Cf. Valeriu Anania. Noul Testamentul V. Soloviov, Antihristul. 
150 Este Judecata de Apoi la care se referă Evanghelia lui Matei (25, 
31-46), când Marele Judecător va împărţi toate neamurile în oi şi 
capre (buni şi răi), unii moştenind "împărăţia cea pregătită lor de la 
întemeierea lumii, 'ceilalți” mergând la osânda veşnică." 

Ierusalimul, pogorându-se din cer, de la Dumnezeu” 
(21.10). O cetate de forma unui cub de cristal (jasp) 
(spre deosebire de paradisul terestru care era o grădină, 
deci vegetală), având 12 pietre de temelie (simbolul 
apostolilor) şi 12 porţi păzite de îngeri (numărul 
seminţiilor). În mijlocul cetăţii, un râu al Apei Vieţii, 
„strălucitor ca de cristal, care izvorăşte din tronul lui 
Dumnezeu şi al Mielului.” Şi un Pom al Vieţii care 
rodeşte de 12 ori (semn că nu vor mai fi anotimpuri), şi 
nici soare şi lună nu vor mai fi, căci cetatea e luminată de 
Dumnezeu, şi nici noapte nu va mai fi (21.25). „Şi-n ea 
niciodată nimic întinat nu va intra, şi nici cel ce meştereşte 
urâciunea şi minciuna...” Şi tronul lui Dumnezeu şi al 
Mielului va fi într-însa, şi robii Săi I se vor închina. Şi ei îi 
vor vedea fața şi Numele Lui va fi pe frunţile lor” (22.3). 
O nouă creaţie începe, care pare să trăiască în armonie şi 
fericire - deşi în afara cetăţii iezerul de foc arde... 

Astfel se încheie apoteotic profeția Domnului prin 
loan Evanghelistul. Aceasta este Parusia. Şi glasul 
Domnului se aude încă o dată, ca şi la începutul 
Apocalipsei:- „Eu sunt Alfa şi Omega, Cel dintâi şi Cel 
de pe urmă, începutul şi Sfârşitul” (22.13). Un ciclu 
s-a încheiat, un altul reîncepe pe o spiră mai înaltă a 
spiralei cosmice. Şi se aude iarăşi glasul lui lisus: „Eu 
sunt rădăcina şi odrasla lui David, steaua strălucitoare 
a dimineţii” (22.16). Şi Evanghelistul îşi încheie profeția 
într-un prezent continuu: „Amin. Vino, Doamne lisuse”. 
Maranatha! 

+ 


După ce am traversat această înspăimântătoare 
răscolire a sfârşitului lumii, înainte de venirea unei lumi 
noi, este poate necesar să încercăm o privire sintetică, mai 
limpede, asupra celei mai tulburătoare şi mai misterioase 
cărți a Sfintei Scripturi. Suntem, aşadar, în prezenţa unui 
uriaş război sfânt, provocat de revolta iadului împotriva 

cerului, revoltă alimentată de omenirea care L-a uitat pe 
Dumnezeu şi l-a urmat pe „stăpânitorul acestei lumi”. 
Teribila încleştare este vestită de îngerii cerului care 
avertizează în trei rânduri omenirea de pericolul care o 
aşteaptă: sunt cele şapte epistole către Bisericile creştine, 
urmate de cele şapte ruperi de peceţi ale cărții profetice 
a lumii şi de cele şapte trâmbiţe, anunțând iminența 
marelui război sfânt. Fiecare dintre aceste şapte vestiri 
e urmată de mari dezastre, care încearcă să oprească şi 
să abată omenirea de la cursul ei descendent. Sunt în 
principal şase etape, trei de avertizare şi trei de război, 
urmate de o a şaptea, care anunţă biruinţa finală. 

Prima vestire, a celor şapte epistole, cuprinde doar 
mustrări către şapte Biserici, cerând lumii să se pocăiască. 
lisus îşi arată încă o dată mizericordia Sa: („lată, Eu stau 
la uşă şi bat”), dacă va exista pocăință. 

A doua vestire este mai dură, fiind înscrisă într-o 
carte cu şapte peceţi care, rupte succesiv, ca să lase totuşi 
oamenilor timp să reflecteze şi să se îndrepte, slobozeşte 
pe pământ pe cei patru Cavaleri ai Apocalipsei, care 
distrug, şi ucid, fiind urmaţi de alte trei pedepse, care 
fac să se clatine chiar şi puterile cerului. Dar fiecare 
din aceste pedepse, manifestând mânia Domnului, este 
însoțită de mila Lui, care salvează de la distrugere pe 
cei 144 000 de aleşi, ce sunt aduşi în cer şi vor sălăşlui în 
corturile drepţilor. 

A treia vestire anunţă, prin şapte îngeri cu trâmbiţe, 
că urgia va continua, pentru că omenirea nu dă semne de 
îndreptare. A treia parte din lume este distrusă, stelele 
cad din cer şi se deschid porţile adâncului (Janua inferni), 
din care iese Abaddon, Nimicitorul, care-şi dezlănţuie 
îngerii întunericului, ucigând tot ce întâlnesc în cale, în 
timp ce un uriaş înger al Domnului, stând cu un picior 
pe mare şi unul pe uscat, vesteşte că „timp nu va mai 
fi” (10.6). lar lui loan, care a fost ridicat la ceruri, i se dă 

să înghită o carte, semn că profeția sa e adevărată. Şi pe 
pământ coboară doi Martori ai lui Dumnezeu (Moise şi 
Ilie), cerând încă o dată pocăință oamenilor; dar ei vor fi 
în curând ucişi. Şi se aud trei vaiete ale omenirii pe când 
în cer cei aleşi cântă laude Domnului. 

Aceste trei avertismente, în loc să aducă lumea pe 
calea cea dreaptă, par să dezlănţuie şi mai puternic forțele 
adâncului, reprezentate prin Satana, marele Balaur şi 
prin cele două Fiare ale sale, una ieşită din mare şi alta 
de pe uscat, simbol al puterii violente şi al profeților 
mincinoşi. Războiul care se dezlănțuie în această a 
patra parte este un atac al cerului început de către oştile 
Satanei, care sunt însă înfrânte de Arhanghelul Mihail. 
Este o primă victorie decisivă a cerului, căci Balaurul 
este aruncat iarăşi pe pământ. În paralel, nădejdea celor 
aleşi este revigorată de Femeia însărcinată, înveşmântată 
cu soare, lună şi stele, care va naşte un Fiu, pe Hristos, 
răpit la cer, dar care se va întoarce pe pământ ca biruitor. 
Fiara va stăpâni însă pământul, însemnând cu numere 
pe partizanii săi, ea însăşi având numărul 666, semn al 
Antihristului. Dar Mielul, Care a coborât pe Muntele 
Sionului, anunţă apropierea marii Judecăţi. Şi mânia Lui 
se dezlănţuie prin alţi şapte îngeri cu plăgi îngrozitoare, 
pe care le aruncă pe pământ (Dies Irae). Se dă acum o 
luptă cu forţele întunericului, la Harmaghedon, care mai 
distruge încă o treime din omenire şi zguduie din temelii 
cetatea pierzaniei, Babilonul, cetatea Desfrânatei care, 
împreună cu Fiara şi Profetul mincinos, formează forţele 
principale ale Balaurului. În cele din urmă, Desfrânata 
şi Babilonul sunt distruse. Biruinţa cerului este anunţată 
de Nunta Mielului, întâmpinată cu cântări de slavă de 
cei aleşi. 

Războiul nu s-a încheiat însă, căci Balaurul, Fiara 
şi Profetul mincinos sunt încă foarte puternici. Ca să-i 
distrugă, într-o a cincea parte, Hristos însuşi coboară 

pe un Cal alb, Fiara şi Profetul sunt prinşi şi aruncaţi în 
iezerul de foc. Iar Balaurul este prins şi închis pe o mie de 
ani. Omenirea are un răgaz să se îndrepte, timp în care 
are loc o primă Judecată a celor care s-au opus Fiarei şi 
care sunt înviaţi, pentru că sunt înscrişi în Cartea Vieţii. 

După trecerea celor o mie de ani, în a şasea parte, 
Balaurul face o ultimă încercare să-L distrugă pe Miel, 
ajutat de oştile lui Gog şi Magog. Este însă cea din urmă 
zvârcolire, căci de astă dată e înfrânt definitiv şi aruncat 
în iezerul de foc. Urmează Judecata de Apoi, morții fiind 
înviați şi aduşi în faţa tronului divin, unii fiind mântuiți 
(oile), iar alţii (caprele) aruncaţi în focul cel veşnic. 

Ultima parte a Apocalipsei, a şaptea, cea a desăvârşirii, 
aduce un cer nou şi un pământ nou, instaurând dreptatea 
şi pacea universală. Ca o chintesenţă, Ierusalimul ceresc 
coboară pe pământ sub forma unei cetăţi de diamant, şi 
se instaurează Parusia. 


x 


Ce-ar mai putea spune o minte omenească după acest 
cutremurător şi totuşi radios mesaj, în care Lumina şi 
Cuvântul se unesc pentru a începe o nouă Viaţă? Viitorul 
omenirii este profetizat cu putere de lisus în Cuvântul 
Său eshatologic şi mai ales de Evanghelistul loan, a cărui 
revelaţie nu face decât să continue, să amplifice şi să 
precizeze liniile esenţiale ale sfârşitului lumii. Misterul 
rămâne însă întreg asupra timpului acestui sfârşit 
care, după toate semnele, se apropie, rămânând însă 
imprevizibil. 

Să înregistrăm, totuşi. În finalul acestei cărţi, cele 
spuse de Apostolul Pavel: „Acum, în parte cunoaştem 
şi în parte profețim. Dar când va veni ce-i desăvârşit, 
atunci ceea ce-i în parte se va desfiinţa (...). Căci acum 
vedem prin oglindă, în mod misterios (per speculum in 
aenigmata), dar atunci, faţă către faţă...” (I Cor. 13.9-12). 

În aşteptarea dezvăluirii acestei taine: „Bucuraţi-vă 
voi totdeauna; rugaţi-vă neîncetat (...). Duhul să nu-l 
stingeţi, profeţiile să nu le disprețuiți. Supuneţi totul 
judecății (dreapta socotinţă), păstraţi ce e bine şi feriți-vă 
de orice fel de rău” (I Tes. 5.16-21). Să veghem deci cu 
candela aprinsă, în aşteptarea celei de-a opta zi™™. 


30 decembrie 2000, 
Sfârşit de mileniu 


151 Şi totuşi, dacă atâtea semne arată apropierea sfârşitului lumii 
(sau al unei lumi), un foarte misterios pasaj din Epistola a doua către 
tesalonicieni a Apostolului Pavel ne spune că el întârzie: "Şi acum 
voi ştiţi ce-l opreşte, aşa, ca el să se arate la vremea lui. Pentru că 
taina fărădelegii e la lucru încă de pe acum; numai să fie scos cel 
care o ţine pe loc (Katehon), şi atunci se va arăta cel-fără-de-lege, pe 
care Domnul lisus îl va ucide cu suflarea gurii Sale şi-l va nimici cu 
arătarea venirii Lui" (II Tes. 2, 6-8). 

VII ANEXĂ 


RITMURILE RUGĂCIUNII 


Rugăciunea este îndreptarea cunoaşterii umane 
spre cer într-o încercare de a urca tot mai sus, pentru 
a veni în întâmpinarea harului şi a ajunge împreună la 
Dumnezeu. După Evagrie Ponticul: „Cunoaşterea este 
minunată, căci ea este împreunălucrătoarea rugăciunii, 
trezind puterea intelectuală a minţii spre contemplarea 
cunoaşterii divine”; sau: „Starea de rugăciune este o 
stare impasibilă care, printr-o iubire supremă, răpeşte 
pe culmile intelectuale inteligența îndrăgostită de 
înțelepciune”; sau: „Psalmodia anihilează patimile 
şi potoleşte necumpătarea trupului; rugăciunea face 
ca intelectul să-şi împlinească propria lucrare”; sau: 
„Atenţia în căutarea rugăciunii va găsi rugăciunea, căci 
dacă rugăciunea urmăreşte ceva, aceasta e atenţia” etc. 
(Tratat despre rugăciune). Nu altceva spune un alt Părinte 
al ortodoxiei, Maxim Mărturisitorul: „Duhul lui Hristos 
face să strălucească puterea intelectului nostru în calitatea 
sa proprie, aducând-o să lucreze împreună cu el”; sau: 
„Omul, chipul lui Dumnezeu, devine Dumnezeu prin 
îndumnezeire (theosis) (...). Pentru că harul Duhului 
biruieşte în el şi pentru că singur Dumnezeu în mod 
vădit lucrează în el; astfel Dumnezeu şi aceia care sunt 
vrednici de Dumnezeu nu au decât una şi aceeaşi lucrare 
(energeia); sau, mai degrabă, această energie comună este 
numai energia lui Dumnezeu, pentru că El Se comunică 
deplin acelora care sunt în totalitate vrednici de acesta” 
(Ambigua, P6 - XCI). 

Rugăciunea este, aşadar, în primul rând, o lucrare 
(energeia) a intelectului (nous) şi a inimii (kardia), pentru 
cunoaşterea lui Dumnezeu. Importante, între altele, sunt 

în timpul rugăciunii atenţia (veghea) şi psalmodierea, 
adică repetarea ritmică şi incantatorie a rugăciunii. Ţelul 
ei este câştigarea înțelepciunii (sophia) divine, realizarea 
îndumnezeirii (theosis). Altfel spus şi ținând seama că 
întreg universul este o manifestare pe multiple planuri 
a energiilor divine increate, rugăciunea poate fi privită 
ca o incantaţie, ca o vibraţie ascendentă a energiei ființei 
umane (corp, suflet şi intelect), în încercarea de a intra în 
rezonanţă (sinergie) cu vibrația harului, pentru a putea 
ajunge astfel în proximitatea ființei dumnezeieşti. 

Toate textele patristice nu fac, de altfel, altceva decât 
să urmeze şi să dezvăluie cele spuse de lisus despre 
rugăciune. Adresându-Se femeii samarinence, lisus 
spune: „Femeie, crede-Mă că vine ceasul când nici pe 
muntele acesta, nici în lerusalim nu vă veţi închina 
Tatălui. Voi vă închinaţi căruia nu ştiţi, noi ne închinăm 
căruia ştim, pentru că mântuirea din ludei este. Dar vine 
ceasul, şi acum este, când adevărații închinători se vor 
închina Tatălui în duh şi adevăr, că şi Tatăl astfel îi doreşte 
pe cei care se închină Lui” (In. 4,21-23). Calea rugăciunii 
este, aşadar, o cale a cunoaşterii lui Dumnezeu în duh şi 
adevăr. Cei care se închină altfel, într-un timp şi un loc 
anumit, pot obține mântuirea, dar nu îndumnezeirea, 
care este atemporală. În predica de pe munte, lisus 
intră în detalii şi va spune cum trebuie să ne rugăm. 
„Tu, însă, când te rogi, intră în cămara ta şi închizând 
uşa, roagă-te Tatălui tău Care este întru ascuns; şi Tatăl 
tău, Care vede întru ascuns, îți va răsplăti ţie” (Mt. 6,6). 
lisus cere, deci, retragerea în izolare şi secret, pentru ca 
rugăciunea să poată urca spre Dumnezeul cel nevăzut, 
dar în continuare adaugă: „Când vă rugaţi, nu spuneţi 
multe ca păgânii, că ei cred că în poliloghia lor vor fi 
ascultați. Deci nu vă asemănaţi lor, că ştie Tatăl vostru 
de ce aveţi trebuinţă mai înainte ca să cereţi voi de la El.” 
Concentrarea trebuie să fie aşadar nu numai în cuget, ci 

şi în vorbe. Şi dacă Domnul ştie de ce avem nevoie, nu 
sunt necesare nici măcar vorbele, ci doar contemplarea 
noastră în tăcere şi singurătate cu El. 

Spusele lui lisus au fost urmate şi realizate printr-o 
intensă practică a rugăciunii minţii şi inimii de către 
marii isihaşti ai ortodoxiei, care au definit multe 
dintre metodele de practicare a ei, adaptarea lor la 
„temperamentul spiritual” al fiecărui rugător rămânând 
în grija părintelui spiritual. Din numeroasele texte 
existente în Filocalia ortodoxă, vom cita numai câteva 
fragmente specifice din Grigore Sinaitul: „Sunt două 
feluri de a regăsi lucrarea (energeia) duhului primită 
tainic cu sfântul Botez: a) Darul acesta ni se descoperă, 
în general, prin respectarea poruncilor şi cu prețul 
unor strădanii îndelungate; b) Duhul se face cunoscut 
într-o viață de supunere (unui părinte spiritual) prin 
«invocarea» metodică şi neîntreruptă a Domnului lisus, 
adică prin aducerea aminte de Dumnezeu (anamnesis) 
(...). Există, de asemenea, două feluri de unire, sau mai 
curând o dublă modalitate care deschide calea rugăciunii 
spirituale pe care Sfântul Duh o face să lucreze în inimă. 
Uneori lucrarea (energeia) are loc în inima despătimită 
(apatheia), prin «invocarea» susținută a lui lisus 
Hristos, însoţită de o căldură dumnezeiască. Alteori, 
duhul atrage la el mintea şi o fixează în adâncul inimii 
(...), adică minte văzătoare şi lucrătoare care biruie 
patimile şi-L vede pe Dumnezeu prin contemplare, 
pe cât îi e cu putinţă (...). Dis-de-dimineaţă, aşează-te 
pe un scăunel jos (de o palmă) şi adună-ţi mintea în 
inimă şi ţine-o în ea. Aplecându- te apoi, cu încordare, 
ca să simţi durere în piept, strigă stăruitor cu mintea 
sau cu sufletul: «Doamne lisuse Hristoase, miluieşte- 
mă!» Pe urmă, mută-ţi mintea la cealaltă jumătate şi zi: 
«Fiul lui Dumnezeu, miluieşte-mă!» (...) Ci înfrânându- 
ţi răsuflarea, pe cât e cu putinţă, şi încuind mintea în 

inimă, şi săvârşind neîncetat şi stăruitor chemarea 
Domnului lisus (...), să arzi şi să opreşti gândurile”. 
(Acrostihuri despre porunci). 

În vremea noastră, un alineat din Scrisoarea Părintelui 
Ioan cel Străin spune: „Din chiar vremea tinereții mele, 
gingaşa energie a Proniei a binevoit întru inima mea...”. 
Comentând acest pasaj, arhimandritul Andre Scrima 
scrie: „în tinereţe poţi fi, în această privință, doar cel 
care primeşte; poţi fi doar deschis spre darul, spre harul 
pe care părintele loan îl numeşte, foarte semnificativ 
şi discret, «energia Providenţei» (...). El referă această 
energie la Providenţă, numele Dumnezeirii pe care 
l-am mai întâlnit şi care angajează din Dumnezeire 
aspectul de sinergie anticipativă pentru că deschide 
calea, o trasează dinainte şi are grijă de tine de-a lungul 
ei. lar răspunsul tău intră într-o legătură sinergică cu 
Providența, e synergazoume, cum spune Pavel...”. 
Într-un alt pasaj, părintele Scrima scrie: „Parafrazând 
expresii şi definiţii tradiționale, vom spune că aripile 
angelice simbolizează comunicarea iradiantă a energiei 
divine. Aici, ele par înrudite într-adevăr, în desenul 
lor, cu nişte săgeți radiale, cu razele unui cerc” (Timpul 
Rugului Aprins). Să mai adăugăm că această comunicare 
de iradianță a energiei se face, la distanță, printr-un 
câmp energetic, ale cărui linii de forță sunt simbolizate 
de aripile arhanghelului. 

Vorbind despre aceleaşi aspecte ale rugăciunii, dar în 
termeni simbolici ca „incantaţie”, „energie”, „vibraţie” 
etc, Rene Guenon, marele gânditor tradițional 
contemporan, spune: „Prin acest cuvânt de incantaţie 
trebuie înțeles în esență o aspirație a ființei spre 
Universal, având drept scop obţinerea unei iluminări 
interioare, oricare ar fi de altfel mijloacele exterioare, 
gesturi, cuvinte sau sunete muzicale, figuri simbolice 
sau altele, care pot fi folosite ca suport al actului interior 

şi al căror efect este să determine vibrații ritmice care 
au repercusiuni în seria indefinită a stărilor de ființă” 

(Omul şi devenirea sa după Vedantă). Starea de incantaţie 
implică, aşadar, producerea, în timpul rugăciunii, a unor 
vibrații ale întregii noastre ființe care poate intra astfel 
în „rezonanţă” (sinergie) cu centrul stărilor de ființă, 
care este el însuşi un vortex universal. Cu deosebire 
importantă ni se pare această posibilitate de a intra 
în rezonanță (deci, în comunicare directă sau chiar 
în comuniune) cu îngerul păzitor, el însuşi o vibraţie 
spirituală ipostaziată, călăuzitor sufletului şi trupului 
nostru. 

Tot René Guenon explică în detaliu, dar în demersul ei 
descendent, această realitate simbolică: „Fiinţa se simte 
ea însăşi ca un val al «Oceanului primordial», fără să fie 
posibil să spunem dacă acest val este o vibraţie sonoră 
sau o undă luminoasă: el este, în realitate, în acelaşi timp 
şi una, şi alta, unite indisolubil în Principiu, dincolo 
de orice diferenţiere, care nu se produce decât într-un 
stadiu ulterior al desfăşurării manifestării. Vorbim, 
evident, prin analogie, căci este de la sine înţeles că, în 
starea subtilă, nu ar putea fi vorba de sunet şi lumină 
în sens obişnuit, deci ca nişte calități sensibile, ci numai 
despre realitatea din care purced; şi, pe de altă parte, 
vibrația sau ondulaţia, în accepțiunea literală, nu este 
decât o mişcare care, ca atare, implică în mod necesar 
condiţiile de spaţiu şi timp care sunt proprii domeniului 
existenței corporale; analogia nu este însă mai puţin 
exactă şi este, de altfel, singurul mod de exprimare 
posibil. Starea de care e vorba aici este, deci, în legătură 
directă cu Principiul însuşi al vieţii, în sensul cel mai 
universal în care poate fi privit; faptul se regăseşte ca 
o imagine în principalele manifestări ale vieţii organice 
înseşi, acelea care sunt indispensabile conservării sale, 
atât în pulsaţiile inimii, cât şi în mişcările alternante ale 

respirației; şi de aici adevăratul temei al multiplelor 
aplicaţii ale «ştiinţei ritmului», al cărui rol este extrem de 
important în cea mai mare parte a metodelor de realizare 
iniţiatică” (Aperçus sur I'Initiation). 

Putem  „concretiza” aceste date în următorul 
„parcurs” posibil al rugăciunii-incantaţie. 

a) La începutul rugăciunii, printre mijloacele de 
realizare a acestor stări vibratorii şi a rezonanței care le 
însoţeşte este, în primul rând, urmărirea bătăilor inimii. 
Prin această conştientizare, se poate unifica senzația 
corpului cu senzaţia sângelui; senzațiile şi chiar simțurile 
dispar în elixirul astfel obţinut. În fond, este nu numai 
percepţia conceptuală a planului subtil, ci şi prezenţa sa 
existenţială. Apoi trebuie perceput ritmul şi sursa acestui 
ritm, originea lui, care nu poate fi decât inima, dar inima 
subtilă. Termenul mediu dintre sistolă şi diastolă este 
punctul de trecere către universal (Poarta Strâmtă). Dar, 
încă o dată, nu este vorba de pulsaţiile inimii fizice (decât 
cel mult la început), ci de aspirul şi expirul vortexului 
sferic universal” (V. Lovinescu, Însemnări inițiatice). 

b) Concomitent cu urmărirea bătăilor inimii, se 
stăpâneşte respirația care, simbolic, nu este altceva 
decât vibrația suflului universal în noi. După inspiraţie, 
care urcă suflul din inimă spre creştetul capului (rostul 
Domnului), este un moment de pauză, de întrerupere a 
respirației, o clipă de linişte, după care suflul coboară 
din nou în inimă prin expiraţie. Pe culmea acestui ciclu 
se poate asimţi coborârea harului, prin sublimarea 
rugăciunii, prin obţinerea acelei stări de rezonanţă care 
intensifică vibrația până la exaltare. 

lată câteva texte edificatoare din experienţa spirituală 
a lui Vasile Lovinescu (op. cit): „«Le ciel, c'est un 
fremissement, une haleine, une touche imperceptible 
au fond de notre coeur...» Este suflul care angajează 
toată manifestarea în scopul resorbirii şi solicită cerul 

în sensul binecuvântării. Acest freamăt, această boare, 
această atingere imperceptibilă o percepe atenţia, 
mentalul degajat de orice accident. Suflul poartă 
intenţiile lui Dumnezeu; dacă facem tăcere în noi şi îl 
percepem, atunci «intenţiile» lui Dumnezeu se manifestă 
în microcosmosul nostru, luând coloratura ființei 
noastre, adică umplând-o de daruri şi binecuvântări. 
Câteva minute de atenţie în timpul zilei pot avea urmări 
incalculabile şi schimba direcţia întregii noastre vieţi, a 
devenirii noastre nu numai în lumea aceasta, dar şi în 
cealaltă (...). Într-un astfel de moment, acest fior inefabil 
ne conduce către „piatra” care este în noi. Nu trebuie să 
luăm altă inițiativă, decât să îndepărtăm de noi tot ce 
poate acoperi acest suflu inefabil (...). Suflul nu este ca 
o pală de vânt sau ca o briză uşoară pe care o simți, ci 
ca o mireasmă exhalată de un unguent, de un mir, sau 
ca o tămâie compusă savant; este o forță odoriferantă 
subtilă, a cărei pătrundere inimaginabilă este dincolo de 
orice expresie. Dar suflul, ca şi lumina, sunt prizonierele 
tenebrelor. A le elibera nu este posibil decât prin 
sacrificiu, care este anamnesis şi care urcă cu suavitate ca 
fumul în noapte; este chiar singurul mijloc de a se degaja 
de tenebre, de a dejuca vigilenţa lor”. 

c) În sfârşit, al treilea mijloc capital de a face rugăciunea 
să urce este pronunţarea incantatorie a Numelui divin, 
care sublimează şi fixează vibrația şi o transmută în 
cer. Ea creează acel entuziasm („Dumnezeu în noi”), 
care nu este altceva decât iluminare şi uimire. Cuvântul 
şi lumina, vibrații exaltante, mai mult decât căldura şi 
lacrimile, sunt mijloc şi semn că ființa noastră vibrantă se 
uneşte cu vibrația harului, în liniştea supremă a isihiei. 

„Din punct de vedere tehnic, entuziasmul nu se 
evertuează în inimă, în sensul profan al cuvântului, adică 
inima ca sediu al sentimentelor; trebuie să te concentrezi 
deasupra capului, în acea zonă a fiinţei noastre care 

corespunde cerurilor. Această simplă concentrare 
susținută de o aspirație spre Universal şi ajutată în noi 
de un Nume divin imprimă, la început în partea subtilă 
a ființei noastre, o mişcare vibratorie extrem de fină 
mai întâi, dar care se amplifică, apoi coboară în inimă 
şi sfârşeşte prin a angaja toate părţile ființei noastre, 
cu condiţia să îi dai o omogenitate, o indistincţie prin 
perceperea contrapărţii tale subtile. Trebuie să simţi nu 
numai corpul, ci şi senzaţia corpului, degajată şi separată 
de acesta”. (V. Lovinescu, op. cit.) 

Încercând să sintetizăm cele spuse până aici, se poate 
afirma că rugăciunea trebuie să urmeze următoarele 
etape, ce pot fi tot atâtea trepte spre apropierea de energiile 
increate şi spre iluminare. Desigur, ceea ce noi expunem 
în succesiune are loc până la urmă în simultaneitate, 
ceea ce este nu numai un semn al ieşirii din timp, ci şi al 
rugăciunii ca „gest” suprem, ca gest metafizic. 

- Aşezarea în genunchi (pe călcâie sau în poziție 
verticală, cu bustul drept), în singurătate şi linişte; apoi 
perceperea bătăilor inimii, separându-ne astfel nu numai 
de ambianţă, ci şi de agitația momentului; aşa se creează 
climatul necesar pentru ca ființa noastră corporală să 
intre într-o vibraţie ritmică pe care să urce aspiraţia spre 
cer, ca început al incantaţiei. 

— Odată realizată această „aducere a minții în inimă” 
sau concomitent, se adaugă urmărirea respirației, a 
suflului vital, în cele patru (sau cinci) faze ale sale: 
aspirație ascendentă continuată cu inspiraţie puternică; 
pauză; expiraţie descendentă; pauză, ceea ce amplifică şi 
face mai subtilă vibrația care cuprinde întreaga noastră 
ființă (corporală şi psihică). 

— În această stare, urcă amintirea lui Dumnezeu 
(anamnesis) prin pronunţarea Numelui divin sau a 
rugăciunii lui lisus. În două faze: jumătate pe aspirația- 
inspiraţia ascendentă care se ridică spre creştetul capului 

şi jumătate pe expiraţia descendentă, care se reîntoarce 
în inimă. Culmea ciclului, pauza (retenţia respirației), 
trebuie marcată prin semnul crucii şi privirea scurtă a 
icoanei, care poate produce intensificarea şi sublimarea 
vibraţiei, prin care ființa noastră se deschide spre 
primirea harului, pe care, dacă nu-l putem fixa într-o 
stațiune, ne învăluie fie şi pentru o clipă într-o stare de 
linişte şi serenitate indicibilă, de intrare în rezonanţă cu 
îngerul nostru”. 

Şi ciclul rugăciunii se reia, ritmic şi incantatoriu, în 
încercarea dea urca câtmai sus, înproximitatea Cuvântului 
şi Luminii divine, asimţite ca o prezenţă în absenţă prin 
Tăcere. Este stațiunea ultimă a îndumnezeirii (theosis), 
de care se învrednicesc însă numai sfinţii isihaşti. Nouă 
ne rămâne aspiraţia şi speranţa coborârii harului, care să 
ne urce pe aripile lui spre întâlnirea supremă. 

(Pentru temperamentele devoționale, mai puţin 
dominate de intelect (nous), poate apărea în timpul 
rugăciunii, în locul vibraţiei, o căldură învăluitoare, 
însoțită sau nu de lacrimi; este calea umedă a rugăciunii, 
complementară căii uscate, expuse mai sus.) 

Lumea a început, aşadar, cu manifestarea voinţei lui 
Dumnezeu prin energiile Sale increate, prin Cuvântul 


152 Senzaţiile corporale produc în noi stări tulburi, de durere sau 
plăcere, însoţite de agitaţie sau împietrire (greutate); iar emoţiile 
afective pot încălzi sufletul până la lacrimi şi ating culmea în emoția 
artistică (aistesis), plină de încântare. Ambele se traduc fiziologic 
prin accelerarea pulsului şi a respirației, printr-o dinamizare care 
se extreriorizează în plâns sau râs de suferință sau bucurie. Spre 
deosebire de aceste manifestări "omeneşti, starea de vibrație produsă 
de meditaţia spirituală şi de rugăciunea incantatorie este însoţită de 
o liniştire a afectelor şi a gândurilor (minţii), de o înseninare care 
pregăteşte sufletul, prin unificarea minţii şi inimii, pentru coborârea 
harului, într-o aşteptare plină de nădejde şi de pace. Şi atunci, toată 
ființa noastră va fi cuprinsă de un entuziasm (Dumnezeu în noi) 
luminos şi inefabil, care nu e altceva decât isihia. 

şi Lumina divină. Omul se poate întoarce la Dumnezeu 
recâştigând aceste energii increate, prin rugăciunea în 
care Numele divin, spus incantatoriu, atinge iluminarea, 
adică îndumnezeirea (theosis). 

Un mare spiritual spune: „Este de ajuns să pronunți 
un Nume divin, în mod legitim, cu intenţia de prezenţă, 
ca acesta să se actualizeze. Cu alte cuvinte, nu trebuie 
să simţi în prealabil «prezența» pentru ca să poţi 
pronunța Numele, pentru că atunci nu mai e nevoie 
de pronunţarea lui. Când e ridicat într-o piramidă 
justă, Numele atrage inevitabil «prezenţa», ca fulgerul 
trăznetul. (...) Microcosmic, de jos în sus privit, întâi e 
intenția mea spre Suprem, apoi rostirea unui Nume, 
apoi «prezența» ce se propagă necesar, apoi, «călare» 
pe ea, asimţirea tăcerii ultime; şi nu numai aceasta, ci 
toate aceste elemente la un loc dau Numele inefabil, dar 
fiecare din ele trebuie să fie desăvârşite, fructe, copii ai 
Tăcerii.” (Vasile Lovinescu, Meditaţii, Simboluri, Rituri) 

Socotim, în final, că există un mod de a transforma 
rugăciunea în gest metafizic prin deplasarea ei din 
zona cererii, a mulțumirii şi a laudei în sfera incantaţiei, 
care este repetarea ritmată a unui nume divin (de ex., 
rugăciunea lui lisus), cu producerea unei vibrații care se 
poate propaga indefinit. In acest fel, sufletul omului, care 
e bipolar, asemenea unei elipse cu două centre, inima şi 
mintea, se unifică transformându-se într-un cerc, cu un 
singur centru, din care vibraţiile se propagă pe verticală 
spre cer. 

Rugăciunea incantatorie trebuie însoțită de un gest 
care se face prin unirea palmelor în dreptul inimii, prin 
ridicarea lor la nivelul frunţii (al treilea ochi) şi apoi la 
nivelul creştetului (rostul Domnului), după care palmele 
se depărtează şi se unesc, formând astfel un semn al crucii. 

Pe acest gest al crucii se suprapune rugăciunea lui 
lisus, cu prima parte pe inspiraţie şi ridicarea mâinilor 

lipite, cu depărtarea mâinilor pe pauză, şi cu partea a 
doua a rugăciunii pe expiraţie şi coborârea mâinilor 
(lipite iar). Se obţine astfel un maximum de vibraţie, 
care cuprinde toată partea superioară a corpului (stând 
în genunchi), formând un câmp de forțe circular (sau 
sferic), un vortex microcosmic, ca o aură nevăzută, dar 
simțită. E o clipă imensă în care toate gândurile tac şi 
care se poate prelungi prin repetarea rugăciunii. 

În această stare, care aparține omului, tangentele la 
vortexul microcosmic transformat în svastică aparţin 
harului, care se manifestă prin fulgurațiuni ce depăşesc 
universul, unindu-se cu vortexul sferic universal, deci 
cu energiile increate. Dar harul, care transformă gestul 
rugăciunii în gest metafizic, nu mai e la îndemâna 
omului, căci „duhul suflă unde şi când vrea.” Singura 
noastră posibilitate e repetarea rugăciunii şi aşteptarea - 
pentru ca absenţa să se manifeste în prezenţă. 

ICONIC ŞI ECLESIOLOGIC 
| ÎN TEOLOGIA | 
PĂRINTELUI DUMITRU STĂNILOAE! 


(în loc de postfață) 
Pr. Gabriel Herea 


De la creaţie la simbolul profetic 

Încă din primul moment al Creaţiei este evident 
că materia ce se naşte şi se ordonează prin voinţa lui 
Dumnezeu se constituie ca un mijloc de tezaurizare a 
unor calități metafizice. Prin faptul că Dumnezeu creează 
folosindu-Se de cuvânt («Şi a zis Dumnezeu: Să fie... şi 
a fost» — Fc 1,3), fiecărui lucru creat i se imprimă o rațiune 
superioară, un gând al Creatorului. Sfinţii Părinţi vorbesc 
despre un plan al creării lumii, plan ce conţine «rațiunile 
lucrurilor, întocmite dinainte de veacuri de Dumnezeu». 
Părintele Stăniloae subliniază faptul că unul din rosturile 
acestor raţiuni este de a da formă materiei create, şi le 
identifică în creaţie ca „rațiuni plasticizate”*. Legătura 
ontologică dintreacesterațiunişimateria creatătransformă 
componentele cosmosului în elemente simbolice ale unui 
mesaj dăruit oamenilor. Despre acest mesaj al Creatorului, 


1 Studiul de faţă a fost scris pentru volumul omagial Studii Teologice 
IV din 2012. Parcurgând textul cărţii domnului Florin Mihăescu am 
socotit că ar fi o împlinire a ediţiei de faţă a lucrării Cosmosul în tradiția 
creştină să adăugăm acest studiu, care analizează legăturile liturgice 
dintre om şi cosmos. 

2 Sf. Maxim Mărturisitorul, Răspunsuri către Talasie, rp. 13, Filocalia, 
vol. III, Ed. Humanitas, Bucureşti, 2000, p. 65. 

3 Pr. D. Stăniloae, Teologia Dogmatică Ortodoxă, vol. 1, Ed. Institutului 
Biblic şi de Misiune al Bisericii Ortodoxe Române, Bucureşti, 1996, 
p. 231; vezi şi Pr. D. Stăniloae, Teologia Dogmatică Ortodoxă, vol.1, pp. 
237-246; vezi şi Pr. D. Stăniloae, Ascetica şi mistica Bisericii Ortodoxe, 
Ed. Institutului Biblic şi de Misiune al Bisericii Ortodoxe Române, 
Bucureşti, 2002, pp. 224-251. 

Sf. Maxim Mărturisitorul spune că are rostul de «a fi 
mărturie vie existenţei Sale, astfel încât oamenii să afle 
mai uşor calea spre Dumnezeu, şi pentru ca niciun 
necredincios să nu aibă ca scuză faptul că nu a ştiut de 
existenţa lui Dumnezeu şi de voia Lui». Este evident 
faptul că omul a fost creat ca împlinire a unei lumi esențial 
simbolice. De aceea, Dumnezeu s-a îngrijit ca omul 
să dețină puterea naturală de a vedea, înțelege şi utiliza 
mesajul simbolic al creației: „Dumnezeu creând lucrurile 
ca plasticizări şi sensibilizări ale raţiunilor Sale a dat 
totodată omului rațiunea ca organ de cunoaştere a lor”, 
şi de a o îmbogăţi: „Omul a primit cinstea deosebită de a 
da materiei sensuri şi funcții spirituale, de a o spiritualiza, 
de a o face să se transfigureze deplin, în Dumnezeu, 
prin el”. Chiar de la început, Adam, el însuşi „chip al 
lui Dumnezeu””, demonstrează capacitatea umană de a 
recunoaşte rațiunile lui Dumnezeu din lucruri, prin numele 
ce le dă animalelor’. Această participare a omului la creație 
este în fapt un prim act sacerdotal, prin care Dumnezeu îl 
ajută pe om să îşi descopere puterile ordonatoare ce i le-a 
sădit prin creaţie (Fig. 1). 

Intervenţia lui Dumnezeu asupra materiei, prin 
creație, revelaţie şi Întrupare, calitatea ontologică şi 
teleologia imprimate de Dumnezeu acesteia, alături de 
puterea dată omului de a organiza materia, sunt realităţile 
care interacționează şi influențează în mod direct efortul 
omului de a se apropia de Dumnezeu. Păr. Dumitru 
Stăniloae este un atent observator al acestor realităţi, 
textele sale urmărind cu grijă concepţiile Sfinţilor Părinţi, 


4 Sf. Maxim Mărturisitorul, Răspunsuri către Talasie, rp. 51, scolia 2, p. 222. 
5 Pr. D. Stăniloae, Teologia Dogmatică Ortodoxă, vol. 1, p. 240. 

6 Pr. D. Stăniloae, „Note la lerahia Cerească”, în: Sf. Dionisie 
Areopagitul, Opere complete, Ed. Paideia, Bucureşti, 1996, p. 69. 

7 «Şi a făcut Dumnezeu pe om după chipul Său» — Fe 1, 27. 


8 Fc 2, 19-20. 

Fig. 1. Adam pune nume animalelor. Suceviţa. 


care în logica lor teologică susțin realitatea şi utilitatea 
organizării iconice a materiei. În intimitatea sa ontologică, 
materia, fiind de la Dumnezeu, 


„face posibile formele frumoase. Dar acestea 
primesc frumusețea adevărată numai când 
sunt produse de spirit şi se arată prin ele stările 
spirituale curate şi luminoase. Deci spiritul poate 
lucra în materie şi se poate revela prin ea. Sau 
formele materiei se află virtual în spirit, deci 
virtual în Dumnezeu, Creatorul spiritului omenesc 
şi al materiei. Forma creată cea mai frumoasă este 
materia în trupul omenesc, legat intim de spiritul 
lui, iar suprema frumuseţe o atinge ea în trupul 


:779 


Cuvântului”?. 


9 Pr. D. Stăniloae, „Note la lerahia Cerească”, p. 64. 

Astfel, materia devine pentru om un mijloc de 
comunicare a înțelesurilor spirituale, Păr. Dumitru Stăniloae 
subliniind că realităţile spiritului ce se comunică astfel, 
aparțin atât spiritului divin cât şi spiritului uman”. 
În această conlucrare între spirit şi materie se află 
cheia organizării materiei „în grade şi forme diferite”, 
organizare care rămâne unitară, deoarece materia este 
opera aceluiaşi Creator". Argumente clarificatoare 
în această direcţie sunt citate frecvent din scrierile 
mistagogice ale Sf. Maxim Mărturisitorul: 


«toată lumea inteligibilă se înfăţişează închipuită 
tainic în chipurile simbolice ale lumii sensibile 
pentru aceia care au ochi să vadă; şi toată lumea 
sensibilă, dacă este cercetată cu o minte iubitoare 
de cunoştinţă în însăşi principiile ei, în rațiuni, 
este inclusă în lumea inteligibilă; este aceasta în 
principiile ei, şi aceea în chipurile ei simbolice». 
Păr. Dumitru Stăniloae vede aici un „realism simbolic” 
specific Ortodoxiei şi consideră că teologia patristică a 
elaborat deplin această învățătură atunci când a structurat 
teologia energiilor necreate. Sf. Grigorie Palama vede în lumea 
văzută «un reflex al lumii mai presus de lume», scopul 
acestei alcătuiri fiind «ca prin contemplarea spirituală a ei 
(a lumii văzute, n.n.) să ajungem, ca pe o scară minunată, 
la lumea aceea (nevăzută, n.n.)»F. Calitatea ontologică a 
materiei de a revela rațiunile spirituale puse de Dumnezeu 


10 Pr. D. Stăniloae, „Note la lerahia Cerească”, p. 69. 

11 Pr. D. Stăniloae, „Note la Ierahia Cerească”, p. 69. 

12 Sf. Maxim Mărturisitorul, Mystagogia, apud: Pr. Dumitru 
Stăniloae, „Simbolul ca anticipare şi temei al posibilităţii icoanei”, 
în: Ştefan lonescu-Berechet (ed.), O teologie a icoanei, Ed. Fundaţiei 
Anastasia, Bucureşti, 2005, pp. 81-118, pp. 96, 97. Sursă text: Studii 
Teologice, IX (1957), nr. 7-8, pp. 427-452. 

13 Sf. Grigorie Palama, apud: Pr. D. Stăniloae, „Simbolul ca anticipare 
şi temei al posibilităţii icoanei”, p. 97. 


ÎN LOC DE POSTFAŢĂ 289 


în creaţie, îi conferă acesteia rolul de simbol!'*. Acest lucru 
face parte din planul veşnic al lui Dumnezeu, plan care 
cuprinde inclusiv o viziune teleologică a creaţiei. 


„Aceasta este destinaţia întregului cosmos: ca omul 
să vadă şi să se unească prin el cu Dumnezeu în 
modul cel mai intens. La aceasta ajung unii oameni 
(sfinți) încă din viaţa pământească. Dar cosmosul 
întreg va fi ridicat la această stare străvezie — 
permanentă şi plină permanent de puterile 
copleşitoare ale lui Dumnezeu pentru toţi cei ce au 
crezut în Dumnezeu în mod practic în viața aceasta 
- în viaţa viitoare. Dumnezeu nu a făcut lumea 
ca să o ţină despărțită sau să o topească în Sine, ci 
ca s-o transfigureze. Simbolul ne este dovadă că 
lumea aceasta nu este nici singura realitate, nici o 
realitate care iese dintr-o esenţă unică şi dispare cu 
totul în ea, în sens panteist. ...Lumea este făcută de 
Dumnezeu pentru a o înălța tot mai sus în unirea 
cu El, ca mediu transparent şi comunicant al Lui. 
În aceasta constă destinaţia ei de «simbol» al lui 
Dumnezeu. ... Cel mai accentuat grad de simbol 
al lui Dumnezeu şi baza ridicării întregii creații 
la calitatea de simbol de diferite grade este trupul 
asumat de Fiul lui Dumnezeu” P. 


Păr. Dumitru Stăniloae identifică două categorii diferite 
ale simbolului, în funcţie de momentul în care suportul 


14 Păr. Dumitru Stăniloae: „lucrurile din lume sunt, chiar de 
la crearea ei, simboluri ale lui Dumnezeu”, în: „De la creaţie la 
întruparea Cuvântului şi de la simbol la icoană” (Şt. lonescu-Berechet 
(ed.), O teologie a icoanei, pp. 69-80, p. 72. Sursă text: Glasul Bisericii, 
XVI (1957), nr. 12, pp. 860-867). 

15 Pr. D. Stăniloae, „Note la lerahia Bisericească”, în: Sf. Dionisie 
Areopagitul, Opere complete, Editura Paideia, Bucureşti, 1996, p. 128. 
16 Păr. Dumitru Stăniloae: „Astfel lumea întreagă poate fi simbol 
în două moduri: a) În modul în care orice obiect sau fenomen din 

material a primit o semnificație simbolică, şi de sensul 
acestei semnificaţii. Astfel, se vorbeşte în sens general 
despre simbolul special al realității transcendente” şi în 
sens particular despre simboluri profetice!5. Prima operație 
de semnificare are loc înainte de căderea lui Adam, este 
urmare a revelaţiei primordiale, şi dezvăluie omului 
faptul că în spatele realității materiale se află o realitate 
superioară, transcendentă, ordonată în jurul Creatorului. 
Doar iudaismul şi creştinismul înțeleg simbolurile ca 
un prilej de interacţiune între lumea materială şi lumea 
spirituală. 
„Corelaţia cu transcendenţa este nota distinctivă 
a simbolului mozaic şi creştin. Simbolul, în acest 
înțeles special, trezeşte şi susține raportarea 
spiritului uman la transcendență. Simbolul este văzut 
în funcţie de transcendenţă. Prin el se contemplă 
transcendenţa şi se slujeşte ei. Acel altceva spre 
care indică simbolul religios mozaic şi creştin este 
transcendenţa”*. 


ea poate semnifica pe oricare altul, după convenţia dintre oameni, 
şi-l poate semnifica şi pe Dumnezeu pentru o cugetare rațională, în 
baza raporturilor cauzale ce le sesizează aceasta. ...b) Şi în modul în 
care orice lucru, orice fenomen poate fi un simbol, ca cifru prin care 
se contemplă transcendenţa şi nu vreun alt lucru sau fenomen. ...Ca 
cifru, lucrul respectiv nu mai este văzut încadrat în determinismul 
natural şi prin aceasta ca un simbol natural, ci ca un simbol metafizic” 
(„Simbolul ca anticipare şi temei al posibilităţii icoanei”, p. 98); 
Părintele Stăniloae preia noţiunea despre calitatea simbolului de a fi 
cifru al transcendenţei de la K. Jaspers. Acesta din urmă o foloseşte în 
lucrarea cu titlul Transzendenz. 

17 Pr. D. Stăniloae, „Simbolul ca anticipare şi temei al posibilității 
icoanei”, p. 87. 

18 Pr. D. Stăniloae, „De la creaţie la întruparea Cuvântului şi de la 
simbol la icoană”, p. 69, 71. 

19 Pr. D. Stăniloae, „Simbolul ca anticipare şi temei al posibilității 
icoanei”, p. 87. 

Din momentul alegerii greşite pe care o face Adam, omul 
ajunge la o convietuire cu materia căzută odată cu el, convieţuire 
în care omului îi va fi mult mai greu să îşi exerseze puterea 
de organizator al materiei”, potența simbolică a acesteia 
din urmă fiind afectată de un anumit grad de opacitate. 
Dumnezeu nu părăseşte însă pe om, şi chiar din momentul 
organizării materiei căzute, Acesta inaugurează profeția 
mesianică”, sursă a simbolului profetic. 

„dacă sensul general al lucrurilor din lume, ca 
simboluri, era descoperit prin revelația primordială, 
dinainte de căderea protopărinţilor în păcat, prin 
care li s-a făcut cunoscută acelora originea lumii 
în actul creator al lui Dumnezeu, sensul special al 
unor obiecte ca simboluri profetice, ca preînchipuiri 
ale viitoarei întrupări a Cuvântului şi ale actelor 
Lui mântuitoare, nu s-a descoperit oamenilor decât 
într-un şir de revelații împărtăşite lor după căderea 
în păcat, dat fiind că numai după aceea şi-a făcut 
Dumnezeu cunoscută făgăduinţa de a trimite pe Fiul 
Său în lume pentru mântuirea ei, şi a întreţinut prin 
anumite simboluri aşteptarea mesianică în poporul 
evreu”?. 


Simbolul profetic are o importantă valoare iconică, el fiind 
o anticipare a icoanei”, fără a se ridica însă niciodată la 
nivelul de icoană. Temeiul icoanei este Ipostasul Cuvântului 
întrupat, şi nu simbolurile profetice”. 


20 Fc 3, 17-19. 

21 Fc 3, 15: «Duşmănie voi pune între tine şi între femeie, între 
sămânţa ta şi sămânţa ei; aceasta îți va zdrobi capul, iar tu îi vei 
înţepa călcâiul». 

22 Pr. D. Stăniloae, „De la creaţie la întruparea Cuvântului şi de la 
simbol la icoană” p. 69. 

23 Pr. D. Stăniloae, „De la creaţie la întruparea Cuvântului şi de la 
simbol la icoană”, p. 72. 

24 Pr. D. Stăniloae, „De la creaţie la întruparea Cuvântului şi de la 

Simbolul profetic şi icoana 


Parte componentă a revelației dăruite de Dumnezeu 
după căderea omului în păcat, simbolul profetic se 
integrează într-un proces didactic esențial pentru pregătirea 
«plinirii vremii» (Ga 4, 4). În acest context, simbolul 
profetic a fost prezent în cultul Vechiului Testament, 
având rolul de a susține nădejdea în întruparea 
Cuvântului”. Păr. Dumitru Stăniloae subliniază faptul 
că utilizarea simbolurilor profetice era necesară în acea 
perioadă, întrucât 


„Dumnezeu nu Se sălăşluieşte ...deplin şi definitiv 
într-o formă creată, umană. Dumnezeu apărea 
trecător şi numai printr-una sau alta din energiile 
Sale, într-o formă văzută. Acestea erau altfel de 
imagini ale Revelaţiei divine. Aşa a fost norul sau 
stâlpul de foc... (leş. XIII, 21-22), focul ce a mistuit 
jertfa lui Ilie... (II Regi XIX, 12)... sicriul legii, 
„cartea legii, ...cortul Legii...”%€. 


Simbolurile profetice sunt elemente materiale ce au 
căpătat semnificație prin revelaţia anterioară Întrupării, 
revelaţie care profețeşte şi pregăteşte „întruparea Fiului 
lui Dumnezeu, răstignirea, învierea şi înălțarea lui ca om, 
trimiterea Duhului Sfânt odată cu întemeierea Bisericii şi 
lucrarea continuă a Duhului Sfânt în şi prin Biserică””. 
Fiind dominate de ontologia materială, şi având ca izvor 
al semnificării simpla indicare de către Dumnezeu, fără 
o implicare superioară a Acestuia, simbolurile profetice 
sunt caracterizate printr-o anumită opacitate. 


simbol la icoană”, p. 76. 

25 Pr. D. Stăniloae, „De la creaţie la întruparea Cuvântului şi de la 
simbol la icoană”, p. 74. 

26 Pr. D. Stăniloae, „Revelația prin acte, cuvinte şi imagini”, în: Şt. 
lonescu-Berechet (ed.) O teologie a icoanei, pp. 5-48, pp. 26, 27. Sursă 
text: Ortodoxia, XX (1968), nr.3, pp. 347-377. 

27 Pr. D. Stăniloae, „Revelația prin acte, cuvinte şi imagini”, pp. 15-16. 

„„.«simbolurile profetice sunt încă un zid prea puţin 
transparent între om şi Dumnezeu, ridicându- 
se mai degrabă ca un perete despărțitor pe care 
abia întruparea de fapt a Cuvântului îl va surpa. 
În acest sens sunt şi ele tot numai simboluri, adică 
lucruri despărțite de Dumnezeu şi care ne despart 
de Dumnezeu. De abia icoana va dovedi că 
despărţirea între Dumnezeu şi lume a încetat într- 
un punct al ei şi prin urmare Dumnezeu a venit 
mai aproape de ea întreagă”. 


Atât simbolul profetic cât şi icoana devin suport al 
unei imagini revelate prin indicarea de către Dumnezeu, 
în cazul simbolului, şi prin implicarea directă a lui 
Dumnezeu, în cazul icoanei. Polemizând cu teologul 
anglican Augustin Farrer, Păr. Dumitru Stăniloae expune 
viziunea ortodoxă despre imaginile revelate: 


„Noi socotim că imaginile revelate se produc 
inevitabil la punctul de întâlnire între spirit şi 
forma văzută; imaginea nu este decât forma de 
apariţie a spiritului, printr-o formă văzută. Omul 
fiind el însuşi spirit întrupat, nu poate sesiza şi 
exprima spiritul în puritatea lui, ci numai prin 
ecranul unei forme văzute”?. 

Necesitatea existenţei formei văzute a imaginii revelate 
vine din faptul că sursa acestui tip de imagine sunt 
Persoanele Sfintei Treimi, iar „Realitatea divină, ca 
realitate spirituală prin excelență, are calitatea de a 
nu putea fi surprinsă şi redată în ea însăşi”“. Cu trup 
material şi suflet spiritual, omul se află la graniţa 
dintre lumea spirituală şi lumea materială. Această 


28 Pr. D. Stăniloae, „De la creaţie la întruparea Cuvântului şi de la 
simbol la icoană” p. 73. 
29 Pr. D. Stăniloae, „Revelația prin acte, cuvinte şi imagini”, p. 24. 


30 Pr. D. Stăniloae, „Revelația prin acte, cuvinte şi imagini”, p. 25. 

realitate ontologică îl plasează pe om în proximitatea 
cosmică a imaginii revelate. Păr. Dumitru Stăniloae 
afirmă faptul că în condiţia unui progres spiritual, 
omul înțelege superioritatea sa ontologică asupra naturii 
şi devine conştient că el însuşi este o imagine revelată 
de Dumnezeu”. În logica depăşirii simbolului profetic 
şi apariţiei icoanei această potență a omenescului este 
foarte importantă. Întruparea lui Hristos Dumnezeu 
va activa extraordinar şi desăvârşit această calitate a 
omului, „Dumnezeu făcându-Şi în Hristos, din natura 
umană, în mod real, imaginea cea mai adecvată””. Este 
o culme la care omenescul ajunge prin implicarea directă 
a lui Dumnezeu, şi pe care nu o va mai părăsi niciodată. 
Fără a suferi mutații ontologice, firea umană a lui lisus 
Hristos Dumnezeu va rămâne veşnic în perihoreză cu 
firea dumnezeiască, în mod «neîmpărțit şi nedespărțit, 
neamestecat şi neschimbat». 

Trecând prin moarte şi Înviere, firea umană a lui 
lisus Hristos devine o imagine a transfigurării eshatologice 
a întregii naturi omeneşti. Ridicându-Se cu trupul la 
cer, lisus Hristos oferă tuturor oamenilor rămaşi pe 
pământ garanţia faptului că porţile raiului sunt deschise 
omenescului**. 


„Astfel începe domnia veşnică şi continuu 
perfecționată a omului sau a umanului peste tot 


31 Pr. D. Stăniloae, „Revelația prin acte, cuvinte şi imagini”, p. 27. 
32 Pr. D. Stăniloae, „Revelația prin acte, cuvinte şi imagini”, p. 27. 
33 Din formula Sinodului Ecumenic de la Calcedon. Apud Pr. D. 
Stăniloae, Iisus Hristos sau restaurarea omului, Ed. Omniscop, Craiova, 
1993, p. 108. 

34 Păr. D. Stăniloae: „În starea de înviere, Hristos ca om este, de 
asemenea, o imagine umană a vieţii divine nesupuse morţii, o imagine 
în care Dumnezeu este şi mai transparent. ... înălțarea lui Hristos la cer 
este o imagine a înălțării umanului înviat în Hristos, la treapta slavei 
divine” („Revelația prin acte, cuvinte şi imagini”, pp. 25, 26). 

universul şi peste tot ce este animalic. Ea îşi are în 
Hristos cel Înviat şi înălțat o culme spre care tinde, 
o forță care o atrage şi o penetrează”. 
Dinmomentulaparițieiposibilităţiiordonăriiîntregului 
cosmos în jurul lui lisus Hristos înviat şi înălţat la ceruri, 
„rostul imaginilor profetice, inconsistente, a umbrelor, a 
încetat (Evr X, 1)”*%. Aceste simboluri vechi-testamentare, 
care aveau rolul de a întări nădejdea în întruparea lui 
Dumnezeu prin menţinerea unei „tensiuni mesianice” 
în poporul iudeu, nu dispar însă complet. Unele dintre 
ele îşi continuă existenţa alături de icoană, fiind preluate 
câteodată în cadrul unor schițe compoziționale“ sau în 
interiorul unor programe iconografice. 


„Icoana coexistă cu aceste simboluri subțiate, 
umplute de prezența deplină a lui Dumnezeu 
Cuvântul venit în trup. Căci ea reprezintă pe 
Cel ce umple aceste simboluri cu prezența Sa 
şi luminează sensul lor. Icoana, înfățişând pe 
Dumnezeu Cuvântul venit nemijlocit la oameni în 
trup omenesc, aduce şi ea, pe de o parte, ca şi El, 
o înlăturare a peretelui din mijloc al simbolurilor 
legii vechi alcătuite din lucruri, iar pe de alta o 
subţiere a simbolurilor, o prezență mai accentuată 
a puterii dumnezeieşti în ele”*. 


Alături de iconografie, imnografia creştină utilizează 
frecvent simbolul profetic, sub formă de imagine verbală”. 


35 Pr. D. Stăniloae, „Revelația prin acte, cuvinte şi imagini”, p. 28. 
36 Pr. D. Stăniloae, „Revelația prin acte, cuvinte şi imagini”, p. 28. 
37 Pr. D. Stăniloae, „Revelația prin acte, cuvinte şi imagini”, p. 27. 
38 Folosim termenul de „schiță compoziţională” în sensul de „tip 
iconografic”, cu referire la ordinea elementelor plastice într-o 
compoziţie. 

39 Pr. D. Stăniloae, „De la creaţie la întruparea Cuvântului şi de la 
simbol la icoană”, p. 75. 

40 Pr. Gabriel Herea, „Imaginea verbală cu valoare simbolică”, în: 

Atât plastic cât şi profetic, simbolurile vechitestamentare 
utilizate sunt însoţite de semnificații ce marchează 
realitatea împlinirii Întrupării lui Hristos Dumnezeu. Rostul 
prezenţei lor nu mai este de a menţine acea „tensiune 
mesianică”, ci de a mărturisi împlinirea profeţiilor 
despre Întrupare. 


Icoană și Prototip 


Nici o imagine utilizată în cultul Vechiului Testament 
nu avea calitatea de icoană, ci de simbol profetic. Icoana 
a apărut în clipa întrupării Mântuitorului Hristos. 
Cuvântul lui Dumnezeu s-a dăruit oamenilor sub formă 
auzită şi văzută. Astfel, vestea cea bună a mântuirii a 
fost mai uşor primită de oameni, având dintru început 
o formă care să îi garanteze răspândirea în spaţiu şi 
dăinuirea în timp. 

„Dumnezeu-Cuvântul prin întrupare a devenit 
prototip vizibil, istoric, al icoanei. Icoana nu 
este deci produsul unei imaginaţii, ci are o bază 
reală. Ea este imaginea lui Dumnezeu care a luat 
înfăţişare omenească, a devenit persoană istorică, 
păstrându-Şi chipul omenesc în vecii vecilor”. 

Evenimentul excepțional al întrupării, cât şi 
persistența mai presus de timp a unităţii dintre ipostasul 
dumnezeiesc şi trupul omenesc are ca premiză ontologică 
realitatea creării omului după «chipul lui Dumnezeu» (Fc 
1, 26). Păr. Dumitru Stăniloae afirmă faptul că icoana este 
o mărturie a persistenței veşnice a unității dintre Dumnezeu 
şi om, în ipostasul lui lisus Hristos”. Interpretând 


A 


„Potenţialul duhovnicesc al icoanei creştine”, în: Tabor, Anul IV, Nr. 
2, Mai 2010, pp. 67-80, pp. 69-71. 

41 Pr. D. Stăniloae, „lisus Hristos ca prototip al icoanei Sale”, p. 119. 
42 Pr. D. Stăniloae: „Icoana ne mărturiseşte condescendenţa lui 
Dumnezeu care a luat pentru veşnicie chip şi anume chip omenesc, 
chipul omenesc ce poate fi înfățișat în icoană, dar Şi-a făcut propriu 

texte ale Sf. Teodor Studitul, părintele profesor scrie 
despre limitele icoanei, în care „nu se pot reda ... firile în 
generalitatea lor abstractă, neipostatică, ireală” şi, prin 
urmare, „în icoană nu apare vizibil dumnezeiescul, aşa 
cum de altfel nu apare vizibil nici în prototipul Hristos. 
Numai omenescul este redat în icoană, cum numai el 
este vizibil şi în prototip”*. 

Trebuie ţinut cont însă de faptul că icoana înfăţişează 
chipul transfigurat al lui lisus Hristos, chip trecut prin 
moarte şi înviere, aşa cum S-a arătat Mântuitorul 
ucenicilor Săi după învierea din morţi, „îmbrăcat în 
nemurire”. Această realitate face ca icoana să redea 
chipul lui Hristos contemporan nouă şi urmaşilor noştri 
până la sfârşitul timpului şi în veşnicie. Astfel, 

„prin Hristos cel istoric icoana ne pune în legătură 
cu Hristos cel de acum. Icoana Lui uneşte bipolar 
istoricul cu eshatologicul, viața pământească cu 
cea plină de slavă din cer. În icoană se redă viața 
istorică transfigurată şi înveşnicită”*. 

„apărătorii icoanelor explicau mereu ...că omul, 
şi deci şi Hristos, întrucât a fost şi om, are o latură 
comprehensibilă, posibilă de redat în icoană, dar că 
einu neagă că Hristos după firea dumnezeiască este 
incomprehensibil, necircumscris, deci cu neputinţă 
de redat în icoană. Prin aceasta făceau distincția 
între icoană şi prototip. Însă icoana, redând 
prototipul, întrucât are o vizibilitate, îl indică pe 
El însuşi ca persoană. ...Şi întrucât persoana lui 


acest chip, în baza faptului că natura umană, fiind după chipul lui 
Dumnezeu, poate deveni chipul Lui propriu” („lisus Hristos ca 
prototip al icoanei Sale”, p. 126). 

43 Pr. D. Stăniloae, „lisus Hristos ca prototip al icoanei Sale”, p. 129. 
44 Pr. D. Stăniloae, „Hristologie şi iconologie în disputa din secolele 
VIII-IX”, în: Şt. lonescu-Berechet (ed.), O teologie a icoanei, pp. 159-214, 
p. 166. Sursă text: Studii Teologice, XXXI (1979), nr. 1-4, pp. 12-53. 

Hristos este şi Dumnezeu, icoana, deşi Îl redă 
numai după omenirea Lui, ne face să ne gândim 
la persoana Lui integrală, divino-umană care se 
manifestă pe de o parte ca mărturisire a omenității 
reale luată de Domnul, pe de alta, prin ea se afirmă 
şi se rememorează mereu unirea ipostatică a celor 
două firi în Persoana lui Dumnezeu Cuvântul, 
se afirmă că persoana ce se vede în icoană, prin 
omenitatea ei, nu este numai persoană umană, ci 
şi divină. Acest sens îl are închinarea lui Hristos, 
pe care o prilejuieşte şi o provoacă icoana”?. 
Interacțiunea dintre credincios şi icoană dă naştere 
unui fenomen complex“ în cadrul căruia se pot uşor 
recunoaşte valențe catafatic-anamnetice care coabitează cu 
simboluri apofatice“ ce susţin incursiuni ale credincioşilor 
într-un „spaţiu de alt ordin”, numit de Părintele 
Stăniloae „spaţiu supradefinit”*. Ţinta este „trăirea” 
lui Dumnezeu şi „legătura” cu Maica Domnului şi cu 
Sfinţii, prin mijlocirea icoanei şi a rugăciunii. Observând 
finalitatea utilizării de către credincioşi a icoanei şi 
rugăciunii, Părintele concluzionează: 


45 Pr. D. Stăniloae, „lisus Hristos ca prototip al icoanei Sale”, p. 143. 
46 Pr. Gabriel HeneA, „Simbolul în icoana de tradiție bizantină — note 
hermeneutice”, în: Studii Teologice Nr.4, 2011, pp. 177-224. 

47 Păr. Dumitru Stăniloae: „Trebuie să unim totdeauna catafaticul 
cu apofaticul. La urma urmelor, şi cuvântul este o imagine a omului 
despre Dumnezeu, bazată pe legătura spiritului uman cu spiritul 
divin, o imagine uneori concentrată, alteori lărgită a imaginilor 
revelate” („Revelația prin acte, cuvinte şi imagini”, pp. 43, 44). 

48 Păr. Dumitru Stăniloae: „Cinstirea care trece de la icoană la 
prototipul ei viu, nu e o trecere de la un spaţiu definit la alt spațiu 
definit, ci trecerea de la spaţiul definit la spaţiul supradefinit, la un 
spaţiu de alt ordin, dar nu depărtat, nu rupt de legătura cu spaţiul 
definit. Trecerea aceasta de la icoană la prototipul ei viu e o intrare 
prin ea în contact cu prezența prototipului nevăzut, spiritual” 
(Spiritualitate şi comuniune în Liturghia ortodoxă, Ed. Institutului Biblic 
şi de Misiune al Bisericii Ortodoxe Române, Bucureşti, 2004, p. 113). 

„icoana însăşi este apofatică, pentru că prilejuieşte 
legătura celui ce o priveşte, prin contemplare, 
cu realitatea vie, tainică, de dincolo de simţuri a 
lui Dumnezeu sau a sfinţilor reprezentați, plini 
şi ei de Dumnezeu, Cel cu neputinţă de definit. 
Este apofatică aşa cum este toată Liturghia. Este 
apofatică pentru că uneşte trecutul cu prezentul şi 
cu viitorul eshatologic etern””. 

Calitatea apofatică a ecuaţiei creştin, rugăciune, icoană 
ne arată faptul că cinstirea icoanei transcende forma materială 
a acesteia şi se adresează ipostasului prototipului, adică 
lui lisus Hristos Dumnezeu întrupat. In acest context, 


„prin icoană ne închinăm lui Hristos tot aşa cum 
I ne închinăm când nu privim la icoană; fie că 
ne gândim la Hristos în Sine, fie că-L vedem în 
icoană, închinarea ce I-o dăm este una. În acest 
sens închinarea relativă dată icoanei coincide cu 
adorarea dată lui Hristos”5%. 


„De fiecare dată, credinciosul cinsteşte în icoană 
ipostasul celui zugrăvit în ea, pe Hristos, cum zice 
Sinodul VII Ecumenic, adică prototipul istoric, 
aşa cum se referă la El faptele pe care le aude în 
predică. lar această referire nu o face arbitrar, ci 
pentru că faptele pe care le aude repetate în cuvânt 
sau le vede repetate în icoane, sunt exclusiv 
ale prototipului unic care este Hristos, dar şi în 
baza faptului că precum Domnul este — conform 
făgăduinţei — în tot locul unde se propovăduieşte 
El prin cuvânt, aşa este şi în tot locul unde se 
propovăduieşte prin icoană. Icoanele nu sunt 
rupte de prototip, pentru că amintirea şi istoria 
nu este ruptă de prototipul care stă la originea 


49 Pr. D. Stăniloae, Spiritualitate şi comuniune în Liturghia ortodoxă, p. 118. 
50 Pr. D. Stăniloae, „lisus Hristos ca prototip al icoanei Sale”, p. 147. 

ei. Icoana este ecoul istoric văzut al prototipului 
Hristos, al întrupării Cuvântului”. 


Fără a împrumuta calități ontologice de la prototipul 
său, icoana dinamizează existența materială. Replicând 
imaginea lui lisus Hristos Dumnezeu şi om, icoana se 
alătură cuvântului evanghelic şi devine o parte esenţială 
a Revelaţiei, tezaurizată în Sfânta Tradiţie. 


Icoana și rugăciunea 


Întruparea lui lisus Hristos Dumnezeu a adus oamenilor 
nu doar şansa vizualizării iconice a lumii spirituale, ci şi 
posibilitatea participării reale la viaţa inteligibilă, prin 
Euharistie. Realitatea transformării darurilor în timpul 
Sfintei Liturghii (Fig. 2) este o urmare a perpetuării stării 
de chenoză şi după Inălţarea lui Hristos cu trupul omenesc 
la cer, fapt ce demonstrează încă o dată că în Hristos cel 
întrupat şi înviat sunt unite istoria şi eshatonul. 


Actualizarea de către om a posibilităților oferite lui 
prin întruparea şi învierea lui Hristos se realizează cu 
ajutorul rugăciunii sprijinite de icoană. Păr. Dumitru 
Stăniloae subliniază faptul că 

„Aşa cum nu se poate săvârşi Sfânta Liturghie fără 
rugăciuni, la fel nu se poate săvârşi fără icoane. 
Dacă în mod excepţional ea se săvârşeşte într-un 
alt loc decât în biserică, trebuie să fie cel puţin un 
antimis, pe care este zugrăvită înmormântarea 
Domnului, o icoană a lui Hristos la dreapta uşilor 
împărăteşti şi una a Maicii Domnului la stânga lor, 


spre care privesc credincioşii” ?. 


In vederea împlinirii misterului euharistic, icoana şi 
rugăciunea sunt indispensabile una alteia. 


51 Pr. D. Stăniloae, „lisus Hristos ca prototip al icoanei Sale”, p. 130. 
52 Pr. D. Stăniloae, Spiritualitate şi comuniune în Liturghia ortodoxă, p. 110. 

Fig. 2. Sfânta Liturghie. Suceviţa 


„Icoanele exprimă în chipuri ceea ce se înfăptuieşte 
prin cuvinte, prin rugăciuni, prin săvârşirea Iainei 
Sfintei Euharistii, prin împărtăşirea de ea; şi 
întrucât ele sunt alte mijloace ale iradierii puterii lui 
Hristos în mod direct şi prin Sfânta Sa Maică, prin 
îngeri şi prin sfinţi, contribuie şi ele la primirea de 
către credincioşi a darurilor lui Hristos şi la trăirea 
acţiunii mântuitoare săvârşite de Hristos în Sfânta 
Liturghie”*. 

Conlucrarea armonioasă dintre icoană şi rugăciune 
este o urmare a capacităților ontologice sădite de Dumnezeu 
în imagine şi în cuvânt. 

„Cuvântul şi imaginea sunt interioare unul altuia. 
Atâta doar că în cuvânt predomină sensul, iar în 
imagine forma”. „...icoana implică cuvântul, iar 


53 Pr. D. Stăniloae, Spiritualitate şi comuniune în Liturghia ortodoxă, pp. 
129, 130. 
54 Pr. D. Stăniloae, „Revelația prin acte, cuvinte şi imagini”, p. 23. 

cuvântul implică icoana. Dar cea din urmă este 
o imagine mai clară a lucrului. Amândouă sunt 
deosebite de prototip. Ca atare, icoana îşi produce 
efectul numai prin trezirea amintirii, a gândurilor 
privitorului şi cuvântul la fel. Nici icoana, nici 
cuvântul nu sunt realitatea însăşi, ci pun în 
legătură cu ea”>. 


În Biserică, exerciţiul rugăciunii ia forma Sfintelor 
Taine, cu rol direct în sfinţirea omului, a slujbelor cu rol 
de sfințire a timpului material (Ceasurile) şi a spaţiului 
căzut (lerurgiile). Acestea din urmă au misiunea de a 
pregăti pe credincios astfel încât împărtăşirea din Sfintele 
Taine să actualizeze maximal realităţile spirituale spre 
care trebuie să tindă omul. Utilizând elemente materiale 
pentru a semnifica sau actualiza realităţi ale Împărăției 
cereşti, cultul creştin afirmă transfigurarea oricărui 
element material ce devine obiect al său. Acest fenomen 
este vizibil în iconografie, în ierurgii şi în Sfintele Taine. 


„. -multe se arată în Biserică transfigurate (trupul 
oamenilor duhovniceşti). ...chiar cele ce nu se 
arată transfigurate, credem că sunt transfigurate 
prin efectele ce le au asupra credincioşilor (apa 
sfințită, pâinea şi vinul euharistic etc.). ...Tainele 
nu sunt acte pur văzute, sau investite numai de 
subiectivitatea noastră cu unele puteri imaginare, 
ci în ele sunt puteri dumnezeieşti independente de 
noi, fie că sunt, fie că nu sunt trăite ca atare şi de 
subiectivitatea noastră”. 

„În simboalele cultului bisericesc trăim de fapt 
realitatea lui Dumnezeu cel mai presus de lume. Şi 
în faptul că această întâlnire are loc prin rugăciunile 


55 Pr. D. Stăniloae, „lisus Hristos ca prototip al icoanei Sale”, p. 133. 
56 Pr. D. Stăniloae, Teologia Dogmatică Ortodoxă, vol. 2, Ed. Institutului 
Biblic şi de Misiune al Bisericii Ortodoxe Române, Bucureşti, 1997, p. 167. 

şi prin actele de credinţă ale preoţilor (dar unele 
daruri le vin credincioşilor şi prin rugăciunile 
lor) se arată că în această întâlnire se biruiesc 
legile naturale, prin apelul făcut de persoanele 
create...” 7., 


Păr. Dumitru Stăniloae aminteşte faptul că 
posibilitatea întâlnirii reale cu Dumnezeu, posibilitate 
actualizată în cadrul cultului, are la bază faptul că 
umanitatea lui Hristos „este imaginea reală, definitivă, a 
lui Dumnezeu”. Credincioşii interacționează constructiv 
cu lisus Hristos Dumnezeu „prin mimarea actelor Lui 
în taine, ...şi prin toată străduința de a se comporta în 
viață asemenea lui Hristos”. Gesturile liturgice care 
imită gesturi istorice ale lui Iisus Hristos sunt prezente 
atât în Sfânta Liturghie cât şi în celelalte Sfinte Taine. 
Fiecare gest în parte are calitate iconică şi colaborează 
cu iconografia în vederea atingerii scopului spiritual 
urmărit. 


„Astfel icoanele şi tainele sunt o ținere mereu 
prezentă şi lucrătoare în conştiinţa şi viața 
credincioşilor a imaginii reale ontologice a lui 
Dumnezeu, care este Hristos, sau mai precis 
umanitatea lui Hristos. Ele sunt moduri de 
eficacitate continuă ale imaginii centrale şi 
definitive a  Revelaţiei culminante în viața 


37759 


omeneasca 


„În cadrul Sfintei Liturghii, întâlnirea tainică 
cu persoanele reprezentate în icoane este ca un 
fel de pregătire spre întâlnirea mai deplină cu 
Hristos în Taina Euharistiei, aşa cum sunt de altfel 
şi rugăciunile preotului şi cele ale comunităţii 
57 Pr. D. Stăniloae, „Note la lerahia Bisericească”, p. 128. 
58 Pr. D. Stăniloae, „Revelația prin acte, cuvinte şi imagini”, pp. 30, 31. 
59 Pr. D. Stăniloae, „Revelația prin acte, cuvinte şi imagini”, pp. 30, 31. 

călăuzite de preot. Şi unele şi altele sunt pe de o 
parte mijloace de întărire în dreapta credinţă, pe de 
alta, mijloace de întâlnire cu Hristos Mântuitorul, 
înconjurat de îngeri şi de sfinți. Căci atât în cuvânt, 
cât şi în chipurile din icoane este prezent tainic 
Dumnezeu Cuvântul cel întrupat, Subiectul 
tuturor cuvintelor şi faptelor mântuitoare şi 
îndumnezeitoare...”%. 


În mod evident, icoanele şi rugăciunile liturgice au 
o misiune anamnetic-catafatică, de aducere aminte despre 
Dumnezeu, despre întruparea, învierea şi înălțarea 
Sa cu tot cu trupul omenesc, despre starea şi lucrarea 
Sa actuală şi despre revenirea Sa pe pământ, pentru a 
inaugura timpul eonic al eshatonului. Cei ce înţeleg, însă 
icoana şi rugăciunea doar din această perspectivă sunt 
reducționişti, privându-se de posibilitatea trăirii tainice, 
încă din această viaţă, a întâlnirii cu lisus Hristos, cu 
îngerii şi sfinţii din jurul Lui, adică răpindu-şi singuri 
actul de pregustare a Împărăției cerurilor. 


Biserica locaş de închinare - spaţiu iconic şi loc al 
prezenţei lui lisus Hristos Dumnezeu 


Actualizarea desăvârşită a posibilităţilor pe care le 
deschide rugăciunea omului în prezența icoanelor se 
realizează în interiorul bisericii ca locaş de cult. Aici, icoana 
este propusă în interiorul unui amplu program iconografic 
ce interacționează cu iconostasul, cu semnificaţiile 
simbolice ale obiectelor de cult, cu calitatea iconică a 
gesturilor liturgice şi cu mesajul textelor imnografice. 
Toată această interacțiune se petrece în jurul lui lisus 
Hristos prezent real prin mijlocirea Tainei Euharistice. 
Scriind despre locaşul de cult, Părintele Stăniloae afirma: 


60 Pr. D. Stăniloae, Spiritualitate şi comuniune în Liturghia ortodoxă, p. 116. 


ÎN LOC DE POSTFAȚĂ 305 


„„„locaşul Bisericii, ca spațiu liturgic, este 
pentru credincioşi o altă lume sau o lume creată 
transfigurată, sau în curs de transfigurare, lumea în 
care este depăşită separațţia între trecut, prezent şi 
viitorul eshatologic, între pământ şi cer, între creat 
şi necreat. La trăirea acestui caracter al locaşului 
bisericesc contribuie în mare măsură icoanele ei”€!. 


„În biserică, trecutul nu mai este despărţit de 
prezent şi de viitorul eshatologic; între pământ şi 
cer nu mai este o despărţire. Creatul nu mai este 
închis în el însuşi, ci este transfigurat de necreat. 
Tulburarea vieții din lume este depăşită într-o 
linişte, care nu este lipsită de o altă viață” ®. 


În scrierile sale despre spațiul sacru creştin, părintele 
profesor utilizează viziunea patristică despre locaşul de 
cult, viziune deja cristalizată în sec. al VI-lea. Socotim că 
este util a expune în continuare concepţia despre locaşul 
de cult ce reiese din unele scrieri ale acelei perioade. 

La mijlocul sec. al VI-lea, negustorul alexandrin 
Cosma, cel supranumit Indicopleustes în urma unei 
presupuse călătorii până în India, se retrage la mânăstire. 
Experienţa acumulată prin călătorii şi contactul cu 
reprezentanți ai diferitor culturi a fost valorificată în anii 
de linişte mânăstirească prin scrierea unor cărți”. Cea 
mai cunoscută lucrare a sa, realizată între 547-549, se 
numeşte Topografia creştină a întregului cosmos şi cuprinde 
viziunea despre cosmos a creştinilor acelei perioade. 
Valoarea lucrării constă în consemnarea viziunii simbolice 
asupra lumii, viziune care decriptează semantica arhitecturii 
cortului lui Moise. Această viziune avea să influenţeze pe 


61 Pr. D. Stăniloae, Spiritualitate şi comuniune în Liturghia ortodoxă, pp. 
129, 130. 
62 Pr. D. Stăniloae, Spiritualitate şi comuniune în Liturghia ortodoxă, p. 76. 


63 Remus Rus, „Cosma Indicopleustul”, în: Dicţionar enciclopedic de 
literatură creştină din primul mileniu, Ed. Lidia, Bucureşti, 2003, p. 154-155. 

Sf. Maxim Mărturisitorul în interpretarea mistagogică a 
spaţiul liturgic creştin. 

Interpretând istoria biblică a creaţiei, Cosma înțelege 
universul ca un întreg, compus din două părți mari, 
cerul şi pământul: «Moise, cosmograful divin, a spus: La 
început Dumnezeu a făcut Cerul şi pământul. ...În principiu, 
cerul şi pământul, reunite, sunt părţi ale universului»*. 
Pentru a nu permite o confuzie între cerul inteligibil şi 
bolta atmosferică, Cosma vorbeşte despre «primul cer» 
şi «al doilea cer». Primul cer a fost creat în ziua întâi: «La 
început a făcut Dumnezeu cerul şi pământul». Al doilea 
cer a fost creat în ziua a doua: «Şi a zis Dumnezeu: „Să fie 
o tărie în mijlocul apelor şi să se despartă apele de ape!” 
„„„Tăria a numit-o Dumnezeu cer». Cosma compară 
relaţia dintre cele două ceruri şi pământ cu «două case»: 
«o casă supraterestră» (cerul dintâi) şi «o casă terestră» 
(pământul), separate de firmamentul celui de al doilea 
cer”. Dumnezeu a divizat spaţiul unic în pământ şi cer 
superior, plasând în mijloc al doilea cer (tăria®). A făcut în 
acest fel două spaţii: a atribuit spaţiului terestru condiția 
mortalității, schimbării şi perisabilității, iar condiţia 
imortalităţii şi imuabilităţii a atribuit-o spaţiului ceresc, 
care se numeşte pe drept Regat al Cerului“. 

Topografia creştină este însoţită de miniaturi prin 
care autorul doreşte să expliciteze textul. Atribuind 
pământului o formă rectangulară, Cosma postulează 
un contact fizic între extremităţile pământului şi bolta 


64 Cosmas Indicopleustes, Topographie Chrétienne, (Livres I-IV), coll. 
Sources Chrétiennes Nr. 141, Les Éditions du Cerf, Paris, 1968, p. 310. 
65 Fc1,1. 

66 Fc 1,6 şi 8. 

67 Cosmas Indicopleustès, Topographie Chrétienne, tome I, pp. 322, 324. 
68 Fc 1,8 

69 Cosmas Indicopleustès, Topographie Chrétienne, tome I, p. 520. 

cerească”. În aceste condiţii, desenul ce îşi doreşte să 
surprindă universul propune imaginea unui edificiu 
paralelipipedic cu boltă (Fig. 3). Această viziune 
simbolică asupra universului este o piesă de rezistență 
în teoria construirii spațiului sacru după modelul 
universului, Cosma fiind convins de faptul că Moise 
a construit Tabernacolul ca «o replică şi o imagine a 
întregului univers»” 
«La fel ca Dumnezeu, care a împărțit universul 
în două, Moise a făcut două Tabernacole»?. «În 
Tabernacol există un Tabernacol exterior şi un 
Tabernacol interior... În univers există un spațiu 
inferior şi un spaţiu superior. Spaţiul inferior este 
lumea de aici, spațiul superior este lumea care va 
veni». 


70 Cosmas Indicopleustes, Topographie Chrétienne, tome I, pp. 320 şi 532. 
71 Cosmas Indicopleustes, Topographie Chrétienne, tome II, în Sources 
Chretiennes Nr. 159, p. 38. 

72 Cosmas Indicopleustes, Topographie Chrétienne, tome I, p. 266. 

73 Cosmas Indicopleustès, Topographie Chrétienne, tome I, p. 268. 

Cosmaobservă faptul căistoria Genezeiseconcentrează 
pe evenimentul creării spațiului inferior” şi consideră 
regula construirii cortului, regulă pe care Dumnezeu o 
dă lui Moise, ca o revelaţie a spaţiului superior, ceresc”. 
Tabernacolul exterior (Sfânta), avea orânduieli pentru 
slujba dumnezeiascăşiunaltar pământesc, fiind oimagine 
a lumii vizibile, pământ şi tărie (firmament). În spatele 
voalului însă, cortul al doilea, numit Sfânta Sfintelor, cu 
Chivotul Legământului şi Heruvimi, este considerat loc 
celest”. Utilizarea de către preoţi a spaţiului exterior” 
(Sfânta) al Cortului semnifică oficierea în lumea de aici. 
Intrarea Marelui Preot în tabernacolul interior (Sfânta 
Sfintelor) doar o dată pe an, marchează inaccesibilitatea 
naturală a spaţiului ceresc”. Concluzionând, Cosma 
recunoaşte în primul Tabernacol un simbol al lumii de 
aici, în vreme ce al doilea Tabernacol este considerat (1) 
simbol cosmic al cerului; şi (2) simbol hristologic: Marele 
Preot din Vechiul Testament este o prefigurare a Preoţiei 
lui Hristos (Evrei, 1-2; 9, 11-12)%. 

„Moise a construit în urma revelaţiei, ...un 
tabernacol exterior, ce semnifică lumea vizibilă, şi 
un tabernacol interior, despre care Sf. Pavel spune 
că este o imagine a celor cereşti. În cort, Moise pune 
un voal ce împarte tabernacolul prin mijloc, în două 
tabernacole, tot aşa cum tăria intercalată între Cer 


74 Cosmas Indicopleustes, Topographie Chrétienne, tome I, p. 450 

75 Cosmas Indicopleustès, Topographie Chrétienne, tome I, p. 452. 

76 Cosmas Indicopleustès, Topographie Chrétienne, tome I, p. 486. 

77 Evr 9, 6: «Astfel fiind întocmite aceste încăperi, preoții intrau 
totdeauna în cortul cel dintâi, săvârşind slujbele dumnezeieşti». 

78 Evr 9, 7: «În cel de-al doilea însă numai arhiereul, o dată pe an, 
şi nu fără de sânge, pe care îl aducea pentru sine însuşi şi pentru 
greşealele poporului». 

79 Cosmas Indicopleustes, Topographie Chrétienne, tome I, p. 452. 

80 Cosmas Indicopleustès, Topographie Chrétienne, tome II, p. 40. 

şi pământ formează două lumi: lumea de aici şi 
lumea viitoare. Spre această lume viitoare Hristos 
inaugurează pentru oameni o cale nouă şi vie”®". 


Jertfa lui Hristos reconfigurează potențele spirituale 
ale universului şi regândeşte utilitatea spaţiului sacru. 
Ruperea catapetesmei templului“? (simbol al celui de al 
doilea cer) în momentul desăvârşirii jertfei lui Hristos 
semnifică pentru Cosma deschiderea spaţiului ceresc 
(deschiderea uşilor raiului): «instituţiile iudaice nu mai 
sunt actuale; tabernacolul interior, invizibil şi inaccesibil 
publicului, rezervat doar marelui preot, devine accesibil 
oamenilor». Căci «Cerul, tabernacolul indestructibil 
este amenajat pentru oameni»“, iar jertfa şi Învierea 
lui Hristos le dă oamenilor posibilitatea de a se bucura 
de el. lisus Hristos Dumnezeu şi om «s-a ridicat la 
ceruri, în tabernacolul veritabil, adică etern, permanent, 
indestructibil» şi «se află în interiorul celor două ceruri, 
ca într-un tabernacol nefăcut de mână»*f. Acesteveniment 
unificator dă naştere Bisericii. Sf. Maxim Mărturisitorul 
consideră ca prim înţeles spiritual al acesteia faptul că 


„..„.Sfânta biserică este icoană a lui Dumnezeu, ...ca 
una ce înfăptuieşte aceeaşi unire ca Dumnezeu 
între cei credincioşi, chiar dacă cei unificați în ea 
prin credință sunt deosebiți după însuşirile lor şi 
sunt din diferite locuri şi de diferite feluri. Este 
aceeaşi unire pe care o înfăptuieşte şi Dumnezeu 
însuşi în chip neamestecat între ființele lucrurilor 


81 Cosmas Indicopleustes, Topographie Chrétienne, tome I, p. 340. 

82 Mt 27, 51: «Şi iată, catapeteasma templului s-a sfâşiat în două de 
sus până jos, şi pământul s-a cutremurat şi pietrele s-au despicat». 
83 Cosmas Indicopleustes, Topographie Chrétienne, tome II, p. 46. 

84 Cosmas Indicopleustès, Topographie Chrétienne, tome III, Souces 
Chrétienne, Nr. 197, p. 74. 

85 Cosmas Indicopleustès, Topographie Chrétienne, tome III, p. 66. 

86 Cosmas Indicopleustès, Topographie Chrétienne, tome II, p. 70 

îndulcind şi aducând la identitate deosebirea 
dintre ele, ...prin raportarea lor la El şi prin unirea 
cu EI, ca pricină, început şi scop” ®. 

Trecând peste primul înțeles spiritual al bisericii, înţeles 
care vorbeşte despre evenimentul de unificare ce se 
petrece în interiorul comunității creştinilor practicanțiaflă, 
Sf. Maxim Mărturisitorul identifică un al doilea înțeles al 
bisericii, înțeles care de data aceasta se constituie ca o 
continuare a concepţiei lui Cosma Indicopleustes despre 
spaţiul sacru. Biserica este văzută ca „chip şi icoană 
a întregului cosmos, constătător din ființe văzute şi 
nevăzute, având aceeaşi unitate şi distincţie ca şi el”*. 
Credinţa în faptul că universul întreg, format din lumile 
inteligibilă şi materială, îşi află simbol în edificarea bisericii 
duce la integrarea spaţiului sacru creştin în paradigma 
descrisă şi comentată de Cosma. În acest context, Sfântul 
Maxim scrie: 


„Ca edificiu, aceasta (biserica n.n.) fiind un singur 
locaş, se deosebeşte totuşi după forma ei spaţială, 
împărțindu-se în locul destinat numai preoţilor 
şi liturghisitorilor, pe care îl numim îeration, şi cel 
lăsat pe seama întregului popor credincios, pe 
care îl numim naos. Dar este una după ipostas, 
neîmpărțindu-se şi ea însăşi deodată cu părţile ei din 
pricina deosebirii acestora întreolaltă. Dimpotrivă, 
dezleagă şi părțile înseşi de deosebirea arătată prin 
numirile lor, făcându-le să se raporteze la ceea 
ce este una în ea şi înfățişându-le pe amândouă 
identice întreolaltă. Căci fiecare dintre acestea două 
este, reciproc, pentru cealaltă, ceea ce este aceea 
pentru sine însăşi. Naosul este ieration în potenţă, 


87 Sf. Maxim Mărturisitorul, Mystagogia, Ed. Institutului Biblic şi de 
Misiune al Bisericii Ortodoxe Române, Bucureşti, 2000, p. 15. 
88 Sf. Maxim Mărturisitorul, Mystagogia, p. 15 


ÎN LOC DE POSTFAŢĂ 311 


inițiat şi sfințit prin ducerea sa până la sfârşitul 
acţiunii de iniţiere şi sfințire. lar ierationul este un 
naos actualizat, avându-l pe acela ca început al 
acţiunii de iniţiere şi sfințire, care stăruie ca una şi 
aceeaşi prin amândouă”. 

Între semnificaţiile atribuite Tabernacolului de 
către Cosma şi semnificaţiile asociate Bisericii de către 
Sfântul Maxim există diferențe clare. Cele două edificii 
destinate cultului nu se află însă în opoziţie ci între 
ele există o legătură strânsă. Ambele sunt imagini ale 
universului întreg, ale unităţii dintre lumea inteligibilă 
şi lumea sensibilă. Tabernacolul prezintă însă realitatea 
spirituală anterioară Jertfei lui Hristos, cu separaţia clară 
dintre cele două lumi, iar Biserica propune o imagine a 
Universului sfinţit prin Jertfa şi Învierea lui Hristos”. 
Semnificațiile edificiului de cult creştin nu mai vorbesc 
despre deosebirea dintre cele două lumi, ci despre căile 
de unificare deschise de Hristos. Prin urmare, preoții 
creştini nu mai slujesc în Sfânta, ci în Sfânta Sfintelor, 
numită de Sfântul Maxim iteration. 


Slujba ce se săvârşeşte în cele două locaşuri este 
esenţial diferită. Dacă preoţii evrei „slujesc închipuirii 
şi umbrei celor cereşti””, în timpul Sfintei Liturghii se 
rostesc rugăciuni şi se săvârşesc gesturi simbolice care 
semnifică unitatea cu lumea cerească: închiderea uşilor 
naosului şi concedierea catehumenilor”? semnifică 
«trecerea celor pământeşti şi intrarea viitoare a celor 


vrednici în lumea inteligibilă sau la ospăţul de nuntă 


89 Sf. Maxim Mărturisitorul, Mystagogia, p. 15, 16 

90 Evr 9, 12: «El a intrat o dată pentru totdeauna în Sfânta Sfintelor, 
nu cu sânge de tapi şi de viței, ci cu însuşi sângele Său şi a dobândit 
o veşnică răscumpărare». 

91 Evr8,5. 

92 La începutul Liturghiei propriu-zise, membrii nebotezaţi ai 
comunităţii, catehumenii, erau invitaţi să plece din naos-altar. 

a lui Hristos»*%; «rostirea întreită a cântării sfinţeniei 
dumnezeieşti de către poporul credincios preînchipuieşte 
unirea şi deopotrivă cinstea pe care o vom avea, în viitor, 
cu puterile netrupeşti şi spirituale»*; citirea Sfintei 
Evanghelii «este în general simbolul sfârşitului lumii 
acesteia»*; «închiderea uşilor, ieşirea cu sfintele daruri, 
dumnezeiasca sărutare şi rostirea Simbolului credinței 
indică în general trecerea celor sensibile şi arătarea celor 
spirituale»*. 

Chiar dacă semnificaţiile ierationului şi ale naosului 
prezintă o dinamică unificatoare, cele două părţi ale 
bisericii îşi păstrează semnificaţiile de bază. Fără a 
considera ierationul simbol al lumii inteligibile, şi 
naosul simbol al lumii sensibile, nu s-ar putea construi 
semnificațiile unităţii dintre cele două lumi. 

Elementele arhitectonice şi plastice utilizate în 
construirea unei biserici creştine conlucrează în vederea 
sprijinirii credinciosului în drumul său spre „participare 
şi trăire a lucrării lui Hristos”. Păr. Dumitru Stăniloae 
spune că, în vederea atingerii acestui scop, „credinciosul 
este introdus sau este pregătit prin privirea în pridvor 
a judecății lui Hristos (Fig. 4), a fericirii veşnice sau a 
chinurilor veşnice ce-i aşteaptă pe cei ce împlinesc sau 
nu împlinesc învăţăturile Lui, înaintează sau se opun 
înaintării în unirea cu Hristos prin conformarea voinţei 
lor cu a Lui””. 


Odată intrat în interiorul spațiului eclesial, 
credinciosului i se deschide un „spațiu cale”?”, care îl 


93 Sf. Maxim Mărturisitorul, Mystagogia, p. 33. 

94 Sf. Maxim Mărturisitorul, Mystagogia, p. 34. 

95 Sf. Maxim Mărturisitorul, Mystagogia, p. 42. 

96 Sf. Maxim Mărturisitorul, Mystagogia, p. 42. 

97 Pr. D. Stăniloae, Spiritualitate şi comuniune în Liturghia ortodoxă, pp. 
129, 130. 

98 Heinrich Lützeler, Drumuri spre artă, vol. 1 Ramuri ale artei, 

Fig. 4. Judecata de Apoi. Voroneţ. 


conduce în fața iconostasului, în naosul acoperit de 
cupolă. Părintele profesor recunoaşte în acest tip de 
spaţiu arhitectonic o imagine a iubirii lui Dumnezeu față 
de oameni. Pentru el, bolta 


„exprimă o aplecare a lui Dumnezeu, la diferite 
niveluri, cu o mare grijă iubitoare, spre credincioşi. 
„„„Această boltă indică ...pe Dumnezeu cel personal, 
Care îmbrăţişează cu iubire comunitatea pentru 


Meridiane, Bucureşti, 1986, p. 49; Pr. Gabriel Herea, Pelerinaj în spațiul 
sacru bucovinean, Ed. Patmos, Cluj-Napoca, 2010, pp. 16-41. 


GABRIEL HEREA 


ÎN LOC DE POSTFAŢĂ 315 


a o atrage la viaţa Sa îndumnezeind-o; o face să 
se unească în El, Care o ocroteşte ca Atotţiitorul 
(Pantocratorul din vârful cupolei centrale). 
„Cupola arcuită peste comunitatea credincioşilor 
redă faptul că Însuşi Fiul lui Dumnezeu a coborât 
din cer şi rămâne în continuare cu cei ce cred în El 
şi formează trupul Lui, dar nu dintr-o necesitate 
internă, ci din iubire pentru noi oamenii şi pentru 
a noastră mântuire, pe care o lucrează în favoarea 
noastră cu deosebire în biserici”” (Fig. 5). 


Mai mult decât atât, planul cruciform al bisericii 
ortodoxe, cu cele două abside plasate în părţile de nord 
şi de sud a naosului, „dau credincioşilor sau comunităţii 
liturgice convingerea că se află adunaţi în interiorul 
crucii lui Hristos, sau încorporați în Hristos cel răstignit, 
înaintând prin El spre învierea cu El”, Părintele 
Stăniloae ţine să precizeze faptul că „locaşul bisericii şi 
forma ei, sau vasele şi cele ce se săvârşesc în ea nu sunt 
simple simboluri, în sensul de chipuri ale unor acţiuni 
spirituale despărțite de ele, ci mijloace sensibile prin care 
se produc acele lucrări, fiind pline de ele, străbătute de 
ele”, Astfel, edificiul arhitectonic şi obiectele de cult dețin o 
calitate iconică ce are menirea de a colabora cu programul 
iconografic în vederea trăirii întâlnirii cu lisus Hristos. 


Părintele profesor observă faptul că în interiorul 
bisericii ca locaş de închinare există două direcţii de 
înaintare: „spre altarul curbat la răsărit” şi „spre bolta 


99 Pr. D. Stăniloae, „Locaşul bisericesc propriu-zis, cerul pe pământ 
sau centrul liturgic al creaţiei”, În loc de postfață, la Sfântul Maxim 
Mărturisitorul, Mystagogia — Cosmosul şi sufletul, Chipuri ale Bisericii, 
p. 64-65. 

100 Pr. D. Stăniloae, „Locaşul bisericesc propriu-zis, cerul pe pământ 
sau centrul liturgic al creaţiei”, p. 74. 

101 Pr. D. Stăniloae, „Locaşul bisericesc propriu-zis, cerul pe pământ 
sau centrul liturgic al creaţiei”, p. 74. 

centrală sau spre celelalte bolți”. Prezenţa lui Hristos 
în bolta centrală are rolul de a arăta că „încă din 
viața pământească avem cu noi în parte pe Hristos- 
Pantocratorul drept călăuzitor şi susținător”!*, noi fiind 
datori a înainta spre El „prin eforturile noastre de curăţire 
şi prin rugăciunea intensificată continuu”!%. Înaintarea 
către absida altarului are ca finalitate întâlnirea cu lisus 
Hristos Dumnezeu şi om prezent în chip real prin Sfânta 
Euharistie, pe Sfânta Masă. Astfel, parcurgând spiritual 
acest vector arhitectonic, omul obţine „o pregustare a 
unirii depline cu El în viaţa viitoare”. Însăși orientarea 
întregului edificiu sacru creştin cu altarul spre Răsărit 
„arată caracterul de călătorie a vieţii pământeşti spre 
întâlnirea eshatologică în Dumnezeu” 1. 


Parte componentă a naosului, iconostasul blochează, 
la prima vedere, accesul la Sfânta Masă (Fig. 6). El are 
însă rolul de a arăta că „viaţa de pe pământ a membrilor 
Bisericii este deosebită de viaţa din Împărăţia cerească, 
dar este orientată spre ea”. Părintele Stăniloae subliniază 
faptul că uşile iconostasului sunt semnificante ale 
cerurilor deschise prin care se arată Mântuitorul Hristos 
oamenilor: „Comentariile liturgice explică simbolismul 
uşii ca chip al lui Hristos «prin care veți vedea cerul 
deschis» (loan 1, 51). Însuşi Hristos a spus: «Eu sunt 
uşa» (loan 10, 7, 9)”!%. 


Realitatea transfigurată ce o propune spaţiul sacru, 
prin calitatea sa iconică, are ca izvor evenimentul 


102 Pr. D. Stăniloae, „Locaşul bisericesc propriu-zis, cerul pe pământ 
sau centrul liturgic al creaţiei”, pp. 72-73. 

103 Pr. D. Stăniloae, „Locaşul bisericesc propriu-zis, cerul pe pământ 
sau centrul liturgic al creaţiei”, p. 65. 

104 Pr. D. Stăniloae, „Locaşul bisericesc propriu-zis, cerul pe pământ 
sau centrul liturgic al creaţiei”, pp. 72-73. 

105 Pr. D. Stăniloae, „Locaşul bisericesc propriu-zis, cerul pe pământ 
sau centrul liturgic al creaţiei”, pp. 71-72. 

sfințirii bisericii. „După ce zidirea bisericii s-a terminat, 
ea devine loc al sălăşluirii şi lucrării sfinţitoare a lui 
Hristos. Sfinţirea se face prin arhiereu, arătându-se că 
Hristos însuşi Se sălăşluieşte în ea şi începe în ea lucrarea 
Sa mântuitoare” 1%. 


Ritualul de sfințire a Bisericii-locaş de cult acordă o 
atenție deosebită Sfintei Mese, care va deveni în chip 
simbolic mormânt al lui Hristos, masă a Cinei de Taină, tron 
ceresc al Mielului junghiat (Ap 5, 6) şi imagine a întrupării 
lui Dumnezeu. Unele dintre semnificații au valoare 
anamnetică (ieslea întrupării) sau profetică (tronul ceresc 
al Mielului). Semnificațiile ce împlinesc valoarea iconică 
a Sfântului Altar sunt însă cele liturgice (mormânt al 
lui Hristos şi masă a Cinei de Taină). Marcând aceste 
semnificaţii, la sfinţirea bisericii, arhiereul 

„peste odăjdii se îmbracă într-un giulgiu care arată 
pe Hristos retrăindu-Şi coborârea în mormântul 
din care a ieşit viața, de vreme ce se va sfinţi 
altarul, care reprezintă mormântul în care Se află 
tainic Hristos, ca jertfă neîncetată oferită Tatălui 
pentru noi, din care neîncetat ne izvorăşte viața 
învierii” 108. 


Aceleaşi semnificații sunt întărite de faptul că în 
timpul ritualului de sfințire Sfânta Masă este îmbrăcată 
într-un acoperământ din pânză albă, care „înfăţişează 


106 Pr. D. Stăniloae, Spiritualitate şi comuniune în Liturghia ortodoxă, 
p. 76. 

107 Păr. Dumitru Stăniloae: „Sfânta Masă este mormântul din care 
ni se arată Trupul şi Sângele Său jertfit în chipul pâinii şi vinului. 
Dar tot ea este şi masa Cinei celei de Taină şi tronul ceresc pe care 
S-a aşezat Hristos cel jertfit, ca Miel înjunghiat. ...Dar jertfa este 
implicată în naşterea lui Hristos ca om. De aceea Sfânta Masă e şi 
iesle” (Spiritualitate şi comuniune în Liturghia ortodoxă, p. 77). 

108 Pr. D. Stăniloae, Spiritualitate şi comuniune în Liturghia ortodoxă, p. 77. 

giulgiul lui Hristos”!%. Efortul liturgic are ca finalitate 
realitatea eshatologică. Prin urmare, ritualul construirii 
şi sfințirii bisericii vădeşte o tensiune profetică ce uneşte 
iconic Liturghia cu finalitatea ei eshatologică. 
„în Sfânta Masă din altarul văzut, pe care 
stă Mielul (Agneţul) jertfit sub chipul pâinii 
hrănitoare spre viață veşnică, se află moaştele 
mucenicilor şi deci, în chip nevăzut, mucenicii 
înşişi, ca sub Tronul-jertfelnic pe care stă Mielul 
cel jertfit. Cererea lor după Judecata din urmă şi 
făgăduinţa dată lor că ea va veni când se va împlini 
numărul celor ce vor da mărturie pentru Hristos, 
arată orientarea eshatologică a Sfintei Liturghii 
din Biserica văzută. Mucenicii sunt în aşteptare, 
şi Mielul de pe altar îi asigură că împlinirea ei va 
veni. Sfânta Liturghie este o pregătire pentru viața 
viitoare, prin jertfa Mielului, a mucenicilor, prin 
prezența nevăzută a tuturor sfinţilor ca un nor de 
martori”. 


Starea de univers transfigurat a Bisericii-locaş de 
cult este generată de prezenţa reală a lui lisus Hristos 
Dumnezeu. Permanentizarea acestei stări este o urmare 
a prezenţei lui Dumnezeu prin Trupul şi Sângele lui 
Hristos aflate în Sfântul Chivot, pe Sfânta Masă"!. De 
altfel, 


„rugăciunile şi actele arhiereului de la sfinţirea 
bisericii exprimă într-o mare varietate de forme 


109 Pr. D. Stăniloae, Spiritualitate şi comuniune în Liturghia ortodoxă, p. 85. 
110 Pr. D. Stăniloae, Spiritualitate şi comuniune în Liturghia ortodoxă, 
pp. 78-79. 

111 Păr. Dumitru Stăniloae: „Permanenţa Sfintei Împărtăşanii în 
chivot arată stăruirea permanentă a lui Hristos în stare de jertfă pentru 
a Se împărtăşi credincioşilor. Nici un moment nu va lipsi din Hristos 
dispoziţia Lui de jertfă şi de împărtăşire ca jertfă” (Spiritualitate şi 
comuniune în Liturghia ortodoxă, p. 78). 

acelaşi fapt al sălăşluirii lui Hristos, Cel ce 
prin moarte biruie moartea, Cel ce este prezent 
împreună cu Tatăl şi din ai Cărui ochi iradiază 
darurile nesfârşite ale Duhului, prin Biserică, peste 
tot pământul (Apoc. 5, 6)” 1”. 

Interpretând texte ale Sf. Dionisie Areopagitul, Păr. 
Dumitru Stăniloae remarcă faptul că ungerea Altarului 
cu Sfântul şi Marele Mir arată simbolic „pe Hristos pus 
într-o legătură permanentă cu el, pentru ca în toate actele 
sfințitoare ce se fac pornind de la altar, să se arate că 
este prezent şi activ Hristos însuşi” 1”. Această sălăşluire 
continuă a lui Hristos-Dumnezeu în Biserica-locaş de 
închinare este o realitate în jurul căreia se organizează 
cultul şi viaţa credincioşilor. Gesturile liturgice ale 
arhiereilor şi preoților sunt rânduite în funcție de această 
realitate. „Îngenuncherea episcopului şi a preotului în 
faţa altarului cu amândouă picioarele arată predarea lor 
totală lui Hristos, care s-a predat şi El ca om Tatălui” ™*. 
De asemnea, „...ierarhul şi clerul din jurul lui îşi spală 
în faţa sfântului altar mâinile. ...Spălarea se face în faţa 
altarului, adică în faţa lui Hristos, ca să se unească cu El 
în unirea lor cu Tatăl”. 


Păr. Dumitru Stăniloae observă faptul că „prezenţa 
vie a lui Hristos şi a sfinţilor Lui în locaşul bisericesc” 
este sugerată prin prezenţa icoanelor!!*. Acestea susțin 
dialogul prin rugăciune, între credincioşi, Dumnezeu şi 
sfinți. 

„Locaşul bisericesc redă prin ordinea în care sunt 
aşezate icoanele în el recapitularea tuturor în 


112 Pr. D. Stăniloae, Spiritualitate şi comuniune în Liturghia ortodoxă, p. 82. 
113 Pr. D. Stăniloae, „Note la lerahia Bisericească”, p. 130. 
114 Pr. D. Stăniloae, „Note la lerahia Bisericească”, p. 131. 
115 Pr. D. Stăniloae, „Note la lerahia Bisericească”, p.126. 
116 Pr. D. Stăniloae, Spiritualitate şi comuniune în Liturghia ortodoxă, p. 133. 

Hristos, recapitulare realizată într-o măsură pe 
seama sfinților şi în curs de realizare pe seama 
noastră printr-o înaintare în asemănarea cu Hristos 
şi prin apropierea de El până la unirea cu El. Chiar 
dacă nu sunt zugrăviți toţi sfinţii în biserică, cei 
zugrăviți îi reprezintă pe toţi, precum chiar dacă 
nu sunt prezenţi toţi credincioşii vii în biserică, sau 
într-o singură biserică, cei prezenţi într-o biserică 
îi reprezintă pe toţi. Sfinţii şi credincioşii de pe 
pământ se împărtăşesc toți de acelaşi Hristos, 
ultimii sub chipul pâinii şi al vinului, dar şi în 
alte moduri anterioare acestuia, primii, în chip 
spiritual”. 
Astfel, biserica-locaş de cult devine ea însăşi o icoană 
a unificării dintre Biserica de pe pământ şi Biserica din 
cer. Vieţuitori în ceruri alături de Hristos, îngerii şi sfinții 
rămân alături de El în timpul tainic al evenimentului 
liturgico-euharistic, dar ÎL însoțesc şi în permanenta 
locuire a Sa, în interiorul Bisericii locaş de închinare. 
Programul iconografic al bisericii aduce aminte de 
această realitate şi îl ajută pe omul credincios să se 
integreze în ea. De aceea, Păr. Dumitru Stăniloae afirma: 
„Iconografia răsăriteană este o revărsare a eternității 
milostive peste viața pământească, îndulcind-o cu 
liniştea plină de nădejde a eternităţii”!!. 


Cosmosul — Biserică 


Venind în întâmpinarea culturii române, care ducea 
lipsă de traduceri din operele multor Sfinţi Părinţi, Păr. 
Dumitru Stăniloae îşi dedică o mare parte a studiului 
ştiinţific pentru realizarea de traduceri. Cărţile traduse 


117 Pr. D. Stăniloae, Spiritualitate şi comuniune în Liturghia ortodoxă, p. 126. 
118 Pr. D. Stăniloae, Spiritualitate şi comuniune în Liturghia ortodoxă, 
p. 133. 

de dânsul au devenit foarte repede adevărate manuale 
de teologie, întrucât părintele le-a însoţit cu tâlcuirile 
sale”. Interpretând cap. al II-lea al cărţii Sf. Dionisie 
Areopagitul, Ierarhia cerească, el spune: 


„Bisericaesteactulcinci alacestei operedemântuire, 
dacă Întruparea, Răstignirea, Învierea şi Înălţarea 
sunt primele patru acte. În acest act, toţi cei ce cred 
primesc pe Cuvântul ca Ipostas fundamental, prin 
trupul Său extins în noi. Prin aceasta se sădeşte şi 
în ei sfinţirea şi începutul învierii, aflate în trupul 
lui Hristos, sfințire şi început de înviere care sunt 
dezvoltate prin colaborarea lor cu Hristos”1%. 


Primele patru evenimente majore ale istoriei 
mântuirii, Întruparea, Răstignirea, Învierea şi Înălţarea 
sunt localizate în timpul istoric al misiunii pământeşti a 
Mântuitorului Hristos. Ele nu sunt însă limitate ontologic 
de materia căzută şi de timpul-durată, ci implicaţiile 
lor sunt cosmice, atât din punct de vedere a factorilor 
secundari implicați în desfăşurarea evenimentelor 
istorice, cât mai ales din punct de vedere a urmărilor 
acestora. Catalogată ca „al cincilea act al acestei opere 
mântuitoare”, comunitatea bisericească însumează, în 
ontologia ei, toate urmările cosmice ale actelor mântuitoare 
săvârşite de Iisus Hristos Dumnezeu. 


„Biserica este unirea a tot ce există, sau este 
destinată să cuprindă tot ce există: Dumnezeu 
şi creaţie. Ea este împlinirea planului etern al 
lui Dumnezeu: atotunirea. În ea este eternul şi 
temporalul, ultimul — destinat să fie copleșit de 


119 Vezi şi Liviu Petcu, Gabriel Herea, Lumina din inimi — Spiritualitate 
isihastă în traducerea şi tâlcuirea Părintelui Stăniloae, Ed. Trinitas, laşi, 
2003. 

120 Pr. D. Stăniloae, Teologia Dogmatică Ortodoxă, vol. 2, Ed. 
Institutului Biblic şi de Misiune al Bisericii Ortodoxe Române, 
Bucureşti, 1997, p. 130. 


ÎN LOC DE POSTFAŢĂ 323 


eternitate; necreatul şi creatul, ultimul — destinat 
să fie copleşit de necreat, să se îndumnezeiască; 
spiritualul de toate categoriile şi materia, ultima — 
destinată spiritualizării; cerul şi pământul penetrat 
de cer; nespaţialul şi spaţialul; eu şi tu, eu şi noi, noi 
şi voi, uniți în «Tu» divin, sau în relaţie dialogică 
directă cu EI”"?!. 

„Hristos este Pantocratorul Bisericii într-un sens 
special de cum este Pantocratorul creaţiei. Hristos 
menţine Biserica în Sine ca pe un tot unitar, ca 
pe o unitate, dar nu ca pe o unitate impersonală, 
întrucât stă într-un dialog nemijlocit cu fiecare 
mădular al ei şi ţinând prin aceasta pe fiecare în 
legătură cu celelalte. Astfel stând într-un dialog cu 
Biserica întreagă, înțeleasă ca un partener simfonic 
în acest dialog, Hristos locuieşte astfel în mod 
viu în această casă a Sa, dar în această casă este 
zidit fiecare credincios mai departe ca o piatră 
inteligibilă personală, şi în felul acesta Hristos 
armonizează continuu zidirea şi o ţine mereu 
vie”, 

Calitățile ontologice ale Bisericii-comunitate de a iniția 
şi menține interacțiunea dintre etern şi temporal, necreat 
şi creat, fac ca din punctul de vedere al oamenilor activi 
în lumea materială, Biserica să deţină o parte văzută 
şi o parte nevăzută. Între cele două părţi ale Bisericii- 
comunitate există o strânsă conlucrare, ceea ce îl face pe 
Părintele Stăniloae să afirme: 


„Nevăzutul în Biserică este numai o latură a 
întregului văzut. Dar văzutul în ea se prelungeşte 
în nevăzut, nevăzutul penetrează văzutul cu 
dumnezeirea lui. Văzutul este un chip sensibil 


121 Pr. D. Stăniloae, Teologia Dogmatică Ortodoxă, vol. 2, p. 137. 
122 Pr. D. Stăniloae, Teologia Dogmatică Ortodoxă, vol. 2, p. 143. 

al nevăzutului, este plin de nevăzut. Propriu- 
zis văzutul capătă o semnificaţie nouă în lumina 
nevăzutului”!%. 


Dinamica interacțiunii dintre elementele diferite ale 
Cosmosului nu este aleatorie, ci se supune unei ierarhii 
ordonate în jurul lui lisus Hristos Dumnezeu. Păr. 
Dumitru Stăniloae citează pe Sf. Dionisie Areopagitul 
atunci când vorbeşte despre „viziunea întregului 
univers creat, nevăzut şi văzut, înaintând spre 
Dumnezeu, atras de El, ...răspunzând acestei atracții 
printr-un urcuş solidar ierarhic-liturgic”!*. Astfel, 
Biserica devine „o scară uriaşă în mişcare, care urcă pe 
toți şi pe care urcă toți” 1”. 


Existența unei ierarhii în interiorul Bisericii- 
comunitate se datorează diferențelor de exercițiu spiritual 
ce există între membrii comunității. Îngerii buni, ce şi-au 
fixat voinţa lor în facerea binelui, vor fi mai aproape de 
Dumnezeu decât oamenii, cei ce viețuind încă pe pământ 
deţin un trup material. Părintele menţionează faptul că 


„pe această scară (a Bisericii n.n.) fiecare se află la 

altă înălțime a sfințeniei ...această deosebire de 

trepte nu creează despărţiri între membrii Bisericii, 

nu creează despărţiri în Hristos, aşa cum treptele 

şi însuşirile diferite pe care le au copiii şi locurile 

pe care le ocupă ei în inima mamei, nu creează în 

ei despărțiri. Dimpotrivă, ea îi ţine în unitate şi 
între ei” 1%, 

Între creaturile conştiente (îngeri şi oameni) ce 

se plasează pe această scară pentru a înainta către 

Dumnezeu, există o solidaritate ierarhică (Fig. 7), cele mai 


123 Pr. D. Stăniloae, Teologia Dogmatică Ortodoxă, vol. 2, p. 166. 
124 Pr. D. Stăniloae, „Note la lerahia Cerească”, p. 65. 

125 Pr. D. Stăniloae, Teologia Dogmatică Ortodoxă, vol. 2, p. 183. 
126 Pr. D. Stăniloae, Teologia Dogmatică Ortodoxă, vol. 2, p. 183. 

Fig. 7. Scara virtuților. Suceviţa 


de sus întipărindu-se de chipul lui Dumnezeu, pentru 
ca apoi să comunice lumina primită, celor ce urmează!”. 


„lar faptul că prima triadă [de îngeri, n.n.] se află 
într-o relaţie nemijlocită cu Dumnezeu nu o face cu 
totul deosebită de cele de după ea, pentru că şi ele 
se împărtăşesc în mod nemijlocit de Dumnezeu, 
care este verticala ce se înalță printre toate. 
„„Urcuşul tuturor în apropierea de Dumnezeu în 
solidaritate este, cum spune Sfântul Maxim, ...ca 
o horă suitoare în jurul lui Dumnezeu, în cadrul 
căreia cele de jos fiind atrase de cele mai de sus 
înaintează şi ele într-o comunicare nemijlocită, 
dar mai de jos, cu Dumnezeu. Întreaga creaţie se 


127 Pr. D. Stăniloae, „Note la lerahia Cerească”, p. 63. 

mişcă spre o tot mai mare comunicare directă cu 
Dumnezeu, în cadrul acestei hore universale” 1%. 


În scrierile sale, Păr. Dumitru Stăniloae se arată 
preocupat de mecanismele practice prin care omului i 
se permite accesul în interiorul horei suitoare din jurul 
lui Dumnezeu. Aceasta în condiţia în care ,,...creațiunea 
cosmică, cel puţin în latura ei văzută, şi omul, cel puţin în 
starea de după cădere, nu au conştiinţa clară a înaintării 
lor spre Dumnezeu”!%. Părintele profesor observă faptul 
că „numai comunitatea credincioşilor (Biserica în calitate 
de comunitate a lor) are conştiinţa acestei înaintări 
a ei spre Dumnezeu, dând prin aceasta şi locaşului în 
care se adună spre slujirea liturgică acel caracter de 
Biserică actualizată”!*. Intre creaţiunea cosmică, fiinţa 
umană, comunitatea credincioşilor şi locaşul adunării 
liturgice există o interacţiune ce influenţează şi defineşte 
parcursul omului către Dumnezeu. 


„...Nu poate fi vorba de o separație, dar nici de 
o identificare, ci de o interferență între Biserica 
propriu-zisă şi creațiunea cosmică şi umană, 
legate şi ele obiectiv de Dumneze. Se poate spune 
că creațiunea cosmică şi umană, unite şi ele 
obiectiv cu Dumnezeu, nu au numai o asemănare 
cu Biserica, ci participă într-un anumit grad la 
ea, precum şi Biserica participă la creațiunea 
cosmică şi la umanitate, lucrând în sânul lor. 
Prin aceasta, atât Biserica cât şi creaţiunea 
cosmică şi ființa umană sunt în general într-o 
interpenetrare şi în acelaşi timp sunt chemate la 
o tot mai accentuată interpenetrare. În acest sens 
se poate spune că creațiunea este o Biserică de alt 


128 Pr. D. Stăniloae, „Note la lerahia Cerească”, pp. 65-66. 
129 Pr. D. Stăniloae, Spiritualitate şi comuniune în Liturghia ortodoxă, p. 22. 
130 Pr. D. Stăniloae, Spiritualitate şi comuniune în Liturghia ortodoxă, p. 22. 

chip şi nedezvoltată, nedeplin actualizată, având 
Biserica în ea ca un ferment care o poate ajuta să 
se dezvolte până la starea de Biserică actualizată, 
dar într-un sens propriu ei”. 


Omul a fost făcut de Dumnezeu ca o coroană a 
creației materiale şi încă de la început, a fost însărcinat să 
pună nume animalelor (Fc 2, 20). Este primul exercițiu 
de recunoaştere a raţiunilor puse de Dumnezeu în 
creaţia sa, iar prin efectuarea cu succes a acestuia omul 
săvârşeşte un prim act sacerdotal, vădind prin efectul 
ordonator al numirii animalelor calitatea preoțească 
pusă de Dumnezeu în ontologia umană. 


Păr. Dumitru Stăniloae remarcă importanța omului 
în ordonarea cosmosului conform rațiunilor sădite de 
Dumnezeu'* în acestea. 


„„.„preotul cel mai propriu al cosmosului este 
omul, sau comunitatea umană îndeobşte. Nici 
ființa umană sau comunitatea umană îndeobşte 
nu se poate actualiza deplin ca Biserică în felul 
ei fără creațiunea cosmică, nici aceasta, fără fiinţa 
umană, sau fără umanitate în general. Căci nici 
mişcarea creațiunii cosmice spre Dumnezeu, sau 
în general spre trepte mai înalte, bine orânduite, 
nu se poate realiza fără ființa umană, şi nici aceasta 
nu poate progresa spre Dumnezeu sau spre o viață 
superioară fără ajutorul creaţiunii cosmice” 1%. 


Preoţia universală activă este vizibilă „în faptul că 


131 Pr. D. Stăniloae, Spiritualitate şi comuniune în Liturghia ortodoxă, p. 23. 
132 Păr. Dumitru Stăniloae: „...ființa umană îşi împlineşte în mod 
normal funcţia de preot al creaţiunii cosmice, în măsura în care 
descoperă rațiunile nevăzute ale lucrurilor şi le face să devină eficiente 
în conţinutul lor adevărat, şi deci în mod propriu, în creațiunea 
văzută” (Spiritualitate şi comuniune în Liturghia ortodoxă, p. 26). 

133 Pr. D. Stăniloae, Spiritualitate şi comuniune în Liturghia ortodoxă, 
pp. 25, 26. 

omul credincios devine preot în biserica ființei proprii, 
cât şi în faptul că descoperă rațiunile nevăzute ale lucrurilor 
şi prin aceasta contribuie la descoperirea şi promovarea 
caracterului de Biserică al creaţiunii cosmice şi al 
fiinţei proprii”!*. Părintele Stăniloae afirmă faptul că 
între preoţia universală şi cea sacramentală există o 
relaţie strânsă, preoția sacramentală fiind susținută de 
cea universală”, care are rolul de a descoperi forțele 
sădite în natură şi de a actualiza „toate posibilitățile lor 
într-o armonie între ele şi cu trebuinţele armonizatoare 
ale fiinţelor umane”!%. Între succesul misiunii cosmice 
a omului şi participarea sa la comuniunea liturgică a 
creştinilor, în interiorul Bisericii-locaş de cult, există o 
interdependenţă!'”. 


„Adunarea ființelor umane în biserica propriu- 
zisă le ajută acestora să-şi împlinească funcţia lor 
preoțească în cadrul creațiunii cosmice, pentru 
că prin Liturghia din biserică ele realizează în 
fiinţa lor o înaintare explicită şi conştientă spre 
Dumnezeu Cel aflat pe Sfânta Masă din altar 
şi o înaintare sufletească a unora spre alții. Dar 
nu ajunge ca credinciosul să înainteze numai 
în locaşul bisericesc spre Hristos cel din altar, ci 
trebuie să devină el însuşi locaş bisericesc propriu- 
zis spre starea preoțească — şi în calitatea aceasta 
putând să slujească lui Dumnezeu ca preot în 


134 Pr.D. Stăniloae, Spiritualitate şi comuniune în Liturghia ortodoxă, p. 27. 
135 Pr. D. Stăniloae, Spiritualitate şi comuniune în Liturghia ortodoxă, p. 27. 
136 Pr. D. Stăniloae, Spiritualitate şi comuniune în Liturghia ortodoxă, 
pp. 31, 32. 

137 Păr. Dumitru Stăniloae: „Adunarea ființelor umane în locaşul 
bisericesc propriu-zis are scopul să ajute, prin liturghia săvârşită în 
acest locaş, în sensul direct şi explicit al cuvântului, la împlinirea 
acestei liturghii a lor în sensul larg, în naosul cosmic” (Spiritualitate şi 
comuniune în Liturghia ortodoxă, p. 34). 

creațiunea cosmică. El trebuie să dezvolte şi în 
fiinţa sa calitatea de biserică ce are în centrul ei 
pe Dumnezeu şi calitatea sa de preot ce slujeşte 
lui Dumnezeu aflător în altarul inimii sale. Căci 
inima sa profundă, unde sălăşluieşte Dumnezeu 
de la Botez, este ca un altar pe care Se află acelaşi 
Dumnezeu Care se află şi în inima celorlalți 
credincioşi şi la fundamentul creaţiunii, şi pe altarul 
locaşului bisericesc. Inimile pline de Dumnezeu 
se întâlnesc între ele ca unele ce se deschid spre 
acelaşi infinit dumnezeiesc şi se scaldă în lumina 
Lui iubitoare fără să se contopească între ele şi 
cu El, se întâlnesc în acelaşi infinit care este şi 
fundamentul atotputernic al creaţiunii, şi infinitul 
spre care e deschis altarul sau locul cel înalt al 
locaşului bisericesc” 15%, 


În teologia unificării cosmosului prin ordonare în jurul 
lui lisus Hristos Dumnezeu, Păr. Dumitru Stăniloae preia 
din scrierile Sf. Maxim Mărturisitorul!” asocierea dintre 
noțiunea de microcosmos, ființa umană şi lăcaşul de 
cult!*. Pentru a putea să îşi exercite misiunea preoțească 
între elementele macrocosmosului, omul trebuie mai 
întâi să îşi facă ordine în microcosmosul propriei sale 
fiinţe, şi trebuie să se implice activ în microcosmosul 
propriei comunităţi liturgice, ce se reuneşte în locaşul 
de cult dedicat ei. Biserica-lăcaş de cult este sălăşluită în 
permanenţă de lisus Hristos Dumnezeu, prezent kenotic 
în chip euharistic!*!. Astfel, centrul dătător de existență 


138 Pr. D. Stăniloae, Spiritualitate şi comuniune în Liturghia ortodoxă, 
pp. 34, 35. 

139 Vezi Sf. Maxim Mărturisitorul, Mystagogia, pp. 18-25, 26-28. 

140 Vezi Ştefan Lucian Toma, „Omul ca microcosmos şi 
macrocosmos”, în: Tradiţie şi actualitate la pr. Dumitru Stăniloae, Agnos, 
Sibiu, 2008, pp. 95-98. 

141 Păr. Dumitru Stăniloae: „În locaşul bisericii luând loc, în timpul 

şi ordonator al cosmosului se suprapune cu Altarul 
edificiului eclesial”. 


Calitatea lui Dumnezeu de a fi supraspaţial!* face 
ca orice edificiu eclesial sfinţit să se bucure de prezența 
reală a Pantocratorului!“ şi să obţină astfel calitatea de 
microcosmos. 


„Odată ce Hristos S-a sălăşluit în locaşul bisericii, 
ceea ce coincide cu sfințirea ei de către El însuşi 
prin arhiereul văzut, începe în ea prima Liturghie 
ca lucrare mântuitoare a Sa. Dacă locaşul bisericii 
îi adună la un loc pe credincioşi şi-i ajută să 
înainteze împreună, prin rugăciuni, prin lauda lui 
Dumnezeu, prin eforturile de curăţire de păcate, 
de duşmănii, de egoism, prin dăruirea de sine, 


Sfintei Liturghii, pe Sfânta Masă din altar, prin prefacere, însuşi 
Trupul şi Sângele Domnului spre împărtăşirea credincioşilor de ele, 
are loc întâlnirea culminantă a acestora cu lisus Hristos şi cu Duhul 
Lui cel Sfânt, Care a prefăcut pâinea şi vinul în Trupul şi Sângele 
Domnului şi le-a umplut pe acestea de prezenţa Sa. Iar întâlnirea 
cu Hristos în locaşul bisericii nu e trăită de credincioşi ca persoane 
izolate, ci în comunitate, întărind unitatea dintre ei, fără de care nu 
este mântuirea”, în: „Locaşul bisericesc propriu-zis, cerul pe pământ 
sau centrul liturgic al creaţiei”, p. 50. 

142 Păr. Dumitru Stăniloae: „În locaşul bisericesc al comunității 
liturgice, Dumnezeu Se află la locul cel mai înalt, care e Sfânta Masă 
din altar, în Trupul şi Sângele lui Hristos; în vârful creațiunii cosmice 
El Se află ca Cel din care sunt toate, Care le susţine pe toate, iar în ființa 
umană, ca fundament şi ca orizont nesfârşit, posibil de simţit în legătură 
cu inima”, în: Spiritualitate şi comuniune în Liturghia ortodoxă, p. 25. 

143 Pr. D. Stăniloae, Teologia Dogmatică Ortodoxă, vol. 1, pp. 139-148. 
144 Păr. Dumitru STĂNILOAE: „Credincioşii nu se adună în locaşul 
bisericesc numai pentru a se ruga împreună unui Dumnezeu care 
rămâne la distanţă, sau de a asculta o predică despre El. Acest locaş 
este totodată şi un loc al prezenţei şi al lucrării lui Dumnezeu cel în 
Treime. Precum este în cer, aşa este Sfânta Treime şi în biserică, sau 
cerul e prezent în biserică”, în: „Locaşul bisericesc propriu-zis, cerul 
pe pământ sau centrul liturgic al creaţiei”, p. 50. 

spre Hristos, iar deplina unire cu El se realizează 
prin împărtăşirea cu Trupul şi Sângele Lui de pe 
Sfânta Masă, între locaşul bisericesc şi Liturghia 
din ea, care culminează în Sfânta Împărtăşanie, 
este o strânsă legătură”!*. 


Interpretând textele Sf. Dionisie Areopagitul, Părintele 
Stăniloae observă faptul că „toată creaţia conştientă, 
îngerească şi omenească, este o ierarhie ce urcă spre 
Dumnezeu în unire cu cele de pe treptele mai înalte, acestea 
atrăgându-le, prin marea putere dobândită din apropierea 
lor de Dumnezeu, pe cele mai de jos”!*. Acesta este urmarea 
fenomenului liturgic, iar premiza sa cosmică este întruparea 
lui Hristos Dumnezeu. „Dacă Fiul lui Dumnezeu n-ar fi luat 
trup şi nu l-ar fi îndumnezeit prin Înviere şi Înălţare, ar fi 
lipsit inelul de legătură între Dumnezeu şi creație, precum 
ar fi lipsit iubirea lui Dumnezeu care să se reverse în noi şi să 
ne atragă la unirea cu El în iubire”!. Astfel, „toată puterea 
de slujire liturgică vine de la Fiul lui Dumnezeu făcut om. 
El este arhetipul prin excelenţă, căpetenia şi inspiratorul 
cultului”. „Hristos a devenit capul Bisericii prin faptul 
că Ipostasul divin şi-a asumat chipul uman, pârga firii 
noastre, luând ca om o poziţie centrală între oameni”!*. 
Din această poziţie, Hristos lucrează în folosul întregii Sale 
creaţii, urmărind ordonarea ei conform rațiunilor sădite în 
creatură încă din momentul aducerii ei la existenţă. Cel mai 
mare beneficiar al slujirii lui Dumnezeu este omul, care a 
fost chemat încă dintru început să lucreze alături de Creator 
la ordonarea creaţiei. Slujirea preoțească, sacramentală şi 
universală, la care este chemat omul îşi are rădăcinile în 
lucrarea actuală a lui Dumnezeu. „Slujirea arhierească a lui 


145 Pr. D. Stăniloae, Spiritualitate şi comuniune în Liturghia ortodoxă, p. 89. 
146 Pr. D. Stăniloae, „Note la lerahia Cerească”, p. 62. 

147 Pr. D. Stăniloae, Teologia Dogmatică Ortodoxă, vol. 2, p. 138. 

148 Pr. D. Stăniloae, „Note la lerahia Cerească”, p. 62. 

149 Pr. D. Stăniloae, Teologia Dogmatică Ortodoxă, vol. 2, p. 138. 

Hristos nu s-a epuizat în aducerea jertfei de pe cruce. Ea 
continuă până la sfârşitul lumii, căci El se aduce continuu 
Tatălui în cer şi în Euharistie ca să ne dea şi nouă puterea să 
ne împărtăşim de jertfa lui, să ne jertfim”!%. Păr. Dumitru 
Stăniloae remarcă faptul că „Sfântul Marcu Ascetul vede 
preoția persoanei umane strâns legată şi dependentă de 
arhieria centrală a lui Hristos” şi afirmă că această legătură 
poate fi văzută 


„Şi în Liturghia din locaşul bisericesc, unde Cel 
ce se aduce jertfă, pentru a se împărtăşi de ea cei 
de față prin preotul văzut, este Hristos, Arhiereul 
nevăzut. Şi acest fapt trebuie să îl vedem şi în 
Liturghia cosmică în care Hristos, Care este 
izvorul tuturor darurilor pe care noi le oferim 
lui Dumnezeu, după ce a devenit om, S-a făcut şi 
Arhiereul care le aduce pe ele, şi ne aduce şi pe noi 
Tatălui, ca dar, prefăcute în jertfa Lui, sau implicate 
în jertfa Lui”. 


Programul iconografic prezent în interiorul edificiului 
eclesial susține iconic realitatea unificării hristocentrice, 
„..«icoanele sfinţilor îi prezintă nu numai în ceea ce au 
avut omenesc în ei, ci în calitatea lor de sălaşuri ale 
lui Hristos încă pe pământ, calitate pe care o continuă 
în mod accentuat în starea lor de acum aflată într-o şi 
mai mare unire cu Hristos” 2. Starea de unitate dintre 
imanent şi transcendent, stare pe care sfinţii au câştigat-o 
în timpul vieţii lor, este surprinsă în iconografie şi este 
adusă astfel în viaţa Bisericii-comunitate. Comuniunea 


150 Pr. D. Stăniloae, „Note la lerahia Cerească”, p. 62. 

151 Pr. D. Stăniloae, Spiritualitate şi comuniune în Liturghia ortodoxă, 
pp. 35, 36. 

152 Pr. D. Stăniloae, „O pictură bisericească contemporană, un 
comentar îmbogăţit al dogmelor ortodoxe”, în: Șt. lonescu-Berechet 
(ed.), O teologie a icoanei, pp. 237-249. Sursă text: Biserica Ortodoxă 
Română, 101(1983), nr. 3-4, pp. 176-184. 

câştigată de sfinți în relația lor cu Hristos este propusă 
astfel credincioşilor ce interacționează cu icoana. 


„.„această comuniune îşi atinge punctul culminant 
în împărtăşirea de Trupul şi Sângele lui Hristos 
în Sfânta Liturghie, deşi credincioşii se pregătesc 
pentru ea prin rugăciunile întregii Sfinte Liturghii. 
De aceea s-a spus că icoanele care înconjoară 
pe credincioşi în spaţiul locaşului bisericesc au 
un caracter sau un scop liturgic, sau conţinutul 
lor slujeşte pregătirii pentru  împărtăşirea 
euharistică. Tot cosmosul se concentrează în jurul 
Euharistiei” 155. 


Evenimentele liturgice care se petrec în locaşul de 
cult nu sunt doar nişte „acte simbolice”, căci aici este 
„locaşul Sfintei Treimi” iar credincioşii se întâlnesc aici 
„cu Hristos în lucrarea Sa mântuitoare”. Astfel, „sfințirea 
transfigurează acest spaţiu şi din el se proiectează 
peste toată creaţia lumina şi lucrarea lui Dumnezeu” 
15, Sfinţenia este idealul biblic la care este chemat 
omul (Lev. 11, 45: «Deci fiţi sfinţi, că Eu, Domnul, sunt 
sfânt»). Ea devine astfel o măsură a biruinţei personale 
şi este dăruită atât omului, cât şi elementelor cosmice 
ce înconjoară pe omul sfințit. Păr. Dumitru Stăniloae ne 
arată că sfințirea omului este concomitentă cu unitatea 
ce se realizează între acesta şi Hristos: „Pe pragul intrării 
lor în Biserică oamenii sunt sfinţiți de Hristos întrucât 
îi integrează prin Botez, sau prin Duhul Său lucrător în 
Botez, în corpul celor uniți cu Sine, adică îi uneşte cu 
Sine” 1. Odată ce s-a sfinţit, omul poate acționa prin 
rugăciune şi asupra cosmosului. 


153 Pr. D. Stăniloae, „O pictură bisericească contemporană, un 
comentar îmbogăţit al dogmelor ortodoxe”, pp. 237, 238. 

154 Pr. D. Stăniloae, Spiritualitate şi comuniune în Liturghia ortodoxă, 
p. 75. 

155 Pr. D. Stăniloae, Teologia Dogmatică Ortodoxă, vol. 2, p. 181. 

„Dacă Îl rugăm pe Hristos, El vine cu lucrarea 
Lui în lucrarea noastră îndreptată spre orice. ...El 
este în toate şi le sfințeşte pe toate pentru noi şi 
sfinţeşte lucrările noastre cu care uneşte lucrările 
Lui. Universul, devenind simbol al prezenţei 
şi lucrării Lui, devine sfânt. Un univers neutru 
nu există. Dacă nu este Hristos în el, este luat în 
stăpânire de cel rău. Cine nu vede şi nu simte pe 
Hristos în lucrurile lumii şi în lucrările sale se află 
sub stăpânirea celui rău” 1%. 


Sfinţirea universului începe în Biserica-locaş de cult. 


„Dacă Hristos cuprinde totul în Sine încă din 
pântecele sau din braţele Maicii Sale, cu atât mai 
mult cuprinde totul din locaşul bisericesc, iar cei 
uniți cu El cuprind şi ei toate, sau sunt uniți cu 
toate. De aceea, oricât de mică ar fi biserica, având 
pe Atotţiitorul în ea cuprinde virtual şi în tendință 
totul”, 


„Astfel, locaşul bisericesc nu ține închis în sine cele 
săvârşite în el. El este locaşul de unde Hristos Îşi 
întinde lucrarea asupra creaţiei”!%. „...din locaşul 
bisericii, ca spaţiul lucrării sfinţitoare a lui Hristos, 
Hristos Îşi întinde puterea acestei lucrări şi în afară 
de acest locaş. Hristos porneşte de aici cu cei ce 
s-au împărtăşit aici de El, şi-i însoţeşte oriunde, 
ajutându-i să se roage şi să împlinească fapte de 
ajutorare a semenilor lor. Hristos continuă astfel 
să fie oriunde cu persoana fiecărui credincios: este 
prezent în mijlocul celor ce vorbesc despre EI, 
sau se ajută unul pe altul din credinţa în EI, din 


156 Pr. D. Stăniloae, „Note la lerahia Bisericească”, p. 129. 

157 Pr. D. Stăniloae, Spiritualitate şi comuniune în Liturghia ortodoxă, p. 74. 
158 Pr. D. Stăniloae, Spiritualitate şi comuniune în Liturghia ortodoxă, 
p. 75. 

răspunderea faţă de El; oriunde se află creştini cu 
o viață mai mult sau mai puţin sfântă, familii mai 
mult sau mai puţin sfinte; oriunde merge preotul, 
organ văzut al preoţiei Lui, ducând prin slujbe 
„lumina şi lucrarea lui Hristos”!*. 
Păr. Dumitru Stăniloae vede în realitatea exterioară 
a Bisericii-locaş de cult o „curte cosmică ce se întinde în 
jurul locaşului bisericesc, ca Biserică în devenire posibilă 
în felul ei”!%. Creaţiunea cosmică, asemenea oamenilor, 
„numai în solidaritate cu locaşul bisericesc propriu-zis 
sau cu comunitatea credincioşilor adunată în el, şi prin 
aceasta, poate ajunge şi rămâne în starea de Biserică 
actualizată sau de Biserică extinsă”!“. Prin prezenţa 
reală a Mântuitorului Hristos, prin săvârşirea Sfintelor 
Taine de către arhierei (imagine a lui lisus Hristos!) şi 
preoți (delegaţi ai arhiereilor!*) şi prin activarea preoţiei 
universale a credincioşilor, 
„locaşul bisericesc este centrul liturgic al creaţiei, 
sau locul central unde se săvârşeşte şi de unde 
se răspândeşte peste întreaga creaţie puterea 
mântuitoare a lui Hristos prin Duhul Său, sau 
prin energiile Sale necreate, şi prin aceasta se 
promovează înaintarea ei spre unitatea cât mai 
deplină” 164, 


159 Pr. D. Stăniloae, Spiritualitate şi comuniune în Liturghia ortodoxă, 
p. 89, 90. 

160 Pr. D. Stăniloae, Spiritualitate şi comuniune în Liturghia ortodoxă, 
pp. 25, 26. 

161 Pr. D. Stăniloae, Spiritualitate şi comuniune în Liturghia ortodoxă, p. 22. 
162 Pr. D. Stăniloae, Teologia Dogmatică Ortodoxă, vol. 3, Ed. 
Institutului Biblic şi de Misiune al Bisericii Ortodoxe Române, 
Bucureşti, 1997 p. 101. 

163 Pr. D. Stăniloae, Teologia Dogmatică Ortodoxă, vol. 3, p. 109. 

164 Pr. D. Stăniloae, „Locaşul bisericesc propriu-zis, cerul pe pământ 
sau centrul liturgic al creaţiei”, p. 49. 

Concluzii 


Textele despre icoană scrise de Păr. Dumitru Stăniloae 
sunt încă o mărturie a faptului că el ajunsese la o înaltă 
întelegere a teologiei. Preocupat de importanța icoanei în 
Tradiția creştină, el nu o priveşte unilateral, doar din 
perspectiva istorică, artistică sau a relației teologice cu 
prototipul. Pentru Părintele Stăniloae icoana este un obiect 
de cult ce susține evenimentul liturgic şi urmările sale 
tainice în viaţa credincioşilor. Prin natura construcţiei 
sale materiale, icoana este legată de existența materială. 
Materia însă, a fost pătrunsă încă din momentul creării 
sale de rațiunile plasticizante ale lui Dumnezeu. Acestea 
au ordonat lumea materială şi i-au imprimat un rost 
care vorbeşte despre sensul existenței creației şi despre 
finalitatea hărăzită ei de Dumnezeu. Omul, el însuşi 
creatură, a primit de la Creator putere de a discerne 
printre rațiunile puse în lucruri, putere necesară evoluţiei 
spirituale a omului şi unificării cosmosului material în 
jurul Creatorului. 


lisus Hristos Dumnezeu intervine asupra 
semnificaţiilor primordiale sădite în lucruri, prin 
profeţiile mesianice şi prin imaginea revelată. Astfel, 
alături de simbolul special „al realităţii transcendente”, 
simbol ce însoţeşte materia de la creaţie la Parusie, apar 
„simbolul profetic” şi „icoana”. Ultimele două marchează 
realități cosmice existente înainte şi după întruparea lui 
lisus Hristos Dumnezeu. Simbolul profetic a fost util în 
perioada vechitestamentară şi avea rolul de a menţine 
nădejdea în întruparea lui Dumnezeu. Icoana îşi are 
fundamentul în întruparea lui Hristos şi are ca prototip 
imaginea revelată cu această ocazie. Dat fiind faptul 
că întruparea lui Dumnezeu este un eveniment cosmic 
cu efecte permanente, căci Hristos păstrează până astăzi 
trupul omenesc, şi îl va păstra în veşnicie, icoana poartă 

cu ea semnificații şi puteri privitoare la această realitate. 
Catafaticul şi apofaticul şi-au dat întâlnire în icoană. 
Credinciosul care interacționează cu icoana îşi aduce 
aminte de realitatea istorică a întrupării lui Dumnezeu, 
dar are şi ocazia de a se împărtăşi din realitatea Împărăției 
cereşti, căci icoana lui Hristos „uneşte bipolar istoricul 
cu eshatologicul”. 


Actualizarea deplină a posibilităţilor ce le deschide 
rugăciunea omului în prezența icoanelor se realizează 
în interiorul Bisericii-locaş de închinare. În ansamblul 
său, edificiul eclesial capătă el însuşi calităţi iconice care 
vădesc realitatea unificării întregului cosmos, material şi 
spiritual, în jurul Creatorului său. Păr. Dumitru Stăniloae 
este preocupat de utilitatea practică a icoanei. Aducând în 
actualitate teologia patristică privitoare la drumul omului 
dinspre lumea sensibilă spre lumea inteligibilă, el integrează 
icoana ca obiect de cult în efortul liturgic ce urmăreşte 
unificarea cosmică a lumii create, în jurul Creatorului. În 
concepţia teologului contemporan, ale cărui scrieri sunt 
pentru noi astăzi ca un pom mult-roditor cu rădăcinile 
puternic împlântate în teologia patristică, icoana şi 
Liturghia nu pot fi privite decât în perspectiva unificării 
eclesiale. 

